DIMITRIE CANTEMIR 


DESCRIEREA MOLDOVEI 


1716 


Avis 


Această carte minunată o am scos eu întâiaşi-dată la lumină de pe o 
scrisoare Latinească cu mâna, pentru care sfârşit, mi-a lăsat-o Domnul 
Miler sfetnicul de Colegie. Iară chipul cu care a dat el de dânsa, se poate 
vedea la Prefaţa lui. Scrisoarea aceia este Latinească, iară eu am socotit a fi 
de folos ca să o dau să se tălmăcească în limba nemţească, ca să poată fi de 
trebuinţă şi acelora carii nu știu limba Latinească. Deci D. loan Ludovig 
Redslov iscusitul Profesor a corpului Cadeţilor de aice, au săvârșit această 
tălmăcire şi alăturând-o cu amăruntul cu izvodul cel Latinesc, sânt 
răspunzător pentru adevărul ei. 


Bișing. Berlin 1769. 
Prefaţă 


Dimitrie Cantemir odinioară Domn sau Gospodariul Moldaviei este 
îndestul de cunoscut din Istoria care o a făcut el pentru împărăţiea turcească 
şi din scrisoarea vieţii lui care este adaosă la acea istorie. 


Invăţătura lui cea mare și știința limbilor celor multe, covârşeşte pre 
toate acele ce este de a se cere dela un Beizade carele n'au învăţat aiurea 
nicăiri, decât numai la Țarigrad dela Grecii cei de acolo. 


Însă trebue să arătăm că Dimitrie dă cu totul o altă idee despre 
vredniciile Grecilor acelora, decât obişnueşte a se gândi pentru dânşii! 
unul dintr'aceştia, Atanasie (nu Anastasie) Conduida, din ostrovul Corfus, 
pentru care pomeneşte Dimitrie la acel loc că ia învăţat pre copii săi, mai pe 
urmă cu adevărat s'au cunoscut în Rusia om foarte învăţat; și Petru cel mare 
l'au făcut întâi Egumen la Mănăstirea Tolscoi nu departe de Iaroslav și 
mădulariu Sinodului. După aceia s'a făcut Arhimandrit la mănăstirea 
Spascoi la Iaroslav, apoi Arhiepiscop la Vologda. și pe urmă Arhiepiscop la 
Suzdal unde a şi murit la Octombrie în 10, anul 1737. 


Dimitrie după ce şi-a scăpat Domnia și a fost dăruit de Impăratul Petru 
cu moşii bune în Ucraina și prin prejurul Moscovei, şi-a petrecut vremea 
mai mult cu învăţătura, isprăvind acolo multe scrieri pe care le-a fost 


început la Țarigrad și o scrisoare pentru religia turcească a scris-o din nou, 
având la aceasta poruncă dela Împăratul, care s'a tipărit în limba Rusească 
în Petersburg la 1722, cu titlul Sistemul sau starea religiei Turceşti, coală în 
două, în 379 feţel?l. Vrednică este de a se tălmăci în fieşte care limbă, căci 
cuprinde în sine atâtea lucruri nouă și necunoscute, în cât nu se găseşte 
aseminea nici un istoric care a scris despre aceasta. 


Din scrisoarea vieţii sale, aflăm că el a alcătuit o carte morală în dialog 
sub titlul: Lumea și Sufletul, în limba Moldovenească. 


Iară pentru oarecare manuscripte care să se fi pierdut în marea Caspică 
la sfărămarea corăbiei, poate să fie îndoeală; însă aceasta o vom lăsa 
nehotărâtă. Între celelalte scrieri care au rămas de dânsul la moartea sa, se 
vede a nu fi adevărată, acea pentru cântările turcești, pentrucă însuși 
Dimitrie dă pentru dânsa o nădejde prea cu 'ndoială la viaţa lui Selim I, 
Nota 0 din istoria împărăției turceşti. 


Scrisoarea vieţii lui pomeneşte, c'ar fi fost mădulariu a Academiei 
învăţaţilor din Berlin, însă la istoria aceștii academii este netrecut. Și fiindcă 
lexiconul cel de învățătură a lui Jexer îl arată a fi el Director a academiei 
din Peterburg, zicând c'ar fi multe adăogiri ale lui în izvoadele acestei 
academii, aceasta este o rătăcire vederată, căci când s'a făcut academia 
Peterburgului, era mort Domnul Cantimir. Iară aceia ce se găseşte de dânsul 
la izvoadele aceştii academii, se cuprinde numai într'acea scrisoare a lui, 
pentru zidul cel vestit dela Derbent, care a fost de trebuință răposatului 
profesor Baer, la descrierea muntelui Caucazul, în cartea cea dintâi a 
lucrărilor academiei. 


Baer ar fi tipărit şi istoria împărăției turceşti a Domnului Cantimir, 
dacă nu l'ar fi împedicat ducerea la ţara Englezească a lui Antioh fiului celui 
mai tânăr a lui Dimitrie căci Antioh a luat-o cu sine, ca să o dea în tipar 
acolo, însă în loc de latineşte a tipărit-o englizește, de pe care s'a dat mai la 
urmă şi'n tipar franțez și nemţesc. 


Și măcar că 'ntru aceste tălmăciri, nu s'a pomenit nimic de aceia a 
profesorului Baer, însă tot se văd întru dânsele adăogirile lui pe la margini 
osebite de celelalte prin stelişoare; şi scrisoarea vieții încă se vede mai mult 
a fi alcătuită de dânsul. 


Tălmăcirile acelea pot să fie prea bune, însă tot se poate să fie intrat 
întru dânsele niscaiva greşale și pentru aceia aş dori ca stăpânitorul ast de 
acum al scrierii cei vechi latinești, să voiască a o da în tipariu, măcar de o 
vor socoti cineva a fi de prisos, pentru celelalte tălmăciri ce s'au făcut. Iară 
cei iubitori de istorii, fără de îndoeală vor fi întrun gând cu mine. 


Acum să pomenesc și de scrierea aceia a Domnului Cantemir care ne-a 
îndemnat spre această prefață, adecă Descrierea Moldovei, un lucru care nu 
poate lesne să se răsplătească de către geografi, căci ea luminează prea 
frumos istoria, obiceiurile vechi, împreună și toată închipuirea ţării. 


Eu cunosc scrierea aceasta aproape de 40 ani, căci Beizade Antioh 
învăţa pe atuncea la Academia împăraţilor de aicea şi Ivan llinschii 
odineoară Logofăt al Domnului Dimitrie, a fost unul din tălmăcitorii ei și 
mie mi se pare c'am auzit atuncea, cum că izvodul lar fi fost alcătuit 
Dimitrie în limba Moldovinească și apoi acel Ilinschii lar fi prefăcut în 
limba Latinească. Beizade Antioh a luat Descrierea Moldaviei, ca și istoria 
turcească și o a adus cu sineşi la anul 1732 la Englitera și de acolo la 
Francia. 


După ce a murit Beizade Antioh și rămasele sale s'au vândut, aflându- 
se atuncea la Paris Graf Tomson, un ginere a lui Berhave celui mare, a 
cumpărat scrierile bătrânului Cantemir, pricinuind prin aceia de a rămas 
Rusiei. Pentru că după moartea lui le-a dăruit soţia sa unchiului ei Avram 
Raab Berhave, carele a fost odinioară Profesor la Academia învăţaţilor de 
aici şi dela acesta le-a luat prin moștenire domnul Cruze sfetnicul de poliţie 
și medic al Împăratului. 


Un om adevărat învăţat, este mulțămit să se arate obştei cu slujbă prin 
o îndeletnicire de acest fel. 


Deci cu acest chip şi domnul Cruze mi-a dăruit mie Descrierea 
Moldovei, dându-mi volnicie nehotărâtă, ca să lucrez cu dânsa dupre cum 
voiu socoti. 


Și s'ar fi căzut ca să împodobesc acest lucru şi cu oarecare adăogire 
dela istorici Leşești, Ungurești şi Turceşti, încă și din istoria cea turcească a 
Domnului nostru Dimitrie, dar îmi lipseşte vremea trebuincioasă la aceasta. 


G. F. Miler. Petersburg 1764. 
Prescurtare din viața Principelui Dimitrie Cantemir 


Prinţul Dimitrie Cantemir s'a născut la anul 1673 Octomvrie 26, când 
tatăl său Constantin era numai Serdar la Orhei. La 1684 numindu-se 
Constantin Cantemir Domn Moldaviei. si urmând a trimite zălog pre unul 
din fiii săi la Poarta Otomană (după cum se obișnuia atunci), el a trimis pre 
Antioh fiul său cel mai mare împreună cu alți şase tineri fii de boeri. După 
trei ani l'a schimbat fratele său Dimitrie rămâind la Constantinopoli până la 
1691 când iarăşi l'a schimbat Antioh. 


In cursul vremii cât s'a aflat acolo, el s'a ocupat cu limba și mai ales cu 
muzica turcească pre care a adus-o la o deplinire de care era cu totul lipsită, 
căci el fu cel dintâi ce a regulat notele turceşti. 


In anul următor a întovărășit cu tatăl său pre Seraschierul Deldabon în 
campania dela Soroca. 


La 14 Martie 1693, murind tatăl său, boierii care făgăduiseră 
murindului părinte că vor alege Domn pre Dimitrie, n'a putut izbuti, căci 
Poarta numi pre un altul, iar Dimitrie fu chemat la Constantinopoli. La 
1700, s'a însurat cu Casandra fata lui Șerban Cantacuzin care fusese Domn 
în ţara românească și din căsătoria aceasta i s'a născut o fiică. 


Curând mazilindu-se Antioh, s'a înturnat şi Dimitrie cu dânsul la 
Țarigrad, unde s'a făcut părinte a patru feciori şi a patru fete. 


Aici a rămas până la anul 1710, când Petru I al Rusiei a declarat război 
Turciei. La asemenea. împrejurare, Poarta găsi de cuviință a numi pre 
Dimitrie domn Moldaviei, căci domnul ce era Nicolai Mavrocordat, deşi 
om învăţat și în favor la Turci, nu avea experienţa ce se cere la vreme de 
război. 


Cantemir primi domnia mai mult prin îndemnul lui Deblet Girei hanul 
Tătarilor prietenul său, câștigând făgăduinţa marelui vizir Baltagi-Mohamet 
că nu i se vor cere dările acele mari ce se obișnuiau la numirea Domnilor. 
Făgăduinţa însă nu se ţinu, căci abia sosise el în capitala sa cu cea mai mare 


grabă, când și primi poruncă să trimită îndată banii pentru domnie şi să facă 
pod peste Dunăre pentru trecerea oștilor turcești. 


Acestea îl supărară într'atâta, încât îndată a şi intrat în trataţie cu un 
doctor grec numit Policala pre care-l trimisese Petru și au încheiat un tratat 
care încuviințându-l și întărindu-l acest monarh la Luţc în Polonia în 13 
Aprilie 1711, i s'au și trimis cu un înadins. 


În urma acestei convenţii, Cantemir înştiinţa pre Petru de toate cele ce 
se urmau, prelungind pre cât putea facerea podului și îndemnând pre Țarul a 
veni cât mai curând. Amăgit însă de Brâncoveanul, domnul Valahiei și 
dușmanul Cantemireştilor, Petru sosi prea târziu, când nu mai putu opri 
trecerea Turcilor. 


Oştile rusești tăbărâră pe Prut, iar împăratul vizită laşii în luna lui 
Iunie, unde boierii şi tot norodul îl primiră cu consideraţia şi respectul ce se 
cuvenea unui așa mare monarh. Ţarul se zăbovi în laşi două zile şi apoi se 
înturnară în tabăra sa. 


Campania dela Prut e prea cunoscută pentru ca să o mai spunem aici, 
îndestul că Petru cel mare silit a încheia pace, refuză hotărâtor de a da 
Turcilor, ce-l ceria, pe domnul Moldaviei ce era în lagărul său. 


Cantemir împreună cu vreo mie Moldoveni, ce voiră a se deştera 
pentru dânsul, întovărăşi pre Împăratul în Rusia. Petru se arătă recunoscător 
şi generos. Prin un uric cu data din 1 August dela Movilă numi pre Dimitrie 
și urmașii săi Cnezi Ruseşti cu titlul de Prea Înălțaţi și Prea luminaţi, îi 
hărăzi o însemnătoare pensie și îl dărui cu mari moșii în Ucraina și cu mari 
privilegii, căci, lucru nepilduit încă, îi lăsă dreptul de viață şi moarte asupra 
Moldovenilor ce-l urmaseră. În acelaş an, ei se şi aşezară cu toţii în Harcov. 


Aici petrecu Cantemir până la 1713, ocupându-se de literatură, când se 
duse la Moscova, unde bolnăvindu-se soția sa Casandra, se și săvârși din 
viață la 12 Mai nea vând încă treizeci ani. Ea fu înmormântată într'o 
mânăstire grecească din Moscova, la care soțul ei contribui mult spre 
zidirea unei biserici frumoase. 


La 1714 chiemat fiind la Petersburg, Țarul primi în gvardiea sa pre 
Șerban al treilea fiu al lui Cantemir. Aici zăbovi până la 1715 când Petru 
întreprinse o călătorie în Europa, iar el se întumă la moșiile sale unde sfârși 
istoria împărăției Otomane, pre care a fost începută la Țarigrad. 


La 1718 întovărăşind pre Țarul la Petersburg, se însură de al doilea cu 
fiica Cneazului Trubeţcoi, când își schimbă și portul, luând costumul 
franţez. La serbarea cununiei lui, au asistat Împăratul, Împărăteasa şi toată 
nobilimea curții şi la această ocazie fu numit sfetnic de taină, dăruindu-i 
Petru şi o sabie de mare preţ. 


În anul următor șa dus la Petersburg și copii, afară de fiica sa 
Smaragda care fiind bolnavă de oftigă, a şi murit la 4 Iulie în al 
şeaptesprezecelea an al vârstei sale. Noua sa soţie însă a îndeplinit acea 
lipsă născând la 8 Noemvrie o altă fată, căriia a fost cumătră Împăratul și 
Împărăteasa, numind-o tot Smaragda. 


La 1720 primi poruncă să întovărășească pre Ţarul la Persia, împreună 
cu Graful Tolstoi şi amiralul Apraxin. În campania aceasta, Apraxin avea 
grija oştilor, iar Cantemir și Tolstoi a trebilor politice, alcătuindu-se din 
aceşti trei sfatul de taină al Împăratului. 


Mergând cu Împăratul până la Colomna ce este la gura apei Moscova 
unde se varsă în Oca, de acolo au intrat în corabie și au mers la Astrahan 
unde au sosit la 4 Iulie 1721. Dela Colomna însă a început a simţi o durere 
la rărunchi împreună cu niște friguri ascunse care-l aducea uneori într'atâta 
slăbiciune, încât era silit să nu se scoale din pat câte trei, patru zile. La 
August simţindu se mai bine s'a dus dela Astrahan după Țarul la Persia 
întro fregată cu douăzeci tunuri; şi toată oastea trecând peste apă cu 
Împăratul, au ajuns în puţine zile la locul unde s'a zidit apoi cetatea St. 
Cruci. Cantemir mergând de acolo cu Petru pe uscat până la Derbent, ș-au 
trimis fregata înainte cu oamenii și lucrurile sale. 


O grozavă furtună însă aruncă corabia într'un scruntar unde, afară de 
oameni, se perdură toate alte lucruri, între care şi multe scrieri ale sale. 
Slăbiciunea sa însă mergea sporind şi boala sa se văzu că era o curgere de 
ud, la care nu puteau medicii, să-i facă nici o uşurinţă. Atunci el își făcu 
testamentul şi îl încredință Împăratului, pre care îl numi Epitrop copiilor săi. 


Înturnându-se la Astrahan şi simțindu-se ceva mai în putere, își ceru 
voe dela Țarul ca să se ducă la moşiile sale, unde ajungând în luna lui 
Martie, îşi petrecea vremea cu trebile casnice şi cu zidirea unei biserici pre 
care a închinat-o St. Dimitrie, dar reapucându-l boala se săvârși din viaţă în 
21 August 1723, fiind în vârstă de 40 ani, 7 luni și 5 zile. 


El avu cu soţia dintâi şease feciori și două fete, iar cu cea a doua, 
numai o fată. Una din fete și doi feciori muriră, încă trăind el; și aşa-i 
rămaseră două fete Maria și Smaragda și patru feciori Matei, Constantin, 
Șerban şi Antioh. Acest din urmă fiind trimis ambasador al Împărătesei 
Elisabetei lângă regele George, a luat cu dânsul şi istoria Latină a tatălui său 
despre Împărăţia Otomană, care s'a tradus şi s'a tipărit mai întâi Englezeşte 
şi apoi franțuzeşte şi nemţeşte. 


Dimitrie era la stat de mijloc, mai mult slab decât gras; pururea vesel, 
vorba sa era foarte blândă și plăcută. Se scula dimineaţa și se ocupa de 
literatură până la amiazăzi când prânzia; pe urmă după obiceiul meridional 
dormia puţin după masă și apoi iar se apuca de cetit şi scris. A trebuit însă 
să-şi mai schimbe felul traiului după ce s'a făcut sfetnicul lui Petru cel mare 
şi ş-a luat o soţie tânără. Grăia turcește, persieneşte, arabeşte, grecește, 
latinește, italieneşte, rusește și românește; și înțelegea foarte bine limba 
elenică, slavonă și franțeză. Se îndeletnicia mai mult de istorie deși iubia 
filosofia şi matematicile. Arhitectura îi plăcea mult şi bisericile făcute în trei 
sate ale sale dovedesc gustul său în această artă, căci ele fiind de croiala sa 
sunt de un stil grațios şi original. Cele mai multe din scrierile sale sunt 
cunoscute și preţuite în lumea învățată; şi fără nici o îndoială, el poate lua 
loc între cei întâi lirați ce au existat pe la sfârşitul secolului XVII și 
începutul celui al XVIII. Pentru Moldavi însă el trebui să fie îndoit scump și 
ca domnitor și ca istoric. Deşi domnia lui fu scurtă și viforoasă, totuş a 
arătat îndestulă înțelepciune și chibzuire în cârmuirea trebilor ţării. Ca autor 
el fu cel întâi ce a dat idei lămurite istorice și statistice asupra Moldaviei. 


Chiar când sosi vestea morţii lui la Petersburg, rezidentul Impăratului 
Nemţesc de acolo primise diploma prin care Cantemir se numia Prinţ de 
Imperia Romană. 


C. Negruzzi. 1851 Ianuarie 1. 


Partea geografică 
CAP. I. Despre numirile vechi şi cea de astăzi a Moldovei 


Toată ţara pe care o numim astăzi Moldova, împreună cu ţinuturile 
învecinate de către apus, au fost dintr'un început stăpânite de cuceritorii 
celor trei părți ale lumei, Sciţii, dar fără să aibe locuinţe statornice, ci 
strămutându-se, după datina lor, dintrun loc întraltul. După mai multe 
numiri ce deteră acestor ţări, hoardele lor care urmau unele după altele, 
Grecii chiemară pe locuitorii ţării, când Geţi, când Daci; în fine, sub 
stăpânirea Romanilor, le ziseră Daci peste tot. Iar după ce Decebal regele 
acestora, fu învins prin vitejia lui Nerva Traian, Dacii fiind toţi, parte stinși, 
parte răspândiţi în toate părţile, toată ţara lor fu prefăcută în provincie 
romană, dată cetăţenilor romani și împărţită în trei părți, numite: Ripense, 
Mediterana şi Alpestre. Decea dintâi ţinea o parte a ţărei ungurești şi ţărei 
românești, Transilvania se numea Mediterana și în fine, partea cea mai mare 
a Moldovei noastre dintre Dunăre și Prut, împreună cu marginile învecinate 
țării româneşti, Alpestre. Iar după ce mai la urmă începu să scadă domnia 
Romanilor, Moldova fu adesea călcată de barbari, de Sarmaţi, Huni şi Goţi 
şi coloniile romane se văzură nevoite a se trage la munţi şi a-și căuta 
scăparea în contra furiei barbarilor în partea muntoasă, în Maramureș. 
Apăraţi aci prin greutatea locurilor în curs de câteva secole, trăind sub legile 
şi domnii lor, în fine, văzând cât crescuse numărul locuitorilor, Dragoș, fiul 
lui Bogdan, îşi propuse să treacă munții spre răsărit sub chip de vânătoare, 
însoțit de vreo 300 oameni. În această călătorie dete din întâmplare peste un 
bou sălbatic, căruia Moldovenii îi zic bour, şi luându-l la goană, descinse la 
poalele munţilor. Iar o tânără căţea de vânat ce avea, pe care o iubea foarte 
mult şi-i zicea Molda repezindu-se asupra fiarei, aceasta se aruncă în 
valurile unei ape curgătoare, unde vânătorii o uciseră cu săgețile lor, iar 
căţeaua ce o urmărea cu fuga şi 'n apă, se 'necă în repedele ei unde. În 
memoria acestei întâmplări, Dragoş numi râul Moldova; locul unde se 
întâmplase aceasta, dete numele gintei sale Roman; iar capul bourului voi 
să rămână semn al noului său principat. 


Cercetând apoi locurile cele mai apropiate şi descoperind acolo 
câmpuri mănoase, cu râuri adăpate, orașe, cetăţi întărite, dar lipsite de 


locuitori, spune toate acestea compatrioţilor săi și-i invită să ocupe un 
pământ atât de fertil. 


Nu fără multă voie bună urmează tinerimea română pe Domnul său, 
trece munții în cete numeroase, se așează în aceste locuri aflate cu acest 
chip minunat și se 'nchină lui Dragoş aflătorul lor, ca celui dintâi Domn al 
acestor locuri. 


Astfel, această ţară intrând iarăşi în stăpânirea vechilor ei posesori, 
pierzând domnia Romei, perdu și numele roman și dacic și dela râul 
Moldova se numi Moldova, atât de străini cât și de indigeni. Dar numirea 
aceasta încă nu rămase pretutindeni. Căci Turcii, intrând adeseaori în 
Moldova pentru ţările vecine ce ocupară în Europa, pe Moldoveni îi numiră 


la început Ak Ulachlăl. 


lar după ce Bogdan, închină ţara conform ultimei voinţi a părintelui 
său, Ștefan-cel-Mare, Otomanii, după datina ce au de a da ţărilor numele 
domnitorilor săi, numiră pe Moldoveni Bogdanli, iar vechea numire rămase 
până azi în limba 'Tătarilor. De altă parte, vecinii Poloni şi Ruşi numesc pe 
Moldoveni Valachi, adică Italieni, iar pe Români, Munteni, adică oameni de 
peste munte. 


CAP. II. Despre situaţiunea Moldovei, marginele ei cele vechi și cele de 
astăzi şi despre clima ei 


Moldova se 'ntinde în lat dela gradul 44°, 54, până la 48° și 51. 


Lungimea ei nu este determinată, dar cei mai mulți partea ei 
occidentală care atinge Transilvania, o aşează la 45°, 39, iar cealaltă 
extremitate, care formează. un unghiu ascuţit lângă Alba Iulia sau Cetatea 
Albă, cum o numesc locuitorii, la 53*, 22', precum se poate vedea din 
chartă. Dealtmintrea, fiindcă o parte a ţărei, cea despre Transilvania, e 
muntoasă, iar ceeace se întinde spre Ucraina Poloniei, spre Basarabia şi spre 
Dunăre, e șes, clima nu pretutindeni este aceeaşi. În partea muntelui suflă 
vântul mai rece, dar și mai sănătos, iar în partea câmpului, mai cald, dar mai 
puţin princios sănătăţii. Cu toate acestea însă Moldova nu cunoaște multe 
boale, zic aceasta în asemănare cu alte țări mai călduroase; câte odată, dar 


rar, e cercetată de pestă şi de friguri rele. Experienţa a arătat că pesta nu se 
naște din viţierea aerului, ci observăm că ea pătrunde 'm ţările noastre, 
uneori din Polonia, unde mai aspru domnește, alte ori prin rasele egiptene şi 
constantinopolitane care debarcă în portul Galaţi. Frigurile rele d'aici sunt 
de altă natură ca în celelalte părţi ale Europei. În genere sunt foarte tari și 
aproape pestilenţiale, aşa încât cei prinși de friguri mai toţi mor a treia zi, 
rari care o duc şeapte zile şi prea puţini se reînsănătoşesc. Și atât este de 
lipicioasă această boală, încât locuitorii mai mult se tem de dânsa decât de 
ciumă și se feresc și de amicii cei mai intimi prinşi de această boală. Dacă 
locuitorii nu ajung adânci bătrâneţe, cauza nu poate fi alta, decât ori 
repezile schimbări ale temperaturii ori traiul vieţii, ori vreo slăbiciune 
firească a puterilor. Prea rare ori vei găsi om de șeaptezeci de ani, d'abia 
vreunul de optzeci. Dar viaţa şi-o petrec mai mult cu sănătate, şi astfel 
scurtimea vieţei le este compensată că, atât cât au de trăit, trăesc mulțumiți 
şi nesupăraţi de boalele care răpesc cea mai mare parte a fericirii omenești. 
Afară de aceasta, ţăranii ajung la o etate mai înaintată, decât nobilii și cei 
crescuţi în desfătări şi 'n moliciune. 


Cutremurile de pământ, care turbură plăcerile mai tutulor ţărilor 
călduroase, se simt arare ori, şi nici că s'a auzit vreodată, ca vreun oraş sau 
munte să se fi risipit sau cufundat din cauza cutremurului. 

Moldova n'a avut totdeauna aceleași margini, ci când mai întinse, când 
mai strimte, după cum şi ţara creștea sau scădea. În fine, ȘtefanVodă numit 
cel Mare, a pus țării marginile pe care le păstrează până astăzi. Spre miază- 
zi totdeauna s'a 'ntins până la Dunăre, cea mai mare apă a Europei şi mai 
departe până la gura ei, aproape de Chilia se varsă în Marea Neagră. Spre 
răsărit, marginea cea veche a țărei era marea Neagră, dar în timpii din urmă 
după ce Turcii luară cu armele Basarabia și Benderul, ţara fu împuţinată de 
această parte. Astăzi marginea Moldovei o formează Prutul dela gura sa 
până la satul lui Traian, iar de aci, valul lui Traian, care e dus prin apa 


Botnei şi 'm linie dreaptă până la gura Bâcului, unde se varsă în Nistru, 
precum se vede clar în chartă. Spre miază-noapte și răsărit, râul Nistru 
(Tyras), căruia Turcii îi zic Turla, desparte Moldova de Polonia și de Tătarii 
de Ociacov. Mai înainte țârmul Nistrului numai până la Hotin era al 
Moldovenilor şi de acolo o linie dreaptă trasă prin râurile: Prut şi Cirimişu 
forma marginea ţărei în acea parte; dar în urmă provincia ce zace despre 
Podolia până la gurile râului Serafinești, fu supusă Moldovei prin bărbăția 
lui Ștefan-cel-Mare și astfel aceste ape unite între sine, adică Nistrul, 
Serafineşti, Colacinul și Cirimușul închid Moldova despre miază-noapte, 
unde este Câmpulung rutean!l. Despre apus Moldova astăzi e cu mult mai 
întinsă decât era odinioară. Pentru că înainte de timpurile lui Ștefan-cel- 
Mare, toți munţii de care e încinsă, erau ai Transilvaniei și ţara era îngustă 
despre această parte. Dar prin puterea acestui Domn, care bătuse în câteva 
rânduri pe regele Matiaş al Ungariei, Transilvanii respinşi se văzură nevoiţi 
a-şi căuta prin învoeli scăparea de loviri mai grele. După aceste învoeli tot 
şirul munţilor cari despart aceste două ţări s'au dat sub puterea Moldovei, 
adică toată partea de loc care zace între văile apelor care curg în Moldova. 


Se trase deci o linie dela sorgintea apei Cirimușului prin sorgintea 
râurilor Suceavei, Bistriţei şi a Irotoşului până la râul Milcov şi această 
linie s'a decis a fi marginea despărţitoare a acestor două țări. 


Mai înainte Siretul şi Trotuşul despărțea Moldova de ţara românească, 
dar apoi prin bărbăţia lui Ștefan-cel-Mare, județul Putnei se aduase 
Moldovei, aşa încât astăzi râulețul Milcov şi Siret despart aceste două ţări. 


La partea despre miazăzi sta margine Dunărea. 


Înăuntrul acestor margini Moldova coprinde cale de 237 ore sau 711 
milliarie italiene, calcul ce oricine ușor poate face consultând alăturata 
chartă geografică. lar mai înainte, până a nu fi Basarabia ocupată de oştire 
turcească și tătărască, coprinderea Moldovei era de 247 ore şi 822 mil. 


Moldova se 'nvecineşte la apus cu Iransilvanii și cu Românii, la 
miază-noapte cu Polonii, la miazăzi cu Turcii. 


Cu toți aceştia aveau a se lupta ager Moldovenii, pe când își apărau 
încă libertatea. Despre aceste lupte iată cum vorbeşte un scriitor polon 


demn de credință: „Aceşti Moldoveni prin natura, datinele și limba lor nu 
diferă mult de Italieni, sunt oameni feroci, dar de o mare virtute, nici este 
vr'un alt neam, care având o ţară așa de mică, să se lupte pentru gloria 
resbelului cu atâta bărbăţie, cu atâţi inimici deodată, ori că aceştia îi fac 
resbel, ori că se apără contra lor”. Mai adaogă apoi zicând: „Ei sunt aşa de 
viteji, în cât cu toate aceste neamuri cu care se mărginesc, în acelaşi timp 
făcu resbel neîncetat și eşiră învingători, pentrucă Ștefan care pe timpul 
părinţilor noștri domnia în Dacia, bătu și învinse într'un mare resbel, mai în 
aceiași vară, pe Baiazet Turcul, pe Matia Ungurul și pe Ion Albert Polonul”. 
(Ovichoviu, annol 5 an. 1552). 


Dar mai în urmă după ce ţara Moldovei căzu sub puterea 'Turcilor, nu 
mai fu cercată de alte rezbele, afară de acelea îndreptate in contra Turcilor, 
având cu aceştia aceiași amici şi aceiaşi inimici. Numai Tătarii Nogai, 
cărora Turcii le dedeseră Basarabia spre locuire, devastară Moldova prin 
desele lor incursiuni șin mijlocul păcei, aducând-o în mizeria în care se află 
şi astăzi. 


CAP. III. Despre apele Moldovei 


De abia vei găsi în vreo altă ţară atât de mărginită, precum este 
Moldova, atâtea ape împodobite cu atâtea jocuri ale naturei ca acestea. 


Moldova numără patru ape mai mari și navigabile: Dunărea, Nistrul, 
Prutul și Siretul. 


Dunărea deşi spală numai o mică parte a ţării supusă astăzi domnului 
Moldovei, dar tot aduce țării cele mai mare foloase. Căci afară de aceea că 
vasele neguţătoreşti a mai multor neamuri pot să vină pe Dunăre şi să 
debarce la Galaţi aduce Moldovenilor îndemânarea de a-și trimete marfal?! 
pe Prut la Constantinopol şi la alte cetăţi de pe lângă Marea Neagră, de 
unde nu scot puţin profit. Despre undele şi bunurile ei cele ascunse, trecem 
într'adins, fiindcă au vorbit pe larg despre acestea aceia ce au descris 
Germania și Ungaria mai nainte de noi. 


În Dunăre se varsă Prutul, odinioară HierasuslSl, el vine din munții 
Transilvaniei, Carpaţii celor vechi, cari despart această ţară de Polonia și 


taie toată Moldova prin mijlocul ei. Apa Prutului este cea mai sănătoasă din 
câte cunoaștem, însă cam turbure din cauza mâlului ce poartă cu sine; iar 
puind-o într'un vas de sticlă, mâlul se aşează la fund şi apa rămâne limpede 
şi curată. Când eram în Moldova, am făcut însumi încercare şi am aflat că o 
măsură de 100 drame apă de această, este cu 30 drame mai uşoară decât o 
cantitate egală de apă luată din alte râuri. 


Siretul, râul propriu al Moldovei, se naște din cele mai depărtate 
margini ale țărei despre Polonia, curgând spre miazăzi, se varsă în Dunăre 
prin două guri. Râu destul de lat și profund, dar fiind pretutindenea 
înconjurat de păduri și de munţi, iar în unele locuri împedicat de vaduri, 
încă nu e pretutindeni navigabil. 


Spre miazăzi mare parte a Moldovei este adăpată de Nistrul? râu aşa 
de cunoscut, încât găsesc de prisos a mai vorbi de dânsul. Caută însă a se 
aduce aminte că Turcii pe acest râu transportă toată proviziunea și cele 
pentru resbel din Constantinopol prin Marea Neagră la Bender, odinioară și 
la Cameniţia, astăzi la Hotin. Apa Nistrului e limpede, dar grea şi sănătăţei 
foarte vătămătoare. La Cetatea Albă se varsă în Marea Neagră. 


Pe lângă acestea mai sunt şi alte ape mai mici care adapă Moldova: 
Bârladul care curge în ţinutul Tecucilor, despre răsărit spre apus şi se uneşte 
cu Siretul la satul Șerbăneşti. N'am putut afla vechiul nume al acestui rău. 
Suceava care dete nume Suceavei, odinioară capitală a ţărei. Moldova, al 
cărui nume l-am arătat de unde vine. Bistriţa curge din Alpii Transilvaniei şi 
este atât de repede, încât cele mai mari pietre le surpă din munte și le duce 
cu sine. Trotoșul, cu apa tot atât de repede; sorgintea lui nu e departe de a 
Bistriţei. În Prut se varsă Cirimuşul, care formează marginea între Moldova 
şi Polonia. Mai jos de acesta se varsă Jijia. lar în Nistru se varsă râul 
Reutul, care lângă Orchei formează o prea frumoasă insulă, și Botna, care 
pe jumătate este a tătarilor de Budjac. 


Pâraie Moldova are nenumărate. Vom însemna aci numai cele mai 
însemnate, al căror nume l-am putut afla. 


Se varsă în Siret, Bănila, Molniţa, Somușiul cel mare și cel mic, Valea 
neagră, Faraon, Răcătău, Gerul Sahului, Milcovul şi Putna, cari aceste două 
din urmă unindu-se poartă numele de Sireţelul. 


Pe Suceava o măresc Suceviţa, Solca şi Solonețu. 


În Moldova se varsă: Homorul, Slatina, Risca, Neamţul, Topologul, 
Valea albă şi altele. 


Cu Bistriţa se unește Crăcăul. 


In Trotoş se varsă Tăslăul sărat și celalt Tăslău, Oituzul, Caşinul, Valea 
seacă şi Valea rea. 


Bârladul se adaugă cu Bârlădeţul, Sacoveţiul, Vilna, Rebricea, 
Vasluiul, Vasluieţul, Racova, Crasna, Lohanul, Docolina, Hobalna, Horiata, 
Smila, Tutova, Berheciu, Zeletinul, Oorodul. 


Cirimușul se naște din Cirimușul alb şi negru și din Putila. 
În Jijia se varsă Siubana, Sitna, Miletinul, Bahluiul, Bahluieţul, Sârca. 


Prutul duce cu sine, Colacinul, Cosmanul, Cuciurul, Ciuhurul, Basieul, 
Corovia, Caminca, Căldărușa, Jijia, Gârla mare, Dele, Valea mare, Valea 
Bratuleni, Mojna, Nimova, Călmățui, Lăpușna, Strâmba, Sărata de răsărit şi 
cea de apus, Chighieciu, Larga și Slanul. 


In Nistru se varsă Serafinetul, a cărui gură formează cel din urmă 
unghiu al Moldovei spre miazăzi, Ciorna Ichielul, Băcoveţiul, Isnoveţiul şi 
Bâcul. 


În Răut se varsă, Soloneţiul, Ciulucul cel mare și mic, Dobruja, Cula și 
Cogălnicul. 


Acestea în Moldova. 


În Basarabia, Cahulul, Saicea şi lalpuchul măresc Dunărea, 
Cogalnicul, Nistru. 


Din acestea numai lalpuchul curge necontenit, iar celelalte două sunt 
ape mai mult stătătoare decât curgătoare; de asemenea și Cogalnicul nu are 
sorginţi, ci numai atunci se poate numi pârâu când se umple de ploile de 


toamnă, iar peste vară este sec şi uscat şi ca un şanţ la vedere, pentru aceia 
vitele tătarilor din Budjac adesea pier din cauza lipsei de apă. 


Precum râuri, de asemenea nu lipsesc lacuri (bălți) în Moldova. 


Dintre mai multe lacuri parte naturale, parte artificiale, merită a fi 
însemnate mai cu seamă următoarele cinci. 


Lacul Brateşul?!, între Prut şi Siret, lângă Galaţi; lăţimea lui este de un 
milliariu şi jumătate italian, lungimea de două milliarie. Nu are sorginţi, ci 
numai o gârlă mică şi nu prea adâncă, numită Pruteţu, care atunci când 
Prutu crește prin ploi, se adapă dintrînsul. Altădată gârla rămâne uscată și 
aduce lacului putrejune. Iar primăvara când Dunărea creşte prin topirea 
omătului, nu numai împinge Prutul înapoi, ci umple şi lacul cu apă 
proaspătă și cu pește, pe care locuitorii îi prind fără osteneală, după ce apa 
scade. 


Lacul Orcheiului, lângă orașul Orcheiu, se formează din apele Răutu și 
Cula, șease milliarie de lung şi două de lat. Lungimea și lățimea lui o 
măreşte un iez, făcut de Vasile voevod Albanit cu scop de a opri ape și a 
face mori, cari aduc mari venituri. În mijlocul lacului este o insulă, nu prea 
mare, dar care odinioară era împodobită cu vii frumoase şi alte deosebite 
fructe. 


Lacul Dorohoiului, numit astfel dela urbea vecină cu acel aş nume, nu 
departe de sorgintea Jijiei, demn de memorat pentru mulțimea peștilor ce 
are. 


Lacul Colacinul, la marginea Poloniei, demn de a fi însemnat mai cu 
seamă pentru aceea, că din laturea lui boreală şi cea australă curg două 
râuri, Colacinul şi Serafineţiul, care formează marginele Moldovei şi 
Poloniei între Nistru și între Prut. 


Cel din urmă și cel mai celebru este lacul lui Ovidiu, numit de locuitori 


Lacul Ovidiului!?! aproape de Acherman, odinioară Alba Iulia, în Basarabia, 
ilustrat cu acest nume, pentrucă în apropierea lui se zice a ti fost exilat 


cunoscutul poet roman Ovidiul10l. 


El se varsă în Nistru, nu departe de gura acestuia, pe o gârlă strâmtă, 
dar împresurată de atâtea şi atât de întinse mlaștini, în cât peste două 
milliarie italiene în lat nu poţi trece cu piciorul. Are un pod peste dânsa, de 
o construcţie foarte veche, precum arată îndestul atât tăria lucrului, cât şi 
mărimea pietrelor din care e făcut. 


Toate aceste până aci descrise ape curgătoare și stătătoare sunt pline de 
peşti frumoşi şi mai ales pâraiele ce curg din munţi, au păstrăvii cei mai cu 
gust, lostoatie și lipeni. Acest peşte la zilele de post se aduce totd auna viu 
pe cai, pentru masa domnească. 


Băi, ape acide si minerale, Moldova n'are, ori nu le-a descoperit încă, 
poate pentru că crede că apa Prutului este destulă doftorie contra tutulor 
boalelor. 


CAP. IV. Despre ţinuturile şi târgurile cele de acum ale Moldovei 


Odinioară Moldova se împărțea în trei părţi: în ţara de jos, ţara de sus 
şi Basarabia, în care se numărau peste tot 23 ținuturi mai mici. lar după ce a 
căzut Basarabia prin trădarea lui Aron Vodă, au rămas Domnilor Moldovei 
numai 19 ţinuturi şi nici acestea întregi. 


Ţara de jos cuprinde 12 ţinuturi mai mici. 
În mijloc este: 


1. Ținutul Iaşilor. Aici este urbea Iași, lângă apa Bahluiul, cu patru 
milliarie mai sus de vărsarea lui în Prut. Aici e scaunul ţării pe care l'a mutat 
Ștefan Voevod din Suceava, pentru ca să poată apăra ţara mai bine din 
mijlocul ei contra năvălirii Turcilor şi 'Tătarilor, observând că-i venea mai 
cu greu a face aceasta din Suceava, atât de departe de marginele barbarilor. 
Mai nainte de aceasta era un sat prost, în care abia se aşezaseră vre-o trei 
sau patru ţărani; avea şi o moară, în care era un morar bătrân, numit Ion, 
căruia îi zicea şi Iassi. Numele acestui om a voit Domnul alt păstreze urbea 
ce a făcut dânsul, în care a zidit mai întâi o biserică care astăzi e catedrală, 
închinată Sfântului Nicolae şi după aceia și alte palate pentru sine și, pentru 
boerii săi. lar Radu Vodă a înconjurat laşii cu ziduri, alții l-au înfrumusețat 


cu alte ornamente și edificii publice, așa în cât şi astăzi numără mai mult de, 
40 de biserici, atât de peatră cât şi de lemn, cea mai mare parte prea frumos 
lucrate. Mai nainte cu 50 de ani numărându-se, s'au găsit 12 mii case 
private, iar apoi, arzând de mai multe ori şi pustiindu-se prin năvălirile 
Tătarilor şi Polonilor, de abia a rămas a treia parte nemistuit. Osebit de 
curtea, domnească, care trage la sine veniturile din toată ţara, șade acolo şi 
mitropolitul ţării, măcar că nu are numele de mitropolit, al Iaşilor, ci al, 
Sucevei, vechiul scaun al ţării, iar în lași nu e în adevăr decât protopopia, 
precum mai jos se va arăta mai pre larg. 


Cu acest ținut se mărginește la miazăzi. 


2. Ţinutul Cârligăturei, în care nu e nimic de însemnat, afară de 
Târgul-Frumos, opt ore dela Iaşi spre Suceava, tot lângă apa Bahluiului. In 
acest târg se află o casă domnească, peste care e pus un pârcălab. 


Mai încolo spre apus se întinde: 


3. Ţinutul Romanului, cel dintâi în care s'au aşezat cetele Romanilor 
carii s'au întors din Transilvania în urma năvălirilor lui Bathie, dându-i 
numele lor cel vechiu. Aci e Romanul, Bonfiniu îl numește Forum 
Romanorum, târg și scaun archiepiscopal, la confluența Moldovei și 
Siretului. Doi pârcălabi se rânduesc dela domnie asupra acestui târg. Mulţi 
susțin că aici s'au așezat mai întâi pământenii noștri reîntorși. Dar nu toţi 
sunt de această părere, pentru că nu departe de acolo se vede alt loc, pe 
malul răsăritean al Siretului, numit de locuitori Smedorova, şi aci cred unii 
c'ar fi fost întemeiată cea dintâi și mai mare urbe. Adevărul este, că aceasta 
a fost înoită mai târziu de Ștefan cel Mare şi pusă iarăşi în vechea ei 
splendoare, dar după câteva decenii de ani Petru Vodă Rareș, nu se știe din 
ce cauză, a risipit-o iarăşi şi pe locuitori i-a strămutat la Roman. 


Cu aceasta se mărgineşte spre răsărit sub ţinutul Iaşilor şi al 
Cârligăturei. 


4. Ținutul Vasluiului. În acest ţinut este Vasluiul, 12 ore dela Iași, pe 
drumul Dunărei, la gura apei Vasluiu, unde se varsă în Bârlad; era câte 
odată scaun domnesc, unde şi acum sunt casele de față. După ce domnia s'a 
aşezat la laşi, la Vaslui se rândui un pârcălab. 


Spre miazăzi se întinde de-a lungul: 


5. Ţinutul Tutovei, numit așa dela apa Tutova, care curge prin mijlocul 
lui. Scaunul ținutului este Bârladul lângă apa cu acelaș nume. Bârladul era 
odată mare iar acum e căzut și lipsit de toate frumuseţile. Acesta este 
scaunul vornicului ţării de jos, dar fiind el pururea pe lângă curte, se 
rânduesc în locu-i doi alți vornici mai mici. 


Un milliariu de loc mai jos la același mal se văd rămășițele unei cetăți 
foarte vechi, ce se zice astăzi Cetate de pământ. Dar nu s'a aflat nici o 
temelie de casă, nici vre un alt monument, din care să se poată cunoaște 
bine de cine să fi fost zidită, că nu este alta decât un zid de pământ, de unde 
poate nu fără cuvânt credem, c'acele zidiri vor fi fost făcute în timpurile 
vechi de către locuitorii țării, spre a respinge invaziunile 'Tătarilor. 


6. Ținutul Tecuciului, se mărginește despre apus cu Bârladul; ţinut 
mare, dar n'are alt nimic însemnat, decât micul târg Tecuciu, lângă apa 
Bârladulul, opt ore dela Bârlad pe drumul Galaţilor. Nu are ziduri; aici șed 
doi pârcălabi. 


În malul Siretului spre apus este: 


7. Ţinutul Putnei, se vede că-și are numele dela apa Putneilill. Aici 
este Focşanii, târgușor lângă râul Milcov la marginile țării românești. 
Starostele de aici administra ţinutul. Adjudul, târgușor puţin însemnat pe 
Siret în sus. La piciorul muntelui Vrancei, nu departe de Mira, mănăstire 
întemeiată de principele Constantin Cantemir, se văd ruinele unei cetăţi 
foarte vechi, dar nu s'a putut afla vre-o urmă, nici de timpul zidirei nici al 
ziditorului. Locul se chiamă astăzi Crăciuna. La celălalt mal al Siretului, la 
mijloc între Siret, Dunăre și Prut, este: 


8. Tinutul Covurluiului, care se chiamă așa dela șanțul Covurluiu, care 
deşi se 'ntinde pe un spaţiu de opt ore, e mai mult uscat decât cu apă. Aci 
merită atențiune târgul Galaţi, care deşi e de o structură şi mărime puţin 
însemnată, dar e piaţa cea mai celebră pe toată Dunărea. Aci debarcă de 
două şi de trei ori pe fiecare an, vase, nu numai din locurile vecine ale 
Mărei Negre, din Crimeea, Trapezunt, Sinope, Constantinopole, dar și din 
Egipt și din însuși Barbaria și se 'ntorc încărcate cu lemne din Moldova, 


stejar, corn, brad, cum şi cu miere, ceară, unt și bucate, din care nu puţin 
folos scot toţi locuitorii Moldovei. Nu departe de Galaţi, la gura Siretului 
despre răsărit se vede ruinele unei cetăți vechi, care astăzi locuitorii o 
numesc Ghierghina. Cum c'această cetate a fost întemeiată pe timpul lui 
Traian, ne încredințează monetele descoperite acolo în timpul nostru dar şi 
o marmură c'următoare inscripţiune: 


IMP. CAESARI. DIV. FILIO. NERVAE. TRAIANO. AUGUSTO. GERM. 
DACICO. PONT. MAX. FEL. B. DICT. XVI. IMP. VI. CONS. VII. P. P. 


CALPURNIO. PUBLIO. MARCO. C. AURELIO. RUFO. 
Deasupra acestuia pe Prut este: 


9. Ţinutul Fălciului în care e Fălciu, târg frumos lângă Prut. Cum că 
aici a şezut odinioară Taifalii, mă încredinţează urmele unei cetăţi vechi, ce 
am descoperit eu însumi nu departe d'acolo; căci cetind eu odată într'o 
scrisoare cu mâna din istoria lui Erodot, cum că neamul acel războinic al 
Taifalilor ar fi locuit pe Prut cale de trei zile dela Dunăre, și ar fi zidit şi o 
cetate foarte mare; şi neputând eu a găsi nici într'un ţinut rămășițele ei, am 
trimis vreo câţiva oameni cari ştia bine părţile locurilor, ca să caute în 
pădurile cele de pe lângă Prut, doar vor putea afla niscaiva semne din care 
să se poată vedea luminat, pentru starea cea mai adevărată a cetăţei aceia. Și 
viind ei înapoi au povestit, că în pădurile cele mai dese despre apus în 
cuprinsul de cinci mile italienești dealungul apei, ar fi găsit temelii de ziduri 
şi turnuri zidite cu pietre arse, care măcar că pe câmpul acel dinprejur de 
acolo nu se mai găsesc alte rămășițe, dar tot au semn de vreo ocolire mare. 
Osebit de aceasta se mai întăreşte chibzuirea mea și cu numirea aceasta de 
acum a ținutului acestuia, căci asemănarea adeveream să se fi izvodit 
Falciei din Taifalica. 


Mai sus înăuntrul ținutului este Huşu, un târgușor mic, dar scaun 
episcopal, însemnat numai prin resbelul în care Petru cel mare, autocratul 
Rusiei, cu o mică oştire a susținut și respins cu tărie patru zile dearândul, 
mai ades repeţitele atacuri ale Turcilor, în anul 1711. Nu departe de acest 
loc se vede o movilă mare făcută de mână de om, care o numesc Tătarii 
Chan Tepesi, iar locuitorii movila Rabâii. Încât pentru origina ei sunt 
deosebite păreri. Unii zic că Moldovenii ar fi ucis aci pe un oarecare Chan 


al Tătarilor cu toată oștirea sa şi că întru aducerea aminte s'ar fi ridicat 
această movilă; alţii spun că o regină a Sciţilor, anume Rabâia, sculându-se 
contra Sciţilor ce locuiau atunci în Moldova și ajungând cu oastea până aci, 
ar fi perit, şi aci ar fi îngropat-o ai săi. Care este adevărul, nu pot spune 
într'o istorie atât de întunecată. 


Cu acest ținut se mărginește la miazănoapte. 


10. Ținutul Lăpuşnei. De acesta se ţinea odinioară Tighina, Turcii îi zic 
Benderu, care mai înainte încă era foarte întărită, iar Turcii o întăria acum şi 
mai mult la Nistru; în timpurile noastre a fost loc de scăpare al regelui 
Suediei în fuga sa după bătălia dela Pultava. Turcii până a nu li se supune, 
adesea dar în deşert bătură această cetate, dar ceeace nu putură cu forța 
câștigară în urmă prin frauda și perfidia lui Aron Vodă, căruia Moldovenii, 
îi ziseră şi tiranul, pentru că fiind scos din ţară pentru cruzimea și tirania cu 
care se purta, a fugit la împăratul turcesc şi-i promise că de-l va readuce în 
domnie, îi va da Tighina cea de atâtea ori cerută împreună cu 12 sate şi i-o 
va da pentru totdeauna. Plăcând sultanului acest dar, pe Aron îl puse iarăși 
în domnie, iar pentru preţul ostenelei sale luă cea dintâi cetate a ţării şi mai 
mare întăritură a ei contra Polonilor şi a Tătarilor. 


Astfel astăzi Lăpuşna este locul cel mai de frunte al ținutului, la râul cu 
acelaș nume. Doi pârcălabi rânduiți de domn îngrijesc de trebile ținutului. 
Apoi Chișineul, lângă apa Bâcu, târguleţ de puţină importanţă. Nu departe 
de aci se vede un şir de petre foarte mari, aşezate în linie dreaptă, ca şi cum 
ar fi puse într'adins de mână de om. Însă atât mărimea pietrelor, cât și 
lungimea șirului, nu ne lasă a crede aceasta. Pentrucă unele dintr'ânsele sunt 
în patru colțuri de câte trei şi patru coți de mari și şirul lor se întinde peste 
Nistru până în Crimeea. În limba ţării se cheamă Chieile Bâcului și 
prostimea crede că este o lucrare a celor necuraţi, cari i-ar fi conjuraţi să 
astupe apa Bâcului. Cu adevărat este că, mai mulți domni au cercat să 
astupe albia acestei ape, care curge o bună bucată printre munţi, vrând a 
preface în baltă locurile de acolo, cari nu sunt bune decât pentru fânețe, dar 
acest lucru niciodată nu s'a putut împlini. 


Din sus de acesta pe Nistru zace: 


11. Tinutul Orcheiului. Poartă acest nume dela târgul Orchei, lângă apa 
Răutul, târg nu mare, dar frumos şi având cu îndestulare toate cele necesare 
vieţei omeneşti. Nutriment deajuns îi da lacul Orcheiului, nu departe de târg 
spre răsărit şi frumoasa insulă ce a format într'însul și despre care vorbirăm 


mai pe larg mai sus la Cap. HIH. 


Ţinutul cel mai de pe urmă ce este pe canalul Nistrului, o bucată bună 
de cale, e: 


12. Ţinutul Sorocei. Scaunul lui este Soroca, odinioară Alchionia, 
lângă Nistru, sub deal pe un şes. Soroca e mică, dar după timpul în care a 
fost zidită, foarte tare. Are un zid cu patru unghiuri, foarte tare şi apărat de 
turnuri foarte înalte, zidit cu bicasie, de cari sunt pline dealurile dimprejur. 
Partea de sus a acestui ţinut nu se poate cultiva pentru lipsa de lemne şi apă 
și acesta este unicul, dar nu atât de mare deşert al Moldovei. În chartele 
geografice cele bune e şi însemnată această parte de loc ca deșert. După 
perderea Tighinei, această cetate nefiind de puţină importanţă în contra 
Polonilor, domnul aşeză acolo doi prefecți militari. 


Ţara de sus coprinde şeapte ţinuturi mai mici: 


1. Ţinutul Hotinului, care se întinde pe din sus de al Sorocei, pe lângă 
Nistru, spre miazănoapte. Aici este Hotinul, cetate pe Nistru de către 
Cameniţia, ce se numără între cele mai mari cetăți ale Moldovei. Aceasta 
era mai 'mainte întărită despre apus cu ziduri înalte şi șanțuri adânci, iar 
despre răsărit natura însăși o întărise prin râpa cea repede a Nistrului şi prin 
stâncile ei, dar în cel din urmă resbel ce avură Ruşii cu Turcii, luând aceștia 
cetatea la 1712, dărâmară zidurilor de partea dincoace, iar de cealaltă parte 
atât o întăriră cu noui lucrări după datina de acum, lărgindu-o mai mult de 
jumătate, încât astăzi merită a se numi cea mai frumoasă și mai tare între 
cetățile Moldovei. Când era sub ascultarea domnilor Moldovei, paza ei era 
încredinţată unui comandant deosebit, iar de când au luat-o Turcii, o 
guverna un paşe turcesc contra încredințărilor de pace ce legaseră cu 
Polonii, că niciodată să nu se așeze în cetățile Moldovei oştire turcească. 


Spre apus urmează: 


2. Ţinutul Dorohoiului, în care este Dorohoiul, târg puţin însemnat, nu 
departe de sorginţile Jijiei. Aici e scaunul Vornicului din ţara de sus, care 
fiind pururea ocupat la curte, e înlocuit prin doi Vornici mai mici. 


Ştefăneşti, târgușor lângă Prut, în care Turcii, curăţind râul, se zice că 
ar fi făcut un stabiliment naval și o magazie pentru oștirea din Hotin. 


Mai în jos: 


3. Ținutul Hârlăului. Aici e Hârlăul, târgușor mic, pe care îl administra 
un deosebit pârcălab. Târgul Cotnarii este renumit pentru viile sale care 
întrec pe celelalte toate. Administraţiunea lui e încredințată marelui 
paharnic. Locuitorii catolici au aici o biserică de peatră prea frumos zidită. 


Târgul Botoşani, ale cărui venituri și ale părţilor lui dimprejur le trăgea 
doamna, iar pentru strângerea lor e rânduit un deosebit cămăraș. 


Aceste ţinuturi le încinge ca o coroană: 


4. Ținutul Cernăuţilor, care se întinde dealungul marginelor Poloniei. 
Târgul cel mai însemnat e Cernăuţi, pe malul de miazănoapte al Prutului, 
administrațiunea lui e încredinţată marelui spătar. Aproape de satul Cozmin, 
lângă apa Cuciurul, nu departe de vărsarea ei în Prut, se văd ruinele unei 
cetăți foarte vechi, dar cu toate cercetările ce am făcut, n'am putut afla vreo 
urmă de întemeietorii ei. 


Pe malul Siretului spre apus urmează: 


5. Ținutul Suceavei, în care însemnat este Suceava, odinioară capitala 
Moldovei, scaunul domniei și al mitropolitului, iar astăzi mai toată zace în 
ruine. Ea e situată lângă apa Suceava, dela care și orașul s'a numit aşa, pe 
un deal neted, împresurată cu ziduri înalte și șanţuri!1%]. Suceava avea pe 
valea dealului o suburbie foarte întinsă. Afară de curtea domnească și casele 
boierilor, se numărau aici patruzeci de biserici de piatră, mai multe de lemn, 
14 mii case private, cari toate au căzut după strămutarea scaunului 
domnesc. Astăzi stă sub îngrijirea Hatmanului. 


Nu departe de Suceava, lângă apele Suceava și Siretul, în cotul 
Siretului, unde acesta se întoarce spre miazăzi, este Rădăuțţii, târg și scaun 
episcopesc. 


Aproape din jos este: 


6. Ţinutul Neamţului, care se întinde o bucată bună între apele 
Moldova şi Bistriţa. Aci este Neamţul, cetate pe un deal înalt lângă apa cu 
acest nume, care din fire este aşa de tare, încât poate să înfrunte cu mândrie 
orice atac ostil. Ea a fost împresurată de mai multe ori, dar luată numai de 
două ori, odată de Turci sub imperiul lui Suleiman şi odată în timpurile 
noastre de Ioan Sobiesky, regele Poloniei şi nici atunci n'ar fi luat-o dacă 
puţinii Moldoveni ce erau întrînsa, după o împresurare de mai multe zile 
n'ar fi fost siliți să se închine Polonilor. Mai nainte era împrejurată cu două 
ziduri şi avea numai o poartă, iar după aceia Turcii stricând zidul cel pe din 
afară, a rămas acum Moldovenilor numai cel din năuntru. Până a nu fi 
Moldova supusă 'Turcilor, la vreo întâmplare de resbel, Domnii își trimtea 
copii şi visteria acolo ca într'o cetate nebiruită. Încă și acum este pentru 
locuitori la ori şi ce timp de resmeriță un loc foarte sigur de scăpare. Pentru 
aceia şi Domnii mai nainte au zidit într'însa case mari, cari şi acum se pot 
vedea, dar nu au purtarea de grije ce li se cade. Drept dincolo de apa 
Bistriţei este târgul Piatra. 


În fine: 


7. Ţinutul Bacăului, peste care este un vornic, cu scaunul la Bacău, 
târg situat într'o insulă a râului Bistriţa, vestit pentru abondenţa merelor și 
altor fructe. Are şi un episcop catolic, care se numește de Bacău, pentrucă în 
ținuturile de pe lângă munte sunt mulți supuşi Moldoveni, numiţi catolici 
după naționalitatea şi religiunea lor, pe cari i-a aşezat acolo Ștefan Vodă, 
după ce a biruit pe Matiaş regele unguresc şi i-a împărţit pe la boierii săi. 
Este de însemnat satul Cantemireștii din ţinutul Roman, numit Faraoni, ai 
cărui locuitori mai bine de 200 familii sunt toți catolici şi au o biserică de 
piatră foarte veche. Ocna și 'Trotoșul lângă apa Trotoșiu târguri renumite 
pentru salinele excelente ce se găsesc împrejurul lor. Pe aici e intrarea cea 
mai largă din Moldova în Transilvania. 


Basarabia. Basarabia era odată a treia parte a Moldovei. Tot pământul 
ei este șes, n'are dealuri, nici codri, se adapă numai cu lalpugul, care curge 
necontenit; neavând râuri nici fântâni, ca să scape de lipsa de apă, locuitorii 
sunt nevoiţi a săpa puțuri foarte adânci şi în loc de lemne se folosesc cu 
balega vitelor, cu aceasta dupăce o usucă la soare își încălzesc colibele. 
Această parte de ţară fu subjugată de Turci înainte de a li se supune toată 
Moldova. Astăzi nu mai stă sub domnia Moldovei, cu toate că orașele şi 
satele de pe lângă Dunăre până în ziua de astăzi sunt pline de Moldoveni 
care urmează legea creştină şi rabdă tirania Turcilor și 'Tătarilor. Ceilalţi 
locuitori sunt parte 'Tătari, parte Turci, supuşi ascultărei Serascherului. 
Basarabia se împarte astăzi în patru ţinuturi: al Budjacului, Achermanului, 
al Chiliei şi Ismailului. 


În mijlocul acestei părți de pământ este: 


1. Budjacul!!?! care s'a dat spre locuință Tătarilor de Nogaia, carii se 
zic unii de Budjac, alţii de Belgrad, pentru ca pe la anul 1568 dela naşterea 
Domnului, chanul Crimeei cercând, din ordinul lui Selim II, să împreuneze 
Donul cu Volga, mai bine de treizeci de mii familii de Tătari Nogai, din cei 
ce erau supuși imperiului rusesc, se desfăcură de Ruşi şi se retraseră în 
Crimeea. Dar fiindcă în această peninsulă nu încăpeau, li se dete alt loc de 
aşezare în ţinutul Budjacului. În curgerea timpului, mai venind apoi și alte 
mai multe familii din Nogaia, așa se înmulțiră acești Tătari, încât astăzi mai 
că nu sunt mai puţini la număr decât celealte oarde scitice. Se împart în 
două: Orak-ugli şi Orumbet-ugli și-și păstrează geneologiile cu îngrijire. 
După datina lor părintească, viaţa şi-o petrece pe câmpu liber: târguri n'au, 
afară de Causiani lângă râul Botna, care atinge prea puţin acest pământ. Dar 
cum că această provincie se bucura odinioară de orașe destul de frumoase, 
se vede lămurit din ruinele vechilor zidiri ce se găsesc pe ici și pe colea, 
între alte ruinele unei prea vechi cetăţi la malul Nistrului, care se chiamă 
astăzi Tartarpunar, adică ţinutul 'Tătarilor. Aceste ruine se află deasupra pe o 
stâncă foarte înaltă, din al cărui picior curge o sorginte foarte limpede. Dar 
nici o inscripţiune nici altă urmă de cine ar fi înterneiată nu s'a putut 
descoperi. Nu departe de gura lalpugului însă se găsesc urme unei cetăţi 
mai vechi, care de comun se chiamă Tint. Ștefan cel Mare o ridicase din 
ruine, iar după aceia Turcii o asemănară pământului, încât astăzi de abia i se 
poate arăta locul unde a fost. Din ruinele ei se ridică un alt târg în dreptul 


celui vechi, care înfloreşte şi astăzi şi se chiamă Iobacu, lângă Marea 
Neagră, poate în locul unde era vechiul Aepoliu. 


2. Ţinutul Achermanului. Aici e Achermanul, locuitorii îi zic Cetatea 
Albă, Romanii îi zicea Alba-lulia, Grecii Moncastron, Polonii Bielograd, pe 
țărmul Mărei Negre, cetate destul de mare şi foarte întărită. Când ţinea de 
Moldova, o guverna marele logofăt, astăzi o guvernă un Aga de ianiceri. În 
timpul din urmă s'a renumit prin Sfântul Ion cel nou, care a suferit moarte şi 
martiru sub tirania turcească. Rămășițele acestuia făcătoare de minuni 
împreună cu alte odoare dăruite din îndurarea Domnilor, le-a luat şi le-a dus 
în Moldova loan Sobiesky, regele Poloniei, pe când se lăuda că el se oștia 
pentru biserică și pentru Crist, dându-i ajutoare băneşti papa dela Roma. 


Mai jos pe țărmul Dunărei se întinde: 

3. Ținutul Chiliei. Aici e cetatea cea de frunte Chilial18I, odinioară 
Lycostomon, la gura septentrională a Dunărei, numită tot astfel de corăbieri 
greci, pentru cât se pare că-și varsă apa ca dintr'o gură de lup. Ea nu este aşa 
de mare, dar e o piaţă celebră, cercetată nu numai de vasele cetăților 
maritime de prin prejur, dar și de altele mai depărtate, dela Egipt, Veneţia și 
Ragusa cari se încărca de aci cu ceară şi cu pei crude de boi. 


Locuitorii sunt nu numai Turci, ci şi Evrei, Creștini, Armeni și alții de 
alte naţiuni pe cari toţi îi administra un Nasir. Pe timpul împărăției lui 
Suleiman Moldovenii o au prefăcut în cenușe și de atunci na mai putut 
ajunge la strălucirea ei de mai nainte. 


Pe ţărmu Dunărei din lăuntru este: 
4. Ținutul Ismailului. Aci merită a însemna: 


Ismailul, căruia Moldovenii îi zicea odinioară Smilu, cetate care nu e 
de despreţuit, cu oaste turcească comandată de un Mutecveli. 


Cartalu, la Dunăre, unde se varsă lalpugul, în dreptul Isaccei, întăritură 
nu prea însemnată. La 1711, când avură Turcii rezbel cu Ruşii, aci făcură un 
pod peste Dunăre spre a trece oștirea în Moldova. Pentru paza cetăţii e 
rânduit un comandant numit Dijdar. 


Reni, cum îi zicea Moldovenii, iar Turcii îi zic Timarova, cetate de 
aceiaşi ordine, nu departe de gura Prutului în Dunăre. Deși sta sub puterea 
turcească, nu se afla aci nici un turc; ostașii toți sunt creștini, toți 
Moldoveni, prefectul lor, tot creştin, numit Besliagasi, sta sub paşa dela 
Silistra, care totd'auna e seraschieriu. 


Acestea erau mai toate cetăţile și orașele Moldaviei, care înfloria pe 
când erau libere şi apoi au căzut prin tirania cea nedreaptă și inimica 
înflorirei lucrului public. Despre întemeietorii lor, tac istoricii vechi și noi, 
inscripțiuni și monumente însă nu se descopere. Nici o urmă din care să se 
poată vedea timpul sau poporul ce le-au întemeiat, nici o inscripţiune pe 
ziduri, afară numai când vre-un principe le-a restaurat. Numai Suceava are 
în zidurile ei o peatră mare, în care sunt săpate șapte turnuri, acoperite c'o 
coroană imperială, pe care o ţin doi lei. Afară de aceasta, se mai vede în 
temelia turnurilor o peatră, în care stau doi peşti solzoșşi, cu capetele în jos 
şi cu coadele în sus, și sub dânșii, capul unui bour, iar în coarnele acestuia o 
stea cu şease raze. Fiind însă că capul de bour s'a aşezat ca stemă a ţării 
numai după a doua venire a Romanilor în Moldavia, precum arătarăm la 
Cap. I, se înțelege că acea peatră încă arată mai mult înnoirea zidurilor, 
decât întemeiarea lor. Apoi toți istoricii noștri sunt într'un cuvânt, cum că 
Moldovenii, când se întoarseră din Maramureș în vechia lor patrie, au găsit 
oraşe şi cetăţi deşarte de locuitori, de unde se vede că întemeierea datează 
din timpuri mai depărtate. Aceasta se mai probează și prin modul structurii 
zidurilor în cele mai multe cetăţi, cari nu seamănă decât a architectum 
romană, afară de prea puţine de care arătarăm mai sus că sunt făcute mai în 
urmă spre apărare în contra incursiunilor tătare. Dar partea cea mai de 
frunte sunt mărturiile celor mai buni istorici romani din cari se vede că, 
împăratul Traian a adus în Dacia mari colonii romane și următorul său 
Adrian, cedând barbarilor mai multe provincii orientale, a fost oprit de-a 
părăsi Dacia numai de frică să nu fie nimicite de barbari acele colonii. 
Adauge apoi monumentul sempitern al acestui lucru adică Valul împăratului 
Traian, care până 'n ziua de astăzi păstrează numele întemeietorului său, 
despre care mă mir cum de nu memorează nici unul din vechii sau marii 
istorici. Aceasta, după cum l'am văzut eu însumi, începe cu două șanțuri 
dela Petrovaradinu în Ungaria și de aci până la munţii Demarcapu, adică 
până la Poarta de fer, se întinde apoi ca un simplu şanţ prin toată România 
şi Moldova, tăia prin Prut la satul lui Traian, prin Botna la târgul Causiani și 


trecând prin toată Tataria se termina la apa Donului. Până astăzi are o 
adâncime de 12 coţi, de unde nu fără cuvânt putem culege, că spaţiul 
valului când s'a făcut, va fi fost încă pe atât de lat și profund. Care așa fiind, 
nu se poate admite de loc aceia ce voim unii să afirmel!?l, că orașele 
Moldovei ar fi fost întemeiate de Genuesi. Pentru că oștirea romană care de- 
a pururea se afla acolo asediată în mare număr, n'ar fi putut sta fără orașe și 
fără acoperământ şi nici se poate crede că Genussii, cari numai pentru negoţ 
venia de se așeza la mare, ar fi pătruns în interiorul Moldovei şi că ar fi 
întemeiat orașe în locuri ce servesc mai mult pentru agricultură decât pentru 
comerţ. lar dacă ar susţine cineva că ele ar fi întemeiate de Dacii cei vechi, 
pe când lucrurile lor înfloriau pe timpul domniei lui Decebal şi că după 
aceea le-au ocupat Romanii și au așezat într'însele colonii, noi unii n'am 
cuteza să contrazicem. 


CAP. V. Despre munţii şi minerele Moldovei 


Despre apus, unde Transilvania se mărgineşte cu România, Moldova 
mai peste tot e împresurată cu munţi înalţi, de unde Romanii o numia şi 
Dacia muntoasă; iar cealaltă parte a ei despre răsărit, are câmpii foarte 
producătoare. Munţii sunt învescuţi din fire cu arbori fructiferi și pomi, care 
pe aiurea caută a-i produce prin artă. Printre munţi curg pâraele cele mai 
limpezi, care se varsă din sus cu sunet desfătat şi aseamănă aceste părți de 
loc cu cele mai frumoase grădini. Câmpiile dau cu îndestulare semănături 
pe care aerul rece al muntelui nu le lasă a crește. 


Muntele cel mai înalt este Ciahlăul, care de era cunoscut celor vechi, 
nu era să fie mai puţin celebru în fabulele lor, decât Olimpul, Pindul sau 
Pelia. El se află în ţinutul Neamţului, nu departe de sorgintea Tăslăului; 
mijlocul lui totd'auna e acoperit de zăpadă, iar vârful lui nici odată, pentrucă 
pare a fi mai înalt decât norii cei de zăpadă. 


Din piscul lui, care se înălța foarte în foma unui turn, se vărsa un pârâu 
foarte limpede și cu mare sunet se repede peste stânci în Tăslău. În mijlocul 
muntelui se vede o statuă de peatră, foarte veche, de cinci coți înnaltă, care 
reprezintă o babă înconjurată de 20 oi; dintru a căreia parte firească curge 
necontenit un izvor de apă şi cu greu poate cineva să 'nţeleagă, dacă natura 
şi-a arătat în acest monument jocurile sale, sau dacă s'a lucrat astfel prin 
mâna vreunui maestru iscusit. Pentrucă această statuă n'are o bază pe care 
să fie așezată, ci e 'mpreună crescută cu restul stâncei, iar pântecele și 
spatele îi sunt libere, și măcar de s'ar admite că crăpăturile s'ar fi uns cu 
oarecare var artificios, precum înşine nu negăm că asemeni descoperiri ale 
celor vechi se vor fi perdut în cursul timpului, dar totul nu poate lesne să se 
înțeleagă, în ce chip acel canal s'a adus prin picior în partea naturei, 
pentrucă prinprejur nicăeri nu se văd urme de fântână sau vre-o albie de 
apă. Se poate cu adevărat să fi servit păgânilor pentru cultul idolilor, ai cărui 
închinători erau obișnuiți ori prin mijloace fireşti, ori prin farmece a face 
lucruri care să aducă minuni şi cugetări de dumnezeire pentru prostimea cea 
lesne credincioasă. 


Înnălţimea cea mare a muntelui se poate cunoaşte din aceea, că el 
tocmai dela Acherman, care cetate este de 60 de ceasuri depărtate de dânsul 
la vreme limpede. la apunerea soarelui, se poate vedea tot şi aşa de curat ca 
când ar fi aproape, care lucru cu greu se poate zice pentru alți munţi, până și 
pentru cele mai vestite piscuri, după cum socotesc eu. 


Pre dealurile de prinprejur, se găsesc prăbuşite în petre, urme de cai, de 
câini şi de paseri, asemenea ca când ar fi trecut pe acolo vreodată o călărime 
mare. Locuitorii povestesc pentru acest lucru multe basme, însă cercătorii 
naturii cei poftitori de ştiinţă, să ispitească adevărul acestui lucru. 


Mai este încă și altă întinsoare de munte, ce se numește de locuitori 
Ercul, spre miazănoapte la apa Cirimuşul, în cotul unde se împreună hotarul 
Moldovei cu al ţării Leșeşti şi al Ardealului, carele pentru înnălțime nu este 
de a se asemăna cu celălalt. Iară pentru alt osebit fenomen firesc, care pre 
aiurea nu s'a mai văzut, este iarăși de a se socoti. 


Adecă: locuitorii culeg roua care cade pre frunzele buruenilor, mai 
nainte de a răsări soarele și puind-o întrun vas, găsesc pe deasupra apei 
plutind cel mai frumos unt, care nici la miros, nici la floare, nici la gust, nu 
are osebire de untul celălalt, dar nu este preste tot anul, ci numai trei luni, 
Martie, Aprilie şi Mai. Untul acesta are în sine atâta putere de hrană, în cât 
când suie oile la munte, întru acea vreme se 'mădușe de multa grăsime. 
Pentru aceia păstorii cari ştiu, îşi opresc turmele lor în lunile acelea, numai 
la poalele muntelui. 


Munţii noştri nu au lipsă nici de acele daruri, care aduc munții, adecă 
metaluri. Însă mai înainte n'au îngăduit săparea lor, atâta îndestularea 
domnilor, cât şi lipsa de băeaşi. Iară spre vremile noastre, au împedicat-o 
ştiuta lăcomie a Turcilor, şi frica, că de vor umbla săpând vor perde 
împreună cu ţara încă osteneala, și rodul ei. Dar cum că munţii nu sunt 
săraci de acest fel de comori, ne adeverează pâraele care curg din trânșii. 
Pentrucă acelea fiind înguste şi umplându-se de multe ori cu apă de ploae, 
sau cu topirea omătului, se varsă din gârla lor şi după ce scad iarăși, remâne 
apoi pre locul acela unde au vărsat, nişte nisip, în care se găsesc mulțime de 
grăunţe de cel mai curat aur. Pre care le strâng ţiganii și curăţindu-le, scot 
atâta aur dintr'însele, încât pot să aducă Domniei în tot anul în loc de bir, 
câte 1600 dramuri. Pe malul Nistrului în ţinutul Hotinului, nu departe de 


cetate, se găsesc gurile de fier însuşi din fire făcute, care sunt așa de 
rotunde, încât fără de a le mai lucra poate cineva să împuște cu dânsele. 
Însă materia lor este atâta de proastă, încât la nimic nu poate să slujească, 
până a nu se topi în foc; și mai înainte până a nu se lua Hotinul, le căra cu 
grămădire la Camenița. lară în vremea de acum gândesc că cu greu vor lăsa 
Turcii, ca spre stricăciunea lor să le strângă Leşii și să le aibă cu îndestulare 
la război. 


În ţinutul Bacăului nu departe de târgul Trotuşul, sunt ocne foarte 
bogate de sare, care n'au trebuinţă de nici un meșteșug pentru curăţit, căci 
săpând pământul de un cot sau doi de adânc, se gășeşte sare prea curată, 
care se prevede ca cristalul și nu este amestecată cu pământ nici cât de 
puţin; şi aceste ocne nici odinioară, nu i-au sfârşit, măcar deși lucrează 
într'ânsele multe sute de oameni, pentrucă în tot locul unde se tae drobii cei 
de sare, lasă întrun loc şi într'altul, stâlpii de acest cristal de sare, ca să 
sprijinească pământul boltiturilor şi să aibă loc de a se lăţi vinele acele noui; 
şi aşa apoi boltele acestea, atâta se umplu de sare până în douăzeci de ani; 
încât nici se cunosc că au fost deşertate vre odată; și se găsesc într'însele 
uneori peşti împreună crescuţi, cari n'au deosebire de peştii cei fireşti cari se 
află prin pâraele de prin prejur. 


Și într'alte locuri se mai găsesc multe ocne de acestea, însă domnii au 
oprit să nu se destupe, pentrucă nu fiind prea multă sare să-i scază preţul, 
fiindcă acele ce se lucrează ajung în destul pentru trebuinţă. 


Incă și dealuri întregi sunt în Moldova, care se văd a fi pline de sare, 
luându-se fața pământului deasupra lor. 


Dela această sare nu numai Domniea, ci şi toata ţara are mare folos; 
osebit de locuitori, vin și dela Bugeag și dela Crim, încă și dintre alte țări 
mai depărtate şi o cară în toți anii cu corăbiile. 


Silitra o fac mai în tot locul, pentrucă pământul Moldovei este negru și 
silitricios. 


Pre Tăzlăul sărat nu departe de satul Moinești, în ţinutul Bacăului, 
curge dintrun izvor păcură cu apă amestecată, cu care se slujesc ţăranii 


pentru unsul carelor şi zic, că de s'ar putea scurge bine de apă, ar fi cu mult 
mai bună pentru trebuinţa casei decât dohotul. 


CAP. VI. Despre câmpiile şi pădurile Moldovei 


Câmpii Moldovei cari sunt lăudaţi pentru rodirea lor, atât de istorici cei 
vechi, cât și de cei noi, întrec cu mult bunătăţile munţilor pentru care am 
vorbit mai sus; căci aceia cari sunt în mijlocul celor mai multe ţinuturi, ce 
sunt despărțite cu dealurile şi apele Moldovei, măcar de nu-i mai grijeşte 
nimenea, dar tot îşi dau rodirea lor la toţi. Semănăturile care nu se pot 
semăna la munte pentru răceală, cresc atâta de frumos pre câmpii aceşti 
netezi, încât grâul în anii cei bine roditori, îşi dă sămânţa sa locuitorilor cu 
douăzeci şi patru de părți mai mult, secara cu treizeci de părţi, orzul cu 
şasezeci de părţi, iar mălaiul de nu va vedea cineva însuşi, cu greu va crede, 
căci asemenea își dă sămânţa sa cu trei sute de părți mai mult decât 
semănătura. 


Pentru ovăz nu este Moldova așa roditoare, ca pentru celelalte 
semănături şi nici este obicinuit până la atâta, pentrucă caii se hrănesc cu 
orz în loc de ovăz. Mălaiul creşte atâta de frumos în ţara de jos, cât este cu 
putință, pentru aceea au și ţăranii acest proverb: „Că mălaiul în ţara de jos şi 
merile în ţara de sus, n'au coajă”. Pre acesta măcinându-l ei, îl frământă şi-l 
fac pâine şi-l mănâncă mai vârtos cu unt, când este cald. 


Nu livezi se găsesc pe câmpii aceştia ci chiar păduri întregi cu copaci 
roditori. Acestea cresc din fire la munte, iară la câmp se hultuesc și pentru 
aceia sunt și mai cu gust; şi îndestularea poamelor este aşa de mare, încât 
Leşii când avea în vremile vechi să meargă cu oaste la Moldova, credea că 
n'au trebuinţă de altă zaharea, zicând: că poamele care sunt cu îndestulare în 
țară, le-ar fi deajuns pentru toată oastea. Însă ei prin așa mare lăcomie ce 
aveau la acestea, îşi pricinuiau de multe ori boale lor, prin care mai tare au 
căzut, decât de armele vrăjmașilor și apoi s'au şi învăţat a se păzi mai bine 
de dânsele. Viile cele de frunte, ce sunt o bucată bună de loc, între Cotnari 
şi între Dunăre, întrec pe toate celelalte bunătăţi ale ţării; căci ele atâta sunt 
de bogate, încât numai un pogon dă câte patru şi cinci sute vedre de vin. 


Și vinul cel mai bun, se face la Cotnari, un târg în ţinutul Hârlăului, 
iară afară din ţară nu este cunoscut, căci dacă îl scot din ţară şi-l duc pe apă, 
sau pe uscat și n'au vasele purtare bună de grijă, apoi îşi perde puterea sa. 
Iar eu fără de aceea îndrăsnesc al socoti a fi cel mai bun decât toate celelalte 
vinuri ale Europei, încă și însuși decât cel de Tocaia; că ţiindu-l cineva trei 
ani în pivniţă adâncă și boltită, după cum este obiceiul la noi în ţară, apoi 
întru al patrulea an, dobândeşte acel fel de putere, încât arde ca rachiul, și 
cel mai mare beţiv, abia este vrednic să bea trei pahare să nu se îmbete; încă 
nu aduce durere de cap și floarea lui este osebită de ale altor vinuri, căci 
este verde şi de ce se învecheşte, se şi mai înverzește. 


De acolo spre miazănoapte, nu mai sunt alte vii care să poată face vin 
mai bun, căci în partea muntelui Cotnarii despre miazănoapte încă nici un 
strugur măcar nu se coace, despre cum de multe ori s'au ispitit; şi se vede că 
firea îndărăptând celorlalte ţinuturi rodirea vinului, ș'a arătat puterile sale 
numai la acest loc. După vinul acesta, se socotește a fi mai bun, acela care 
se face la Huşi, în ţinutul Fălciului; al treilea, cel dela Odobeşti în ţinutul 
Putnei spre Milcov; al patrulea al Nicoreştilor în ţinutul Tecuciului pe Siret; 
al cincelea cel dela Greceni în ţinutul Tutovei pe Berheciu; și al şaselea acel 
din viile dela Costeşti tot dintr'un acest ţinut; osebit de alte locuri cu vii mai 
proaste, pe care le trec acum cu vederea. 


Aceste podgorii nu slujesc numai pentru trebuinţa locuitorilor, ci încă 
prețul cel mic al vinului, trage la sine și pre neguţătorii Rusești, Leșeşti, 
Căzăceşti și Ardelenești; ba încă și pre cei Ungurești; și duc pre tot anul în 
țările lor mulțime de vin, măcar deși nu întrece cu bunătatea pre al lor. 
Basarabia mai înainte până când era a Moldovenilor, încă nu avea vii slabe, 
iară după ce au început a o stăpâni Turcii, hulitorii de vin, au căzut și acelea 
şi acum numai cât îşi ţin creştinii cari locuesc în ţinutul Chiliei și al 
Ismailului vreo câteva vii, din care de abia scot atâta vin, cât le este pentru 
trebuinta lor. 


Cu codrii încă este Moldova foarte îmbogăţită, al cărora lemn nu este 
numai pentru cherestea şi pentru foc, ci şi copaci aducători de roadă 
îndestulă. 


Lucrătorii de corăbii, caută mai vârtos stejari Moldoveneşti şi îi laudă 
a fi mai buni pentru corăbii, decât tot celălalt lemn, și mai tare împotriva 


cariului. Încă ei au înţeles la acest lemn, că de nu curăţă bine coaja lui cea 
albă ce este pre dedesupt şi se întâmplă de rămâne cât de puţină, apoi în 
scurtă vreme pricinuește tot lemnului, borte de cari; iară curăţindu-i bine 
peliţa aceasta, acest lemn nici peste o sută de ani, nu-l vatămă nici vremile, 
nici aerul, nici apa. 


Doi codrii au fost la Moldoveni mai vestiți decât toţi ceilalți, adică al 
Cotnariului şi al Tigheciului. 


Al Cotnariului este aproape de târgul acestuiași nume și nu s'au făcut 
din fire, ci însuși sârguinţa locuitorilor l'au clădit; căci pe vremile lui Ștefan 
Voevod celui mare, era acolo numai un câmp mare gol, iară după aceea, 
Leşii cu o oaste mare așezându-se cu tabăra pre câmpul acela și 
strâmtorându-i Ștefan Voevod i-au bătut şi le-au robit tabăra și luându-i pe 
fugă, pre cei mai mulţi i-a oborât şi preste douăzeci de mii a prins robi, 
dintru care cei mai mulţi era boieri. Și apoi pentru rescumpărarea lor 
îndemnându-l Craiul Leșesc cu o sumă de bani, n'au primit-o el, pentrucă 
nu era iubitor de argint, ci a voit mai vârtos să-și facă așa un semn de 
biruinţă, care să-i vestească vitejiile sale şi în veacurile cele viitoare. Și 
pentru acest sfârşit, a înjugat el pre toţi Leşii la plug şi a poruncit de a arat 
tot câmpul acela, pre care s'a întâmplat războiul, care este de două mile de 
lung și de o milă de lat și a semănat pre dânsul ghinda care era gătită pentru 
acea trebuință, din care au crescut acum păduri în destul de largi și de 
fruumoase, care se numesc Dumbrăvile Roşii, pentrucă s'au udat cu sângile 
Leşilor; iară Leşii le numesc Bucovina și niciodată nu pomenesc fără de 
lacrămi pentru acest loc. 


Alt codru dincolo de Prut, la hotarul Basarabiei, ce se chiamă 
Tigheciu, cuprinde în lăuntru mai la treizeci de mile Italienești și este pentru 
Moldoveni apărarea cea mai tare în potriva Sciţilor, cari de multeori l'a 
năpădit dar nici odată nu la avut. Și măcar că copacii întru dânsul sunt 
foarte înalți, dar stau foarte deşi unul de altul, încât nici pedestrași nu poate 
să străbată printrînsul, afară numai pe poteci, care sunt știute numai de 
locuitori. 


Mai înainte se număra pre acolea preste 12 mii de locuitori, cari era 
ostașii cei mai viteji în toată Moldova; iară acum după războaele și căderile 
cele multe de abia au rămas două mii. Acești oameni au cu Tătarii megieşi 


dela Bugeag, o învoeală, ca pre tot anul să le dee o sumă de grinzi, pentrucă 
în Basarabia mai totdeauna este lipsă de lemn; și această învoială o păzesc 
și până în ziua de astăzi foarte. Însă când voesc Tătari să calce preste 
tocmeală şi să iee lemn mai mult, care de multe ori să şi întâmplă, atuncea 
aceşti locuitori de pre acolo, se apără cu mâna înarmată, izbutind de multe 
ori biruinţă. 


CAP. VII. Despre fiarele cele sălbatice și dobitoacele cele domestice 


Despre fiarele care sunt în Moldova asemenea ca și în celelalte țări de 
prin prejur, nu este treaba noastră ca să facem o descriere aşa lungă, pentru 
că noi, nu ne-am apucat ca să arătăm turmele cele ce umblă prin codrii 
adică; cerbii, ciute, căpioare, vulpi, râşi şi lupi; ci numai ca să povestim 
pentru dânsele ce am aflat cu osebire la aceste fiare Moldovenești. Și așa 
îmi aduc aminte, că la noi sunt trei soiuri de oi, acele de munte, de Soroca și 
cele sălbatice; dar nu se ştie bine, câte și de mari turme de oi se află la 
munte; pentru că toate părțile Moldovei despre apus, care nu sunt așa bune 
pentru semănături, slujesc pentru pășunea oilor, cu care se ţin mai vârtos 
locuitorii de pre acolo. Pentru aceea Beiliccii dau la Tarigrad pre tot anul oi 
de acestea, ce se numesc în limba turcească, Chivirdoc, mai mult de 
şasezeci mii, pentru cuhnea Sultanului; pentru că carnea lor se socotește de 
Turci mai mult decât toată altă carne, atât pentru gustul ei cel bun, cât şi 
pentru uşurinţa mistuitului. În trei locuri se găseşte deosebit bună pășune; în 
Câmpu-lung Rusesc spre Putila, în Câmpu-lung Moldovenesc pre Moldova 
şi pe muntele Vrancea în ținutul Putnei. 


La câmp sunt oile cu mult mai mari, însă mai puţine decât la munte; și 
dintre acestea sunt de a se socoti deosebit, acelea ce sunt în ținutul Sorocei 
că toate au câte o coastă mai mult decât celelalte şi cât trăesc ele, nu o 
pierd. Iară trecându-le într'alt ţinut, fată miei la al treilea an numai cu acelea 
coaste, obișnuite, şi asemenea şi alte ori de pre aiurea, aducându-le 
într'acest ținut, fată miei câte cu o coastă mai mult. 


Decât acestea sunt mai cu mult deosebite oile cele sălbatice, care cu 
greu se vor găsi și pre la alte locuri. Buza lor cea deasupra spânzură în jos 
de două degete mari, pentru aceea sunt nevoite ca să pască mergând îndărăt; 
şi grumazul lor este ţapăn fără de încheetură, pentru aceea nu pot să-și 


întoarcă capul nici în dreapta, nici în stânga, și picioarele lor sunt scurte, 
însă atâta de grabnice, încât nici câinii când le gonesc mai nu pot să le 
ajungă; și adulmecarea lor este atâta de aspră, încât de o milă nemţească 
departe adulmecă pre vânătoriu, sau pre fiara care vine cu vântul asupra lor. 
Iară când vin asupra lor împotriva vântului, nu pot să-i adulmece până când 
le prind. 


Oamenii locuitori de pre lângă munte, au boi mici, iară cei din partea 
câmpului, au cirezi mari de boi prea frumoși, pre cari îi dau prin ţara 
Leşească la Danţig pre tot anul mai mult de patruzeci de mii, şi de acolo îi 
vând prin ţările de prin prejur, în loc de boi Leșeşti și în Moldova se 
cumpără perechea de boi câte cu 5 și iarna încă și câte cu 3 taleri nemţești, 
iară în Danţig îi vând şi cu câte 40—50 taleri, şi boii cei mai grași şi mai 
buni se găsesc pre pârâul Sărat în ţinutul Fălciului, şi pre pârâul Bascul în 
ținutul Cernăuţului pentru c'acolo este câmpul foarte sărat și iarba foarte 
bună şi îngrășitoare. Și atâta sunt de mulți acolo, încât nu numai că sunt cu 
îndestulare pentru chivermisirea locuitorilor; ci încă îşi pot plăti cu dânșii și 
birul şi dările cele grele, care le iau Turcii dela dânșii. 


Pe amândouă malurile Nistrului se ivesc câte odată bivoli, dar se vede 
că nu sunt de loc, ci sunt trecuţi din Podolia și din ţara Tătărească preste 
Nistru când îngheaţă, din pricina vânturilor despre miazănoapte ce bat iarna 
în părțile acelea. 


Pre munţii despre apus se află o fiară, care mai că a-şi adeveri că este a 
Moldovei şi se numește de locuitori Zimbru. La mărime se aseamănă cu 
boul domestic, însă capul lui este mai mic grumajul lungăreţ, pântecile 
vitoan şi mai înalt la ciolane, coarnele supţiri crescute drepte în sus și 
vârfurile lor cele foarte ascuţite sunt puţin întoarse în afară. O fiară sălbatică 
şi grabnică şi asemenea ca şi căprioarele se poate urca pre stăncele cele 
oable; pentru aceea cu greu se poate prinde cu alt chip, fără numai cu pușca. 
Și aceasta este fiara a căriea cap lau luat stemă ţărei Dragoş Voevod 
Domnul cel dintâi al Moldovei. 


Râmătorii în ţinutul Orheiului la satul 'Tohatin, între apele Ichilul și 
Răuţul, nu sunt cu copitele despicate, ci întregi și mai ca și la cai și 
râmătoarele care le aduc acolo din alte părţi, al treilea an încă fată prăsilă 
asemenea cu copitele întregi și aceasta nu se întâmplă numai celor 


domestici, ci și celor sălbatici cari se plodesc mulțime prin stuhurile ce sunt 
pre lângă Nistru. 


Caii Moldovenești în partea muntelui sunt mici, şi la făptură asemenea 
celor Ruseşti, însă foarte vârtoși și trainici la muncă și la copite aşa de tari 
încât n'au trebuință de a fi potcoviţi, măcar de au a merge ori şi la ce 
drumuri grele. 


Iară în partea câmpului sunt caii mai mari și mai frumoși la făptură, 
potriviţi la ciolane, mai grabnici și mai trainici şi nu sunt iubiţi numai de 
Leşi și de Ungari, ci şi de Turci, cari au și proverb: Agem dilberi, 
Bogdanl!8! bargiri meşhurdir, adică: un tânăr persesc şi un cal Moldovinesc, 
sunt mai slăviţi decât toţi ceilalți. 


Împrejurul hotarelor Moldovei se mai găsesc încă şi herghelii mari de 
cai sălbatici, cari nu sunt cu nimic alt osebiţi de cei domestici, ci numai că 
sunt mai mici şi copitele de o palmă de late, vârtoase și rotunde. Pe aceştia 
îi cumpără Lătarii de Bugeag și îi ţin ori pentru ospeţe, ori pentru slujba 
casii. Căci despre toamnă când este vre-o parte de acelea adăpate cu ploi 
necontenite, prefăcându-se ca o mlaștină, atuncea hotărăsc ei o zi şi locul 
unde să se adune și toate câmpiile cele de prin prejur le umplu de chiote și 
de zberete. Deci caii când aud chiotele care răsună din toate părțile de pe 
câmpii, fug împrăștiați într'o parte şi într'alta și nu găsesc nici un loc să fie 
fără de vuet; şi apoi cu acest chip îi mână în mijlocul vre unui şes de acelea 
mlăștinoase, pe care îl numesc Ghioler, de unde ei pentru copitele lor cele 
late nu pot să mai fugă, ci rămân acolo înglodaţi; și așa îi ucid apoi Tătarii 
cu săgețile și cu sulițele și îi prind pe o seamă și vii şi îi împărţesc între 
dânșii după plăcerea lor. 


Pentru alte fiare de care sunt plini codrii noştri, nu voiu zice acum 
nimic, adecă: pentru râşi şi pentru şderi şi pentru vulpi, a cărora blane 
slujesc foarte mult împotriva frigului. 


Iar pentru albine voiu zice măcar cât de puţin, căci aceia ce am înţeles 
pentru economia lor, nu este neplăcut și nici este la toți cunoscut. Locuitorii 
au dela dânsele mare dobândă, pentru că toate câmpiile în toate locurile sunt 
pline de cele mai frumoase și mai desfătate flori; și pădurile încă le dau 
neîncetat materie pentru ceară şi pentru miere; şi ar avea şi mai mare 


dobândă, când ar cuteza să ţie pe toţi roii care roiesc ele în toţi anii, însă în 
legea ţării este oprit ca orişicine să nu ţie mai mulți stupi decât sufere locul 
său, ca nu cumva mulțimea lor să zâhăească pe megieși. Osebit de fagurii 
cei obișnuiți de miere şi de ceară mai fac albinele moldoveneşti încă și alt 
soiu de ceară cam neagră prea mirositoare, dar nu pun miere într'ânsa, ci o 
aşează numai împotriva lucirii soarelui; pentru aceia prisăcarii, când prind 
câte un roiu cu matca lui, apoi fac în vasul în care îl pun o bortă și tn multe 
locuri crestături, și ele mai nainte de a 'ncepe să lucreze altceva, astupă 
borţile și crestăturile cu ceară d'aceasta neagră, pentrucă ele nu pot să 
lucreze, fără numai la întuneric și apoi după aceia încep a lucra. Pe această 
ceară o scot prisăcarii la vreme cu mierea și o vând mai scump, pentrucă 
miroase mai ca și ambra și stă împotriva razelor soarelui. 


S'au înţeles că roii cari sunt aproape de alţii, când se întâlnesc unul cu 
altul prin văzduh încep război cumplit și nu încetează până când partea cea 
biruită este nevoită a scăpa cu fuga, şi de acolo înainte partea cea biruitoare, 
nu-și mai strânge miere de pe flori, ci merge în toate zilele la știubeiul celei 
biruite și îi ia mierea cea gătită, pentrucă ea nu se poate apăra. Ş'apoi 
văzând prisăcariul că albinele lui lucrează cu sârguinţă și spor, nu fac nimic, 
atuncea el pe toate albinele care le găsește în ştiubeiul acela le stropeşte cu 
cridă muiată în apă și a doua zi merge la megieşul său pe ale căruia albine 
are presus şi îi arată petele cele albe şi îl sileşte să-i împlinească paguba. 


Se mai găseşte încă în Moldova și pe hotarul Pocuţiei, o pasere ce se 
numește de locuitori, Ierunca, și de Leşi, Glușca, adecă surdă, și este 
asemenea cucoșului de gotcă, însă mai mic şi de fire nătângă și surdă; și 
dacă găseşte vr'un vânător şi o sută într'un copac, pe toate le poate împușca 
pe rând şi celelalte privesc cum cade una după alta. Carnea lor este foarte 
gingașe și albă și 'ntrece cu gustul ei cel bun pe potârniche, încă şi pe fasan. 


Partea politică 
CAP. I. Despre ocârmuirea stăpânirii Moldoveneşti 


Cela ce voeşte să facă o descriere politică pentru Moldova, trebue după 
cum gândesc, întâi să cerceteze chipul și mijlocirea cu care se ocârmuește, 
pentrucă aflăm, că încă și oamenii cei mai învăţaţi au greşit în descrierea ei. 


Mărturiile cele luminate ale istoricilor celor vechi, nici de cum nu ne 
lasă să fim la îndoială cum că toată Dacia, când era încă a Romanilor, nu 
numai că s'a ocârmuit de stăpânitorii Românești, ci încă și despre legile lor; 
iar după căderea Monarhiei, ne mai trimițând Romanii întru dânsa nici oști, 
nici ocârmuitori; și bejenarii Românești ne mai putând suferi năvălirile cele 
multe ale barbarilor, pentrucă nu avea nici ostași, nici ocârmuitori, se vede 
că au fost nevoiţi ca să-și pue loru'şi stăpânitorii dintre dânșii, după pilda 
vecinilor lor; însă închipuirea stăpânirii aceștia nu se înțelege luminat, 
pentrucă istoria tutulor popoarelor de pe vremile acelea este întunecată, ci 
numai aceasta este ştiut, că locuitorii Moldoveni, cari venise dela Italeia și 
după aceea ș'au căutat scăparea lor prin munţi, pentru năvălirile Sciţilor şi a 
barbarilor, au avut însuși Craii sau Domnitorii lor. Dela Crai se trage Ioan 
cel Românesc, carele a fost aşa de vestit, precum arată Nechita Honieat şi 
tatăl lui Dragoș I, carele a sfătuit pe strămoșii noștri să se întoarcă iarăşi 
înapoi în patria lor cea veche, primind și dregătoria domniei sale dela cel ce 
a venit în Moldova după dânsul. 


Ai săi următori au ocârmuit cu atâta de mare socotinţă stăpânirea care 
o dobândea ei prin alegerea boerilor, încât, măcar că pentru puterea și 
mărirea țării nu era asemenea cu cei mai mulţi principi creştineşti, dar nici 
unii dintr'aceeia nu avea a porunci nimica asupra supușilor lor. 


Pompele împărăteşti cu care se slăvesc stăpânitorii cei mai mari, nu le 
lipsia lor nici una și în ţară nu avea pe nimeni asupra lor afară numai de 
Dumnezeu și legea și nici la o stăpânire străină nu era nici închinaţi, nici 
supuşi. Războiul, pacea, viaţa, moartea şi averea tutulor supușilor lor era 
numai la însuşi voia lor şi la toate aceste avea să poruncească după plăcerea 


lor, fără de a avea ei împotrivire dela cineva, măcar de urma cu dreptate sau 
cu strâmbătate. 


Încă şi împăratul grecesc Ioan Paleologul, pe vremea soborului dela 
Florenţia a dăruit lui Alexandru celui bun coroana Crăească împreună cu 
numele de Despot. Și a pricinuit acestui domn ridicarea vrăjmașului asupra 
lui, pentru care fiind el nevoit să-și isbândească împotriva vrăjmașului 
aceluia, a poruncit de a apuca tot neamul arme în mâini; şi cu acest chip nu 
numai că s'a păzit şi s'a apărat Moldova numai singură de către năpădirea 
megieşilor ei, ci încă și de către tulburarea 'Turcilor, lățindu-se încă şi 
hotarele mult mai înăuntru în ţările vrăjmaşilor ei, adică în vremea 
stăpănirei lui Ştefan V, celui marel% Însă stăpânirea lui a fost o prea 
scurtare de vreme pentru Moldova, întru care a stâmpit de a mai crește; şi a 
început când și când a scădea, până când a căzut mai la urmă în stările cele 
mai sereimane întru care o vedem acum. Căci subt Bogdan un fiu al său, de 
odată s'a stins raza cea de frunte a slavei Moldoveneşti, voia de a mai face 
răsboi şi a lega pace, jurând el împăratului turcesc jurământul credinţei, 
făgăduindu-i să plătească pe tot anul patru mii de galbeni semn de 
închinăciune. Iară o bucată de vreme tot a rămas o umbră a slavei ei vechi şi 
se părea că republica ar fi mai mult supt paza Turcilor decât sub supunerea 
lor; poate pentrucă Turcii nu voia să tulbere cugetele cele ce încă nu era de 
tot plecate a le supușilor lor celor noi și purta frică că de-i vor purta ca pe 
nişte robi le vor fi la vedere vrăjmași și rescolnici; iar apoi după ce s'a stins 
neamul cel vechi al Drăgoșeştilor cu Ștefan VIII, fiul lui Petru Voevod 
Rareș, apoi lăcomia de cinste a celor mai mari cari-i făcea gâlceavă pentru 
stăpânire, a dat prilej Turcilor ca să mai mărească birul Moldoviei şi să o 
mai prade încă și de slobezenia care mai avea până atunci. Și mai după 
vreme a ridicat de tot şi puterea de a mai alege pe Domn, pe care o mai avea 
boerii, trimițând în scaunul acesta pe alți domni străini cari li se părea lor, 
pe cari îi scotea şi apoi iarăși îi punea; amestecând așa una cu alta, încât a 
căzut la urmă subt Otomani puterile cele mai înalte, care le avea domnii mai 
înainte. 


Aici nu se poate să nu zicem, că și o seamă din cei străini lacomi de 
cinste, nu au fost pricină la această stricăciune, cari numai ca să aibă nume 
de domni, nu socotea întru nimic a tăgădui 'Turcilor orice şi a se lipsi de 


toate ale lor și apoi neputând trăi numai din dările cele obicinuite, se afla 
siliți ca să stârnească alte chipuri de sarcini și să le arunce asupra țării. 


Și într'acest chip Moldova care își luase asuprași întâi numai un jug 
singur și nu prea greu, a fost silită pe urmă să-l poarte îndoit, atât de la 
Turci, cât şi dela domnii cei străini. Și ca să zic de toate pe scurt; înțelepții 
împărați ai Turcilor, ş'au oprit pentru dânșii în vremile aceste tulburate toate 
acele ce au socotit că le sunt trebuincioase; iar aceia de unde n'avea ei să 
nădăjduiască nici o dobândă, a lăsat-o domnilor, ca să mulțumească cât de 
puţin cugetele cele iubitoare de cinste a le acelor ce voia să se facă domni. 


Puterea de a începe război și a face pace, a lega alianții și a trimite soli 
cu trebuinţa republicei pe la stăpânirile de prin prejur, s'a oprit stăpânitorilor 
Moldovei; însă li s'a îngăduit toată volnicia și mai tot aceiași putere care 
avea ei și mai înainte, a pune legi, a pedepsi pe supușii lor, a face boeri, sau 
şi a le lua boeria, a arunca biruri încă și a pune arhierei împreună și altele de 
acestea. 


Puterea lor nu este numai asupra boierimei şi a locuitorilor Moldoveni, 
ci încă şi asupra Turcilor neguţători și alţii ori și din ce stare ar fi când se 
află în ţară și viaţa și moartea lor este în mâinile Domnilor; și judecând ei 
pe cineva spre moarte, spre bătae, surgunire sau spre perderea tutulor 
moșiilor, măcar şi cu strâmbătate și tirănie, apoi aceea cărora le pasă (adică 
le este milă) pentru acel judecat, numai că pot să se roage pentru dânsul cu 
ruga, sau prin scrisoare; iară de a se împotrivi judecăţei Domnești, nimeni 
nu cutează. 


Aşijderea și când voeşte Domnia să sloboadă pe vreunul carele este 
judecat la moarte de toată obştea, nici atuncea nu poate nimeni să steie 
împotrivă și luându-l Domnia supt apărarea sa, nu-l pot omorî cu sila, şi 
toate dregătoriile cele ostăşești și politicești spânzură numai din singura 
voia sa; le dă celor iubiţi ai săi şi le ia dela aceia cari îi sunt urâţi; și la 
împărţirea lor nu are să caute nici după un canon; şi voind să facă şi pe un 
țăran Logofăt mare, care este boeriea cea mai mare a Moldovei, nimenea nu 
cutează să vorbească de faţă împotrivă; aşa și când voeşte să lipsească 
dintr'una ea aceasta de unul măcar și din neamul cel mai de frunte, îndată 
acela trebue să se supue hotărârei Domnești. 


Asemenea putere are nu numai asupra celor mai de jos a Clerului 
bisericesc, ci încă şi asupra Mitropolitului şi a celorlalți Arhierei, Ar- 
himandriţi și Egumeni şi asupra tutulor ce sunt de tagma bisericească; şi 
când fac vreun rău, sau dau vreo sminteală unui mirean, sau cugetă ceva 
împotriva Domniei, sau a ocupaţiei, atuncea și fără de învoiala Patriarhului 
din Țarigrad, neîmpedicat poate să-i scoaţă din dregătoria lor, afară de a-i 
lipsi de darul hirotoniei şi cerând trebuinţa, poate încă și cu moarte să-i 
pedepsească. 


Partea bisericească își alege singură pe păstorii cei noi, însă atuncea 
când îi chiamă Domnia la aceasta, la care se cere și îngăduirea Domnească, 
adică dă celui nou ales, un toiag păstoresc, cu însuși mâna sa, care putere a 
luat-o Papii cu meşteşug dela Împărații Romaneşti, şi nici unul din prinţipii 
creştinești n'o are mai mult afară numai singur Împăratul Rusesc. 


Acestea sunt puterile Domnilor Moldovenești asupra supușilor lor, cari 
nu li s'au lăsat numai dela poarta Otomanicească, ci încă li s'au întărit şi 
prin hrisoavele altor împărați mulţi, încă asupra moșiilor locuitorilor nu le- 
au lăsat nici o volnicie de aceste, căci când voeşte Domnia ca să arunce pe 
ţară niscai sarcini grele, măcar că nu poate nimenea să i le abată fără de 
primejdia vieţii, dar tot este silit de curtea Turcească ca să deie samă pentru 
asupririle lui; și mai ales atuncea are să aştepte și mai mare pedeapsă, când 
îl pârăște cineva la Vizirul pentru vărsare de sânge nevinovat (măcar că nu-l 
pot pârt); şi când se jeluşte toată ţara, pentru sarcinele cele prea mari, apoi 
atuncea de multeori, îl pedepseşte cu surgunire sau cu răpirea tutulor 
moșiilor sale. Iară pedeapsa morţii șo pricinuesc Domnii numai prin 
răscoală și prin apărare de a nu plăti Împăratului birul de preste an. Însă nici 
această încuetoare nu este îndestul de tare de a nu se putea strica, căci dacă 
s'a făcut el prieten bun primit și prin daruri, cu Vizirul, cu Cihaia și cu 
Tefterdarul şi cu alte obraze de aceste care au îndrăsneală către Împăratul, 
apoi n'are să se teamă nici de pâra boerilor nici încă și de toată ţara, căci un 
advocat la curtea Turcească le ia toate asupra sa, să-l apere, când poate ca 
să arăte cu iscusinţă îndreptarea pricinii aceia acelui despre partea lui. 


Și într'acest chip se apasă Moldova foarte greu cu tirania Turcească, 
însă tot poate Domnia să săvârşească orice voeşte fără de frică şi nimenea 
nu cutează să-i stea împotrivă fără de a aștepta pedeapsă. 


Iară de a nu ţinea în seamă poruncile celoralalți mai dinainte Domni, 
sau de a aduce iarăşi din nou înaintea Divanului, pricinile cele hotărâte de 
dânșii, îl opreşte mai mult obiceiul ţărei, decât vreo lege careva; pentru 
aceea, măcar de a şi fost oarecari Domni în Moldova, cari au tras iarăși la 
cămara lor moşiile cele dăruite de Domnii cei mai dinainte de dânșii, cu 
cuvânt c'ar fi fost dăruite la oameni nevrednici, dar de către obștie nici 
odată nu s'au ţinut în seamă, nici s'a îngăduit şi oamenii acei asupriţi, 
totdeauna au dobândit dreptate și întoarcerea moșiilor dela Domnul cel 
următor. 


CAP. II. Despre alegerea Domnitorilor 


Fiindcă am vorbit de puterea Domnilor Moldovineşti, cere orânduiala 
ca să scriem oareşi ce mai pe larg şi pentru alegerea lor cea veche şi cea de 
acum. Lenevirea celor ce au fost mai înainte de noi, cărora le sta mai mult 
la inimă să facă fapte bune, decât să scrie, este vinovată la aceasta, de nu 
putem spune nimica cu adeverinţă pentru vremile cele dintâi ale neamului 
nostru; iară dacă se vor ţinea în seamă prepusurile, atuncea poate că nu se 
zice fără de cale, cum că Domnia Moldovenească a fost moștenitoare în 
vremile vechi şi cum că puterea alegerei n'a aflat loc fără numai atuncea 
când era stins de tot neamul Domnesc. Şi osebit de temeiul acesta, cumcă la 
toate popoarele cele de frunte ale Europei a fost tot acestașşi obicei pe 
vremile acele, se mai întăreşte zicerea aceasta și prin arătarea aceasta care 
nu este grea adică catastihul Domnilor celor dintâi care arată luminat, că rar 
s'a pus în stăpânire altul strein, până când mai era vreo stâlpare de neamul 
celui mai dinainte; și ca să se poată vedea mai bine aceasta, socotesc că nu 
va fi de prisos ca să arat aici de rând pe toţi Domnii Moldovei, până pe 
vremile noastre. 


Domnul cel dintâi carele după năvălirea lui Batie, a agonisit iarăși 
strălucirea cea mai dinainte a Moldovei a fost: 


1. Dragoş şi măcar că hronografiile noastre nu arată pentru știința 
neamului său, dar la noi se zice necontenit, că a fost din neamul cel vechiu 
al crailor Moldovineşti, şi a avut tată pe Bogdan fiul lui Ioan, dela carele 
toți Domnii obişnuesc a-și pune la iscălitură numele Ioan. 


Și cuvântul acesta este mai uşor de a se adeveri şi pentru aceasta, căci 
cu greu este de a se crede, că altul din neam mai prost, ar fi putut cu o 
tovărășie așa mare să meargă la vânat, carele a dat prilej la descoperirea 
Moldovei şi ar fi putut îndemna pe ceilalți patrioţi ai săi, ca să vie după 
dânsul. Următor după dânsul la scaunul domnesc a fost fiul său: 


2. Sas. După dânsul fiul lui, 
3. Lascu. După Lascu: 
4. Bogdan I, cu poroclea Muşat, fiul lui Lascu. 


5. Petru I, un fiu al lui Bogdan Muşat, şi pentrucă a murit fără de a 
avea copii a urmat fratele tatălui său: 


6. Roman I, fiul lui Lascu și frate cu Mușat. Și după moartea lui, sau 
pentru nevârsta lui Alexandru fiul său, sau în vre-o răscoală a a ales pe: 


7. Ștefan II, după carele a urmat: 
8. Petru al II-lea, şi după dânsul: 
9. Ștefan al II-lea, fratele lui Petru și fiu al lui Ştefan I. 


10. Iuga, care a gonit cu sila din Domnie pe Ștefan II, dar nici el nu a 
purtat mult stăpânirea sa cea cu nedreptul, căci încă până a nu împlini anul, 
l'au împins: 


11. Alexandru I, cu poroclea cel bun, fiul lui Roman I, dela locul ce-l 
răpise cu nedreptul. Și aşa prin aceasta iarăși s'a pus neamul Dragoșesc la 
loc, în dregătoria cea mai dinainte. Acesta este, carele a făcut cunoscut 
numele Moldovenilor care era puţin cunoscut pre la alte ţări, adecă prin 
aceasta, că a trimis pe Mitropolitul și sol moldovenesc la soborul dela Flo- 
renția și prin apărare statomică a învăţăturii cei lămurite s'a învrednicit de a 
luat dela Ioan Paleologul împăratul răsăritului, numele de Despot cinstindu- 
] și cu coroana Crăească. După dânsul a urmat fiul său: 


12. Ilie I, şi după acesta fratele său, 


13. Ştefan III, fiul lui Alexandru I. Acesta a fost cel întâiu carele s'a 
făcut Domn în urma fratelui său spre paguba Beizadelei, care în urmă de 
multe ori s'a întâmplat. La această pricină a fost nimic alt vinovat, decât 
numai acesta, că fiind Alexandru depărtat de scaunul Domniei, cu alegerea 
lui Ştefan I, nu a putut cu alt chip să ajungă în dregătorie, fără numai prin 
alegerea boerilor şi apoi de acolea au dobândit boerii Moldovei mai mare 
volnicie la alegerea Domnilor decât aveau ei mai înainte; însă cu hotărâre 
de a nu cuteza să aleagă pe altul, fără numai din neamul Domnesc, dacă mai 
era cineva. Tot această rânduială se păzia mai înainte, de aceia și cu 
alegerea Crailor Leşești și în vremea de acum cu alegerea Sultanului turcesc 
şi a Hanului de Cram. După acesta a luat Domnia: 


14. Roman al II-lea, fiul lui Ilie I, şi după moartea lui, s'a pus: 


15. Petru al III-lea, un fiu al lui Ștefan al III-lea și-a avut următor pe 
fiul său: 


16. Ștefan al IV-lea, după acesta s'a pus: 


17. Alexandru al II-lea, un fiu al lui Ilie I, şi frate lui Roman al II-lea, 
după dânsul fiul său: 


18. Bogdan al II-lea și după acesta a urmat fratele său: 


19. Petru al IV -lea, ce s'a zis Aron, un fiu al lui Alexandru al II-lea, 
după moartea acestuia a ajuns în Domnie: 


20. Ştefan al V-lea, cu poroclea cel Mare, fiul lui Bogdan al II-lea. 
Acesta a fost un domn cu totul vrednic de laudă și apărător viteaz patriei 
sale de către toate năpădirile vrăjmaşilor săi, ori din care parte se ridica; 
după dânsul a urmat fiul său: 


21. Bogdan al III-lea, ce se zice Chiorul pentru o patimă ce avea la 
ochiu. Acesta a închinat Moldova Turcilor, pricinuind ei starea cea mai 
ticăloasă în care se află acum și după ce a murit, s'a pus în domnie fiul său: 


22. Ștefan al VI-lea, cel tânăr; şi murind el şi neavând copii, a urmat în 
locul său: 


23. Petru al V-lea, căruia îi zicea Rareş, sau Majă, un fiu afară de 
cununie al lui Ştefan al V-lea, dintru a căruia alegere se vede luminat, cât de 
cu luare aminte, păzia boerii Moldovei odinioară urmarea moştenitoare a 
Domnilor, căci ivirea acestui Petru era la toți necunoscută, ori pentrucă tatăl 
său s'a ruşinat cu fiul său cel afară de cununie, sau pentrucă n'a voit să dee 
pricină, ca după moartea sa să se stârnească sfadă și gâlceavă. Și însuși 
Petru carele nu ştia nimic de neamul său cel de frunte atât a fost sărăcit, în 
cât era nevoit ca să-şi agonisească hrana cu vânzarea de peşte, ce se zice la 
Moldoveni măjerie, care i-a şi pricinuit lui numele acesta. Și apoi după 
moartea lui Ștefan al VI-lea, gândind că s'a stins nemul cel slăvit al 
Drăgoșeștilor, s'a adunat toţi boerii ca să facă alegere nouă; atuncia s'a 
arătat şi muma acestui Petru și a scos un hrisov dela Ştefan cel Mare, în 
care o arăta el pe dânsa a fi slobodă de bir, și pe Petru fiul ei îl arăta a fi 
drept fiu al său. Și după acest hrisov, au fost toţi plecaţi, fără de a se mai 
sfătui ca să ridice în scaun pe Petru, ca pe fiul Domnului lor și a-l chema în 
Domnie dela pescărie. Iară mai pe urmă l-a lipsit din dregătorie Suleiman 
Împăratul turcesc, vinovăţindu-l c'ar fi aprins Chilia şi a pus în locul lui pe: 


24. Ştefan al VIl-lea, carele s'a arătat pe sine a fi strănepot lui 
Alexandru al II-lea și subt acest nume a ajuns cererea, sa și a boerilor 
Moldovei la Impăratul turcesc. 


Insă în scurtă vreme l'au ucis boerii care se sfătuesc asupra lui şi au 
chemat la scaun, iarăși pe Petru al V-a Rareş şi apoi murind el a lăsat 
domnia fiului său: 


25. Ilie al III-lea, şi ne având acesta copil, i-a urmat fratele său: 


26. Ștefan al VIII-a, asemenea fiul lui Petru al V-a și acestuia încă s'a 
întâmplat de nu a avut copii și murind a făcut sfârşit neamului Dragoșesc, 
atât celui ales, cât şi celui neales a căruia apunere s'a făcut cea mai mare 
pricină a toate întâmplările cele nenorocite, la care a ajuns Moldova după 
aceia; căci nefiind nici unul să întreacă pe ceilalți cu vrednicia neamului și 
să poată supune sub ascultare pre urzitorii neodihuirilor, apoi toată ţara s'a 
răsvrătit şi s'a umplut de răscolnici. 


Iară Turcii răbda bucuroși neodihuirile aceste din lăuntru, pentrucă ei 
au cunoscut că vor putea purta mai lesne după cheful lor pre Moldoveni, 


dacă vor fi slabi, decât dacă vor fi uniţi și tari şi aşa în vreme de câteva 
vreme de vreo câteva luni, pe mulţi ia ales și i-a scos, până când la urmă, 
prin învoiala celor mai înţelepţi, s'a ales şi s'a pus domn din osebite familii. 


27. Petru, stolnicul răposatului Ștefan, iară la ungere a dobândit 
numele de Alexandru al III Lăpușneanu; însă altă parte a adus asupra lui în 
scaun pe: 


28. loan Despot, ce se numeşte de istoricii noştri mai vârtos Riţer, un 
om viclean şi bârfitor, care a scos pe Alexandru cu ajutorul Turcesc. Şi apoi 
fiindcă cei mai mulți cugetau cu reu asupra lui, ispitindu-se de multe ori să-l 
şi otrăviască, s'a făcut că ar fi murit și a dat în locul lui alt chip asemenuia 
lui ca să-l îngroape; iar el a fugit în ţara Leșească, ca să cunoască mai cu 
amănuntul gândurile lor. 


După ducerea lui, au chemat Moldovenii de al doilea pe Alexandru al 
I-a Lăpuşneanul; însă această bucurie nu a ţinut atâta că viind Despot 
înapoi din ţara Leșească, l-a gonit prea lesne cu ajutorul oștilor sale pe care 
i le-a întărit Leşii. Şi apoi după moartea lui, a luat stăpânirea cu sila: 


29. Ștefan al IX-a Tomşa, hatmanul lui Despot; însă Moldovenii cari în 
scurtă vreme se supăraseră cu stăpânirea lui cea cu nedreptul, au chemat de 
a treia oară din țara Leşească pe al lor drept domn Alexandru al III-a și bi- 
ruind cu războiu pe Stefan, l-a prins şi la pedepsit cu moarte; și după așa 
multe întâmplări schimbate, a gustat el la urmă odihnă și a murit în scaun. 
Moşiile şi domnia a lăsat-o clironomului și fiului său: 


30. Bogdan al IV-a, și ne având acesta copii, au ales boerii pe: 


31. Ion Armanul, carele s'a chemat așa pentrucă el în postul sfinţ. 
Apostoli a mâncat carne după obiceiul Armenesc. 


El a fost un om foarte învăţat în limba grecească și latinească și a fost 
tovarăș la şcoală cu acel vestit dascăl grecesc loan Lascar, a căruia răvaşe 
trimise la dânsul stau și acum în cartea Cruzii, ce se numeşte Turcogreţia; 
pentrucă el a voit să iasă de sub stăpânirea turcească, străduindu-se după 
slobozenie, pentru aceia l-au prins turcii cu vicleșug şi l-au rupt în două 
bucăţi cu cămilele şi au pus în locul lui pe: 


32. Petru al VI-a Șchiopul,. fiul lui Mircea al Il-a, domn din ţara 
Românească. Insă boerii n'au voit să se lese a fi stăpâniţi de străini și au 
lucrat de l-au scos Turcii, și au pus în locul lui pe: 


33. lancul, ce a fost născut din părinţi Sas, acesta nu ştiu cu ce 
meștaşug a sfătuit pe cei mai mulți, zicând că ar fi din neamul Drago- 
şeştilor, însă apoi pentru curvia şi strășnicia sa, s'a făcut la toţi uricios şi l-au 
ucis boerii care s'au sfătuit asupra lui şi au pus Turcii în locul lui de al 
doilea pe: Petru Șchiopul, carele văzându-se pe sine în turburări necontenite 
şi iubind mai vârtos odihna decât slava a lepădat domnia de bună voe şi s'a 
la Ardeal. Scaunul cel părăsit de dânsul l-a dobândit prin alegerea boerilor: 


34. Aron, un om straşnic şi sălbatec, pe carele l-au isgonit Moldovenii 
pentru tirania lui. Insă Turcii dându-le el Benderul l-au pus iarăși în scaun și 
după moartea lui a stăpânit o bucată de vreme: 


35. Ștefan al X-a Răsvan, şi după dânsul au ales boeri pe: 
36. Eremia Movilă, şi după moartea lui, fratele său: 


37. Simion Movilă, şi după moartea lui a avut Moldova trei domni 
dintr'o tulpină pe: 


38. Mihail I, fiul lui Simion Movilă, pe: 

39. Constantin I, şi: 

40. Bogdan al V-a, fraţi, fii ai lui Eremia Movilă, însă apoi începând ei 
isnoave şi vrând ca să dea ţara Leşilor, i-au isgonit boerii, pentrucă boerii 
nădăjduia prea puţină pază dela Leși, şi apoi ei pentru credinţa aceia, fără de 


osteneală, au dobândit dela Turci, întărirea celui ales de dânșii. 


41. Ştefan XI Tomşevit, pentru carele credea că ar din neamul lui 
Ștefan IX. După acesta a urmat: 


42. Gaspar, născut Italian, carele a fost mai nainte Dragoman la Poarta 
Otomană și lau pus Turcii cu sila domn în Moldova și apoi vrând el să 


aducă în Moldova legea papistășească, l'au isgonit boierii şi au pus Turcii în 
locul lui, pe: 


43. Radul I, carele fusese mai înainte domn în ţara Românească şi avea 
porecla Lungul și după moartea lui, a urmat: 


44. Miron I Barnoschii, leah și pentru slujbele sale cele multe, s'a 
primit între boerimea Moldovei, și prin alegerea celor mai mari, a ajuns și 
în stăpânirea Domniei. În vremea acestuea a căzut în mâna Turcilor toată 
volnicia alegerei Domnilor, care încă o avea boerii până atuncea, cu însuși 
voia lor; că stârnindu-se răsboi între Leşi şi între Turci, acest Miron a trecut 
la Leşi și a pricinuit prin aceea o groaznică năvălire a Tătarilor în Moldova. 
Și pentru aceea boerii ca să numai pătimească și altă dată vreo întâmplare 
ca aceea, ș'au lăsat la Turci toată volnicia alegerii, însă cu acest chip: ca să 
fie din neam domnesc şi supus credinţei pravoslavnice; și aşa dupre 
aşezământul acesta, au trimis turcii domn, tăind pe Barnovschi, pe: 


45. Alexandru al IV Ilieaş, socotind că ar fi din neamul lui Ștefan VI, 
şi după moartea lui, pe: 


46. Moisi I, un fiu al Simion Movilă şi împotriva obiceiului l'a cinstit 
cu trei tuiuri; însă după moartea acestuia, rupându-se toate legăturile 
așezămintelor şi a obiceiurilor, prea rar a dat ei dregătoria aceasta, pe la fiii 
domnilor și încă și mai rar pe la alți pământeni, ci mai adeseori au dat-o 
celor străini şi într'acestaș chip, împotriva voii boierilor, numai singur prin 
bani mulţi a luat domniea dela Turci: 


47. Vasile I, dela Epir sau Albania, carele se chema Lupul, însă la 
ungere a dobândit numele acesta, jugul lui lau purtat supușii săi, cu 
îndestulă răbdare mulţi ani, însă în urmă totuși lau gonit și au pus în locul 
lui pe: 


48. Stefan XII Burdujea, dobândind-ei și dela Turci întărire la alegerea 
lui. Și trecând acesta la Leși, au pus Turcii pe: 


49. Gheorghie Ghica I Albanit, ce a fost Capuchihaea lui Ștefan la 
Curtea Turcească şi după aceea numindu-l domn în ţara Românească, a 
numit Turcii pe: 


50. Ștefan al XIII, fiul lui Vasile Albanitul și după moartea acestuia au 
ales boierii pe: 


51. Eustaţie I Dabija, dându-i și Turcii întărire. După acesta a urmat: 


52. Ilie III, fiul lui Alexandru IV Ilieş, cu voia Turcilor; iar la urmă l-au 
scos iarăși ei, şi în locul lui s'a pus: 


53. Duca I, un Grec carele era din neam prost, dar prin vrednicia sa, nu 
ş'a agonisit numai domnia Moldovei, ci şi soţie pe fiica lui Eustaţie Dabija; 
însă după stăpânirea de şase luni l'au scos din domnie și în locul lui au pus 
Turcii iarăşi pe Ilie III. Acesta a fost cel dintâi, pe carele după scoaterea din 
domnie, iarăși l'au făcut Turcii domn, care după aceea de multe ori s'a 
întâmplat; căci apoi îndată după dânsul au pus ei iarăși pe Duca, de a doua 
oară domn în Moldova și apoi părându-l Moldovenii, l'au scos încă pe drum 
mergând la războiu la Cameniţă și în locul lui au ales boerii pe: 


54. Ştefan XIX dela Petrecaic, pre carele și Turcii l'au întărit, şi apoi 
tocmai când se lovea oștile la Hotin a trecut la Leși. Și a dobândit Domnia: 


55. Dumitraşc I Cantacuzino, pe carele la fost gonit din ţara 
românească şi făcea la Țarigrad neguţătorie cu pietre scumpe şi a dăruit 
Sultanului cişmea de argint lucrată foarte cu meșteșug; însă pe urmă l'a scos 
şi au pus Turcii în locul lui, pe: 


56. Antonie I Roset, un boier din Țarigrad, carele era Capuchehaea 
Moldovenească. După dânsul a urmat iarăși Duca Grecul, pe carele l'au pus 
Turcii domn de a treia oară și robindu-l Leşii, au pus Turcii de al doilea pre 
Dumitrașc Cantacuzino, și urându-l boerii pentru tiraniea lui, au dobândit ei 
dela Poarta Turcească voe ca singuri ei să'şi aleagă domn și așa au ales el 
pre tatăl nostru: 


57. Constantin II Cantimir cel bătrân și după moartea lui care s'a 
întâmplat la anul 1693, Martie 23 au ales boerii in scaun pe fiul său cel mai 
tânăr: 


58. Dimitrie II Cantemir, și s'a și uns în lași de doi Patriarhi, iară 
pentru că n'a putut ajunge întărire și dela Poarta Otomană a fost nevoit să 


facă loc lui: 


59. Constantin III, un fiu al lui Duca, pe carele Turcii cu sila l'au 
îndesat Moldovenilor și prin rugămintea boerilor iarăşi l'au scos, şi au pus 
în locul lui, pe: 


60. Antioh I Cantemir, fiul cel mai mare a lui Constantin II; însă 
Domnia a fost dat-o Sultanul atuncea lui Dimitrie Cantemir şi el a dăruit-o 
fratelui său. Apoi Constantin Brâncoveanu carele prin banii lui cei mulţi, 
ştiind cum să vâneze pe lacomul Vizir, l'a scos pe dânsul după ce a domnit 
cinci ani şi a adus in locul lui iarăşi pe ginerele său: 


Constantin III, fiul lui Duca, puindu-să de a doua oară Domn in 
Moldova; însă şi acesta după doi ani şi jumătate, pârându-l boierii l'au scos 
şi-au rânduit Turcii în locul lui, iarăși pe Antioh Cantemir, a căruia mazilie 
o a dobândit Constantin Brâncoveanul, vrăjmașul cel de moarte al neamului 
Cantemiresc, tot prin cheltuirea vistieriilor sale, dupre obiceiul său și în 
locul lui au trimis pe: 


61. Mihail II Racoviţă, ce avea soţie pe Safta fiica lui Constantin 
Cantemir și fiind vinovăţit de către Seraschierul dela Silistra c'ar fi nesupus, 
l'au scos Turcii îndată după aceea și au pus pe: 


62. Nicolae I Mavrocordat, carele era atuncea dragoman mare, la 
curtea Împărătească următoriu fiind la acea dregătorie tatălui său celui 
vestit Alexandru Mavrocordat. lară apoi stricându-se pacea între Ruși și 
Poarta Otomană și socotindu-l pe dânsul a fi mai bun scriitor decât ostaș; 
l'au scos din domnie și au pus în locul lui de al doilea pe Dimitrie Cantemir, 
carele pentru voea unor lucruri folositoare a lăsat toată cinstea și 
îndămânarea şi s'a întors cu oastea sa către partea creştinească şi în locul lui 
a venit iarăşi: 


Nicolae Mavrocordat, pe carele foarte îl iubia Turcii, pentru credinţa sa 
şi a tătâne-su și prin această credință învrednicindu-se el apoi şi de 
Domniea țării Românești, a pus în Moldova iarăși pe Mihail Racoviţă, la 
anul 1713. 


Noi ne-am văzut a fi nevoiţi ca să vorbim așa pe larg întru această 
materie, fiindcă se vedea, că mai pe scurt nu s'ar fi putut lesne aduce cu 
înţelegere înaintea ochilor celor plecaţi asupra cetirii, schimbările aceste 
osebite ale stării Moldovenilor. 


Iară acum de va voi cetitorul să caute descrierea aceasta care am făcut- 
o pentru Domnii patriei noastre, va înțelege fără de osteneală: 


1. Că dela Dragoș întemeietorul Moldovei şi până la Ștefan cel mare, 
cât a fost Moldova slobodă, totdeauna s'a păzit moştenirea în Domnie. 


2. Că acest obiceiu s'a păzit și sub stăpânirea turcească, întocma 
nesmintit, cât a fost neamul Dragoșesc. 


3. Că de când s'a stins neamul Dragoșesc şi până pe vremea 
Movileştilor, au lăsat boierii toată volniciea alegerii Domnilor. 


4. Că Moldovenii, totdeauna și-au pus Domn pe unul din fii sau 
rudenia celui răposat. 


5. Că după loan Armanul carele a umblat să iasă de sub stăpânirea 
Turcească şi după prodosia lui Aron, au tras Turcii asupra lor întâi numai 
întărirea, iară apoi şi alegerea, însă așa, cât la altul strein, nu se deschidea 
lesne drumul la stăpânirea Moldovei, decât numai celor de neam domnesc. 


6. Că dupa răscoala lui Miron Barnovschi, nu numai c'a eşit această 
lege din obiceiu, ci încă și dregătoria Domniei au vândut-o Turcii pe la alţii 
streini ca un negoţ eftin. 


Pe toate acestea le vom arăta mai pe larg când vom afla vreme să 


scriem Istoriceşte întâmplările patriei noastre, dela început până pe vremile 
de faţă. 


CAP. III. Despre obiceiurile cele vechi şi cele noi, la punerea Domnilor 


După ce am arătat pentru acele care mai înainte vreme, cum și în 
vremea de acum se socotea a fi vrednic pentru stăpânirea Moldovei; socot 


că este de cuviință să spunem ceva și pentru ţerimoniile care se facea mai 
înainte în vremile vechi la punerea Domnilor. 


În vremea celor şase Domni dintâi, până a nu se ridica urmarea cea 
moştinitoare la scaun a stăpânitorilor Moldovei, cu alegerea lui Ştefan I, 
care o avea ei până atuncea, nu au prea avut loc obiceiurile cele politice, sau 
nici cum n'au încăput; căci moşteanul Domniei carele să ştia încă până ce 
trăia tatăl, sau fratele său, nu avea trebuinţă de nimica la suirea în scaun, 
fără numai ce'l vestea la iveală. Iară apoi după aceea, de când s'a cerut sfatul 
boierilor la alegerea Domnilor, s'au introdus mai multe obiceiuri și 
țerimonii la punerea lor. Că îndată după moartea lui Roman I, Domnul cel al 
şeaselea după descălecarea Moldovei, pentru nevrâsta fiului său Alexandru 
celui bun, carele era prea slab de a putea goni înapoi pe vrăjmaşii cari 
năpădise în Moldova din toate părţile, pentru acea au socotit boerii a fi mai 
bine ca să'şi aleagă un Domn mai harnic şi oştean bun, decât să pue în vâsla 
republicei un copil şi pentru nepriceperea lui să li să întâmple vreo mare 
primejdie. 


Această putere care o avea atuncea toţi boerii, au lăsat-o mai la urmă 
(din pricina tulburărilor, care le pricinuia de multe ori mulțimea 
alegătorilor), numai celor șapte boeri mari ai stărei dintâi, adecă: 
Logofătului mare, amândoror Vornicilor, Hatmanului, Postelnicului, Spă- 
tarului mare și Paharnicului mare; pentru ale cărora slujbe vom arăta mai 
jos la capul VI. 


Aceştia îndată după ce muria Domnul, obişnuia de se aduna în divan şi 
deschidea testamentul Domnului celui răposat. Și dacă nu era nimenea 
însemnat întru dânsul să fie Domn, apoi ei cu sfatul lor își alegea Domn, 
însă nu'l vestea la iveală; iară dacă era însemnat vreunul din fii Domnului în 
dieta tatălui său să fie Domn, apoi și obrazele cele alegătoare trebuia să 
rămâe la acel cuvânt, ne mai fiind volnici să facă altă alegere. Și isprăvindu- 
se aceasta, purta grijă pentru îngroparea mortului și trupul lui, dacă făcuse 
vreo biserică până ce a trăit, îl punea întru dânsa; iară dacă nu, apoi îl punea 
într'altă biserică mare şi după îngropare, toţi boerii și curtenii împreună cu 
slujitorii cei de oaste se întorcea dela biserică înapoi la curte, cu mare tăcere 
şi cu strae jalnice şi fețe mâhnite. Și boerii după aceea îndată intra în 
divanul cel mare și se așează tot întru aceleași scaune și locuri, care le avea 


până ce trăia Domnul; iară cetele ostașilor, atâta de mult cât putea se 
întindea rând în curte, cu puştele și steagurile întoarse şi aștepta punerea 
Domnului celui nou. La aceasta obișnuia acela carele era să fie Domn, dacă 
era vreunul din fii celui răposat, de sta la scaunul tatălui său cu strae jalnice; 
iară dacă era ales dintre boieri, apoi rămânea nemișcat la locul său cel mai 
dinainte. Şi după ce era toate acestea așezate, apoi întâi curma Mitropolitul 
tăcere și făcea cuvânt de laudă pentru Domnul cel mort și se jeluia pentru 
moartea lui în numele republicei. După aceea citia Logofătul cel mare la 
adunare cu glas testamentul mortului; pentru că dacă se întâmplă, după cum 
se obișnuia de multeori, să fie însemnat în diată următoriu la scaun fratele 
cel mai mic, înaintea celui mare, să știe fieşte carele, că nu s'a făcut cu voea 
celor alegători, ci s'a făcut cu voia mortului. 


Tot acelaș logofăt mare întâi după cetire, se apropia de Domnul cel nou 
şi dacă era din neamul celui mort, apoi îi arăta întâi că şi lui i-ar fi împreună 
tânguire pentru moartea tatălui sau a fratelui său; şi apoi îi arăta că ar fi el 
hotărât şi ales prin testamentul răposatului ca să fie Domn; şi-l ruga în 
numele tuturor breslelor Moldovei, ca cât a fi cu putinţă de îngrabă să intre 
în stăpânire şi pe dânșii să voiască ai stăpâni cu dreptate, ca pe supușii și 
slugele sale cele credincioase. 


După aceia, trebuia Domnul cel nou să stea cu capul gol și cu puţine 
cuvinte să respunză şi să se tânguească pentru întâmplarea aceea c'a perdut 
republica pe un Domn aşa bun şi să arate că el măcar că nu este destul de 
vrednic a purta sarcina ţării; însă trebue să se plece atât poruncii tatălui său, 
sau a fratelui său, cât şi la voea a toată republica; și pentru aceia voeşte ca 
să ia dregătoria aceea înbietă și să stăpânească pe supușii săi cu toată 
dreptatea, dragostea și mila. 


După aceea îndată se scula toată adunarea dimpreună cu Mitropolitul 
şi cu partea bisericească și-l petrecea cu mare alai până la biserica cea mare 
şi la ușa bisericei îi eșia întru întâmpinare Mitropolitul, purtându-i înainte 
două făclii şi îl cădia și îi întindea sfânta cruce și Evanghelia de o săruta și- 
şi arăta evlavia sa; după aceia intra în biserică și 'ngenuchea la altar drept 
uşa cea Împărătească și-și răzema capul de sfântul pristol, iar Mitropolitul îi 
punea omoforul pe cap și-i cetea cu glas rugăciunea care obişnueşte să se 
cetească la încoronoarea Împăraţilor pravoslavnici şi apoi îl ungea pe frunte 


cu sfântul mir. După săvârşirea acestor ţeremonii, se scula Domnul în 
picioare şi săruta atât sfântul pristol, cât și sfintele icoane cu evlavie şi eşind 
deacolea în mijlocul bisericei, îi pune Mitropolitul pe cap o coroană de aur 
împodobită cu multe pietre scumpe și cântând cântăreții „Cade-să să te 
fericim”; îl lua Mitropolitul de subţioara dreaptă și Postelnicul cel mare de 
subțioara stângă şi-l ridica într'un scaun cu trei trepte ce este de-a dreapta în 
biserică și la acea vreme se slobozea toate tunurile câte era și muzica 
începea a cânta. 


După săvârşirea liturghiei, îl îmbrăca în privdorul bisericei cu caftan 
Domnesc şi îndată toţi boerii după lepădarea straelor celor jalnice ce le avea 
până atuncea îmbracă alte strae vesele și strălucitoare; şi după aceste 
încăleca Domnul iarăși pe armăsar și se întorcea la curte sub petrecerea atât 
a Mitropolitului, cât şi a tot sfatul; şi la intrarea în sala cea mare se suia pe 
scaunul Domnesc. La această ţeremonie obișnuia Hatmanul dea dreapta și 
Postelnicul cel mare dea stânga de-i ducea poalele caftanului. După dânsul 
urma Mitropolitul şi tot sfatul și fieşte carele după rândueala sa, se așează 
pe la scaunele lor. Și apoi mergea întâi Mitropolitul şi-i săruta mâna; și'n 
scurtă vorbă, îl heritisea poftindu-i noroc la stăpânire și-l încredința că va fi 
rugător către Dumnezeu pentru dânsul şi să ruga lui, ca să fie și el apărat 
împreună cu tot clerul bisericesc. Apoi se întorcea cătră tot poporul, îl 
blagoslovea și-l sfătuia, ca să fie cu credință spre Domnul lor. 


După Mitropolitul urma Arhiereii și cealaltă parte bisericească a 
Moldovei, arătându-şi şi aceştia cinstea lor cătră Domnul cel nou. Apoi 
mergea și Logofătul cel mare cu ceilalți boeri și-i sărută mâna. 


După săvârşirea acestor ţeremonii, se scula Domnul din scaun și cu 
capul gol mulțumea la toți pentru cugetări le cele bune ce arăta către dânsul 
şi făgăduia patriei milă, dreptate şi apărare. Și după aceste cuvinte, îi lua 
Spătarul cel mare coroana de pe cap, și el după ce se ducea toți boerii, intra 
în cabinetul său cel din lăuntru. 


Tot acest fel de ţeremonii arăta jupânesele boerilor şi Doamnei lui 
Vodă (dacă avea), în sala Doamnei, iar încoronării nu era ea părtașă 
duhovniceşte. Ea încă avea strană în biserică, însă oareştece mai jos decât 
strana Domnului ei și în sala ei unde toate jupânesele boerilor avea locuri 


ştiute după boieriea bărbaţilor lor, purta şi ea coroana tot într'acelaş chip ca 
şi a bărbatului ei, care se poate vedea pe la portretele cele vechi. 


Intr'acestaş chip se urma odinioară la punerea Domnilor în Moldova. 


lar după ce a căzut toate în neorândueală cu stăpânirea cea silnică a 
Turcilor, luând dela boeri și volniciea de a-și alege Domni, de aceea acum 
se păzeşte cu totul altă urmare la alegerea unui Domn Moldovenesc, că 
îndată făcându-se înştiinţare Vizirului c'a murit Domnul Moldovei, sau când 
Vizirul a hotărât ca să-l scoată având ură asupra lui, sau făcând el vreo 
greşală; apoi el căută pe alt Domn nou dintre fiii Domnilor, sau alţi boeri 
din Țarigrad și la vremea de pace făgăduește el Domnia numai la unii ca 
aceia cari îi dau lui bani mai multi; iar la vremea de război, numai pe acela 
îl face Domn carele este cunoscut a fi mai credincios și mai viteaz, şi dacă 
se învoește el cu Domnul acel nou, pentru darurile şi pentru alte tocmele și 
ia dela dânsul scrisoarea pentru plătirea banilor, apoi îşi arată socotința sa 
Împăratului, cu o scrisoare ce se numește Talhis, cu aceste cuvinte: 


„(Cutare) Domn, stăpânitorul acest de acum al Moldovei, asupreşte 
prea tare pe supușii împărăției tale, încât boerii țării, ca să scape din tiraniea 
lui sunt siliți să fugă prin alte ţări de prin prejur și unii se nevoesc a veni şi 
aicea, ca să ceară într'ajutor mila Împărăției tale de către un domn aşa 
ştraşnic”. Iară dacă nu poate să-l vinovăţească cu aceasta; apoi fie adevărat, 
ori neadevărat, zice, că se apară a nu plăti birul, sau că ar fi leneș la 
împlinirea poruncilor, sau îi aruncă, altă vină pentru care este vrednic de a 
se scoate din domnie. Și mai adaogă zicând: „Și fiindcă acesta este cu totul 
împotriva împărăției tale, şi a folosului ţării, pentru aceea dacă va plăcea și 
împărăției tale, eu am socotit a fi de folos, ca să se scoată mai sus pomenitul 
domn și'n locul lui să se pue (cutare), pe care eu îl cunosc și-l ştiu, că este 
om drept, credincios, bun și vrednic de mila aceasta”. 


Și dacă se învoeşte Împăratul la pricina aceasta şi dacă nu stă 
împotriva vizirului nici Chizlar-agasi, nici alt slujitor de curte, atuncea 
obicinueşte Împăratul a scrie așa însuşi cu mâna sa, adecă: „Munge binge 
amiel oluna”, adecă să fie precum scrie mai sus. După ce primește vizirul 
îngăduirea aceasta a Împăratului, apoi chiamă noaptea la curte pe domnul 
cel nou, dacă este ca să se isprăvească lucrul pe taină, şi dacă poartă frică, 
că dacă va oblici domnul acel ce este să se scoată, pentru nenorocirea lui, să 


nu fugă la vreo stăpânire creştinească. Iară dacă nu este de a purta frică 
pentru unele ca aceste, apoi îl chiamă ziua la curte și Chihaia bei al 
Vizirului îl primeşte cu toată cinstea şi-l duce în cabinetul său ce-l are în 
curtea Vizirului și-l poftește să șează și heretisindu-l din partea sa îi arată 
pricina pentru care l'a chemat, care după obiceiul curții aşa trebue să se pof- 
torească, măcar de este şi știută de cel ce este să se pue domn și-i zice: „Că 
măriea sa Vizirul pentru vrednicia tatălui său, sau a sa şi pentru slujbele cele 
credincioase care a făcut Porții, a arătat Împăratului și l-a îndemnat pentru 
acestea, de a poruncit ca să-l orânduească domn în Moldova și-l sfătueşte ca 
să se poarte cu vrednicie în dregătoria aceasta şi prin slujbe credincioase să 
se arate bărbat şi să se păzească ca nu cumva prin lenevire, sau necredinţa 
lui, să fie Vizirul ruşinat înaintea Împăratului”. 


Și după ce îi vorbeşte toate aceste, ese Chihaea și merge în cabinetul 
Vizirului şi-i spune cum că, chematul acela carele este să se pue domn în 
Moldova, ar fi venit acolea şi aşteaptă poruncile Măriei sale. Atuncea 
Vizirul îndată, dacă nu are altă treabă, poruncește lui Capigilar Chehai- 
agasi, sau celui mai dintâi dela perdea, ca să aducă în lăuntru pe domnul cel 
nou şi aducându-l, aşteaptă puţin în sala cea dinainte și nu intră în divan sau 
Orţagasi, până când nu sunt tocmiţi în rând toți slujitorii Vizirului şi 
oamenii lui cei dela camară pe de amândouă părţile în sală fieşte carele 
după starea sa; şi atuncea merge înlăuntru şi sărută mâna Vizirului carele 
şade între perini după obiceiul turcesc și Chihaia stă de-a dreapta lui. Și 
după ce-i sărută mâna pășeşte puţin înapoi și rămâne stând de-a dreapta, 
iară Vizirul ridicându-și capul său și posomorându-și faţa; îl heretiseşte cu 
politică şi-i zice: „Hoş gheeldi Bei”, adică bine ai venit Domnule. „Prea 
înălţatul, prea dreptul și prea milostivul Împăratul nostru, oblicind cum că 
domnul acela carele a stătut până acum în Moldova, s'a arătat leneș la 
împlinirea poruncilor sale şi a asuprit pe supușii săi; a poruncit ca să fie 
scos din dregătoria sa; şi eu l'am rugat ca să te pue pe tine în locul aceluia, 
fiindcă te ştiu că eşti om de treabă și cinstit şi credincios Porții; şi întru tot 
prea puternicul Împărat a ascultat rugămintea mea și s'a milostivit asupra ta 
de ţi-a încredinţat domnia Moldovei. Deci acum, datoria ta este, ca să te 
arăţi cunoscător prin credinţă către o milă aşa mare Împărătească ce ți s'a 
făcut. Și pe vrăjmaşi şi pe prieteni să-i aibi uniţi cu noi și pe supușii tăi să-i 
stăpâneşti cu blândeţe; pe cei drepți să-i aperi și pe făcătorii de rău să nu-i 
treci cu vederea; cu veniturile domniei cele după lege și după obiceiu să fii 


mulțumit și pe supușii tăi cu nimica să nu-i asupreşti cu sila; iară birul și 
darurile care eşti îndatorit a le da Împăratului să le trimeţi la curte la vremea 
ştiută şi de vei urma tu acestea, apoi cât vei trăi, vei gustă mila 
împărătească; iară de vei face împotrivă, apoi ştiut să-ţi fie că sfârşitul tău 
întralt chip nu va fi, decât nenorocit”. Atuncea domnul dacă ştie limba 
turcească, răspunde însuși la cuvintele Vizirului; iară dacă nu ştie, apoi 
răspunde prin Dragomanul cel mare al curţii și mulţumeşte pentru 
împărăteasca facere de bine care l'a întâmpinat nefiind el vrednic; şi se 
făgădueşte că va urma poruncilor trimese și toată puterea lui încă şi viaţa o 
va jertfi bucuros la slujba Împăratului; şi se roagă ca să nu-și întoarcă 
Împăratul mila sa de către dânsul. 


Iară Capigilar Chihagasi aduce din porunca Vizirului un caftan şi întâi 
îl dă domnului de îl sărută și apoi îl îmbracă cu dânsul peste celelalte strae; 
şi după ce l'a îmbrăcat se apropie de Vizirul a doua oară şi-i sărută mâna și 
poala straiului şi-i aduce înainte pe Capu Chihagasi a lui ce-l întovărășeşte 
şi se roagă Vizirului ca să-l primească şi pe acela supt apărarea sa şi dacă îl 
primeşte Vizirul apoi îi răspunde: Nehoș; adică prea bine, și apoi îmbracă şi 
pe acel Capu Chihagasi cu un caftan mai prost. 


După săvârşirea acestor cerimonii, sărută domnul de a treia oară mâna 
Vizirului și ese din divan fără de a mai zice vreun cuvânt și merge în 
cabinetul lui Chihaia şi îndată după aceea merge și Chihaia după dânsul tot 
acoloşi îl heretiseşte pentru dregătoria sa cea nouă, îi dă cafea și șerbet și 
vorbeşte cu dânsul pentru ale Domniei, sau pentru alte lucruri. 


Și până când șed la vorbă, găteşte Imirahorul sau comitul Vizirului un 
cal, prea frumos împodobindu-l, și Baş Ceauş cu 24 de Ceauși şi cu 4 
Ceatiri de ai Vizirului pedeștri şi alți Agaleri sau slugi mari de ai Vizirului 
de curte și Icigaleri sau slugi de casă, aşteaptă eşirea Domnului. Și îndată ce 
ie Chihaea înştiinţare, cumcă toate acestea sunt gătite cu rânduială 
poruncește de aduc înlăuntru mirodenii și afumă cu dânsele pe Domnul, 
care la Turci este un semn, că trebue să purceagă; după aceea sărută 
Domnul mâna lui Chihaia şi eşind încalică pe cal şi ese afară din curtea 
Vizirului mergându-i înainte patru Alai ceauși cu această rânduială, adică: 
înaintea lui merg atâţia Ceauşi, câţi cere el, cu Ceaușşilar Emini; după aceea 
urmează Agalerii Vizirului, și lceagalerii și după acești urmează el 


înconjurat de patru Ceatiri, carii merg doi înaintea calului și cei doi pe de 
amândouă părţile de îi ţin picioarele; în urmă mai aproape de dânsul, vine 
Capuchihaea al său şi după aceea boerii din Moldova dacă sunt față, sau alți 
Greci boieri din Țarigrad, cari sunt rudenii sau prieteni cu Domnul acela; şi 
aşa cu acest fel de alai ese din curtea Vizirului, pe poarta Bacce-Capu ce se 
zicea mai înainte Hricopile şi ese din cetate afară şi merge drept la biserica 
cea mare a Patriarhului din Țarigrad şi văzându-l ori şi cine trecând, fie 
Turc, sau Creştin trebue să se scoale pe picioare, măcar de şeade la lucru, 
să'şi pue mâinele pe piept cruciş una peste alta și să'şi plece capul în jos. 
Încă şi când trece pe la poartă, trebue pe toate strajele inicerilor să le aşeze 
în rând căpitanii lor să'l heritisească când trece, asemenea ca și pe Vizirul, 
adică îşi pleacă capetele și mâinile drepte le pun la piept şi slobod în jos 
poalele cele de dinainte ale straiului. Și această mai de pe urmă, este la 
dânșii un semn de cinstea cea mai mare, prin care dau a înțelege, că ei 
într'atâta îl cinstesc pe dânsul, încât stau înaintea lui cu picioarele acoperite 
şi nu într'alt chip, fără numai din porunca lui se vor mișca de pe la locurile 
lor; și cu această petrecere ajungând el la biserica Patriarhiei, rămân Turcii 
stând la uliţă, iară el intră în ograda bisericii și descalică la scară, adică o 
peatră care este pusă mai vârtos pentru acest lucru și Ceaușii strigă 
cuvintele aceste obișnuite: 


Hac teala Padișahumuze Vebei Efendimuze cioc ilar umurler virsum 
devlet ile cioc iasa. Adică dreptul și prea înaltul Dumnezeu să dea 
Împăratului nostru şi Voevodului Domnului nostru, viață îndelungată şi să 
trăiască, mulţi ani fericiți. 


La poarta cea dinafară despre uliţă, îi viu întru întâmpinare preoți cei 
de mir ai Patriarhiei și la scara cea de mai sus pomenită, Mitropoliţii şi 
Arhiereii și alți bărbaţi bisericești carii pot să fie de față la vremea aceea; 
iară mai la urmă întâmpină Patriarhul la uşa bisericii pe Domnul şi-l 
blagosloveşte cu semnul sfintei cruci şi merge în biserică cântându-i 
cântăreții Patriarhului: Cuvine-se cu adevărat; şi în mijlocul bisericii se 
însemnează spre altar cu semnul crucii și sărutând icoanele sfinţilor, să sue 
în strana aceea care este făcută pentru Domnul Moldovei și păşind în 
treapta cea mai de jos a stranei, ceteşte întâiul diacon ecteniea întru care îl 
pominește pe dânsul şi după ectenie intră Patriarhul în altar îmbrăcat cu 
sfințitele vestminte, împreună cu patru Mitropoliți sau mai mulţi şi Domnul 


încă merge în altar după Patriarh şi plecându-și genunchile își razemă capul 
de sfântul pristol şi Patriarhul puindu-i omoforul pe cap, îi ceteşte 
rugăciunea care se obişnuia a se ceti odinioară la încoronarea Împăraţilor 
Greci şi ungându-l cu sfânt mir se scoală pe picioare și merge înapoi la 
strana sa, cântându-i cântăreții Polihronu și apoi să sue şi Patriarhul în 
strana sa și poruncește ca să fie tăcere și face Domnului aceluia cuvânt de 
laudă în scurt și îl sfătueşte să fie cu frica lui Dumnezeu și apărător 
bisericii. După cuvânt urmează Polihronu pentru Patriarhul şi atuncea vine 
Domnul şi Patriarhul în mijlocul bisericii; iară Patriarhul îl întărește pe 
dânsul cu împărtășirea blagosloveniei și el sărută mâna Patriarhului; și la 
eşirea din biserică, îl petrece Patriarhul până la scara sus pomenită și să- 
rutându-se unul pe altul, încalică el pe cal și dinaintea ogrăzii bisericii îl 
primesc Turcii petrecătorii săi și de acolo se întoarce înapoi la palatul său, 
tot cu aceeași orânduială cu care a fost venit strigându-i Ceaușşii de multe 
ori. Și dacă ajunge acolo, pofteşte la sine numai pe căpitanii petrecătorilor 
şi le dă dulceţi şi cafea şi le împărțeşte bacșișul obișnuit; după aceea 
heretisindu-l ei împreună cu oamenii lor, se întorc înapoi la curtea Vizirului. 


A doua zi vine Patriarhul cu Mitropoliţii și după aceea toată boerimea 
care se află la Țarigrad şi heretisesc pe Domnul cel nou; şi obișnuesc încă și 
solii împăraţilor și ai republicelor creştinești de'l heretisesc însuşi ei, sau 
prin Dragomanii lor, mai ales, dacă au mai dinainte cunoștință cu dânsul. 


În celelalte zile se zăboveşte el cu plătirea banilor cu care este dator 
pentru luarea Domniei și cu bacşişurile care le-au pus Otomanii cu nume de 
pișuriș adică, dar de bună voie, însă vederat îl asupresc cu dânsele dupre 
nesăţioasa lor lăcomie. 


Și după ce plăteşte acei bani pe jumătate, apoi îi trimit semnele 
Domniei două tuiuri şi un steag, care se chiamă în limba lor sângeac, mai cu 
multă pompă, decât la punerea unui Vizir de aceia cari se cinstesc câte cu 
trei tuiuri, pentrucă acestora li se dă fără de nici o slavă, dela Miralem-Aga 
carele le are sub stăpânirea sa, iar unui Domn de Moldova sau de ţara 
Românească, le trimite cu mare alai prin toată cetatea până la curtea sa. 
Căci la vremea cea hotărâtă, ceaușii şi slugile Vizirului cari au fost petrecut 
pre Domn la biserică, se adună foarte dimineaţă în ziua aceia la Miralem- 
Aga, adecă la acela ce păzeşte steagurile împărăteşti, care nu este mică 


boerie la curtea Împărătească, şi înţelegind Domnul că s'au adunat toţi aceia 
acolo, apoi trimete şi el pe Capu chihaielele sale şi pe boerii cari sunt de 
față îmbrăcaţi foarte şi mai ales cu cai împodobiţi frumos și merg pe la 
Babihumaiulu sau poarta cea mare care este în afară la curtea Împărătească, 
şi după ce sosesc acolo, îi primeşte Miralem-Aga cu mare cinste şi îndată ce 
aduce acolo tubulhanaoa sau muzica Împărătească care este orânduită 
pentru Domn şi începând tubulhanaua aceasta a cânta tot felul de cântări 
care se obişnuesc la Turci; tot alaiul ese cu orânduiala sa din curtea Împără- 
tească, făcând începutul Ciauşii tot doi câte doi; după aceştia urmează 
Agalerii Vizirului tot cu aceleași strae cu care se îmbracă și când merg în 
divanul Sultanului, după aceştia vine Capuchihaia a Domnului cu boerii 
Moldovineşti și mai pe urmă Miralem-Aga c'un steag și două tuiuri şi cu 
tubulhanaoa înapoia lui; şi cu această rândueală merg prin toată cetatea şi 
toate străjile, fie unde ar fi, încă și aceia din curtea Vizirului, trebue să se 
tocmească în rând la uliţă și slobozindu-și în jos poalele straelor, să-și puie 
mâinele cruciș pe piept și întracestași chip să cinstească semnele 
împărătești. 


Şi aşa sosind la curtea domnească iese Domnul cu curtezenii dinaintea 
palatului său, întru întâmpinarea acelui purtător de steag, și Miralem-Aga îi 
dă lui sângeacul şi tuiurile cu capul plecat, împreună cu această urare: Allah 
teala mubarec eiliiel20l, adecă: Dumnezeu să-ţi dee noroc la aceasta. Iar el 
jea sângeacul în mână și îl sărută cu cinste, şi îl dă Sângectarului său sau 
Stegarului său, să poarte grijă pentru dânsul şi apoi pofteşte la sineşi pe 
Miralem-Aga în sala cea mare sau divan şi dându-i dulceţi, cafea şi alte 
după obiceiul turcesc, îl îmbracă cu o blană de samur și-i dă bacșișul cel 
obişnuit. Atuncea Miralem-Aga cu slugile curţii se întoarce înapoi la palatul 
Împărătesc, iar tubulhanaoa rămâne la Domn şi cânta pe toată ziua neubet 
sau semn de strajă câte trei ceasuri înainte de apunerea soarelui, care vreme 
se zice la Turcii ichindi, însă cinstea aceasta o au numai Domnii de Mol- 
dova și de ţara Românească, iar Pașii nici unul în vremea care se află în 
Țarigrad, nu poate să aibă această muzică ostăşească. 


Și aşa săvârşind el toate trebile care are să le hotărască cu curtea și 
plătind toţi banii cu carii este dator, arată Vizirului prin Cihaia, cum că 
nimic nu-l împedică dela intrarea în stăpânirea Domniei şi se roagă ca să 
iasă înaintea Împăratului și să aibă voie de purces și după ce se hotărăşte 


ziua aceia care alta nu obişnueşte să fie, decât numai Duminica sau Marta, 
căci întru aceste zile se face divan înaintea Sultanului, după aşezământul lui 
Suleiman. 


Apoi în ziua aceia foarte de dimineaţă se adună la divan, Vizirul, Mufti 
şi Cadileschiarii, ceilalți Viziri, lenicer-Agasi, Silahdar-Agasi și alți cari 
după dregătoria lor au intrare slobodă şi judecă pricinile jăluitorilor, la care 
ascultă şi Împăratul în dosul unor parcane, sau cafas aurit şi judecata 
această ţine patru ceasuri, până când numai este nimene să mai jeluiască. 


După isprăvirea divanului se poruncește domnului, ca să stea drept în 
rând cu boierii săi dela ușa divanului celui dinafară în Cubea și până la ușa 
cu care se închide Cubeaoa cea din lăuntru și apoi sculându-se Vizirul cel 
mare dela locul său merge la Împăratul cu ceilalţi Viziri şi cu Cadilischierii 
când trec își pleacă domnul capul către Vizirul cel mare și la ceilalți Viziri și 
intrând ei la Împăratul, îl înştiinţează Vizirul pentru pricinile ce s'au judecat 
în divan, sau pentru alte trebi ale obștei și după aceea îi spune că sluga sa 
domnul Moldovei se roagă ca să aibă voie a merge în domnia lui; şi dacă îi 
dă Sultanul voie de purces, apoi îi spune Capugilar Chihaiasi ceeace a 
hotărât Sultanul și Muhţur-Agasi poruncește ca să-i pue pe cap o Cucă 
lucrată foarte cu meșteșug de pene de struți, însă Cuca aceasta este mai 
vârtos o podoabă a Enicerilor, iară pentru că și domnii se socotesc între 
cetile E.nicerilor, pentru aceea li se dă şi lor această podoabă, care nu poate 
nimenea altul să li o pue pe cap, fără numai Muhţur-Aga, pe carele atâta îl 
socotesc, ca când ar avea sub sineşi pe toate cetile Enicerilor, numai pentru 
că este peste straja cea din curtea Vizirului. 


Și într'acest chip fiind el împodobit, îl îmbracă și Tefderdar-bașa cu un 
caftan, dând și boierilor lui 27 caftane mai proaste; și apoi îl duc în lăuntru 
doi Capugi-başa ţiindu-l vârtos de supt subsiori, împreună şi pe alți patru 
boieri mai de frunte ce sunt cu dânsul; şi viind la uşa divanului, îl silesc acei 
ce îl duc ca să-și plece capul până la pământ; și după aceia încă de două ori 
păşind câte trei pași rămâne stând drept în mijlocul divanului fiindcă nu este 
prea mare. lar Împăratul din scaunul său arată Vizirului carele stă 
deadreapta sa cu mâinile puse crucişi una preste alta și-i zice ca să spue 
Domnului ceeace are de spus; iar Vizirul plecându-se până la pământ 
înaintea Sultanului, vorbeşte către Domn aceste cuvinte: „Fiindcă credința 


și buna cuviința ta, s'a făcut cunoscută Măriei sale Împăratului nostru, 
carele este scăparea a toată lumea, pentru aceia el s'a milostivit asupra ta, şi 
ţi-a dat domnia Moldovei, deci tu şi de acum înainte să fii credincios 
slujind cu dreptate și să fii ascultător poruncilor lui celor sfinte, cărora toată 
lumea se supune şi să rămâi cu această evlavie către dânsul, iar pe supușii 
lui să-i aperi și să-i stăpâneşti cu blândeţe şi cu sârguinţă, să aibi purtare de 
grijă a privighia la toate iznoavele vrăjmaşilor, trimițând în toată vremea 
înștiințări sigure pentru unele ca acelea, având purtare de grije pentru 
acestea din toată puterea ta şi apoi prea bine știi ce ai să aștepți, iară 
lenevindu-te la acestea nu te vei putea îndrepta cu disvinovăţiri deşerte”. 


Atuncea Domnul dacă ştie limba Turcească răspunde în scurt așa: „eu 
pe capul meu mă făgăduesc că voesc a jertfi toată puterea mea la slujbele 
prea cinstitului şi prea milostivului Împăratului meu, numai de nu-şi va 
întoarce faţa sa cea milostivă ele către mine, sluga sa cea nevrednică”. 


Și după ce zice aceste cuvinte, îl scot Capigibaşii iarăşi afară din divan 
tot cu aceiași ţerimonie cu care a intrat, însă cu dosul înainte, pentrucă nu 
este slobod să arate dosul către Sultan. 


Și în vremea aceea gătește un cal arabesc Buiuc imirahor sau Comisul 
cel mare al Împăratului, împodobindu-l cu raft de aur bătut cu pietre 
scumpe și cu harșa cusută cu aur și cu argint și de a stânga cu o spată și de a 
dreapta cu buzdugan, iară doi Idiccii sau slugi dela grajdul Împărătesc ţin 
calul în poarta curţii şi pe lângă dânsul stau doi Chiulahlii cu comanace albe 
pe capete şi doi alergători cu strae de fir, cu comanace de argint și poleite cu 
aur, ce sunt făcute în chip de pahare. 


Și aşa eşind Domnul, încalecă pe cal şi așteaptă venirea Vizirului şi 
poruncește boierilor săi ca să stea în rând dea stânga lui și apoi se închină la 
Vizirul cel mare și la ceilalți Viziri cu plecarea capului și cu mâinile la 
piept, mulțămindu-i și ei cu plecarea capului şi apoi ducându-se aceștia 
înapoi pe la palaturile lor, ese și el din curte și merge drept la biserica cea 
mare, tot cu tovărășiea aceia cu care a și venit şi cu muzica de oaste sub 
petrecerea Paicilor şi a Chiulahliilor Împărăteşti şi se primeşte de cătră 
Patriarhul şi de cătră ceialalți bărbaţi bisericești, tot cu aceiaşi pompă și ţe- 
rimonie precum am scris mai sus, iară Cuca o ia de pe cap la intrarea în 
biserică și nu o pune până când nu ese și eşind din biserică, merge drept la 


palatul său, şi acolo îl duc în divan Agalerii aceia carii l'au petrecut și luân- 
du-șşi bacşișurile lor, se întorc înapoi la curte, iară paicii şi Chiulahlii rămân 
la dânsul şi'l petrec până în lași care este scaunul și orașul cel de căpetenie 
al Moldovei. 


A doua zi îi trimete Reiz Efendi sau Logofătul cel mare al Împăratului, 
Hrisovul Domniei scris foarte cu meșteşug cu litere de aur și'i hotărăște să 
purceadă la scaun, cu cât se va putea mai în grabă, pentru că niciun Domn 
după ce merge înaintea Împăratului, nu poate să rămâe la Țarigrad mai mult 
de o săptămână. 


La purcederea lui îi dă Împăratul un Schimne-Agasi, care se înțelege 
acela ce sue pe Domn în scaun și dregătoriea aceasta se dă numai la slugile 
cele mai din lăuntru, adică lui Capigilar Chihagasi, perdelegiului sau 
Portarului celui mare, Imerahorului celui mare, sau celui de al doilea, adică 
Comisari Împărăteşti şi nu prea rar şi Silahdariului şi Ciohadarului, cari 
sunt întâi între slugile cele mai din lăuntru ale curţii: însă aceşti doi nici 
odinioară nu obişnuesc a petrece însuși pe Domn, pentru trebuinţele lor cele 
mari ce au la Curte, ce trimit pe alţii în locul lor. 


ĮI să mai trimete lui şi un Capigi-başa, cu patru Capigii mai mici şi 
patru Ciauși, doi Chiulahlii, doi Ciatiri și doi Paici Impărăteşti și o ciată de 
muzicanți, de care are și Vizirul. 


Și după ce se săvârșesc aceste toate, apoi cu o zi înainte de purcederea 
sa din Țarigrad, se roagă Vizirului ca să-i dee voie să meargă să-și eie ziua 
bună dela dânsul; şi dobândind voe, merge la curtea Vizirului cu Capu- 
Chihaea a lui şi cu boierii şi sosind el acolo, îl duce Chihaia în cabinetul 
Vizirului şi Vizirul îl sfătueşte iarăşi ca să fie cu credinţă şi'i aduce aminte 
pentru cele ce l'au învăţat mai nainte și altele pentru care cere trebuinţa ca 
să'i arate, iară el îi răspunde după cum cere trebuința şi-i recomenduește pe 
Capu Chihaialelile sale şi pe sineşi însuși și sfârşind vorba îi sărută mâna și 
atuncea îl slobode Vizirul dela sine cu aceste cuvinte: 


„Eu te voiu vedea, urmează bărbăteşte și vitejeşte şi Dumnezeu să-ți 
deie noroc şi sănătate și să-ţi fie la toate întru ajutor”. 


După aceia porunceşte de'l îmbracă cun Caftan care se chiamă 
ițuncaftan, sau caftan de purcedere şi săvârşindu-să şi aceasta, merge după 
aceia la Chihaia și-şi ia zioa bună dela dânsul și la urmă încalică pe cal și 
merge înapoi la palatul său, sau pre la ceialalți Viziri; ca să se închine și 
acelora, însă aceasta se obișnueşte a fi mai de multeori noaptea decât zioa, 
pentru ca să nu pricinuească Vizirului vreun prepus, că'şi caută lui și alte 
răgele sau că le şi are. 


A doua zi ese din cetate foarte încet și merge cu mare pompă și 
tovărășie sub strigarea Ciauşilor, care se obişnuește totdeauna la încălecare 
şi la descălecare, precum am zis mai sus şi 'nainte merg călărașii de 
Moldova, dacă sunt atuncea de față și steagul îl duc înainte; după aceştia 
urmează o muzică creştinească cu pauce şi cu trâmbeţe; după aceştia un 
steag alb, care este semn de pace şi de supunere, între cele două tuiuri care i 
se dau lui dela Poartă; după acestea urmează Capu-Chihaialele Domnului și 
alți boieri de Țarigrad, pe cari îi împresoară două rânduri de Ciauși pre de 
amândouă părțile; după acestea vin pohodnicii Domnești de care nu poate 
să aibă mai mulți decât șapte ca și alți Viziri şi sunt împodobiţi cu harșele 
de mare preț și pre de amândouă părţile sunt împreunaţi de șase Satiri 
Domnești, şi după dânşii doi Satiri Împărăteşti, după cari urmează și 
Domnul îmbrăcat cu turban Domnesc. 


Capul calului său îl acoper doi paici Împărăteşti şi scările le ţin doi 
ledeclii, puţin mai înapoia lui de a stânga, care este partea cea mai cinstită 
la 'Turci, merge Schimni-Agasi, şi de a dreapta Sângeac-Agasi, sau acel ce 
poartă de grijă pentru steaguri, iară denapoia lui sunt slugile sale dela 
cămară, și după dânșii vechilii lui Sângeac-Agasi cu trei steaguri roşii și 
steagul cel din mijloc are în vârful lui luna jumătate, iară celelalte două 
numai câte un bumb poleit; după acestea, vine o ceată de Mehteri sau mu- 
zicanţi 'Turceşti, cari cu pauce mari şi cu trâmbiţe fac muzică răsunătoare, 
iară mai pe urmă sunt slugile lui Schimne-Agasi și ale lui Sângeac-Agasi şi 
alții mai proşti care trebue să meargă de'mpreună. 


Și cu această orândueală merge alaiul încet până la conacul cel dintâi, 
care nu este departe de zidurile Cetăţii cei mari. lară apoi la drum de acolo 
înainte, nu se pot păzi aşa bine toate ţerimoniile acestea, fără numai când 
intră în vreun târg, sau oraș, atuncea iarăși se bate meterhaneaoa și se face 


strigarea cea obișnuită a Ciaușilor şi altele și la drum totdeauna trebue să 
meargă înainte până la al doilea conac, doi Ciauși și o slugă Domnească, ca 
să orânduească sălaș şi să facă gătire pentru bucate, care toate se fac după 
voia şi după cerirea Domnului; că într'acea vreme, din porunca Împăratului 
trebue toți să asculte de dânsul ca când ar fi însuși Vizirul. Și dacă se arată 
vre un Turc cu necuviință, sau nu voește să asculte de porunca lui, atuncea 
Domnul poate prin Beșli-Agasi al său să-l pedepsească după vina lui, sau 
dacă voeşte să fie mai lin cu dânsul, apoi îl dă pe mâna stăpânului său ca să- 
] pedepsească. 


Șintracest chip ajungând el la Galaţi, orașul Moldovei cel dintâi 
despre Țarigrad, îl întâmpină acolea toţi boierii de ţara de jos, şi unii încă și 
din ţara de sus, cari sunt mai pe aproape, şil petrec până în lași şi pe drum 
încă fiind el cercetează pentru supușii săi, le ascultă jalobile și le hotărăşte 
pricinile. 


O milă de loc din lași afară îi ese întru întâmpinare Caimacamii, cari 
sunt puşi de dânsul încă dela Țarigrad prin scrisoare, împreună cu ceialalți 
boieri, ostaşi şi târgoveţi, pe care îi lasă de'i sărută mâna sau poala, călare 
fiind el şi intră în oraş tot cu asemenea pompă și ţerimonie, precum au eşit 
din Țarigrad și descalecă la biserica cea mare a sfântului Nicolae și 'n 
ograda bisericei îi ese întru întâmpinare Mitropolitul, și ceilalți bărbaţi 
Duhovniceşti cu smerenie şi îl duc în biserică, păzind tot aceleași obiceiuri 
bisericeşti, precum am arătat mai sus și după săvârşirea slujbei 
Dumnezeeşti, eşind din biserică se primeşte iarăși de cătră tovărășiea sa cea 
Turcească, ce a fost rămas stând la uliţă, făcându-i obișnuita strigare și 
muzică și cu petrecerea aceia merge la Curtea Domnească. 


Și sosind acolo, îndată îl ia Schimne-Agasi, și'l duce în divanul cel 
mare, și rămâne stând lângă scaunul Domnesc, ce este așezat acolo și este 
cu trei trepte; și după ce se aşează toţi boierii pe la locurile lor, se lasă în 
Divan şi ceilalți dregători de oaste și neguţătorii cei mai bogaţi din lași şi 
apoi se porunceşte să fie tăcere. Și Schimni-Agasi scoate porunca Împără- 
tească care se zice: hiuchim ferman, și o dă să o cetească secretarul, adecă 
Divan Efendesi, un Turc pe carele îl ţine Domnul cu bună leafă în slujba sa. 


Acest ferman obișnuește a se scrie cu aceste cuvinte: „Aleşilor și 
vrednicilor Boieri și Arhierei, pedestrași și călărași şi voi toate slugile și 


supușii mei, sfârşitul vostru să fie fericit. Sosind la voi puternica poruncă 
prea luminatei noastre măriri căreia toată lumea este ascultătoare, să ştiţi că 
în anul (N) luna (N), mila noastră cea nemărginită a văzut credinţa și 
slujbele cele făcute cu dreptate, ale prea alesului vrednicului Domn, dintru 
poporul care crede în Isus, și din neamul Nazareilor și lam cunoscut a fi 
destoinic şi vrednic de milostivirea, de mila şi de ajutorul nostru, pentru 
aceea lam miluit şi l'am pus Domn în Moldova şi i-am poruncit pre cu 
înţeles, ca să poarte grijă părinteşte pentru boieri, ori şi din care stare ar fi, 
pentru mazilii cari sunt prin ţinuturi şi pentru toți supușii lui, să-i apere şi să 
fie plecat asupra lor și poruncile noastre să le plinească cu bucurie și toate 
slujbele noastre să le săvârşească cu credință și cu dreptate. lar vouă vă 
poruncesc ca să-i fiți ascultători în toate lucrurile şi să vă supuneţi lui și 
ceeace vă va porunci el vouă din porunca noastră, să faceți cu sârguință fără 
de zăbavă. lar carele se va arăta cu necuviinţă și cu împrotrivire, şi se va 
feri, de la ascultarea poruncilor lui, atunci el pre unul ca acela, ori din ce 
stare ar fi, poate să-i pedepsească răutăţile lui cu sabia sau cu alte pedepse 
precum îi va plăcea lui. Deci pentru aceasta voi, pe acest de sus pomenit, 
să-l cunoaşteţi vouă stăpân şi Domn, carele este pus şi orânduit vouă dela 
noi. Și vă păziţi a nu gândi întralt chip, sau să urmaţi împrotrivă; ci vă 
încredeţi semnului nostru celui cu totul prea sfânt, (adecă Tura, sau 
iscălitura Împărătească) aceasta să ştiţi. Dată în Țarigrad, anul (N) luna 
(N). 


Și apoi după ce se ceteşte aceasta de către Divan-Efendisi, tălmăcind 
tălmaciul fieştecare fras unul după altul: răspund toți boerii c'un cuvânt toţi 
odată: să fie voia Împăratului. Atuncea Schimne-Agasi îmbracă pe Domn, 
c'un caftan ce-l aduce cu sine și-l ridică în scaun cu mâna cea dreaptă, 
slobozindu-se tunurile întru acea clipeală și făcând Ciauşii obișnuita 
strigare. 


Și într'acest chip fiind el întărit în scaunul său, porunceşte de îmbracă 
pre Schimne-Agasi c'o blană de samur, iar pe Divan-Efendesi şi pe 
Postelnicul cel mare, numai câte c'un caftan obișnuit. 


După isprăvirea obiceiurilor acestora, începe întâi Mitropolitul să-i 
vorbească în scurt, poftindu-i noroc la stăpânire și îi sărută mâna și 
blagoslovindu-l, sărută și el mâna Mitropolitului. După aceasta vin Arhiereii 


şi alți boieri de starea întâi ca să-i sărute mâna şi poala. Și numele lor le 
spune Postelnicul cel mare, cu aceste cuvinte: sluga Măriei tale (N) sărută 
prea cinstita poala caftanului Măriei tale. Asemenea slujbă face şi 
Postelnicul al doilea, boierilor celor de starea a doua si Postelnicul al trei- 
lea, boierilor stării a treia. După boieri urmează dregătorii de oaste fiecare 
dupre starea sa, cum şi neguțţitorilor şi alţi orăşeni cinstiți din lași. 


După aceasta intră Domnul în cabinetul său cel din lăuntru, iar pe 
Schimne-Agasi îl duce Perdelegiul sau Portarul cel mare cu mare alai la 
gazda care e gătită. 


A doua zi se adună iarăşi boieri la Divan și așezându-se pe la locurile 
lor, iase Domnul mergându-i înainte Postelniceii și merge din sala cea mare 
în cea mică adică în spătăriel?1l. Și aşezându-se el acolea în scaun, chiamă 
Postelnicul pre toţi boierii celor trei stări, adecă fieștecare Postelnic starea 
sa. Și apropiindu-se de dânsul fieştecare boier dupre starea sa, el sau îi 
scoate pre dânşii din slujbă, sau iarăși îi înoeşte, sau îi înalță dintr'o boerie 
mai mică într'alta mai mare, iar să scoată pe vre unul dintr' o boerie mai 
mare și să-l pue într'alta mai mică, nu îngăduește obiceiul pământului, fără 
numai atuncea când primeşte cineva de buna voia sa. Însă la alte pricini 
poate să urmeze cu dânșii dupre plăcerea sa, asemenea ca când n'ar avea 
asupra lui pre nimenea în lume. 


Și după ce aşază pe toate dupre voia sa și pune în orândueală republica 
ce i s'a încredințat, trimete iarăși înapoi la Țarigrad pre Schimne-Agasi și 
pre celelalte slugi împărăteşti, cinstindu-i cu multe daruri și scoțându-i din 
oraş cu mare slavă, petrecându-i însuși ca la o mie de pași din oraş şi de 
acolo le dă un boier ca să-i petreacă până la Galaţi, iar el se întoarce înapoi 
în laşi. 


CAP. IV. Despre întărirea sau înoirea Domnilor 


Într'acest chip precum am arătat mai sus, se da Domnilor Moldovei 
stăpânirea de la Poarta Otomană care măcar că se vede a fi prea bună, însă 
atâta este de nestatornică, încât neavând ei cele mai tari legături, nici 
gândesc când le cade din mâini; căci cu ce chip se arată Otomanii asupra 
Moldovenilor, au arătat ei îndestul de luminat, încât cu dreptate să zice 


pentru dânşii acest proverb: că ei nu gonesc pe epure cu câinii, ci cu carul; 
nici pe cal nu caută să-l amăgească cu traista deşartă. 


Căci ei au socotit a fi mult mai bine ca să 'mblânzască întâi cu 
măgulire pe taurul cel neînduplecat al Moldovei, a căruia sălbătăcire de 
multe ori o cunoscuse ei spre paguba lor, decât să înduplece turburarea lui 
cu sila; pentrucă ei au nădăjduit că după vreme își va lepăda sălbăticirea sa, 
şi mai slăbind din putere, lesne îl vor putea strânge în chingi. 


Deci cu acest scop n'au scăzut ei lui Bogdan al III-lea, fiul lui Ștefan 
cel Mare, nici un obiceiu al slavei, după ce a închinat el ţara sa Porţei 
Otomane; ce mai vârtos i-au întărit legile ţării politice și bisericești şi i-au 
lăsat toate semnele acele de mărirea Domnească ale ţării şi au fost 
mulțemiţi să plătească ei curţii pe tot anul patru mii de galbeni, ca un semn 
de închinăciune şi după moartea lui Bogdan, alegând boerii domn pe fiul 
său Ștefan VI, ca pe un drept moștenitor al Domniei ce era, lau cinstit 
Otomanii şi mai mult: pentru că Sultanul i-a trimes lui sol pe comisul cel 
mare şi l'a heretisit poftindu-i noroc mult la intrarea în Domnie şi iau trimis 
Tuiuri, un singeac, turban şi caftan Domnesc și un armăsar împătrătesc. 


Celorlalți următori ai săi li sau mai îngreuiat dajdiea, iar din 
obiceiurile mărirei n'au cutezat Otomanii să smintească nimic, sau să nu 
primească alegerea vre unui Domn. Până ce au găsit ei vreme cu 'prilej în 
zilele lui loan Armanul, de au mai împuţinat slobozeniile cele vechi şi au 
aruncat în ţară alte sarcini noui nepomenite. Căci acest loan apucându-se să 
facă oarecare iznoave şi dobândindu-l ei în mâinile lor cu vicleșug, l'au 
pedepsit cu moarte călcând parola ce au dat; și aşa au început ei deaicea să 
puie ţării alte legături mai cu tărie, hotărând că dacă nu își va cere Domnul 
întărire Domniei dela Poartă, apoi să se pedepsească ca un vrăjmașş al 
împărăției. 


Deci într'acest chip fiind Moldova lipsită din puterea ei şi văzând 
Turcii că ea numai poate sta împotriva însărcinărilor lor, îndată după aceea 
sub stăpânirea lui Miron Barnovschi au început să facă alte obiceiuri cu 
care au însărcinat pe Domni ca să meargă ei însuși la curte să iee semnele 
Domniei şi la fiecare trei ani, să meargă la Înalta Poartă să se arate înaintea 
Împăratului. Şi pentru ca să se păzească acestea mai cu amănuntul, pentru 
aceea de multe ori au schimbat ei pe Domni şi i-au scos din stăpânire; prin 


care atâta s'au spăimântat Domnii, încât nu numai că se 'ndeletnicesc 
bucuroși ca să meargă la curte, după ce trece un an, sau doi, ca să-și ceară 
înocirea Domniei, ca o milă împărătească; ci încă și de frica lăcomiei Vizi- 
rului, cer de bună voie fermanul înoirii; care lesne se dă Domnului, numai 
dacă nare Vizirul vre un prepus la credinţa lui, sau dacă nu face altul 
îmbiere cu vre o sumă mare de bani. Şi atuncea Vizirul dă Sultanului un 
talhiș cu aceste cuvinte: „Fiindcă (N) Domnul acest de acum al Moldovei, 
s'au arătat atâţia ani cu credinţă în stăpânirea sa, și nici de răpunerea vieţii 
sau a moșiilor sale nu s'au ferit în slujbile Împăratului şi dajdiea obișnuită o 
au plătit în toţi anii deplin la norocita Poartă Otomană. Și osebit de acestea 
pre boeri și pre ceilalți locuitori ai Moldovei, i-au stăpânit cu atâta bunătate 
şi dreptate, în cât ei prin necontenite jalbe arată, că sunt mulțămiţi cu 
stăpânirea lui și să roagă Măririi tale, ca să binevoeşti a-i înoi Domnia lui; 
pentru aceea, eu îl socotesc pre dânsul a fi vrednic de mila Împărăției tale şi 
aştept porunca cea prea înaltă a Mărirei tale”. 


Scrisoarea aceasta o duce Talhișciul la Împăratul după obiceiul turcesc 
și după ce scrie Împăratul dedesupt cuvintele aceste obișnuite: „Amel 
oluna”; adecă: „să fie precum scrie”, apoi o trimite tot cu acel Talhișciu, 
iarăşi înapoi la Vizinul. Însă Vizirul măcar c'a dobândit voie dela Sultanul 
ca să înoească pe Domn în stăpânirea sa; iară pentru ca să poată scurge bani 
mai mulţi, se arată ca când n'ar fi isprăvit nimic cu Sultanul despre acea 
treabă. Însă şi Chihaea cu tăcerea sa stă întru ajutor lăcomiei Vizirului şi 
chiamă la sine pe Capuchihaelele Domnului și zice cătră dânşii: cumcă prin 
şoptiturile şi zavistiile altor slugi împărătești, s'au arătat Sultanul mai puţin 
plecat la aceasta, decât avea ei nădejde; şi curmcă Măriea sa Vizirul a făcut 
de vreo câteva ori aducere aminte Împăratului pentru pricina aceasta şi încă 
tot n'au luat răspuns deplin. Atunci Capuchihaielele văzând primejdiea 
Domnului lor ce le stă înainte, se aruncă la picioarele lui Chihaea și-l roagă 
pe dânsul, ca cât ar fi prin putinţă în tot chipul să stea pentru Domnul lor, 
făgăduind la urmă că'i vor mai mări darurile cele obişnuite, ce sunt pentru 
dânsul și pentru Vizirul. Şi într'acest chip joacă pe pielea bieţilor Moldoveni 
lăcomia de cinste şi lăcomia de argint. 


Și tot aşa urmează, până când le îndestulează mândriea care îi 
stăpâneşte, împreună și lăcomia banilor. 


Și la urmă învoindu-se amândouă părţile şi unindu-se la toate şi 
înțelegând Chihaia cumcă nu mai are nimic să mai scurgă, apoi sloboade 
dela sine pe Chihaiele; dându-le nădejde că le va merge bine treaba. 


Și a doua zi trimete la dânşii pe o slugă a Vizirului, care încă nu se 
întoarce înapoi cu mâna deșartă și le dă de ştire, cumcă Vizirul au dobândit 
la urmă voie dela Împăratul ca să înoească în stăpânire pe Domnul lor şi le 
poruncește să vie la curte. Și după ce vin ei la curte, merg întâi la Chihaea şi 
după aceia intră la Vizirul şi le arată că s'a milostivit Împăratul asupra 
Domnului lor şi după aceia îi îmbracă câte c'un caftan după obiceiul lor. 
După vreo câteva zile trimete Vizirul la Domn pe Capugilar chihagasi, sau 
pe altă slugă din curte, cu hrisovul cel nou al Domniei și cu Hin chim 
Ferman, ca să i le aducă lui la scaun. Și hrisovul obişnuesc să-l facă 
asemenea ca şi acela pe care îl dau Domnilor când îi pun întâi în scaun, 
numai cât în locul cuvintelor acestora: „Că din mila şi milostivirea noastră 
ţi-am dăruit Domnica”, zice: „Că din mila noastră ţi s'a înoit și ţi s'a și 
întărit Domniea”. 


Iară porunca aceia sau Hiuchim Ferman, este într'acestaşi chip: „Pre 
alesule dintre Domni poporului celui ce crede în Isus și prea vrednicule 
dintre cei mai mari ai neamului Nazarinesc, Domnule stăpânitor de acum al 
Moldovei (N) ajungând la tine acest ferm an al nostru, să știi c'atât slujbele 
tale cele credincioase le-am văzut, cât şi pentru credinţa ta cea tare ce ai 
către noi, am înţeles cunoscându-te în tot chipul că ești vrednic de mila şi 
milostivirea noastră, pentru aceia am dat poruncă ca să-ţi înoiască și să-ţi 
întărească Domniea Moldovei, puindu-te în stăpânire şi dându-ţi putere 
deplin, asupra Moldovenilor supuși împărăției noastre: către cari să te arăţi 
cu dragoste ca şi pân'acum și pe boieri și pe fieștecarele locuitor ori şi de ce 
stare ar fi, să-i păzeşti şi să-i aperi; şi ca să nu te lenevești a arăta fără de 
zăbavă Porții noastre cei întru totul prea luminate, nevoia și greutăţile și 
toate asupririle lor şi să fii gata a împlini poruncile împărăției noastre care ți 
se vor trimete, puindu-ţi pentru noi toată virtutea ta cea cu poala ridicată!?#; 
şi haraciul Moldovei de preste an să-l trimiţi deplin la vremea hotărâtă la 
vistieriea noastră; şi te păzeşte să nu gândești sau să urmezi întru alt chip şi 
crede iscăliturii noastre cei sfinte. 


Dat la Țarigrad anul (N), luna (N)”. Într'acest ferman mai adaoge şi 
Vizirul o scrisoare, cu care înştiințează el pe Domn, zicând că el prin 
rugămintea și regelăcul său, i-au dobândit la urmă înocirea Domniei din mila 
Împărătească. 


Și luând Capigi-bașa scrisorile aceste, vine cu poșta până în laşi și 
ajungând la Galaţi trimete om inainte ca să înștiințeze pe Domn pentru 
venirea lui şi pentru ziua aceea în care să intre în laşi. 


Într'acea zi iese întru întâmpinarea lui Domnul cu toată curtea sa, o mie 
de paşi din oraș afară și întâlnindu-se amândoi, se închină unul la altul de 
călare şi merg alăturea Capigi-bașa de a dreapta care se înțelege la Turci 
scara cea mai mică. Întorcându-se amândoi în oraș, înaintea Domnului 
merge o slugă de a lui Capigi-bașa, carele duce în mâinile sale fermanul 
Împărătesc învălit într'o basma albă şi caftanul Domnesc pe braţile sale: iar 
înapoi vine o ceată de Mehteri împărăteşti și Ceaușii fac când şi când 
obicinuita strigare; și cu această orânduială sosind ei la curte și așezându-se 
Domnul în scaunul său, cu toţi boierii în sala cea mare, scoate Capigi-başa 
fermanul, şi îl dă în mâinile lui, iară el îl dă lui Divan Efendisi ca să-l 
cetească, care aseminea toate se urmează ca şi la punerea Domnilor, precum 
am scris mai sus. 


Osebit de înoirea aceasta care se face după fieștecare trei ani şi se 
numeşte Mucarerul cel mare; se mai face încă şi altă înoire pe tot anul, care 
se chiamă Mucarerul cel mic, la care se face cu mult mai puţină cheltueală, 
decât la aceea, care vom arăta mai jos; însă la aceasta, nu se înoește 
hrisovul Domniei, ci se trimete numai ferman nou, c'o slugă de a Vizirului 
din starea de mijloc, căreia i se dă și bacșiş mai puţin. 


CAP. V. Despre scoaterea sau mazilirea Domnilor 


Fiindcă am vorbit pentru punirea și pentru înoirea Domnilor Moldovei, 
cu dreptate poate să ceară dela noi cetitorul cel poftitor de ştiinţă, să 
spunem și pentru maziliea lor. 


Deci vom rămâne la acea orândueală ce am arătat mai sus și din 
izvoarele care le avem înaintea ochilor, vom ispiti cu amăruntul, obiceiurile 
ce se urma în vremile vechi, cum și întraceste de acum, la scoaterea 
Domnilor. 


În veacurile cele dintâi întru care a început Moldova să fie Domnie 
deosebită, nu se scotea Domnii nici decum din stăpânire şi nici putea 
niminea să-i scoată; pentru că ei stăpânea fără hotar asupra supușilor săi, ca 
nişte Împărați, fiindcă puterea lor era moștenitoare, iar nu o dobândea prin 
alegerea boierilor măcar că istoricii arată că unii din stăpânitorii Moldoveni 
au fost isgoniţi din scaun; însă aceastea s'a făcut prin tulburările cele din 
lăuntru, iară nu de altă silă străină, căci Moldovenii nu voia a şti naşterea 
cea dintâi, care pricinueşte pe la stăpânirile Europei tulburările cete mai 
mari; și nici legile pământului nu îngăduea să împărțească frații Domniea 
între sine și era numai în voia părintească ca să lase în dieată următor la 
scaun după moartea sa, pe acela din fii săi, pe carele îl voia el. Iar când se 
întâmpla vreodată să-l împedice vreo moarte grabnică hotărârea această 
părintească, sau când vreo lăcomie nemăsurată a cinstii, a fiilor Domnului 
celui mort, stârnea gâlceavă pentru luarea Domniei, atuncea într'alt chip nu 
putea să fie, ci trebuia să se scoale cu război şi apoi acela lua Domniea, că- 
ruia slujea norocul de biruia; iar cel biruit dacă putea să scape, fugea la 
Ardeal sau în ţara Leşească, căci în ţările acestea avea Domnii moșii şi 
aştepta acolo până ce găsea vreme cu prilej, de'și înmulţia puterea și-și 
întărea oastea. Și dintr'aceasta s'a pricinuit de adeverează atât istoricii cei 
Leșești, cât și cei Ungureşti, îndemnându-se unul dela altul, zicând că 
Domnii Moldoveneşti le-ar fi fost supuși, numind supunere, aceea care nu 
era alta decât oarecare aşezământuri de pace. 


Osebit de aceasta s'a mai întâmplat câte odată la unii din Domni de i- 
au scos boierii din scaun pentru tiraniea, sau pentru alte năravuri rele, 


pedepsindu-i câte odată și cu moartea. 


Iar afară de aceste, nu era alt chip cu care putea să se lipsească Domnii 
de stăpânire; ci acela carele apuca să dobândească Sceptrul în mâni, îl și 
ținea fără nici-o împotrivire până la sfârșitul vieţii sale. 


Această orândueală s'a călcat întâi în zilele lui Petru V Rareş, fiul cel 
afară de cununie al lui Ştefan celui mare, izgonindu-l din scaun Împăratul 
Suleiman, zicând c'ar fi aprins el cetatea Chiliea; și încă trăind el, au pus în 
locul său, pe Ștefan al III, carele s'a arătat pe sine că este strănepotul lui 
Alexandru I. Și asemenea s'a întâmplat aceasta și cu Petru VI Șchiopul, că 
alegându-l boierii Domn, după moartea cea straşnică a lui loan Armanul, l- 
au scos Turcii din scaun îndată după aceia; însă căindu-se ei pentru dânsul, 
în scurt după aceea, l-au pus iarăși în stăpânire. 


lar a tăea capetele Domnilor, obicinuia Turcii foarte rar şi mai ales 
numai la vreo răscoală de faţă când făcea vreunul, până ce a căzut puterea 
alegerei în mâinele lor, după fuga lui Miron Barnovschi, puind în stăpânire 
după plăcerea lor pe Ilie III, fiul lui Alexandru IV; căci după aceea n'a avut 
nici unul nenorocirea aceea ca să fie ucis în scaun, fără numai Eustaţie 
Dabija şi tatăl nostru Constantin Cantemir. Cela ce are poftă să cerceteze 
mai cu amăruntul pricina aceasta, caute dacă va voi la cap. II, la catastihul 
Domnilor. 


Scoaterea sau maziliea Domnilor Moldovei se urmează mai într'acestaș 
chip. Când hotărăşte Vizirul ca să scoată pe Domn din scaun și dobândind la 
aceasta voe dela Împăratul prin Talhiş, atuncea foarte se păzeşte la taină și 
nu spune nimănui ca să știe, fără numai Domnul acel nou ca nu cumva să 
oblicească Capu-Chihaielele Domnului celui din scaun şi să-l înştiințeze; 
pentru aceea, poruncește Chihaea al Vizirului Domnului celui nou, să vie la 
curte noaptea îmbrăcat în alte strae şi viind îi porunceşte ca să-și pue 
caimacami şi să le poruncească, ca să facă aceea ce este să se urmeze din 
porunca Împăratului şi isprăvindu-se aceasta, orândueşte Vizirul pe un 
Capigi-başa ca să aducă Domnului fermanul și să-l ducă pe dânsul la 
Țarigrad; iară Domnul cel nou trimete cu Capigi-başa pe unul din slugile 
sale, cu cărţile și cu poruncile sale către caimacami c'o scrisoare osebită 
către toată boerimea. Iară lui Capigibașa, i se mai dau și alte două fermanuri 
Împărăteşti unul către Domn și altul către Caimacami acei orânduiţi de 


Domnul cel nou. Fermanul acela care este către Domn, obişnuește să fie cu 
aceste cuvinte: „Pre alesule dintre Domnii cei ce cred în Mesia și mai 
vrednic dintre cei mai mari din poporul lui Isus; (pentru că Domnilor celor 
maziliți li se dă tot acelaș titlu, ca şi celor stăpânitori); carele ai fost mai 
nainte Domn al Moldovei, sfârşitul tău să fie fericit. Ajungând la tine 
porunca întru tot prea luminatei Împărăteştii noastre măriri, căreia toată 
lumea este ascultătoare, să-ţi fie ştiut; că tu prin trândăvirea ta la slujbele 
noastre şi prin lenevirea la împlinirea poruncilor măririi noastre cei Îm- 
părăteşti, te-ai făcut vinovat a tot felul de pedepse şi canonisiri (Câte odată 
se adaogă şi pedepse de moarte). Însă fiindcă îndurarea şi mila noastră este 
nemărginită asupra ta; pentru aceea am poruncit ca să ţi se ia domnia și în 
locul tău să se pue pe (N); deci tu fără a mai zăbovi un ceas, sau o clipeală, 
să te ridici cu toată casa ta, cu slugile și cu averea și să vii la pragul Porții 
Împărăției noastre, ci-i întru tot luminate. Şi te fereşte să nu gândeşti sau să 
urmezi într'alt chip. Şi crede iscăliturei noastre cei sfiinte. Dată la Țarigrad: 
anul (N) luna (N)”. Iară fermanul cel ce este către caimacami, este cu aceste 
cuvinte alcătuit: „Aleșilor dintre boerii poporului Mesiei, sfârșitul vostru să 
fie bun; ajungând la voi fermenul acesta al Împărăteştei noastre măriri, să 
ştiţi că ne-am înștiințat, cum că (N) Domnul vostru acest de acum, s'a purtat 
leneș la împlinirea poruncilor noastre și slujbele noastre nu le bagă în seamă 
şi n'are purtare de grijă pentru popor și pentru boeri ne apărând precum se 
cade pre supușii noştrii, nefăcându-le lor dreptate, ci mai vârtos îi asupreşte 
şi-i scurge în tot chipul. Și dintraceasta, milostivindu-se asupra voastră, 
mila noastră cea nemărginită, am poruncit ca să-l scoată din stăpânirea 
Domniei şi să-l aducă la prea luminata Poarta Împărăției noastre. Deci voi 
să ascultați de fermanul acesta al nostru și prea pomenitul Domn ce l'am 
scos din stăpânire, să-l daţi cu toată casa sa, slugile și averea în mâinele lui 
Capigi-bașa al nostru, ce l-am trimes acolo pentru această pricină. Însă vă 
păziţi, să nu vă arătaţi către dânsul nici unul cu necuviință sau să luaţi cât de 
puţin din averea lui. Osebit de aceasta, să împliniţi fără de apărare, toate 
acelea care vă va porunci vouă din porunca noastră, Domnul nostru cest nou 
(N) şi vă păziţi să nu gândiţi, sau să faceţi întralt chip. Și credeţi pecețţii 
noastre ce[le i cu totul prea sfiinte”. 


„Dată la Țarigrad, anul (N) luna (N)”. 


Și dacă au Turcii frică să nu facă Domnul vreo răscoală, înțelegând 
pentru maziliea sa, sau să nu fugă pre la stăpânirile cele creştinești de prin 
prejur, atuncea dau poruncă Seraschierului de Babadag, sau Pașii de Bendir, 
ca să dea lui Capigi-bașa vreo câţiva ostaşi cu carii să poată apuca pre 
Domn şi cu bună strajă să-l trimită la Țarigrad. 


Iară dacă sunt toate liniștite în toate părțile și nu este pricină la mijloc, 
pentru care să facă Domnul; apoi vine la Iași numai singur Capigibașa cu 
poștă menzil şi cu acele două fermanuri, cu atâta grăbire încât îi este prin 
putinţă şi pre cale tăinueşte pricina pentru care este trimis, mai vârtos după 
ce soseşte la Galaţi, care este orașul cel dintâiu al Moldovei de cătră Turcia 
şi pentru ca să apuce pre Domn fără de veste zice că este trimes cu altă 
poruncă. 


Și aşa îşi întocmeşte mersul său, în cât potriveştesă sosească în laşi 
mai nainte de amiază-zi, la care vreme toți boerii se află adunaţi la Curte. Și 
aşa sosind el, merge drept la curtea Domnească și intrând în divan 
heritiseşte acolo pe boerii ce sunt adunaţi și dă fermanul în mâinile 
Caimacamilor, care sunt orânduiți de Domnul cel nou, pre carii îi arată lui 
cu degetul o slugă a Domnului celui nou, carele este trimis cu dânsul, 
îmbrăcat în strae turceşti şi când le dă el lor fermanul, le zice aşa: „Domnul 
vostru este scos din stăpânire, deci să ascultați poruncile Domnului nou”. 


Și apoi heretisindu-i în numele Domnului celui nou și acea slugă a sa 
le dă scrisoarea şi porunca stăpânului său și la urmă adunându-se toţi boerii 
în Spătărie, intră şi Capigibașa acolo, viind Domnul până la uşe întru 
întâmpinarea lui şi închinându-se puţin unul altuia poruncește Domnului 
Capigi-başa, ca să se suie în scaunul său, fiindcă are să-i vestească o 
poruncă Împărătească. Iară Domnul este ascultător la aceasta, măcar deşi 
pricepe din urmările acestea, că va să-i facă mazilie și se aşează în scaun 
nezicând alt nimic, de cât numai aceasta: „Fie porunca prea milostivului şi 
întru tot prea luminatului Împărat”. 


Și după aceia scoate Capigi başa fermanul, şi-l dă lui, eară el 
aducându-l la gură şi la frunte dupre obiceiu, îl dă lui Divan Efendisi ca să-l 
cetească; şi în vremea cetirei se scoală Domnul pe picioare şi Capigi başa, 
împreună cu toţi boerii și după cetirea fermanului, ia Capigi-bașa pre Domn 
de subțioară și-l coboară din scaun, aşezându-l lângă dânsul într'alt scaun 


mai jos; după aceea se întoarce Domnul către Capigi-başa și-i zice aşa: „Că 
el este Împăratului dator cu nemărginită mulțemire, pentrucă n'a voit să 
piarză până în sfârşit pre sluga sa cea netrebnică; ci voește să-l înveţe numai 
prin pedeapsă lină. Și cum că el toate acelea ce sunt hotărâte pentru dânsul, 
le așteaptă plecat şi-şi cunoaşte vina sa; însă nu se desnădăjduește cu totul 
de mila Împărătească”. 


Încă şi altele ca acestea, care socoteşte el că sunt pentru gustul Turcilor 
şi isprăvindu-și el vorba, îl lasă Capigi-başa în seama boerilor pe trei zile şi 
le poruncește, ca în cât ar fi prin putință mai curând să facă gătire pentru 
trăsuri și pentru alte lucruri ce sunt trebuincioase la drum și orânduind el 
acestea, merge d'acolo la gazda care este gătită pentru dânsul de Cai- 
macami, iară Domnul rămâne în curtea sa trei zile. După aceia având toată 
puterea domnească ca și mai 'nainte, îi dau boerii tot aceiaș cinste ca și când 
era în scaun, şi îndrăznind cineva să se arate către dânsul cu necuviinţă, sau 
cât de puţin nebăgător de seamă, poate să zdrobească ciolanele aceluia cu 
topuzul sau buzduganul ce i s'a dat lui de la Sultanul, când au intrat în 
stăpânire; încă și cu sabiea sa spinticând pre vreun boier, măcar și din cei 
mai mari (însă numai însuşi cu mâna sa), nici de către Împăratul nu se 
socoteşte a fi greşală. Pentru că Turcii au acest proverb: „O piatră care a 
fost pusă vreodată în vreo zidire, rămâne tot piatră de zidit și poate să vie o 
vreme, întru care va fi iarăşi de trebuinţă la vreo zidire”. 


În cuprinderea acestor trei zile, acei ce sunt orânduiţi Caimacami 
poartă grije pentru cai, trăsuri și alte ce sunt trebuincioase la drum, pentru 
rădicarea Domnului şi trecând zilele acestea cu vade, purcede Domnul din 
laşi către Țarigrad, cu toată curtea, familia și averea sa, dintre care nimenea 
nu cutează dinaintea ochilor lui să ieie măcar preţ de un ban şi iese din curte 
pe poarta cea mică ce este de către amiazăzi şi toți boerii și dregătorii de 
oaste, îl petrec o milă de loc din oraş și descălecând de pre cai, îi sărută 
mâna cu mare cinste şi se despărțesc luându'și voie de la dânsul asemenea 
ca şi când ar fi șezând în scaun. Iară el le mulțumește pentru cinstea care i- 
au arătat şi pentru petrecirea ce au avut cu dânșii și-i sfătuește cu politică 
dupre obiceiu, ca să fie ascultători la poruncile Împăratului, şi a Domnului 
celui nou și după aceia se întorc boerii iarăși înapoi la Iași, iară pentru 
dânsul lasă doi petrecători ca să-i poarte grije pentru conac și pentru gătirea 
mesei. 


Într'această călătorie, se păzeşte Capigi-başa ca să nu se întâlnească 
Domnul cel nou, cu acest mazâlit. Iară întâmplându-se una ca aceasta, apoi 
acela încunjură pre cestălalt și-i face loc și după ce trece Dunărea dincolo, 
are voie ca să trimeată înainte la Țarigrad pre unii din slugile sale la Viziriul 
şi pre la alţi prieteni buni, dacă are, ca să înduplece pre slugile cele mai 
mari dela poartă. 


Și dacă ştiu ei cum vor sătura lăcomia de bani acelor mai mari ce sunt 
în vâslă, atuncia ei prea lesne dobândesc poruncă cătră Capigi-başa, ca să 
aducă pre Domn la palatul său. Iară dacă nu pot scoate porunca aceia apoi 
ajungând Capigi-bașa la cetate cu Domnul, aşteaptă cu tăcere până când 
face înştiinţare cu unul din slugile sale lui Chiaia, zicând că a adus pre 
Domn până acolo şi așteaptă porunca Vizirului cum să urmeze cu dânsul. 


Și dacă este Domnul pârât cu vreo vină mai mare, sau dacă voesc 
Turcii ca să scurgă dela dânsul bani mai mulţi, atunci se dă poruncă lui 
Capigi-başa ca să-l străjuiască. Și aceasta se face numai atuncea când voesc 
Turcii să urmeze cu dânsul mai cu milostivire, în casa lui Capigi-bașa sau a 
lui Başbachiculi, adică a Visternicului. Iară dacă voeşte Împăratul ca să 
simţească Domnul mânia lui, apoi îl bagă pre dânsul în cele şapte turnuri, 
unde nimeni nu poate să şează la prinsoare fără numai din însuşi porunca 
Împăratului, însă măcar să fie el ori şi unde la opreală, tot nu poate să fie 
lesne într'alt chip slobod, decât numai prin bani mulți și daruri mari. 


Și dacă poate scăpa la urmă trăeşte slobod în curtea sa, până când mai 
găseşte vreme cu prilej ca să ia Domniea. 


Și măcar să se afle scos din Domnie, dar când merge la biserica 
Patriarchiei, şade în strana cea Domnească, întru care nimenia altul nu poate 
să şează, fără numai când este la Țarigrad vreunul din ceilalți Patriarchi. 


Asemenea cinste are şi Doamna lui, având în tinda bisericii strană 
osebită pentru dânsa, care este mai înaltă decât celelalte strane. 


Osebit de aceasta şi casă îşi zideşte dupre plăcerea sa și o împodobeşte 
precât îi este la putință. Și are petrecerea sa slobodă cu solii curților 
Europei, adică ai Franţezilor, ai Englezilor şi ai Veneţiei și cu alţii. Pentru 
că Turcii cred, că unul ce se află trăind în Țarigrad nu poate să facă nici o 


lucrare în potriva Porţei Otomane și când merge undeva, ia cu sine patru sau 
şi mai mulți din slugile sale, şi dacă voeşte încalică pe cal împodobit cu cele 
mai frumoase tacâmuri; şi împreună cu toate slugile sale, poartă strae ori de 
care văpsea dupre cum voeşte, iară celorlalți creştini este oprit să poarte 
strae verzi și ciobote galbene. Și când merge el la curtea Vizirului, 
descalecă la scară și i se dă titlul Domnesc de către Chiaia și de la alţii și i 
se dă cafea și altele dupre obiceiul turcesc, dându-i toată cinstea care 
obișnuesc Turcii a o da Domnilor celor stăpânitori şi mai înainte avea, atât 
Beizadelele Domnilor, cât și Domnii cei maziliţi, dela vistieria împărătească 
o leafă hotărâtă pre toată ziua, dela cinci până la zece taleri împărăteşti. Însă 
mai la urmă s'a ridicat acest obiceiu. Şi de bir este slobod cu toţi oamenii săi 
până'n vremea de acum; și poate în iveală să-și facă vin pentru curtea sa, 
iară să-l vânză nu este volnic: însă aceasta nici Domnii nu au cerut nici 
odinioară. Pentru că la Moldoveni și mai ales la obrazele cele mari, tot felul 
de vânzare se socoteşte a fi necinstită, osebit de vânzarea pâinei care fac pe 
moșiile lor. 


Și atuncea are un Domn şi mai mare norocire, când nu se vădește vina 
pentru care vor să-l maziliască, ce satură numai lăcomia Vizirului. Pentrucă 
după obiceiul turcesc schimbându-se Vizirii foarte des, apoi Vizirul cel nou 
ca să descopere înșelăciunea și vicleşugurile celuilalt, face îndată cercetare 
pentru cele ce a luat cu strâmbătate şi preste suma hotărâtă, de la Domnul 
Moldovei şi al Ţării Românești. Și apoi pentru ca să mai mărească el vina 
celuilalt, de multe ori iartă pre un Domn cu greşale mai mici și descoperă 
lăcomia celuilalt, numai ca să dee înţelegere și pentru îndestularea lăcomiei 
lui. 


CAP. VI. Despre Boieriile Moldovineşti și despre stările lor 


Fiindcă până aici am pomenit de multe ori pentru boierii Moldovei, 
dupre cum şi în capetele următoare avem să vorbim încă şi mai de multe 
ori, socotim a fi de folos ca să arătăm cetitorului celui iubitor de ştiinţă și 
pentru boieriile lor. 


Ei se numesc în limba ţării Boieri, care nume este împrumutat dela 
slavoni, prin schimbarea cuvântului celui drept slavonesc, boleariu, cu care 


popoarele slavoneşti obișnuia în vremile vechi a numi cu acest nume pre 
toți magnații lor. 


Ivirea boierilor lor este neştiută şi întunecată, pentru lenevirea 
istoricilor Moldovenești. 


Numai atâta cât adeverează pildele noroadelor celor de prin prejur, a 
Serbilor şi a Bulgarilor, cumcă slujbele lor sunt cu mult mai vechi decât 
descălecarea Moldovei. 


Însă stăpânitorii acei de mult ai Moldovei, nu împărţia dregătoriile cele 
mai de frunte ale curţii, pre la boierii lor aşa cum se urmează acum și sunt 
așezate de Alexandru I cel bun, după ce a primit el dela Ioan Paleologul, 
numele de Despot și coroană crăiască, voind ca să-şi întocmească toată 
curtea sa, dupre obiceiurile curții Împărăteşti. 


Și aceasta o va crede fieştecarele prea lesne, numai de va alătura cu 
amăruntul boieriile ceste de acum ale Moldovenilor, cu acele ce era mai 
nainte la împărații Greceşti, pre care le-a scris Curopalat şi Gheorghe Codin 
într'o carte osebită, căci va afla la amândouă tot un nume și tot o slujbă a 
boierilor celor mari, care atât la Divan stau lângă Domn, cât și prin ţinuturi 
împlinesc poruncile lui și slujesc curţii. Drept aceia ei se împărțesc acum în 
Moldova, ca şi odinioară la Greci, în boieri de sfat şi în boieri de Divan. 


Boierii de sfat, adecă aceia cari sunt în trebile ţării sfetnicii cei din 
lăuntru ai Domniei, sunt aceşti şeapte. Adecă: 


1. Logofătul cel mare este înaintea tuturor celorlalți și la toate sfaturile 
este Prezident și Director, carele întâi pune înaintea celorlalți sfetnici, 
pricina aceea pentru care este să facă sfat din porunca Domnească. Şi după 
ce aude el hotărârea fieştecăruia, înştiințează pre Domn pentru hotărârea ce 
s'a făcut. lar când este trebuinţă, ca să fie Domnul rugat în numele tuturor 
boierilor pentru oarecare pricină, apoi numai singur el poate să facă acea 
arătare și pentru aceea i s'a și dat nume Grecesc, Logofetis. El mai are și 
trebuinţa hotărâtului și desfacerea pricinilor, atât pentru stăpânirea ţarinilor, 
cât şi pentru datoria ce este la munca lor și curtenii încă sunt sub stăpânirea 
lui, adecă aceea cari nu au ajuns în starea boierească; și pentru semnul 
boieriei lui, poartă la grumazi gherdan cu lanţ de aur şi în mâna sa toiag 


aurit; şi când era Moldova încă deplin în floarea sa, era sub această boierie 
și oblăduirea cetăţii Moncastron, ce se zice acum Acherman. Însă după ce 
au luat Turcii cetatea dela Moldoveni, i s'a dat zăciueala din ţinutul 
Cernăuţului. 


2. Vornicul de ţara de jos, poartă grijă la curtea Domnească, pentru 
toate trebile aceştii provinţii şi are sub sineşi toate curțile cele dregătoreşti, 
ce sunt în partea aceasta a țării şi înaintea lui se aduc toate pricinile lor cele 
de judecata politicească. El răspunde la pricinile cele de osândire și poate să 
hotărască pedeapsa morţii la tâlhari, la ucigași și la prădătorii de biserici şi 
la alţi făcători de rele şi fără de a întreba pre Domn. Pentru semnul boieriei 
lui, poartă toiag aurit; şi odinioară când se ţinea Basarabia de Moldova, era 
asupra lui oblăduirea cetăţii Chilia, iară decând s'a luat Basarabia dela 
Moldoveni, i s'a dat Bârladul sub stăpânire, însă pentrucă el trebue să fie 
necontenit la curte, dupre slujba ce are, pune în locul său pre alţi doi din 
boieri. 


3. Vornicul de ţara de sus, are asemenea putere în provinţia sa, ca şi 
vornicul de ţara de jos și încă poartă în mâini toiag aurit, pentru cinstea 
boieriei lui şi sub stăpânirea sa este ţinutul Dorohoiului. 


4. Hatmanul sau arhistratigul a toată oastea. Această dregătorie o avea 
în vremile împăraţilor Greceşti, ispravnicul cel mare al curții împărăteşti. El 
este căpiteniea tuturor Călăraşilor și are sub stăpânirea sa toată oastea cea 
cu leafă, atât călărimea cât și pedestrimea. Are oblăduirea asupra ținutului 
Sucevii și când merge la curte poartă în mâini toiag aurit. 


5. Postelnicul cel mare. El orândueşte toate în curtea domnească și are 
sub sine pre toate slugile cele dinlăuntru ale curții și pre călărașii cari sunt 
orânduiţi pentru poşta Ţarigradului şi a Crămului, ce să numesc Beslii. La 
sfatul cel de taină, nu are el nici loc de şidere, nici cuvânt de răspuns; însă 
de multe ori este și el primit, ori cu învoeala celorlalți, sau din porunca 
Domnească și atuncea trebue să-l socotească vechil în locul Domnului și are 
purtare de grijă, ca ceilalți sfetnici cât de curând și dupre voinţa Domnului 
să hotărască pricinile cele mai pătrunzătoare ale ţării. El are oblăduirea 
Iaşului și este cel mai ales judecător al locuitorilor lui și la curte poartă 
toiag de argint. 


6. Spătariul cel mare, este orânduit asupra celor purtători de spata 
Domnească şi are stăpânire peste jumătate din ţinutul Cernăuţului și la 
praznicile cele mari ce se zic Despotice, se îmbracă. în haină de fir și cu un 
turban cu pietre scumpe şi la vremea în care ascultă Domnul Dumnezeeasca 
Liturghie, sau şeade la masă, poarta spata Domnească. 


7. Pahamicul cel mare, la praznicile cele mari, dă el întâi Domnului 
paharul cu vin şi are suh sineşi pre ceilalți paharnici, şi toate viile domnești 
sunt în purtarea sa de grijă, silind ca să se lucreze cu rânduială şi să se 
culeagă la vreme, și pentru aceea toţi vierii stau sub stăpânirea lui şi nimeni 
nu este slobod în toată ţara să-și culeagă viea, până nu va lua voie dela 
dânsul prin oarecare dar mic, care voie să dă mai ales la 14 zile ale lunii lui 
Septembre şi aceasta îi aduce lui destul venit; și osebit de acestea are și 
stăpânire asupra ținutului Cotnarii. 


8. Cu acești şeapte sfetnici se mai socotește și Visternicul cel mare. 
Acesta strânge banii venitului Domnesc și plăteşte acolo unde i se 
poruncește de Domn și are sama cheltuelilor şi a veniturilor şi toți scriitorii 
visteriei ce se zic dieaci de visterie, trebue să asculte de poruncile lui și 
numai pentrucă are la mâna sa, cheile dela casa sfatului de taină, pentru 
aceea se socotește și el al optulea între sfetnici, însă nu are între dânşii nici 
loc de ședere nici cuvânt. Iară când este la sfat şi vre o pricină de-ale 
visteriei, atuncea şi el șeade dimpreună, însă nu pentru ca să fie și el 
sfătuitor, ci numai ca să asculte poruncile celorlalți şi să le împlinească. 


După aceşti opt sfetnici, urmează boierii de Divan, cari se osebesc în 
trei stări. Starea întâi, ce se numesc boierii mari, sunt aceştiea: 


1. Stolnicul cel mare. Este orânduit peste culmea domnească și preste 
oamenii ei, şi orândueşte bucatele pentru masa Domnească, pre la sărbători 
şi la alte veselii ale curţii, şi le încrede pre dânsele prin gustare și stă la 
masă până la al treilea pahar, şi osebit de alte băuturi, i se mai dă dela 
cuhnea Domnească, şi cele trebuincioase pentru masă. 


2. Comisul cel mare, are în purtarea de grijă toate grajdurile și 
tacâmurile cailor, slugile lor, fierarii și carăţaşii. Și este orânduit preste 
Branişte, un şeş pentru fânaţ ce este lângă Prut, şi poartă grijă de se coseşte 
pre dânsul fânul pentru grajdiul Domnesc şi de acolea este hotărât pentru 


dânsul, un venit ştiut. Preste acestea, mai are încă la câte trei ani, câte 20 
taleri, dela fişte care moară cu dubac, de care sunt pe Prut îndestul de multe. 


3. Medelnicerul cel mare, la praznicile și veseliile cele mari, dă 
Domnului de spălat înainte de masă și are jumătate din venitul dela 
Ştefăneşti. 


4. Clucerul cel mare, carele s'ar putea zice și ispravnic mare al Curţii, 
este asupra tuturor cămărilor domneşti, întru care se păstrează legumile, 
untul, mierea, brânza, sarea și altele ca acestea și poartă grijă ca să se 
strângă toate la vremea lor şi să se păstreze bine şi dă din trânsele când este 
de trebuinţă şi când îi porunceşte Domul. Domnii i-au rânduit lui zeciuelele 
oilor care le ţin locuitorii ţărani de pe lângă munte. 


5. Sardarul (Kampiducs) ce se înțelege general leitenant, după 
obișnuirea limbelor Europei; este mai mare poruncitor peste călărimea din 
ținutul Lăpuşnei, a Orheiului și a Sorocii; şi apără ţara care este între Prut şi 
întru Nistru și intre Basarabia, de năvălirile Tătarilor de Krăm și de Bugeac. 


6. Serdarul cel mare; este asupra casapilor și are datorie ca să aibă 
purtare de grijă, să fie vite de tăiat pentru masa Domnească şi să 
împărțească carnea, pre la cei ce au tain din Curte. 


7. Jitnicerul cel mare; strânge grâul care este pentru trebuința 
Domnească şi poartă grijă ca să se pue prin jitniţe! 


8. Pitarul cel mare; este asupra pitarilor, şi poartă grijă ca să fie făină şi 
să se facă în toate zilele pâine proaspătă, atât pentru masa Domnească cât şi 
pentru ceialalți tainţii. 


9. Şetrarul cel mare; are purtare de grijă pentru corturile Domnești și la 
drum pentru armele cele mari și cele mici, aşază taberile, şi are adică slujbă 
atâta ca un Feldţaig-maister, cât şi ca un General cvartir maister. 


10. Armaşul cel mare; este poruncitor celorlalți armășşei care sunt ca la 
vreo 60. Când este cineva judecat la moarte atuncea are el datorie, ca să 
poarte grijă pentru plinirea hotărârei Domnești. Preste aceasta mai are el 


purtare de grijă şi pentru temnițe și pentru tubulhana, adică muzica 
Enicerilor. 


11. Logofătul al doilea; este în locul Logofătului celui mare; și când 
are acela împiedecare de alte trebi mai mari, atuncea orânduește el pe acesta 
în locul său, ca să hotărască arăturile și moşiile. 


12. Uşerul sau portarul cel mare; este asupra celorlalți ușeri, și poartă 
grijă pentru Capigi-bașa și alte Agale, ce se trimit de Vizirul dela Curtea 
Impărătească. 


13. Aga; ia aminte pentru străjle din lași și este poruncitor peste 
Segbanii de scuteală, cari slujesc fără de leafă, numai pentru ca să fie 
slobozi de bir. El hotărăște pricinile cele mai mici ale locuitorilor din Iaşi şi 
dacă întâlneşte el pe ulite pe vreun om necuvios, sau beat, îl pedepseşte pe 
unu ca acela pe loc, măcar să fie ori unde. Peste acestea săvârşeşte el toate 
acelea ca şi un Enicer Aga la Turci. 


14. Postelnicul al doilea; isprăveşte slujba Postelnicului celui mare și 
ia aminte peste toată curtea. Însă slujba lui cea mai aleasă este, ca să ducă în 
lăuntru la Domn pe boierii cei mari, cari sunt scoşi din slujbe şi pe ceialalți 
dregători ai țării și când are vreunul dintre dânșii ca să se roage pentru ceva 
la Domn, atuncea el are datorie ca să ducă în lăuntru cererea lor, şi să le 
aducă răspuns înapoi. 


15. Logofătul al treilea, sau Secretarul Domnesc; pecetlueşte scrisorile 
Domnești cu pecetea cea mică, le scrie și le dă la Domn ca să le iscălească 
şi este orânduit peste cămară și peste uricari, adică scriitorii de hrisovuri. 
Isprăvește pricinile Mănăstirilor şi duce în lăuntru la Domn pe Mitropolitul, 
pe Episcopi și pe ceialalți bărbaţi bisericeşti. Și când vin soli de pe la alte 
curți, atuncea el are purtare de grijă pentru dânşii, ca să li să facă 
țeremoniile după obiceiul curţii şi poartă la sine în lanţ de aur pecetea, cu 
care pecetlueşte el anaforalele, sau hotărârile cele de judecată pe care le 
iscălește Logofătul cel mare cu mâna sa. 


16. Căpitanul de Darabani, ocârmueşte pe darabani, care nume este 
alcătuit din cuvântul cel nemţesc, taraban; şi se înțelege pedestrași cari 
străjuesc la Curtea Domnească, el cearcă străjăle ziua și noaptea, le 


rânduește și le schimbă; și când lipseşte Aga din oraş, este el deplin în locul 
lui. 


Toţi boierii aceşti de sus pomeniţi sunt starea I-a şi se numesc boieri 
mari. Și osebit de cinstea care le o dă lor oficia sau dregătoria lor, mai au 
încă şi această putere, ca în toată Moldova pe unde sunt cu așezarea, să 
judece pe supușii lor şi să le hotărască pricinile. Însă boierii de starea a Il-a 
şi de starea a III-a, nu au puterea aceasta. 


Sardarul, Logofătul al II-lea, și Logofătul al III-lea, Postelnicul al II- 
lea, cum și Căpitanul de Darabani, măcar că sunt sub ascultarea altora şi au 
asemenea slujbe ca şi boierii cei mari, cari au tot aceleași dregătorii și ar fi 
mai mult să se socotească în starea a doua; însă pentru că slujbele lor le dau 
mai multă cinste, decât ale acelora din starea a II-a și pentrucă în toate zilele 
sunt mai mult pe lângă Domn, pentru aceea au șederea lor între boierii din 
starea dintâi. 


Osebit de aceştia ce am pomenit mai sus, se mai socotesc întru această 
stare şi Vameșul şi Căminarul, carele strânge la sine zăciuiala Domnească 
din țară; însă nici unul dintre dânșii nu au loc ştiut în divan, ei trebue să stea 
la același loc unde le poruncește lor Domnul, însă mai sus de Serdarul nu 
pot încăpea. 


Iară starea a doua a boierilor de divan, sunt: 


1. Spătarul al II-lea, poartă spata Domnească în sărbătorile cele mai 
mici și în lipsa Spătarului celui mare, isprăvește toate slujbele aceluia. 


2. Paharnicul al II-lea, asemenea urmează în slujba Paharnicului celui 
mare, și mai ales are purtare de grijă pentru viile Domnești, care sunt pe 
lângă Huși și pentru lucrarea și culegerea lor ca să fie la vreme. 


3. Vistiernicul al II-lea. poartă seama cheltuelelor vistieriei, trei luni 
după Vistiernicul al III-lea, și le supune Vistiernicului cel mare, care 
orânduială asemenea se urmează cu toți ceialalți slujbaşi economi. 


4. Stolnicul al II-lea, are purtare de grijă în toate zilele pentru cuhnea 
Domnească, orândueşte bucatele pentru Domn, le așază pe masă şi le 


încrede întâi prin gustare. 


5. Comisul al II-lea, face slujba Comisului celui mare și în toate zilele 
are privighere pentru grajdul Domnesc şi când voește Domnul să meargă 
undeva călare, atuncea îi pune el şaua pe cal şi îl aduce lui înainte. Leafa lui 
este a treia parte din venitul Comisului celui mare. 


6. Medelnicerul al II-lea. 
7. Clucerul al II-lea. 

8. Suldgerul al II-lea. 

9. Jitnicerul al II-lea și 


10. Pitarul al II-lea, asemenea ca și Visternicul al 2-lea, trebue să-și 
poarte slujba trei luni, după dregătorii ce sunt cu aseminea nume în starea a 
3-a. 


11. Armașul al II-lea, are izvod pentru toţi cei ce șed la închisoare și 
sunt să se pedepsească şi-i arată în toate Sâmbetele seara la Domn și-l 
întreabă pe dânsul ca să-i poruncească ce să urmeze cu robii. Şi când este să 
se aducă cineva înaintea Domnului, pentru vreo greșală, atuncea el aduce pe 
unul ca acela împreună cu vre-o câţiva armăşei. 


12. Uşerul al II-lea, în lipsa uşerului celui mare, poartă el toată slujba 
aceluia. 


Boierii din starea a 3-a, sunt: 


1. Postelnicul al III-lea, se află ziua și noaptea, în curtea Domnească 
împreună cu alți doi postelnicei şi slujba lor este aceasta: când are să spună 
Domnul ceva Postelnicului celui mare, atuncea ei aduc porunca aceea la 
dânsul, încă și pentru alte porunci Domnești care li se spun lor de către 
slugile Domnului, au purtare de grijă ca să se plinească şi să aducă 
răspunsul lor la Domn. Pentru aceea, acești trei au voie slobodă ca să intre 
în cabinetul cel mare, care la alţi boieri nu este slobod. 


2. Spatarul al III-lea, în toate zilele poartă spata Domnească; şi pentru 
aceea, osebit de boieria lui, mai are și altă dregătorie între slugile Domnești. 


3. Pahamicul al III-lea, este asupra viilor Domnești dela Bacău şi dela 
Trotuş și poruncește vierilor ca să culeagă poama de vreme și să o calce. 


4. Visternicul al III-lea, este sub ascultarea Visternicului celui mare şi 
este dator ca să-i deile] samă pentru slujba dregătoriei sale. Și după ce 
poartă Visternicul cel mare sama cheltuelilor Visteriei trei luni, apoi o dă 
Visternicului al III-lea și purtând-o el o lună, o iea dela dânsul asupra sa 
Visternicul al II-lea. Și acesta precum am zis mai sus, după trecerea unui 
cvert de an, o dă iarăși Visternicului al III-lea, şi acesta iarăşi după 30 de 
zile, îşi dă sama acea încredinţată lui la Visternicul cel mare. Și întru acest 
chip, necontenit se petrece slujba Visteriei prin acești trei Visternici; așa cât 
purtându-o cei doi mai mari câte trei luni, ajunge apoi la acest mai mic două 
luni. Asemenea orândueală se păzește și la celelalte dregătorii, precum vom 
arăta mai jos. 


5. Comisul al III-lea, are asemenea slujbă ca şi Comisul al II-lea. 
6. Sludgerul al III-lea și 


7. Jitnicerul al III-lea, fac slujbele celor mai mari cu boieriea aceasta, 
ca şi Visternicul al III-lea, ajungându-i slujba totdeauna a patra lună. 


8. Cămăraşul de suldgerie, împărțeşte carnea după cântar. 


9. Cămărașul de jitniță are samă pentru pâinea care este în jitniţele 
Domnești; și pentru leafa sa, are dela fieștecare car câte 30 aspri. 


10. Patru Vornici de poartă, sunt cu șederea dinafară de curte şi desfac 
acolo pricinile cele mai mici, pedepsesc pe curve; şi pe femeile care cu sila 
se necinstesc cu păcatul curviei, sau de bună voie se pleacă a fi ţiitoare, le 
împreunează prin cununie cu făcătorul păcatului aceluia, dacă sunt de starea 
proastă; iară când este vreo parte cu obraz cinstit, atuncea înștiințează pe 
Domn. Și când şade Domnul în scaunul cel de judecată, stau şi ei deoparte 
şi zic poporului să tacă şi aduc în divan pe jăluitori și când vre unul dintre 
aceia zăboveşte şi nu vine cu pârâșşul său la vadea înaintea Domnului, 


atuncea ei pe acela îl însemnează în condica lor, pentru ca cel ce nu se arată 
la vadea, se face prin aceea vinovat neascultărei către Domnie și este rămas 
din judecată. Şi pentru slujbele acestea li se dă lor ca o leafă, adetiul din 
târgul Romanul. 


Pe toți boierii aceştia de mai sus pomeniti, îi ţine ţara pentru slujbele 
Domnești; și pentru aceea rar poate să ajungă cineva la aceste dregătorii, de 
nu va fi neam de boier, măcar de și este la voia Domnească, ca ori și cui, 
încă şi celor mai proşti, să dea vreo boierie de acestea. 


Jupânesele lor au fiecare loc de ședere după starea bărbaţilor în sala 
Doamnei care este în harem (Ghinekion). Osebit de boierii aceştiea 
obişnuiţi ce am zis mai sus, cari slujesc la curtea Domnească mai au 
Domnii şi slugi de casă, cari se chiamă boiernaşi, cari nu numai din neamul 
boieresc, ci și din birnici şi din oamenii cei mai de jos, se primesc întru 
această stare, prin care asemenea dobândesc putere și volnicie boierească. 


Aceştia sunt: 


Cămărașul cel mare este asupra slugilor cabinetului celui mare și 
asupra vistieriei Domnești, ce este deosebită de cealaltă vistierie a ţării; el 
dă porunci pe la curtenii cei dela cămară și pe la boierii cei din starea cea 
mai mică. Aşează cumpenele și măsurile neguţătorilor după care trebue să- 
şi vânză marfa lor şi iau aminte ca să nu vânză cu alte cumpene și cot 
viclean şi pedepseşte după pravilă pe călcători; încă şi neguțătorii cazaclii 
cari aduc în Moldova negoțuri de prin orașele căzăcești și din Rusia, stau 
sub porunca lui. 


Vatavui de aprozi; este asupra aprozilor de Divan, și are asemenea 
slujbă ca şi un Ceauş-başa la Poarta Otomană. El împlineşte datoriile celor 
jăluitori, cu volniciea judecății și la toţi cei ce sunt împreună judecători la 
Divan, le arată el locul lor. Și pentru semnul dregătoriei lui, poartă în 
mâinile sale biciu cu mănuchiul învălit cu argint. 


Vatavul de stolnicei; este mai mare peste slugile mesii și când duc 
aceștia bucatele din cuhnie, la masa Domnească, merge el înaintea lor, ţiind 
în mâinile sale biciu, însă nu legat cu argint. 


Vatavul de pahamicei; este poruncitor peste pahamicei, adecă aceia ce 
dau pe la boieri paharele cu vinul la masa Domnească, sau pe la alte ospeţe. 


Cuparul, dă Domnului în toate zilele paharul cu vin când şade la masă 
şi este mai mare peste pivniţa din curte; el dă pe la crășmari măsură dreaptă, 
însemnată cu pecetea Domnească şi când găseşte el pe vre unul vânzând vin 
cu măsură mai mică decât acea poruncită, atuncea pe unul ca acela îl 
pedepseşte el după lege. 


Ciohodarul; poartă grijă de ciubote și de papuci pentru Domn și pentru 
toată curtea și Domnului îmbracă el ciobotele și are sub sine pe toţi cismarii 
din lași. 


Medelnicerii; de aceştiea se obişnueşte să fie trei sau patru şi în toate 
zilele pun masa Domnească, aduc apă pentru spălat şi au sub paza lor, toate 
tacâmurile mesii cele de argint, blidele, talgirile și paharele, precum și fețele 
cele de masă, şervetele și celelalte podoabe pentru masă. 


Cămărașul din lăuntru; are la mâna sa straele, petrile cele scumpe și 
alte giuvaeruri Domnești și este mai mare peste slugile cămărilor celor de 
jos. 


Vatavul de copii; este asupra slugilor dela cămara cea cu arme și din 
divan și venitul lui curge din slujbele lor; pentrucă aceştia se trimit foarte 
des pe la boierii ce se află la ţară și sunt chemaţi de Domn, și vatavul lor, 
are câte un leu, din șase lei, care le dau lor fieștecare boier chemat după 
obiceiu. 


Cămărașul de dulceţi; poartă grijă ca să se aducă seara pe masa 
Domnească mâncările cele lucrate în zahar și întru alte chipuri și are 
porţelanul sub mâna lui. 


Cămărașul de rafturi: are asupra sa, șălile și frâile sau rafturile, cele 
împodobite cu aur și cu argint și toate alte podoabe ale cailor. 


Pivnicerul, este mai mare peste slujitorii de pe la pivniţi, iară el stă sub 
ascultarea cuparului și butnarii și alți oameni cari lucrează în pivniţi, sunt 
sub mâna lui. Și pentru leafa sa, are drojdiile vinului, din care face rachiu. 


Logofătul de visterie; este poruncitor celorlalți scriitori de visterie şi 
păstrează catastivele şi stă sub ascultarea Visternicului celui mare. 


Cămărașul de catastive; are la sine toate izvoadele şi toate catastivile 
pentru osebite cheltueli Domnești împreună și condica ostașilor, şi când se 
face adunare oștilor pentru cercetare, atuncea cetește el numele fiecăruia. Şi 
asemenea face și când li se dă leafa, dând după aceea fiecăruia Căpitan 
condica ostaşilor din ceata lui, pe care o scrie el însuși cu mâna lui; și 
pentru osteneală, are de fiecarele câte un taler nemţesc; adecă doi lei, zece 
parale. 


Cămărașul de lumini; are sama birului de ceară și de săpun ce se 
numeşte haimen. Și îl cheltueşte la luminări și opaițuri pentru curte. 


Vomicul de târg; strânge dejma din toată marfa care se vinde cu 
măsura și cu cumpăna, ci se numește la Moldoveni mortasipie și ia luminări 
dela Cămărașul de lumini și le împărţeşte pe la slugile din curte; şi mai are 
datorie ca să poarte grijă şi pentru lemnele de foc ce sunt de trebuință 
pentru curte și la vreme trebuincioasă să le împărțească prin odăi şi prin 
cuhne. 


Vatavul de aprozi de târg; este asupra slujitorilor divanului, cari strâng 
birul și alte dări ale orășenilor și le aduc la Visterie; cari stau toţi sub 
Visternicul cel mare, împreună cu Vatavul lor. 


Vatavul de paici; are supt sine pe cei opt paici Domnești cari sunt 
încinși cu brâe de argint, cu sabie și cu lănci cu mănunchele și vârfurele 
legate cu argint poleite cu aur, iară pentru slujba Domnului sunt aceștia. 


Doi Vornici, carii sunt şi mai mari peste ţinutul Vasluiului. 


Un comis: carele poartă grijă pentru grajdul ei, pentru caretă şi pentru 
cai. 


Doi Cluceri, cari poartă grijă pentru hrană, de orz și de fân, atât pentru 
slugi, cât şi pentru grajd. 


După aceştia sunt slugile cele de neam boieresc cari slujesc la curtea 
Domnească, pentru ca să iasă mai la înalte trepte de boierie: 


Adecă: 


50 Slugi ale divanului, carii stau împrejurul Domnului când șede în 
divan și chiamă înlăuntru pe boieri. 


24 Slugi la cămara cea cu arme. 
12 Slugi la cabinetul cel mare. 
3 Slugi la cabinetul cel mic. 

7 Postelnici mai mari şi 


24 Postelnicei mai mici, sau și mai mulţi după cum voește Domnul să 
aibă. 


50 Aprozi de divan, cari se asemănează cu Ceauşii Turceşti, adecă: au 
datorie să aducă la divan, pe pârâţi; cari nu se arată la vadea și să 
împlinească datoriile de pe la datormnicii cei răi de plată. 


24 Paharmicei carii slujesc la masă şi dau pe la boieri paharele cu vin. 
24 Stolnicei, carii aduc bucatele dela cuhne, la masa Domnească. 


60 Armășei, carii ţin la opreală pe tâlhari şi pe boierii carii umblă să 
fugă, sau fac vreo greşală mai mare. 


Uşierii, carii duc la gazdă și slujesc pe solii 'Turceșşti ai Porții Otomane 
şi ai Hanului Tătarilor de Crăm. 


CAP. VII. Despre oastea Moldovenească 


Fiindcă am vorbit pentru boieriile Moldoveneşti şi pentru dregătoriile 
slugilor din curtea Domnească, urmează acum ca să dăm o scurtă înştiinţare 


şi pentru oastea ce ţinea Moldova odinioară și încă tot mai ţine şi până 
acum. 


Hronicile patriei noastre, povestesc, cum că, când încă era Moldova 
slobodă, avea oaste la șaptezeci de mii și de multe ori și până la o sută de 
mii de oameni. Şi nici va fi necrezut aceasta, de vom socoti cu ce megieşi 
puternici a avut Moldova război pe acele vremuri: Adecă cu Turcii, Leşii, 
Cazacii, cu Ungurii și cu Muntenii. Și cum că își apăra slobozenia ei de 
către năvălirile lor, până în vremea lui Bogdan III-lea, ci încă și hotarele și 
le-au lungit. Însă această putere a Moldovenilor după cum a fost ajuns 
vârful cel mai înalt sub stăpânirea lui Ștefan cel Mare, așa a început după 
aceea a-şi cădea încet, încet; căci stăpânitorii ţării, carii au fost în urma lui 
Bogdan III-lea (care a închinat Moldova la Turci) ne mai având frică de 
năvălirile vecinilor pentru că se afla sub paza 'Turcilor, au părăsit purtarea 
de grijă de război, dupre cum pretutindinea se obișnueşte în vreme de pace. 


Și pentru că ei socotea a nu mai fi de trebuință să ţie atâtea oameni, 
neavând trebuință de dânșii, au îngăduit bucuroși de nu numai că au căzut 
cetele ostașilor din vitejia lor cea veche ci încă au scăzut și din numărul lor. 
Însă tot povestesc hronicile Moldoveneşti că până în vremile Movileştilor, 
nu s'au ținut oameni de oaste mai puţini decât patruzeci de mii. Iară apoi în 
urma acestora, atât prin turburările cele din lăuntru, cât şi prin sila 'Turcilor, 
(carii au luat prilej din răscoalele Domnilor, de au micşorat puterea Coronii 
Moldoveneşti): atâta a căzut puterea Moldovenilor, încât acum de abia sunt 
vrednici să stea împotriva vrăjmașilor lor, cu șase sau opt mii de ostași. Și 
aceştia se osebesc între sine, în ostaşi cu leafă și ostaşi de scuteală, cari 
slujesc cu cheltueala lor, numai ca să fie scutiţi de bir. Preste ostașii cei cu 
leafă sunt aceşti dregători: 


1. Baş bulu-bașa: acesta poruncește la zece bulu-başi sau căpitani, 
dintru carii fieștecarele are supt mâna sa mai câte o sută de Simeni, ce se 
numesc așa turcește și se înțelege ostașii aceia cari slujesc cu bună leafă 
dintre Sârbi, Bulgari, Arnăuţi și Greci și sunt pentru straja Domnească din 
curte, cari necontenit se schimbă între sineşi pre rând şi au lăcașurile lor pre 
lângă zidul curţii. 


2. Patru căpitani nemţeşti, cari aveau mai nainte sub porunca lor, preste 
o mie de oameni; iar acum de abia au rămas câte 25 de oameni supt 


steagurile lor. 


3. Patru căpitani căzăcești, încă avea mai nainte asemenea o mie de 
ostași, sau și mai mulţi supt ocârmuirea lor, iară acum de abia au rămas cu 
40 sau 50 de oameni patrioți ai lor, cari sunt mai ales din Zaporojeni. 


4. Douăzeci de căpitani călăreți, povăţuesc ca la o sută de oameni și 
fieştecarele are leafă, pe lună 6 lei 30 parale, sau 3 taleri nemţeşti. 


5. Unsprezece Vel căpitani, adecă căpitani mari, sunt toți supt 
ascultarea Hatmanului. Căpitanii Tătarilor Lipcani, adecă ai Schiţilor 
acelora cari au fost locuit în Litvaniea şi acum sunt Mohametani: acești 
căpitani sunt patru sau şi mai mulți dupre voinţa domnească. 


6. Beşliagasi, are sub ascultarea sa doi căpitani de ai Beșliilor. Acesti 
Beșlii sunt Tătari sau Turci, pre cari îi ţine Domniea pentru împiedecarea 
răpirilor de către oştile Turcești și pentru pedepsirea Turcilor, când fac vreo 
necuvință, pentrucă muftiii zic că este mare greșală ca să bată şi să 
pedepsească necredincioşii (creştinii), pre vre un mohametan; aceștia sunt 
mai sus decât ostașii cei de scuteală. 


7. Bulugbaşii de târguri, sunt în fiecare târg câte patru sau cinci, iară în 
lași sunt zece și stau sub ascultarea Agăi. Opt căpitani preste dărăbani şi 
asupra lor este vel căpitan de dărăbani, carele încă stă sub ascultarea Agăi. 


8. Nouăsprezece căpitani de polcuri, întru care polcuri sunt o mie de 
oameni de prin cele 19 ţinuturi ale Moldovei şi fieştecare polc era mai 
nainte câte din zece roate, cari se zic la Moldoveni sutași; însă acum foarte 
le-au scăzut numărul. Aceştia sta mai nainte sub ascultarea Vornicilor celor 
mari, acelui de ţara de jos și acelui de ţara de sus; iară acum toate cetele 
ostașilor s'au dat supt ocârmuirea Hatmanului. 


Aceia carii se află dintru acești căpitani pre lângă hotar, păzesc străjile 
munţilor și trecirea apelor; iară cei ce sunt în mijlocul ţării unde nu este 
frică pentru vrăjmași, străjuesc la curtea Hatmanului și se trimet de către 
dânsul în slujbele țării, şi cumcă ei să fi fost odinioară Husari, ne arată 
numele cetelor acelora, care se numesc Hănsari. Hănsarii de ţara de jos și de 
ţara de sus, sunt ai celor doi vornici mari a provinţiilor acestora; și nu fac 


slujbă ostăşească, ci sunt numai pentru lucrarea ţarinilor și pentru aceia le- 
au şi stârnit lor Moldovenii acest proverb, care zice: dela arme la sapă. 


Tot către această stare se socotește și ceata vânătorilor Moldoveneşti, 
care are spre locuire cu vatavul ei, un sat mai mare de o sută de case, la 
munte în ţinutul Neamţului, carii au datorie la vreme de război, să fie tot pre 
lângă Domn în taberi; iară la vreme de pace se zăbovesc numai cu vânatul 
şi aduc la curte tot felul de fiare, cerbi, oi sălbatice și altele care se află prin 
codri; pre unele vii, pentru desfătarea Domnului şi pre altele moarte pentru 
masa lui și pentru aceea sunt scutiţi de bir; iară pentru cheltuiala încărcăturii 
puștilor, au leafă osebită. 


9. Călărașşii de Țarigrad sunt 50, cu vatavul lor și toți vorbesc turcește 
şi au datorie să meargă la Țarigrad când este trebuinţă și pentru aceea osebit 
că sunt slobozi de bir, mai au și dela Visteriea țării câte 20 de taleri. 


10. Călărașşii de Galaţi, încă au vatavul lor şi fac asemenea slujbă ca şi 
călărașii de Țarigrad, fiind şi la număr tot 50; însă când se trimit undeva, nu 
li se dă mai mult dela Visterie decât câte 10 taleri. 


11. Umblătorii de Hotin sunt 50 și asemenea atâtea umblători de 
Soroca, și toți înţeleg limba Leşească şi Rusească; și când cere trebuinţa, se 
trimit în ţara Leşească și în Rusia și amândouă cetele au câte un vatav 
osebit. 


12. 24 de fuştaşi: la vremea de pace strejuesc la perdelele Doamnei și 
la gvardiea curţii în care se închid slugile curții pentru greşele mai mici. Și 
când este să se bată cineva cu toege din porunca Domnească, atuncea ei au 
datorie ca să isprăvească această slujbă. Și când ese Domnul din oraș cu alai 
sau la altă desfătare, atuncea ei merg pe lângă dânsul pe de amândouă 
părţile cu fuști lungi în mâini. Și asemenea slujbă fac și la război şi au un 
căpitan osebit asupra lor care se chiamă vatav de fuştaşi. 


Aceste sunt oștile carele ţine ţara cu cheltuiala sa pentru Domni. 


Iară când voeşte vreun Domn, să ţie mai mulţi ostași cu cheltuiala sa, 
nu are împiedecare dela nimenea; însă ei niciodată nu îndrăznesc să'şi 
înmulțească. oștile, fără numai atuncea când voiesc să facă vreo răscoală; 


căci ei socotesc a fi mai de folos ca să-și strângă banii în visteriile lor, decât 
să-i împrăştie pe la ostaşi, neavând trebuinţă de dânșii. 


CAP. VIII. Despre obiceiurile și ţerimoniile curţii Domnești 


Acum credem că va fi un lucru plăcut pentru cetitorul cel poftitor de 
ştiinţă, ca să-i descoperim împreună şi pompa şi orânduiala care se păzeşte 
pe la alaiurile cele răsfăţate şi ospeţele Domnești, precum și la biserică. 


Ori şi când ese Domnul afară din oraș, ca să meargă la vreo biserică 
sau mănăstire sau și la război, atuncea nu se întâmplă mergerea lui întralt 
chip, decât numai cu cea mai mare pompă sub petrecerea a mulțime de 
ostaşi. Înainte merg vreo câţiva povăţuitori și îndreptători de drum, care 
sunt buni pentru această treabă dintre ostași și dintre alergători. 


După aceştia urmează călărimea, înaintea căreia merge steagul și 
căpitanii cetelor, aşa în cât între fiecare ceată se lasă loc deşert, ca să se 
poată deosebi una de alta; și de amândouă părţile steagului merg căpitanii 
cetelor și iau aminte pentru ostași ca să meargă toți cu rânduială şi în 
dreaptă linie. După aceştia urmează călăraşii și umblătorii cu vatavii lor şi 
după dânşii caii domnești, mergându-le înainte două tuiuri care se dau 
Domnului dela Poarta Otomană. După aceştia vin fii Domnului şi ceva mai 
depărtișor de dânşii urmează tatăl lor, drept în mijlocul liniei, înconjurat de 
Paici de pe amândouă părţile; pentru a cărora îmbrăcăminte și slujbă am 
arătat mai sus. Mai depărtişor de-a dreapta urmează Comisii și vatavii 
slugilor de curte, iar de-a stânga Postelnicul cel mare cu ceilalți postelnici. 


În linia de a treia după Domn, merg Bulugbaşii patru pe deamândouă 
părţile și adică cei mai vechi, mai aproape de Domn şi mai pe urma cetei 
aceştii dântâiu, sunt Sigmenii sau ostașii cei cu leafă pe de amândouă 
părțile. Pentru care iau aminte Căușeii ce se înțeleg căprari după obiceiul 
Europei, ca să meargă în dreaptă linie și cu pas potrivit. Iară mai aproape în 
urma Domnului este locul Spătarului care duce armele domnești. După 
aceştia urmează boerii cei din lăuntru dupre cum se numesc, adică: 
Vistiernicii, Paharnicii, Ciohodarul, Medelnicerii; după aceştia vatavul de 
copii cu slugile, al doilea Paharniceii și al treilea Stolniceii. 


După aceștia urmează Singeacul cel mare, adică steagul cel mare care 
are în vârf luna jumătate împreună cu alte două steaguri ce se dau Domnului 
când intră în stăpânire dela curtea Împărătească. După steaguri merge 
Tubulhanaua sau muzica Enicerilor, după care merg armașii pe deamândouă 
părțile; după aceștia, în linia dintâiu, sunt boerii cei mai mari; într'a doua cei 
din starea II-a și într'a treia cei din starea III-a, iară cei fără de slujbe, merg 
fiecarele după starea şi boeria sa unul după altul. 


Sfârşitul tuturor cetelor este o grămădire amestecată de slugi boerești, 
de orăşeni și de neguţători. 


Iară când este să meargă Domnul la vreun război, apoi urmează armele 
cele mari adică tunurile, sub purtarea de grije a Șertrarului celui mare și 
Căpitanul de Darabani cu pușcașii sau tunarii și cu toate cele trebuincioase 
ale unei tabere și zahereaua; iară dacă nu merg la război, apoi urmează şi 
aceştia cu ceilalți boeri după boeria lor. 


Și cu acest fel de orânduială ajungând Domnul la vreo biserică, sau 
mănăstire, rămâne toată călărimea stând la poartă și se închină la Domn 
când trece, iară pedestrimea câtă poate încăpea în ogradă, se tocmeşte în 
rând în cât este prin putinţă şi ajungând Domnul la scară descalecă de pe cal 
strigând Ceaușşii, să trăiască mulţi ani! După aceia îi iese întru întâmpinare 
Mitropolitul cu sfânta cruce şi cu diaconii săi cântând şi sărutând 
Evanghelia intră în biserică cântând cântăreții: „Cade-sesă te fericim”. Şi 
după ce se închină cu evlavie pe la sfintele icoane, pe dinaintea analogului 
pe unde numai preoţii și el pot să treacă, merge în mijlocul bisericei și se 
însemnează cu semnul crucii și întorcându-să către strana să se sue într'însa, 
şi heretiseşte cu plecarea capului întăi pe Mitropolitul și apoi pe boierii care 
sunt aşezaţi pe la stranele lor. Şi fiindcă facem arătarea pentru obiceiurile şi 
țerimoniile curţii, pentru aceia nu va fi de prisos să arătăm oaresce și pentru 
orânduiala stranelor din biserici. 


La stâlpul cel de-a dreapta din biserică este scaunul sau strana 
domnească cu trei scări, săpată și poleită și amândoi pereţii ei împodobiţi cu 
stema Domnească şi deasupra cu o coroană poleită, sub care este icoana 
sfântului aceluia pe care-l are Domnul păzitor. De cealaltă parte la stâlpul 
dela stânga, este altă strană pentru fii domnilor, asemenea ca și cea 
Domnească însă numai cu două scări. 


De-a dreapta lângă Domn stă Spătarul cu spata domnească pe umăr și 
cu topuzul în mână; iar de-a stânga Postelnicul cel mare, și mai un rând de 
Postelnicei până la scaunul de-a stânga, cu toege în mâini. Dinapoia 
acestora sunt celelalte slugi ale curții, fiecare după starea sa. 


De-a dreapta Domnului către altar este strana Mitropolitului și a unuia 
din Episcopi, după care urmează Arhimandriţii și Egumenii mănăstirilor 
până la strana cântăreților; de-a stânga în dreptul Mitropolitului stau alți doi 
Archierei cu Egumeni cu asemenea rânduială, de-a dreapta mai întâi după 
bărbaţii bisericeşti este Visternicul cel mare și ține la îndemână banii pentru 
Leturghie, pe care obișnueşște Domnul a-i da la anaforă și pentru aceasta are 
şederea sa aşa aproape, pentru ca să nu aibă atuncea pricină să-l cheme mai 
de departe şi prin aceia să risipească evlavia ascultătorilor; iară dincolo de-a 
stânga este secretarul sau logofătul al III-lea, pentrucă este purtătorul de 
grije pentru pricinele mănăstirilor și ale părței bisericești. 


In unghiul stranei de-a stânga stau cântăreții Moldovenești, iar de-a 
stânga cântăreții Greceşti care pe rând într'amândouă limbile cântă cântările 
bisericeşti. 


În urma stranei Beizadelelor stau boierii din starea I-a în rând până la 
stâlpul cel din tinda bisericei; după aceştia urmează boierii cei fără de 
slujbe, și după dânşii căpitanii cei mari şi ceilalți căpitani împreună cu toți 
ceilalți câţi pot încăpea în biserică. 


Iar în urma stranei Domnești, sunt jupânesele boierilor celor ce sunt în 
dregătorie fiecare în drept cu bărbatul său până la stâlpul cel de pe urmă de- 
a dreapta bisericei. 


La acest stâlp este strana Doamnei asemenea cu trei scări, iară 
Domniţele stau între Doamnă și între jupânesele boierilor. De-a dreapta 
Doamnei, stau jupânesele cele din curte care sunt în slujba ei, iar de-a 
stânga o păzesc doi Vornici şi o apără de îmbulzirea poporului. În tinda 
bisericei sunt jupânesele boierilor celor fără de dregătorie, fiecare în dreptul 
bărbatului ei. 


Și măcar că în toate stranele acestea sunt scaune, dar nimenea nu 
cutează să şează pe dânsele fără numai la vecernie; şi nimenea nu are voie 


să fie cu capul acoperit, fără numai singur Domnul şi numai la părţile cele 
mai mari ale sfintei Liturghii își ia de pe cap şi la priciastnă merge întâi 
Mitropolitul și sărută icoanele și după dânsul merge Domnul; și când se 
pogoară din strana sa se depărtează şi boierii puţin de pe la locurile lor, ca 
să i se închine lui la întoarcere și săvârşindu-se Dumnezeiasca Leturghie dă 
Mitropolitul anaforă Domnului, Doamnei şi Beizadelelor, Domniţelor și 
împreună și la toţi boierii cei ce sunt în dregătorie; însă acestora le o dă el 
şezând în strana sa. Mai pe urmă dă Logofătul al III-lea prinoasele preoților 
ca să guste dintru dânsele. 


Și după acestea ies boierii înaintea Domnului din biserică și încălecând 
pe caii lor dinaintea bisericei se întocmesc în rând și stau cu capetele goale 
până ce trece Domnul și apoi urmează și ei după dânsul la curte, tot cu 
aceiaşi orânduială precum am zis mai sus. Și ajungând acolo, descalecă la 
scara cea din afară, pentru că nimenea nu cutează să meargă călare până la 
scara cea din lăuntru și se întocmesc rând pedestru și primesc pe Domn cu 
cinste la descălecarea sa. Și după ce sue el scările se întoarce către dânșii și 
le mulțumește cu capul gol; şi după aceia se duce fiecarele la casa sa. 


Masa domnească când nu este vreo veselie se pune mai totdeauna la 
amiazi în sofrageria cea mică dar de multe ori și în cea mare sau în sala 
Doamnei Ghinechion. Şi totdeauna se opresc la masă doi boieri mari şi alți 
doi mai mici şi boieri de oaste dacă este loc şi câte odată și ostașii vechi. 


Iară la masa de seară, nu şade nimeni altul fără numai acela care este 
rudenie cu Domnul, sau carele este de către dânsul socotit mai mult decât 
ceilalţi, sau carele îl poate zăbovi pe dânsul cu măguliri și vorbe dulci. 


Uneori şade și Doamna cu dânsul la masa de amiazi; iară alteori se 
pune pentru dânsa masă osebită în Ghinechion sau harem, și are pentru 
slujba mesei pe unii din slugi și Medelniceri şi pe cupari şi fete alese din 
neam de boier. 


Iară la zile mari de gală, se pune masa în divanul cel mic. Sunetul 
dobilor, a paucelor și a trâmbiţelor dă semn pentru darea bucatelor pe care 
le duc din cuhne la masă stolniceii; mergându-le înainte vatavul lor şi 
Stolnicul al II-lea și le dă Stolnicului celui mare ca să le așeze pe masă și 
viind Domnul, zice Mitropolitul rugăciunea mesei după obiceiu și 


blagoslovește bucatele; iară Medelnicerul cel mare dă apă de spălat și 
aşezându-se Domnul la locul său, se aşează și ceilalți fiecarele după 
boieriea, sa; iară boierii cei de starea I-a, stau împrejurul lor şi-şi fac 
slujbele sale. 


Stolnicul cel mare încrede întâi bucatele care sunt puse pe masă. 
înaintea Domnului și când începe Domnul a mânca, se slobod tunurile și se 
bate meterheneaua cea turcească şi cea moldovenească. 


Băutura cea dintâiu o dă Domnului paharnicul cel mare cu un pahar 
mic, care se zice „credinţa” în limba ţării, turnând vinul într'însul din alt vas 
mai mare. Atuncea Mitropolitul şi cu ceilalți Archierei (cari au dinaintea lor 
bucate de peşte și de lapte fiindcă ei nu mănâncă carne după canoanele 
sfântului Vasile) se scoală pe picioare împreună cu toţi boierii și se închină 
la Domn când bea, iară după aceia nu se mai scoală însă tot se pleacă uneori 
către dânsul când bea, măcar de şi sunt beti. 


Boierii cei mari stau la masă până la paharul al 3-lea, iar după aceia 
Spătarul cel mare dă spata la Spătarul al II-lea, și Paharnicul al II-lea drege 
cu paharul împreună, şi ceilalți boieri din starea II-a fac slujbele celor mai 
mari. Și mai pe urmă le dă Domnul şi lor la fiecare câte un blid cu bucate de 
pe masă, arătând semn pentru mila sa şi sărutându-i mâna îl ia fiecarele şi-l 
pune în odaia cea mai deaproape, în care se pune osebită masă pentru 
dânșii. 


Asemenea cinste arată el şi la ceealalți boieri mai mici care sunt de 
față; adecă Bulugbașilor și Căpitanilor. Și după ce au mâncat cu toţii şi au 
băut merg iarăși la masa domnească pe la scaunele lor și poartă grije ca să 
dea paharniceii vin pe la boieri şi stolniceii să ridice bucatele de pe masă și 
să le ducă și slugile să schimbe talgirile și să păzească toate după 
orânduială. 


Armașii stau la coada mesei cu buzdugane și străjuesc pe Domn şi 
după ce au băut cu toţii împrejur de vreo câteva ori, şi au început capetele a- 
şi înfierbânta, mai beau cu toţi câte un pahar mare de vin, mulțămită pentru 
darul și mila Dumnezeiască, al doilea îl beau pentru Împăratul, însă fără de 
a mai pomeni vre un nume; pentrucă Moldovenilor li se pare a fi un lucru 
necurat și urât, a bea pentru sănătatea Turcilor, dar pentru sănătatea 


Împăraţilor creştinii le este cu primejdie ca să închine. Paharul al 3-lea îl 
bea Mitropolitul după ce face puţin cuvânt pentru sănătatea Domnului, și 
când pomenește numele lui îndată se scoală toţi boierii de pe la locurile sale 
şi stau în mijlocul divanului în rând. 


Și după săvârşirea rugăciunei, face Mitropolitul cruce în faţa 
Domnului și-l blagoslovește, și puind Domnul paharul la gură, se slobod 
toate tunurile împrejur, şi se bat meterhenelele. După Domn bea 
Mitropolitul un pahar ca de o sută de dramuri, însă nu se depărtează dela 
locul său, și numai cât se scoală; iară boierii care stau sau şed pe acolo 
deşartă toți doi câte doi paharele care li se dau. Și după aceia sărutând mâna 
Domnului, și ţiindu-l Postelnicul cel mare de subţiori se aşează iarăși pe la 
locurile lor cele de mai înainte. 


După această băutură, se mai deşartă paharele pentru sănătatea 
Doamnei, a Beizadelelor şi a Domniţelor şi pentru alţii; pentrucă Domnii nu 
obişnuesc a se scula mai nainte dela masă până când nu se aduc luminările, 
pe care le aşează pe masă Medelnicerul cel mare; şi apoi atuncea se scoală 
toți dela masă şi se slobozesc de către Domn și când pune și el şervetul pe 
masă, este semn că s'a sfârșit ospăţul. Și înțelegând de aceasta Postelnicul 
cel mare, lovește în pământ cu toiagul său cel de argint pe care îl poartă în 
mâini, și după acest semn îndată se scoală toți cari pot să mai stea pe 
picioare, iară acei cari sunt atâta de beţi de nu se mai pot sluji de picioarele 
lor, îi ridică alţii şi-i duc de acolo. 


Și sculându-se Domnul, îi aduce Medelnicerul apă de spălat şi prosop 
de șters. 


Și Mitropolitul  săvârşind rugăciunea, îşi face Domnul trei 
închinăciuni, şi se întoarce către boieri și cu capul gol îşi ia seara bună dela 
dânșii; şi întorcându-se după aceia cu dosul cătră masă, cu mare grăbire iau 
slugile curții bucatele de pe masă, fieștecarele ce poate apuca; pentrucă ei 
îşi socotesc loru-și cinste ca să mănânce oareș-ce de pe masa Domnească; 
însă pentru ca să nu lipsească vre un vas de argint, le este oprit ca să scoaţă 
afară vre un vas cu bucate; sau dacă sunt câte mulți la un loc și fiecarele 
voeşte să mănânce deosebi, atuncea trebue să arate câte vase a luat, la cel ce 
este peste cămara cea cu arginterii și să i le aducă iarăși înapoi. 


Iară muzica Domnească petrece pe boieri până la casele lor; și a doua 
zi să adună iarăși cu toţii în divan şi sărută mâna Domnului, şi-i mulţemesc 
pentru cinstea care au avut-o și se roagă pentru ertare la greşalele care le-au 
făcut la beţie. 


CAP. LX. Despre vânatul Domnilor 


Dupre cum toți Domnii pământului obişnuesc a iubi vânatul, asemenea 
îl iubesc și Domnii Moldovei foarte. Nu ca să se gândească, că ei, ca un 
popor ce este cu totul plecat la arme socotesc mai mult vânatul (pentru că 
este în chip de războiu) decât toate celelalte deprinderi trupeşti, ci numai 
pentru aducerea aminte că le-au dat prilej de ș'au aflat patriea lor şi au luat- 
o iarăşi în stăpânire. 


Iară fiindcă Domnii mai în urmă, au pășit peste măsură și întru acest 
lucru şi bieţilor ţărani carii locuea în câmpii şi în pădurele acele care era în 
îndemânare pentru vânat de abea le lăsa numai atâta vreme câtă le era de 
trebuinţă pentru agonisirea hranii lor, şi pentru acea de multe ori s'au stârnit 
răscoale. Si osebit de aceasta, au mai luat seama oamenii cei înţelepţi, cum 
că Domnii carii era cu totul plecaţi vânatului, lenevia și trebile țărei 
lăsându-le cu totul numai asupra sfetnicilor săi; și vremea care era rânduită 
pentru trebile aceste, o cheltuea numai la aceste zburdări. Pentru aceia 
Domnii cei din urmă, au socotit paguba aceasta şi au pus măsură și vreme 
desfătării aceştia întru acest chip, încât nici ţăranul nu este asuprit până 
întru atâta, nici Domnii nu sunt lipsiţi de aceasă desfătare. 


Ei au rânduit pentru acest lucru, zilele cele ce sunt aproape de posturile 
cele aşezate de biserica răsăritului, la care vreme se adună la acest vânat 
Domnesc, toate breslele, boierii, ostașii, mazilii și neguţătorii împreună și 
vreo câteva mii de țărani din satele de prin prejur, carii intră prin codrii și 
gonesc fiarele; iară de către câmp despre toate părțile cuprind marginile 
pădurilor vânătorii, unii cu câinii, iară alții cu mreji şi întru acest chip fără 
de osteneală mare, prind fiarele pe care le gonesc țăranii cu chiotele lor. Și 
pentru deşteptarea sârguinţii vânătorilor au rânduit Domnii câte un bacşiș 
ştiut pentru fieştecare fiară vânată. 


Celui ce vânează un iepure i să dă 25 de aspri, pentru o vulpe 60, 
pentru un râmător sălbatic un taler, pentru un urs, un galben și pentru o 
ciută 80 de aspri. 


După isprăvirea vânatului, se aduc fiarele cele curate, o parte în cuhnea 
Domnească, iară cealaltă parte se împărțeşte pe la boieri și pe la dregătorii 
oştii, iară pe cele necurate, vulpi, lupi, urşi, mâţe sălbatice și alte fiare care 
mai sunt prin codrii Moldovei, le lasă Paicilor, sau slugilor Domnești, carii 
nu își scot loruși puţin folos. 


Osebit de aceste patru vremi ale anului ce sunt rânduite pentru vânat, 
poate Domnul de câteori voeşte, să strângă locuitori şi să-i pue la vânat, 
căci niminea nu poate să'l oprească, sau să-i stea împotrivă, dupre cum am 
şi zis mai sus, însă îşi pricinuește prin aceia nume rău și în urmă veșnică 
defăimare și nici nu poate să fie el bine încredinţat că nu îl vor pârt boierii 
la Poartă pentru niște asupriri ca aceste. 


Iară când îl îndeamnă pe dânsul o vreme frumoasă, sau gustul locului, 
ca să-şi facă vreo desfătare ca aceasta, atuncea își orânduește el un vânat 
din adunarea curtenilor săi și a ostașilor, carii totdeauna au datorie să'l 
asculte; însă nici aceasta nu o fac aşa des, încât să cheltuească vremea la 
vânat şi să-şi lenevească trebile ţărei. 


CAP. X. Despre îngroparea Domnilor când mor în scaun 


Moldovenii nu cinstesc pe Domnii săi, numai când sunt în viaţă; ci 
încă şi după ce mor; căci îndată după ce moare Domnul, dacă este vară îi 
bălsămuesc trupul şi până atuncea rămâne ne îngropat în patul său, până 
când se adună toţi boierii cei mari și cei mici, Arhiereii, Arhimandriţii și 
Egumenii tutulor Mănăstirilor, cum şi Monahii carii sunt vestiți pentru 
vieţuirea cea sfântă şi Preoţii cei mai aleși. 


În vremea aceasta îl îmbracă cu hainele și juvaerurile Domnești și 
boierii cei mari și cei mici și celelalte slugi stau împrejurul lui, cu asemenea 
smerenie, ca și în viaţa lui şi tot poporul umblă în oraş cu capetele goale 
pentru jelire şi în toate zilele până când îl îngroapă, trag toate clopotele ziua 
şi noaptea; și'n ziua îngropării, se face alai asemenea ca şi acela pe care îl 
face el în viaţa sa când merge undeva. 


Partea bisericească merge înainte și cântă cântările îngropărei după 
obiceiul bisericii răsăritului; și pe amândouă părțile merg ostaşii cu pușştile 
şi cu steagurile întoarse, arătând cu toţii jelire în fețele și întru 
îmbrăcămintea lor, cu care împărtășesc încă și pe caii lor, făcându-le 
lăcrămarea ochilor cu must de ceapă. 


Năsăliea o ia pe umere boierii din starea întâi și se schimbă pe rând, de 
cătră tovarășii lor cei din stările cele mai de jos, arătând că stau spre 
ascultarea poruncilor Domnului lor atât în viaţă, cât și după moartea lui. 


Mai în urma alaiului este muzica ostăşească amestecată cu dobe, care 
dau un sunet jalnic, fiind slăbănogite. 


Și cu această rândueală îl duc pe dânsul la biserica cea mare şi până 
când se cântă prohodul, îl pun jos lângă strana aceea întru care a șezut el în 
viaţă. 


După aceasta se suie cuvântăreţul în anvon și face pentru dânsul 
cuvânt pre larg, povestind faptele și năravurile lui cele bune și arătând 
paguba care s'a pricinuit ţării cu moartea lui; iară mai pe urmă mângâie pe 


ascultători pentru paguba aceea, dându-le nădejdi că iarăși vor afla faptele 
acele slăvite la fiiul următorul lui. 


După săvârşirea cuvântului, se apropie de năsălie toți Arhiereii, 
Egumenii, boierii cei mari și cei mai mici și toţi aceia carii au fost în sluj- 
bile lui și îi sărută mâna dreaptă și crucea care este în mâna aceea. 


Și apoi după ce îi dau lui şi această cinste mai de pe urmă; dacă a 
hotărât el mai dinainte să-l îngroape în oraș, îl duc la locul cel de îngropare, 
tot cu aceeaşi petrecere cu care lau adus la biserica cea mare și boerii din 
starea întâi, îl slobod în mormânt cu năfrămi de mătasă și Mitropolitul 
aruncă întâi țărâna peste secriu; și isprăvindu-se aceasta, se slobod tunurile 
şi se bat mehterhenelele, cu care este amestecat vuetul clopotelor și aşa se 
face un vuet încurcat, care nu se sfârşeşte până când este mormântul 
acoperit deplin. 


Iară dacă a poruncit el ca să-l îngroape în vreo Mănăstire depărtată de 
oraș, apoi se orânduesc numai vreo câțiva din boieri cu slugile curţii şi cu 
mare pompă îi duc trupul acolo, arătându-i asemenea cinste ca şi în viaţă, 
căci dacă au să treacă prin vreun oraş, sau târg, îl ia din carâtă pe umerele 
lor şi așa îl duc până ce trec de acea parte de oraș. Și dacă sosesc la 
Mănăstirea aceea care este rânduită pentru îngropare, îl îngroapă cu aceeași 
rândueală precum am zis mai sus, şi aşează stema Domnească în păretele 
cel mai de aproape al bisericei. 


CAP. XI. Despre legile ţării Moldovei 


Ce fel de pravele au fost în Daciea în vremele vechi, este neştiut, 
pentru tăcerea Istoricilor. 


Insă dintru asemănarea obiceiului de pe la celelalte popoare barbare 
putem să prepunem, cum că voea Domnilor și dreptul firesc au avut putere 
ca şi o lege scrisă. 


Insă după aceia cu biruirea craiului Decebal, de Impăratul Nerva 
Traian, s'au gonit popoarele Dace din Daciea și ţara s'a făcut ţinut 
Romanesc, umplându-se cu popoare Romanești șau primit și legile 


Romaneşti dela locuitorii ei cei noi și au ţinut atâta cât a fost ţara supt 
stăpânirea împăraţilor Romanești şi Ţarigradești. 


Iară după ce a fost ea golită de locuitorii săi prin năpădirile barbarilor 
şi împărații 'Ţarigradului văzându-să siliți a o părăsi purtând grije numai 
pentru dânșii; au început apoi şi legile Romaneşti între Daci până într'atâta a 
se strica și a se schimba, încât, după descălecarea cea norocoasă a lui 
Dragoș, mai că nu ştiea judecătorii să judece drept. 


Și pentru aceea Alexandru Despotul cel dintâi al Moldovei, pe carele l- 
au numit locuitorii cel bun, pentru faptele lui cele mari; voind să vindece 
rana aceasta, a primit dela Impăraţii Ţarigradului, cu coroana Crăească 


împreună şi legile Greceşti; care era cuprinse în cărţile lui Balsamon!2. 


Și din cărţile acele prea largi, au scos numai aceea ce este acum Legea 
Moldovei. 


Însă obiceiurile cele multe, pe care le-au fost luat ei de pe la popoarele 
cele învecinate cât au umblat ei rătăciţi prin prejur, nu le-au putut aminti; 
precum la moștenirea în scaun, la obiceiul dieţilor și la împărţirea 
acareturilor de moştenire şi a moșiilor, fiecare neam pe pământ are osebit 
obicei. 


Pentru aceea și la Moldoveni s'a făcut două legi una scrisă, care este 
întemeeată pe canoanele împăraților Romanești și arigradești și pe 
canoanele soboarelor bisericeşti; iară alta nescrisă care se poate zice ivirea 
sau apucare a neamului căci să şi zice în limba noastră, obicei, cu cuvânt 
slavonesc. 


Însă pentrucă aceste obiceiuri nefiind scrise, de multe ori le călca şi le 
schimonosea judecătorii cei strâmbi, pentru aceea Vasile Albanitul, carele a 
fost Domn în Moldova în veacul trecut, a pus oameni bine încuviinţaţi și 
pricepuţi la legi, de au adunat la un loc toate Legile țărei, cele scrise şi cele 
nescrise, făcând dintru dânsele o carte osebită de Legi, cari şi până în ziua 
de astăzi este pentru judecătorii Moldovei aţa dreptăţii după care judecă 
drept. 


CAP. XII. Despre Divanul de judecată al Domnilor şi al boierilor 


Anul deplin, osebitele zilele postului ce sunt oprite de biserică, se face 
judecată în Divan înaintea Domnului, pe toată săptămâna de trei sau patru 
ori. Divanul acesta, care cu cuvânt turcesc se înțelege sala cea de judecată, 
este totdeauna în mijlocul palatului Domnesc. Într'acesta este la peretele cel 
dinapoia scaunului Domnesc şi deasupra lui chipul Domnului lisus Hristos, 
carele se arată de față la judecată și dinaintea Sfântului Chip arde necontenit 
o făclie. În partea dea stânga, care și la Moldoveni se socotește partea cea 
mai cinstită, după obiceiul Turcesc, este șederea Mitropolitului şi după 
dânsul sunt boierii cei ce sunt în slujbă, fiecarele după starea sa; iară 
dincolo dea dreapta la păretele Divanului, este șederea boierilor celor fără 
de slujbe. În mijloc deadreapta mai aproape de Domn, stă Spătarul cu Spata 
Domnească; şi ceva mai depărtişor tot de această parte, sta Postelnicul cel 
mare c'un rând lung de postelnicei; iară ceilalți cari mai sunt de trebuință la 
Divan, aprozi şi armaşi, stau drept dinaintea Domnului. 


Și făcând Domnul puţină rugăciune către judecătorul Hristos, se așează 
în scaun şi poruncindu-se fiecarele să tacă, aduc Aprozii înlăuntru după 
porunca păzitorilor dela perdea, pe doi trei dintru poporul cel jeluitor, care 
se află adunaţi la perdea. Și după isprăvirea jeluirii și după hotărârea ce li se 
face, se slobozesc iarăşi afară pe altă ușă a Divanului, dacă nu este să-i ducă 
la temniţă. 


După aceştiea urmează alţii, până când nu este nimenea altul să mai 
jeluească, iară bătând ceasul de amiazi, se pune celorlalți jeluitori altă zi cu 
vadea, ca să vie la Divan. 


Această judecată este atâta de înfricoșată şi nefăţarnică, încât însuşi 
Logofătul cel mare pârându-l măcar un ţăran și auzind că se pomenește 
numele său, îndată trebue să se scoale de la locul său și să stea dea stânga 
pârâșului său până când îşi isprăveşte jalova sa. 


Pricinile cele mai mari le hotăreşte însuși Domnul; iară cele mai mici 
le lasă asupra boierilor şi aceştea le cercetează pe la casele lor şi le hotăresc; 
şi dacă se împacă cu judecata lor amândouă părţile, pârâşul împreună cu cel 
pârât, apoi asemenea se ține în seamă ca și când s'ar fi curmat în Divanul 
Domnesc. Iară când vreunul dintr'amândoi gândește că i s'a făcut strâm- 
bătate; atuncea poate să mai cerce la Divanul Domnesc şi acolo să cerceteze 
pricina de al doilea; și dovedindu-se vreun boier c'a făcut judecată fățarnică, 


luând mită, sau făcând părtinire, sau neavând măcar pricepere să judece, 
atuncea se pedepseşte cumplit; iară de va cunoaşte Domnul, că acelui carele 
a jeluit, i s'a fost făcut judecată dreaptă, apoi îl pedepseşte pre acela cu 
bătae, pentru c'a defăimat judecata boierului și pentru că n'a ţinut în seamă 
porunca stăpânească, îl globeşte Domniea cu ceeace socoate, plătind el 
îndoit şi cheltueala celuilalt, pre care l'a tras el la judecată. 


Când voeşte Domnul să asculte însuși jalovile și pricinile cele mari; 
atuncea chiamă înaintea sa în Divan pe pârâșul și pe cel pârât şi dă voe la 
amândoi ca să spue toate ce au, pârâșul de pârât şi cel pârât, pentru apărarea 
sa; şi cercetându-se pricina, spune întâi Mitropolitul gândul său cu glas şi 
după dânsul ceilalți boieri judecători, fieştecare precum socotește măcar de 
şi ştiu că Domnul are alt gând; şi hotărăsc pe cel pârât sau a fi slobod sau îl 
judecă a fi vinovat; iară boierii cei fără de slujbe nu cutează să zică nimica, 
nici să-şi arate gândurile lor, fără numai atuncea când sunt întrebaţi de 
Domn. Și după ce s'au auzit gândurile tutulor, cunoscând pe unul a fi 
vinovat, întreabă Domnul pe Mitropolitul, de ce pedeapsă e acela vrednic 
după legile politicești şi bisericeşti, iară Mitropolitul arată întâi hotărârea 
legilor şi după aceea, pune înainte mila Domnească, căreia nu poate 
judecata să-i pue hotar și făcând şi boierii asemenea, pe urmă arată şi 
Domnul gândul său și hotăreşte pe cel pârât ori a fi slobod, sau îl judecă la 
moarte, sau la altă pedeapsă. Și aceia carii sunt pârâți pentru vre-o greşeală 
mare vrednică de chinuit, se dau pe mâna Armașului celui mare, ca să-i pue 
la prinsoare; iară aceia cari au fost aduși la judecată pentru vre-o datorie, se 
dau pe mâna Vătafului de aprozi. 


Chinurile și pedepsile sunt de multe feluri pe tâlhari îi spânzură; pe 
prădătorii de biserici îi ard; boierilor care omoară pe cineva le tae capetele; 
iară pe ţăranii cari fac vre-o ucidere de om, îi pun în ţeapă, având moarte 
mai prelungită şi mai cumplită; şi acest fel de greşale, pre rare ori poate să 
aibă pedeapsa mai lină, de către stăpânitori, fără numai atuncea când se 
poate învoi ucigaşul cu rudeniile celui ucis, împăcându-se de faţă înaintea 
Domnului, zicând, că ei îi iartă lui greşala şi nu cer să se răsplătească sânge 
pentru sânge, sau moarte pentru moarte. Și dacă poate ucigașul să 
dobândească ertarea aceasta dela dânșii, atuncea poate el oareșce să se 
nădăjduească spre mila Domnească; însă pentru aceea tot nu poate el să fie 
bine încredinţat că va rămânea cu viaţă; căci având Domnul știință pentru 


purtările lui cele mai dinainte, că nici c'un fel de pedeapsă nu l'a putut face 
să înceteze dela răutăţile sale; sau fiind măcar și alte pricini, pentru care nu 
voeşte el să-i dăruească viaţa; atuncea le dă el răspuns după obicei, zicând: 
că măcar că jăluitorii și rudeniile celui ucis, pot să-i erte greşala lui, însă el 
nu poate suferi ca să trăească în ţara sa ucigași de oameni și răpitori de 
odihnă, ca să umple cu puroile lor și mădulările cele sănătoase ale ţărei; și 
cu acest cuvânt hotăreşte el pe unii ca aceea să-i pedepsească cu moarte, sau 
să-i trimită la ocne. 


Când ascunde vreun boier banii Domnești, sau face vre-o socoteală 
primejduitoare împotriva Domnului său, care de multe ori să și întâmplă, 
după cugetele cele nestatornice ale Moldovenilor; atuncea pe unii ca aceea 
poate Domnul să-i pe depsească cu moarte, fără de a se sfătui cu ceilalți 
boieri; iară dacă n'are frică că va avea pagubă din pricina prelungirii, sau 
nare de a purta grijă, că vor pune acei sfătuiţi în lucrare socoteala lor, 
văzând nevoea; atuncea el ca să-și arate dreptatea judecăţei sale, şi să 
înspăimânteze pe ceilalți; aduce pe acel vinovat înaintea Divanului și-l 
dovedeşte pe dânsul din scrisorile lui pe care le-au prins, (dacă are) sau cu 
alte temeiuri deale vicleşugului lui şi îl pedepsește cu moarte sau cu altă 
pedeapsă şi dacă este vinovat de moarte, nu poate să-l pedepsească cu altfel 
de moarte, fără numai cu tăerea capului; iară dacă este să-l pedepsească cu 
bătae, atuncea nimeni altul nu poate să-l bată, fără numai însuși Domnul cu 
mâna sa, adecă cu topuzul sau buzduganul care măcar că este bătaia cea mai 
cumplită, dară cinstea nu este vătămătoare, sau cu toege şi cu bice, care este 
pedeapsa cea mai de ocară. 


Alte pricini n'au zăbavă la Divan, ci o pricină ca aceea de judecată ia 
sfârşit într'o zi și mai ales în ziua cea dintâiu, sau dacă este prea încurcată, 
se hotăreşte în trei sau patru Divanuri; şi când nu poate Domnul ca să vie în 
Divan, având împedecare de alte trebi, sau fiind bolnav ; atunci toţi boierii 
se aşează pe la locurile lor, șezând asemenea ca şi când ar fi Domnul de faţă 
şi judecă şi hotărăsc pricinele jeluitorilor, trimițând înscris către Domn 
judecăţile lor, împreună cu înștiințarea pentru toată curgerea pricinei. 


Osebit de aceasta, mai este slobod fieştecăruia ca să dea jalova sa la 
Domn, când merge el la vreo biserică, sau când ese la preumblare și luându- 
le Spătarul al III-lea, le pune pe masa domnească, când se întorc la curte 


înapoi, după aceia merge Logofătul cel de taină şi le citeşte înaintea 
Domnului şi scrie d'asupra lor hotărârea domnească. 


Iară jalovele cele mincinoase, sau care cuprind vreo cerere fără 
dreptate le rumpe; şi după aceea le dă Spătarul acela iarăşi în mâinile 
jeluitorilor, şi povăţuitorul aprozilor are purtare de grijă ca să se plinească 
hotărârea domnească. 


Niciodată nu s'a auzit povestind să se fi întors prin daruri judecata 
vreunui Domn, sau să se fi abătut dela dreptate făcând părtinire vreunei 
părți; măcar de este și ştiut că la boieri s'a întâmplat unele ca acestea 
câteodată; aceasta este orânduiala cu care ajung jalovele celor asupriţi la 
judecătorii cei mai înalți ai Moldovei, adică la Domnii și cu care se judecă 
de către dânșii. Deci s'arătăm acum oarece și pentru judecăţile cele mici; 
aceste sunt de două feluri, adecă judecăţi de obşte ale ţării şi judecăţi 
deosebi ale unui ţinut. 


Toţi sfetnicii domnești și boierii cei de divan din starea I-a îndată ce se 
află afară din laşi au putere în toată Moldavia să judece și să hotărască 
pricinele cele de judecată; însă Vornicii cei mari au amândoi mai multă 
putere în provinciile lor; căci de judecata lor, nu poate să se ferească nici 
unul carele este de sub stăpânirea lor; însă pe ceilalți boeri nu-i primesc 
atuncea ca să le fie judecători, ci calcă judecata lor și se întorc la divanul 
domnesc; dară și cu judecata Vornicului neîmpăcându-se o parte sau alta, 
are voie ca să dea jalovă la divanul domnesc și apoi acolea nu se mai cerce- 
tează pricina de al doilea, ci se caută numai să vază, de este judecata 
curmată drept după legea ţărei, precum scrie în mărturia Vornicului care se 
dă după obiceiu la partea cea învingătoare; asemenea numai atuncia se 
cercetează şi judecata altui boier, când nu se mulțumește vreo parte cu 
dânsa şi dă jalovă la divan; iar când se află nedreaptă judecata vreunui boer, 
care se obișnuește să fie prea de multe ori, atuncea unul ca acela trebue să 
sufere pedepse grele; iar aflându-se la cercetare că s'a judecat drept și 
jeluitorul numai pentru gâlceavă a vătămat cu defăimare cinstea boierului, 
atunci acela se pedepseşte cu bătae, plătind îndoit şi cheltuiala aceluia cu 
care s'a judecat. 


S'a mai îngăduit boerilor din starea I-a ca și în lași să judece și să 
hotărască pricinile; însă dacă voesc amândouă părţile cele gâlcevitoare; 


pentrucă nimeni nu poate să fie oprit dela divanul domnesc. Când a hotărât 
vreun boier în divanul domnesc o pricină de judecată care a fost dată în 
seama lui, atuncea trebue el judecata să împreună cu temeiurile hotărârei, să 
o dea la Logofătul cel mare, prin mâna unui Logofăt de divan, şi văzând 
acesta că s'a făcut judecata după legea politicească și bisericească și după 
închipuirea pricinei, atuncia scrie cu mâna sa dedesubt: „S'a cercetat”. Şi o 
dă L.ogofătului al III-lea, ca să o întărească cu pecetea divanului, făcând-o 
prin aceia neschimbătoare; iară dacă cunoaște el că boerul a făcut judecata 
nedreaptă, atuncea rumpe scrisoarea și îndreptează pe jeluitorul la divanul 
domnesc; însă afară din curte nu poate Logofătul cel mare, să cerceteze 
judecata altui boer, sau să o lepede. 


Un boier de stare mai mică nici într'un chip nu poate să poticnească 
judecata unui boier mai mare, iară pentrucă boerii cei mari, trebue să fie la 
curte mai necontenit neputând căuta pentru toate pricinile în toată ţara; 
pentru aceia în fiecare oraș şi târg, s'au orânduit osebiţi judecători, ca să 
judece pe locuitori. 


Aceştia în vreo câteva locuri se chiamă Pârcălabi, iar într'altele Vornici 
şi Cămărași; Pârcălabii sunt câte doi, la Hotin, la Cernăuţi, la Suceava, la 
Neamţ și la Soroca; şi pentrucă cetățile acestea sunt cele mai alese, pentru 
aceia se și zic pe numele dregătoriei aceștia ale oblăduitorilor lor; și mai 
sunt câte doi şi la Roman, la Botoșani (Ig. Doamnei), la Orchei, la 
Chişinău, la Lăpuşna, la Fălcii, la Galaţi, la 'Tecuciu, la Tutova și la Putna; 
iar la celelalte târguri mai mici, precum este Bacăul, Tg. Frumos, Hârlăul şi 
Covurluiul, au numai câte un Pârcălab; la Bârlad sunt doi vornici judecători, 
în locul Vornicului celui mare de ţara de jos și asemenea sunt doi şi la 
Dorohoi, în locul Vornicului de ţara de sus; doi la C.-Lung și unul la 
Vasluiu; asupra ocnelor sunt osebit doi cămărași. 


Aceştia toţi, măcar că au putere să caute și să cerceteze toate pricinile, 
însă de a le hotărî, n'au voie, fără numai pe acele mai mici; iară pe cele 
mari, trebuie să le trimită către Vornicul cel mare al părţei aceia, sau la 
divan. La această întâmplare, hotărăsc ei celor cu pricina o zi de vadea, 
întru care este să iasă amândoi înaintea Domniei; şi aceasta se face într'acest 
chip, adică: Pârcălabul scrie o scrisoare întru care arată, că: „(N) şi (N) 
având gâlceavă unul cu altul pentru această pricină, au dat jalovă și s'au 


apucat că se vor afla la divan în cutare zi”, asemenea scrisoare se dă de 
către dânșii la amândouă părțile; și când nu se arată vre-unul în divan la 
vadeaoa însemnată, apoi acela trebue să plătească gloabă; un ţăran 25 
galbeni, un mazil 100 şi un boier 600; neputând să facă la aceasta nici o 
îndreptare, fără numai atuncea când poate să arăte c'a fost împedecat de 
vreo boală sau de vreo slujbă domnească, sau cu altă treabă. poruncită de 
cei mai mari. 


CAP. XIII. Despre veniturile cele vechi şi cele deacum ale Moldovei 


Cum că Moldova, după descălecarea lui Dragoș, a fost moşie 
moștenitoare, numai câte la un Domn singur, arată destul de luminat atât 
hronografiile noastre, cât şi hrisoavele Domnilor celor vechi; căci locuitorii 
cei noi ai Moldaviei, n'au putut să-și aleagă moşiile anume și să le ia în 
stăpânire; ci după vitejia fiecăruia, le-a dat Domnii boierii, dăruindu-le și 
sate și moşii; şi adevărul pricinii aceştia îl întăresc toate hrisoavele 
neamurilor celor vechi din Moldova, care le au pentru stăpânirea satelor şi 
ale moșiilor lor; dintru care se vede că sunt numai danii, pentru care au să 
mulțămească dămiciei Domnilor. 


Și pentru ca să se vază mai luminat, iată c'am adăogit a pune aicea și 
acest hrisov, pe care l'a dat Ștefan-Voevod cel mare, lui Teodor-Cantemir 
strămoșului nostru, care se cuprinde într'acest chip: 


„Fiindcă Teodor Cantemir Pârcălabul de la Chilia şi de la Smil, s'a 
arătat întru apărarea acestor cetăți ca o slugă credincioasă, şi ca un ostaș 
viteaz al crucei lui Hs., împotriva năvălitorilor turceşti şi tătărăști; însă pe 
urmă cu voia lui D-zeu, pustiind și luând Turcii toate locurile acestea și el 
prin puterea lor fiind silit ca să-și părăsească moșiile părintești, care au fost 
dăruite moșului și strămoșului său, de Domnii care au fost mai înainte de 
noi, pentru slujbele lor cele credincioase; pentru aceia din mila şi din 
dragostea creştinească dăruim mai sus numitului Teodor Cantemir, trei sate 
în ţinutul Fălciilor cu toate ale lor, pădure, câmp, ape și pescării; şi-l facem 
mai mare preste tot codrul Tigheciului și Căpitan mare preste călărimea de 
Tigheciu; (care era pe atuncea la opt mii de oameni precum arată istoricii)” . 


Aşijderea tot asemenea zic şi hrisoavele care sunt date pe la alte 
familii. 


Și pentru aceasta nici un neam boeresc nu este în Moldova, care să 
nu'şi aibă numele său împrumutat după numele satului, pe care l-a făcut el 
întâiu, fiindu-i dăruit de domnie, precum s'a numit şi Cantemir după aceia 
Siliştean, despre satul lui cel cu aseminea nume; Racovitză, de pe Racova; 
şi Ureche depe Urecheşti. 


Iară fiindcă în vremele aceste mai din urmă, s'a îmulţit prea tare 
numărul boerilor, în cât se părea că aceste danii vor împresura de tot venitul 
Domniei; pentru aceia Domnii au împărțit în osebită vistierie veniturile cele 
de trebuință pentru folosul obștei, care era mai înainte pentru cheltuelile 
Domnești, cât și pentru cheltuelile cele trebuincioase ale obştiei; și pentru 
cheltuiala curţii lor, șau oprit toate orașele și târgurile din Moldova, 
împreună şi 12 sate de pe aproape, încă și ocnele, vămile, şi zeciuiala sau 
dajdiea oilor, a râmătorilor şi a stupilor, de pe la țărani și dela mazili; 
pentrucă boierii tot au rămas slobozi până acum de dările aceste. Iară 
celelalte venituri, pe toate le-au lăsat pentru trebuințele obștei și pentru 
boieri; şi au așezat cu întărire, ca fiecare casă țărănească, care se zice 
fumărit, să dea la vreme de pace, pentru trebuinţa republicei, câte 80 de 
aspri; (adecă 1 leu), iară la vremea deschiderei vreunui războiu să dea o 
rublă adică 120 de aspri, şi la nevoe mai mare câte un galben 200 de aspri; 
adică 2 lei şi 20 de parale, iară mărimea sumei care se făcea dintre aceștia, 
poate cetitorul s'o cunoască dintru aceasta, căci era cu îndestulare pentru 
cheltuială la 40 de mii de ostași Moldoveni și 14 mii de streini Nemţi, 
Cazaci, Sârbi, Bulgari, Albaniţi și Greci. Iară veniturile domnești, era pe an 
preste 900 de mii de lei și cum că dela C. Lung se aducea câte 24 de mii de 
oi, zăciuială, ştim din catasticele cele de socoteală ce se pot vedea. 


Iară acuma, vai! întru atâta sărăcie şi ticăloşie s'a acufundat Moldova, 
încât abia poate să iasă a şeasa parte din veniturile cele mai dinainte, adică: 
din vămi ese ca la 45 mii de lei, din ocne 15 mii, din orașe și din târguri pe 
unde sunt Pârcălabi 22 de mii și cinci sute, din zeciuele 15 mii; iară în anul 
cel dintâiu la inceputul stăpânirei, când dau și boerii zeciuială, se cuprinde 
ca la 30 de mii din zeciuiala stupilor şi a râmătorilor, 37 de mii și cinci sute, 


de pe la curteni, sau boieri din starea cea mai mică, 22 de mii și cinci sute; 
care socotindu-se preste tot, se fac ceva mai mult decât 150 de mii de lei. 


Aceste venituri pot Domnii după plăcerea lor să le cheltuiască pentru 
dânșii şi pentru curtea lor. 


Iară veniturile cele pentru obşte, nu sunt așezate după putinţa 
locuitorilor, ci după măsura lăcomiei turcești; căci aceia ce cer ei, nu se 
poate a nu se primi; și Domnul nu este silit ca să dea şi el din venitul său 
ajutor locuitorilor pentru uşurarea lor. 


Purtarea de grije pentru venitul de obște, este asupra celor dintâiu şapte 
boieri de sfat; aceştia toţi au voe ca să intre în vistierie, adică odaia întru 
care se face sfatul de obşte şi mai şade atuncea între dânșii și Visternicul cel 
mare; pentrucă este asupra visteriei și are şi cheile dela cămara vistieriei. 


Când vine vreo poruncă dela curtea turcească sau când este de 
trebuinţă pentru alte pricini ale obștei, atuncea porunceşte Domnul prin 
scrisoare, ca să se adune acolea acești șapte boieri și să facă sfat asupra 
pricinei aceştia; şi adunându-se ei în vistierie se sfătuesc, și trimit înştiinţare 
la Domni cu Visternicul cel mare, după cum au socotit că cere trebuinţa ca 
să se urmeze; și dacă este plăcut Domnului sfatul lor, poruncește ca până 
într'atâtea zile să se pue pricina în lucrare. 


Atuncea se trimit prin ţinuturi doi, trei sau și mai mulţi, după cum cere 
trebuinţa şi aceștia adună banii, sau zahereaua sau și alta care le este lor 
poruncit şi le dau în seama Visternicului, luând dela dânsul scrisoare de 
primire. 


Tot acestora şapte boieri de sfat, are Visternicul datorie, pe tot cvertul 
anului să le dea seama pentru primiri și pentru cheltueli. 


La vremile liniștite, se găsesc la cămara Visteriei, câte 45 până şi la 60 
mii de lei; iară când se trimite Domn nouă dela Poartă sau acel vechiu când 
se înoește în Domniea sa, cu vreun ferman de înoire; atuncea trebue să se 
adune ca vreo 75 mii de lei; care se iau de pe la bieţii locuitori, ori cu ce 
chip, numai ca să potolească nesăţioasa lăcomie de bani a Turcilor. 


Pentru aceia, trebue să privim înaintea ochilor apunerea cea mai din 
afară, înmulţindu-se în toate zilele lipsa şi ticăloşia. 


CAP. XIV. Despre birul și darurile ce dă Moldova Porții Otomane 


Din vremele întru care s'au ivit armele turceşti la țărmurile Dunărei și 
până în zilele lui Ştefan Voevod cel mare, și-au apărat Moldovenii tot cu 
vitejie slobozenia, neplecându-și grumajii sub jug strein, fără ca să înșele 
nici prin măguliri nici prin promisiuni mari, dară nici prin pilda megieșilor 
săi a Muntenilor. 


Iară cum că Domnii Moldovei de multe ori au dat bani la Turci, 
precum arată hronicele Patriei noastre, nici noi nu ne dăm în lături; pentrucă 
Domnii noştri cei înțălepţi, când puteau să-și răscumpere cu bani 
strimtorările şi nevoile lor, mai bucuroși își golea punga, decât să-și 
rănească ţara şi pe locuitori; urmând după pilda Senatului Veneţiei, cel 
slăvit pentru înţelepciunea ocârmuirei. Însă alt bir care să fi fost necontenit 
în toată vremea, nu a putut să li s'arunce lor dela nime, până după vremea 
lui Ştefan cel mare; căci atuncea fiul său Bogdan Chiorul, din porunca 
tatălui său după cum se zice, a închinat ţara sa Turcilor, cu aşezământ ca să 
le dea pe an câte 4 mii de galbeni, 40 de cai și 24 șoimi, însă nu bir, ci 
numai ca semn de închinăciune. Și când va merge însuşi Împăratul la răz- 
boiu, atuncia să trimeată şi el la oastea turcească 4 mii de Moldoveni, ca să 
fie pentru deschisul drumurilor și pentru întocmirea podurilor; şi această 
tocmeală cu aşezământ a ţinut mai un an!24! pentru că Turcii fiind mulţumiţi 
că au pus numai funia în capul boului Moldovenesc n'au cutezat s'o scurteze 
până ce l-au înblânzit. 


lară mai pe urmă după răscoala lui loan Armeanul fiind scurse de tot 
puterile Moldovenilor, au făcut Turcii început ca să ceară dela Petru Voevod 
Schiopul, următorul lui loan, câte 12 mii de galbeni ca un bir, sau haraciu și 
măcar că boierii s'au învoit la aceasta, iară Petru nu a voit să primiască, 
pentru ca să nu-și pricinuiască în urmă defăimare, c'a pricinuit el întâiu bir 
Moldovei; ci părăsindu-și scaunul, s'a dus la Ardeal la moşiile sale şi în 
locul lui au pus Turcii pe lancul Sasul, un om crud (hain) și tiran, 
Sardanapalul Moldovenilor, carele s'a primit şi a învoit Turcilor toate cele 


ce cerea, numai ca să dobândească Domnia, căci el nu avea frică că'şi va 
vătăma numele său cel bun; pentrucă nici l-a avut vreodată. 


Iară apoi mai în urmă după aceia, ispitindu-se Domnii de multe ori ca 
să-și lepede jugul și mai ales când se întâmpla și alte tulburări în ţară, au 
găsit Turcii vreme cu prilej de au mai mărit birul acela, în cât acei 12 mii de 
galbeni, adică 30 de mii de lei s'au suit la 97 de mii și cinci sute de lei, care 
se plătesc acum la Visteria curţii turcești. 


Și pentru ridicarea banilor acestora, când nu sunt Turcii încurcaţi în 
războiu cu alte stăpâniri din Europa, trimit ei la Moldova pe tot anul, câte o 
slugă de taină de a Împăratului, cu nume de Hasne-Agasi. Acesta după ce 
soseşte și intră în oraş cu mare pompă, numără banii aceia ai haraciului şi-i 
dă iarăși în seama Domniei ca să-i trimeată la Țarigrad; și pentru această 
osteneală, i se dăruesc 11.250 lei şi o blană de samur și altele; ori i se dau 
bani mai mulţi, mai ales când se poruncește în scrisoarea Vizirului, sau când 
este ştiut, că acel Hasne-Agasi are mare trecere la Împăratul. 


Și după ce plătesc Capuchihaialele Domnului, banii aceia la visteria 
împărătească; primesc scrisoare la mână de la Hasne-Agasi şi o dau apoi lui 
Meden-Calfasi (mai marele băilor) şi acesta le mai dă și altă scrisoare, întru 
care zice: „Că s'a plătit haraciul pentru tot anul acesta”. Și după aceia aduc 
ei hârtiile aceste două la Mectubci-Efendi, Logofătul cel întâiu al Vizirului, 
sau la Logofătul Vizirului cel de taină; şi luând acesta scrisorile celorlalți le 
dă altă scrisoare de la sine, „precum că s'au plătit banii”. 


Și mergând Capuchihaialele la Vizirul cu scrisoarea aceasta mai de pe 
urmă, îi îmbracă el cu câte un caftan și scrie atât Vizirul, cât şi Iefterdarul, 
o scrisoare către Domn într'acest chip. 


„(După titlu), banii cari aveţi să plătiţi pe tot anul s'au adus şi s'au 
plătit drept deplin cu trimisul nostru Hasne-Agasi și prin Chihaialele tale, 
care ne'ncetat slujesc la Poarta Otomană, deci foarte bine; să fii preste 
măsură binecuvântat întru toate lucrurile tale și să-ţi fie cu pace pânea întru 
tot prea luminatului nostru Împărat şi Domnului nostru celui sfânt; eu te 
voiu vedea, urmează tot asemenea și de acum înainte, cheltuindu-ţi la 
slujbele Împăratului toată puterea cu poala ridicată și să te înfricoşezi de a 
face rău sau a te împotrivi poruncilor ce ţi se vor trimite, și umblă în 


credinţă cu picior statornic. Pace ţie”. Osebit de haraciul acesta de peste an, 
pentru carele am arătat acum, mai dă Moldova încă și la Baeramul sau 
paştele turcesti ca un peșcheş Împăratului 8.750 de lei şi două blane una de 
samur preţ de 3.250 de lei şi alta de râs; Validei Sultane adecă mumei 
Împăratului 7.500 de lei şi o blană de râs; pentru ceară de făclii pentru 
curtea împărătească 9.000 lei; pentru seu de uns corăbiile cele de oaste 
18.000 de lei; lui Chizlar-Agasi (mai mare peste fameni) 2.500 de lei și o 
blană de samur; Vizirului 7.500 de lei și o blană de mult preţ, lui Chihaia 
3.750 de lei şi o blană de samur, Iefterdarului 500 lei şi o blană de samur, 
lui Reis-Efendi 750 lei şi o blană de samur. Celelalte daruri cari se îm- 
părțesc pe la slugile împăratului şi ale Vizirului, postavuri, pânzuri de 
mătase şi blane de samuri mai proaste cari se zic paicea pentru că sunt 
făcute din picioarele samurilor prea rare ori se coprind în bani mai puţin de 
60.000 de lei. 


Osebit de acestea când se face vre-un ră.zboi cu Leşii, sau cu Ruşii, 
mai are ţara datorie când poruncește Vizirul, să facă pod peste Dunăre, sau 
să dea cai pentru grajdul împărătesc sau pentru trăsurile tunurilor şi să dea 
zaherea, însă cheltuiala acestora se scade din haraci. 


La punerea Domnilor, nu se plătește totdeauna sumă potrivită, ci se 
hotărăște plata aceia, după lăcomia de bani a Vizirului şi după ambiția 
candidatului adică a celui ce voeşte să ia domnia; măcar că obiceiul este ca 
să dea Împăratului 37.500 de lei, Validei Sultane 5.700, Vizirului 22.500, lui 
Chihaia 11.250, Tefterdarului 1.500, lui Reis-Efendi 750 de lei. 


Darurile, ce se zic Bairam-peschiş, pentru celelalte slugi ale curții și 
boieri se sue la 60.000 de lei. Lui Sehimne-Agasi, carele aduce pe Domn în 
scaun, i se dă 10.000 de lei şi prea de multe ori cuprind toate cheltuelile a- 
ceste încă şi până la 300.000 de lei. Numai însă nu le dă Domnul de la 
camara sa, ci numai ţara are datorie ca să le plătească pe toate. 


Incă și înoirea sau întărirea Domnilor cere cheltuelile sale. 


Aceasta este, ori cea mică, sau cea mare, precum am arătat mai sus, 
cea mică se face numai cu hiuchim ferman care se plăteşte numai cu 37.500 
lei sau și mai puţin, mai ales când este Vizirul voitor de bine Domnului a- 
celuia. 


Iară înoirea cea mare, la care se înoeşte hrisovul Domniei, după trei ani 
ai stăpânirii, cere aseminea cheltuială ca şi la punerea din nou a unui Domn. 


Osebit de aceste când se trimite către Domn cu vreo poruncă, vreun 
Capigi-bașa sau altă slugă Impărătească, atuncea nici acela nu poate să 
rămâe ne dăruit. 


CAP. XV. Despre neamul boieresc din Moldova 


Cela ce voieşte a cerceta pentru ivirea neamului boieresc, nu are 
trebuință după pilda altor popoare, să crează iscodirile cele neadevărate şi 
întunecoase. Căci Istoricii Greceşti şi Latinești carii de toți învățații lumii 
sunt cunoscuţi a fi adevăraţi, ne arată lumina cea mai curată la pricina 
aceasta și eu nici nu cred că va tăgădui cineva că n'au fost ostași și cetăţeni 
Romani popoarele acelea, pe care le-au răsădit Traian în Dacia, după ce a 
biruit el pe Craiul Decebal, risipind toată Împărăţia Dacilor și când ne-ar 
lipsi şi mărturiea aceasta, adecă: cum că Adrian după moartea lui Traian, 
dând barbarilor multe ţări din Asia, numai pentru aceia s'a oprit pe sineşi a 
nu părăsi şi Daciea, pentru că se temea să nu surpe atâtea mii de Romani, ce 
locuia într'însa; atuncea cetitoriul cel ştiutor de întâmplările vremilor celor 
vechi, voind ca să se încredinţeze pentru adevărul pricinei aceştia, îi va fi 
din destul ca să-şi aducă aminte numai de obiceiul cel necontenit al 
Romanilor, după care le era lor oprit a nu primi pe niminea în vreun legion 
de nu va fi din politic și de neam. 


Deci socotim că nu va mai fi de trebuinţă să facem vreo adeverinţă de 
mărturie împotriva lui Enea Silvie, care zice: că Moldova a fost numai un 
loc de ocrotire pentru Romanii cei isgoniţi, pentru că nici odinioară 
mărturiea unui istoric carele a fost pe vremile acelea, nu poate să se 
socotească mai puţin decât închipuirile și presupunerile cele de sine ale 
altuea, carele a fost cu o mie de ani mai târziu. 


Iară chipul cu care s'a sădit înainte și s'a ţinut în Dacia vita Romană așa 
multe sute de ani, de la Traian, până în vremile noastre; nu ne este voea ca 
să-l descoperim așa pre larg!®] ci numai singur adevărul acesta îl punem 
împotriva celor ce sunt cu îndoeală, adecă: limba Moldovenească care mai 
mult decât toate alte limbi se asemenează cu limba Romană, ne îndreptează 
la spita neamului nostru destul de luminat, încât nimenea nu poate să mai 
stea împotrivă cu nimic. 


Insă noi cu toate acestea, tot nu îndrăznim a zice cu încredințare, 
cumcă neamurile boierești cele mai de frunte care sunt acum vestite în 
Moldova, a întrecut cu slava pre neamul acesta și mai înainte, supt 


stăpânirea Romanilor când locuia în Daciea; căci prefacerea pământului 
nostru ne este cunoscută îndestul și știm prea bine, că Dragoş descălecătorul 
Moldovei, n'a dat boierii mai mari celor ce avea nume de neam, ci acelor 
carii întrecea pe alţii cu vitejia şi cu credinţa, puindu-i în dregătoriile cele 
politice şi în cele ostăşești și mai știm încă, că ei prin satele cele ce era 
pustiite de năvălirile 'Tătarilor, au aşezat țărani goniţi de prin ţara Leșască; şi 
ori că punea numile sale satelor acelora, mai ales care erau făcute de dânșii; 
sau după cum se vede a fi mai adevărat, li se da lor satele ca un semn pentru 
că s'au boierit. 


Și prea ştiut este, că în vremile cele mai dincoace, prin puterea 
turcească răsăpindu-să crăiea Serbilor și crăiea Bulgarilor, împreună și 
scaunul Grecilor căzând sub stăpânire streină, multe neamuri boiereşti din 
cele mai de frunte ale popoarelor acestora, s'au tras la Moldova ca la locul 
cel de obștie pentru scăpare de pe vremea aceea și prin purtările lor cele cu 
credinţă, au dobândit slavă şi boierie. 


Aseminea s'a întâmplat și cu vreo câteva neamuri boiereşti de ale 
Tătarilor, care, sau c'au căzut în robie prin răsboaele cele necontenite ce 
avea Schiţii cu Moldovenii, sau şi pentru neunirile care cumva se întâmpla 
între dânşii, se pleca de bună-voe Domnilor Moldovei și creștini făcându-se 
se punea la slujbele țării, atât la cele politice cât şi la cele de oaste. 


Însă după aceea mai ales în veacul cest trecut, începându-se a se 
trimete de la Țarigrad Domni în Moldova și aceştia până când era 
ţarigradeni, își cumpăra robi Cerchezeşti și Avaseșşti și după ce'i slujea pe 
dânşii robii aceştia multă vreme cu credinţă îi punea pe la dregătoriile curții 
Domnești şi după aceea încă și în starea boierească. 


Și Domnii au mai primit în slujbele boierești şi vreo câteva neamuri 
Leşeşti, mai ales care era plecate asupra ţării, dupre cum şi din Moldoveni, 
mulți au primit boerii Leșești. 


Într'iacest chip, înmulţindu-se prea tare numărul boierilor, au socotit 
Domnii şi au deosebit boieriile în trei stări. În stare cea dintâi au aşezat pe 
aceia, carii sau că au fost puşi însuși de Domni prin dregătoriile cele mai 
mari ale ţării, sau că era născuţi dintr'acelaşi neam, ei au asemenea protie 


înaintea celor mai mici ca şi boierii cei mari în Rusial25]. 


In starea a doua, sunt curtenii, sau oamenii cei din curte, carii au 
dobândit un sat și altul prin moștenire. 


In starea a treia sunt Călărașşii, carii pentru folosul moșiilor ce le sunt 
lor dăruite de Domni totdeauna merg la război cu cheltuiala lor. 


Cei mai de pe urmă sunt rezeşii, cari se asemenează cu odnodvorţii 
Ruseşti și n'au vecini, ci locuesc câte mulţi în sate și își lucrează moşiile lor 
însuși ei, sau cu slugile ce le au năimite. 


Neamurile boierilor pe cari le arată dintru început istoriea 
Moldovenească, sunt încă și până acum toate și este de minune, că nici un 
neam boieresc din cele vechi, nu s'au stins de tot fără numai singur neamul 
lui Vasilie Albanitul, Domnul Moldovei, carele era mai mult la număr decât 
toate celelalte; iar acum s'au stins de tot şi măcar că oarecare neamuri au 
scăpătat la atâta sărăcie încât, din câte cinci mii de case ce avea mai fiecare 
supt stăpânire, deabia au rămas câte cu cinci, însă tot a rămas măcar 
neamul. 


Deci noi voim ca să arătăm aicea neamurile acestea fiecarele pe 
numele lor şi fiindcă toate sunt deopotrivă încât pentru vrednicie, pentru 


aceea le-am pus după rânduiala alfabetică, adecăl271: 


e Abazeștii 
e Arbureştii 
e Azaniil28) 

e Arăpeşti 

e Bantoşeşiii 

e Bașoteşii 

e Balșeștii, (două neamuri) 
e Bogdăneştii 

e Bouleştii 

e Buhuşeştii 

e Burgheleștii 

e Buţurenii 

e Vârlăneştii 

e Ganeștii 


Ghengeştii 
Goeneşti 
Darieştii 
Doniceştii 
Durăceştii sau Doneştii 
Dragoșeştii 
Joreştii 
Zorileștii 
Isaceştii 
Cantacuzenii!29] 
Cantimireşti! 30] 
Carabașeștii 
Carpeştii 

Catargieştii 
Clucereştii 
Costăchești, sau Gavriliţeștii 
Costineştii, Serbi 
Crupenţscheştii, Leşi 
Chiriaceștii 

Micleștii 

Mileştii 

Mireștii 

Mihuleștii 
Movileştiil 21| 
Moţoceștii 
Murguleștii 
Naculeştii 
Niculeştii, Greci 
Paladeştii, Grecii 
Petralifii, Greci 
Pilateștii, 
Pisoscheștii Leşi 
Prăjeştii 

Razii, Greci 
Racoviţeștii 
Ropceneştii 
Roseteștii, Greci Sturzeştii 


e Stăvăreştii 

e Stărceştii 

e 'Talpeștii 

e 'Tanschii 

e otoeștii 

e 'Tudureştii, Greci 
e Turculeţeştii 

e 'Tălăbeştii 
e Tămășeştii 
e Tăutuleștii 
e Urecheștii 
e Frăticeştii 
e Hinceştii 

e Hăbășeştii 
e Hăzareştii 
e Hrisorvergi 
e 'Ţibăneștii 
e Ţifeştii 

e Cerchezeştii, Cerchezi 
e Ciogoleştii 

e Șepteliceştii 

e Șipoteneștii 

e Șoldăneștii. 


[32] 


Moldovenii aveau] mai înainte obiceiu care prin lungimea vremei, s'a 
fost făcut ea şi o lege de nu da boierie oamenilor celor tineri, măcar de era 
şi din neamul cel mai de frunte, până când nu își arăta ei credinţa la alte 
slujbe mai proaste şi se făcea iscusiți prin deprinderi, pentru aceea boierii 
cei mai mici, își da pe copii lor îndată după ce trecea anii copilăriei, de 
slujea pe la boierii cei mari; însă nu'i punea la altă slujbă fără numai cât 
slujea la masă și avea privighere pentru stăpănul lor întraltă casă mai 
aproape și după ce 'nvăţa ei până 'n trei ani, obiceiurile curţii și năravuri 
împodobite, atuncea stăpânul lor îi punea înaintea Domnului și prin 
rugămintea lui îi așeza între slugile divanului celui mare și după un an îi 
schimba în divanul cel mic şi de acolea în spătărie şi după ce da vreunul 
acolea probe de cugete bune şi de năravuri cinstite, încât putea să aibă 
cineva vreo nădejde, atuncea să primea între slugile cămării celei mari și 


mai trecând vreo câţiva ani, se făcea Postelnicel, prin rugămintea altor 
boieri, pentru că socotea lucru necinstit să vorbească însuși părinţii cu 
Domnul pentru fii săi. De aceşti Postelnicei sunt 12 și toți poartă în mâini 
înaintea Domnului toege albe supţiri, de măsura statului lor. 


Și după ce își arăta ei către Domnul şi în slujba aceasta credinţa și 
iscusința sa, apoi îl punea și la alte dregătorii ale curţii, încă șin slujbile 
cele de taină; și aşa după ce își petrecea tinerețile sale, îl ridica mai întâi în 
starea III-a a boieriei şi mai pe urmă la starea cea dintâi, iară când cunoştea 
Domnul la vreunul o minte prea deosebită și înțeleaptă, atuncea în puţini ani 
putea să-l ridice la boieriea cea mai mare, măcar de ar fi fost şi din starea 
cea mai proastă. 


Însă în vremea de acum adăogându-se mândriea şi sărăciea, socotesc 
boierii, că își vor necinsti starea lor, dacă vor sluji pre alţi boieri mai mari; 
şi fiindcă nici lăcomia cinstii nu le dă voe să trăească prosteşte, ci socotesc 
numai cu ce chipuri ar putea face prin mijlocirile rudeniilor sale ca să intre 
în rândul boierilor celor dinlăuntru ce se zic boierași şi să iasă deodată. 


Și pentrucă starea aceasta, este ca și o răsadniță a ocârmuirei, din care 
obicinueşte a să plini numărul boierilor celor mari, pentru aceia nici se 
poate spune ce fel de neoameni ajung la cele mai înalte trepte ale boieriei, şi 
aceasta este pricina pentrucare de multe ori se află între boierii cei mari 
oameni trufaşi, sumeţi și mânioşi; și nu numai fără de nici o ştiinţă pentru 
ocârmuirea trebilor obștiei ci încă cu totul fără de năravuri bune și fără de 
vieţuire cinstită, la carii nimic nu se găseşte vrednic de laudă, fără numai 
acel fel de bunătate, ce este la vreunul dăruită din fire, care n'are ajutor pe 
dinafară nici c'un fel de creştere. 


La această întâmplare socotesc că nu va fi rău ca să povestesc, în ce 
chip dau Domnii boierii pe la boierii Moldovei. La sfârşitul lui Decemvrie 
ce este ziua înaintea praznicului sfântului Vasile, toți boierii din porunca 
Spătarului celui mare își lasă semnele boieriilor sale în spătărie; sau în 
postelnicie, a doua zi, adecă ziua cea dintâi a lunei lui Ianuarie, cu trei sau 
patru ceasuri mai înainte de răvărsarea zilii se adună la curte toţi boierii, 
atât cei ce sunt în slujbă, cât şi cei fără de slujbă şi merg cu Domnul la 
biserică fără de semnele boieriei asemenea ca când ar fi scoși de prin 
dregătorii; şi săvârşindu-să utrenea es din biserică şi se întorc la curte şi 


Domnul se așează în scaunul său în spătărie, iară boierii toți rămân stând 
afară în divanul cel mic, după aceea Domnul prin cămăraşul cel de taină, 
chiamă la sineşi pe Postelnicul cel mare, dacă voeşte să-l mai lase în 
dregătorie; iară dacă nu, apoi chiamă pe acela pe carele a socotit să-l pue în 
locul lui și intrând el înlăuntru, îi vorbește Domnul, făcându-i aducere 
aminte pentru slujbile care a făcut ţării, însuși el sau părinţii lui, arătându-i 
pricina pentru care voeşte să-l pue într'această dregătorie, sau să-l înoească 
întru dânsa și-l sfătueşte să fie cu credință, dându-i bune făgăduinți și 
împreună lăudându-se; şi spuindu-i ce are să urmeze; îi dă un toeag de 
argint, pe care luându-l el, sărută mâna Domnului și poala hainei lui; și 
pășind înapoi puţin, îl îmbracă Cămărașul cel mare cu un caftan. 


Postelnicul cel mare primește întâi semnele dregătoriei, nu pentru că el 
se protimiseşte doară înaintea celorlalţi, căci el este al cincilea după rând, 
precum am arătat mai sus; ci pentru că el are datorie să chieme înlăuntru pe 
ceilalți boieri, pentru aceea fiind el întărit desăvârşit, îndată chiamă 
înlăuntru, din porunca Domnului, pe acela pe care voeşte Domniea să-l 
cinstească cu dregătoriea Logofeției cei mari, acestuea după puţină sfătuire, 
îi dă Domnul un toeag aurit; iară Postelnicul cel mare îi pune caftan peste 
umere și luându-l cu blândeţe de subsiori, îl apropie către Domn ca să-i 
sărute mâna și poala, asemenea slujbă face Postelnicul cel mare și celorlalți 
sfetnici şi boierii de starea întâi. 


Iară pe boierii de starea a doua, îi chiamă înlăuntru Postelnicul II-a și îi 
îmbracă cu caftan, iară pe cei din starea III-a, îi slujeşte la aceasta 
Postelnicul III-a, însă pe aceşti de pe urmă nu îi îmbracă cu caftan; ci din 
porunca Domnească se întăresc numai prin dregătoriile lor. Și după ce se 
isprăveşte aceasta, merg toți cu Domnul iarăși înapoi la biserică, ca să as- 
culte liturghia și boierii cei noi, se așează în biserică pe la locurile celor 
scoşi din dregătorie, iară aceştia rămân în tinda bisericii, cu ceilalți boieri. 


După săvârşirea liturghiei, chiamă Domnul la masă pe care voeşte el; 
iară mai de către seară, trimite dar fieştecăruia sfetnic şi boier de starea I-a, 
câte două pahare de argint cari cuprind mai două oca. 


Iară boierilor celor din starea II-a, fieștecăruia numai câte un pahar; şi 
apoi toţi le bea pline cu vin înaintea Domnului. Cucoanele boierilor celor 
mari, încă se dăruesc de către Doamnă, câte c'un pahar oareșce mai mic. 


A doua zi iarăși se adună boierii la curte şi mulțămesc Domnului 
pentru facerea de bine care i-a întâmpinat, aducându-i fieştecarele dar prin 
Postelnicul cel mare, câte un cal de mult preţ, sau alt lucru frumos ce are, 
asemenea cinste arată și Doamnei, cucoanele boierilor întru aceiași zi în 
sala cea mare (Ginechion) adecă a haremului. 


În cealaltă vreme a anului, prea rar obișnuesc Domnii să facă 
schimbare boierilor, măcar că nimic nu poate să-i împedice, ca ori și în care 
vreme când vor voi să schimbe pe boierii cei vechi şi să pue pre alții noi. 
Însă pentru că s'au fost obişnuit ca să schimbe și să prefacă boieriile numai 
la începutul anului, pentru aceia poate că şi ei urmând obiceiului celui 
vechiu, au ales pentru aceste ţeremonii vremea aceia a anului, care 
obișnuiau şi ceilalți Domni mai înainte de dânșii, a o socoti bună pentru 
treaba aceasta. 


CAP. XVI. Despre ceilalți locuitori ai Moldovei 


Eu nu cred că mai este altă țară de potriva Moldovei, intru care să se 
afle locuind așa multe feluri de noroade, căci osebit de Moldoveni, ai cărora 
moşi s'au întors din Maramureș, mai locuesc întru dânsa și Grecii, Albaniţi, 
Sârbi, Bulgari, Leşi, Cazaci, Ruşi, Unguri, Nemţi, Armeni, Evrei și Tiganii 
cei plodoși. 


Grecii, Albaniţii, Sârbii și Bulgarii trăiesc întru dânsa slobozi și alţii se 
îndeletnicesc cu neguţătoria, iar alții slujesc cu leafă la Domnie. Nemţi, 
Leși şi Cazacii sunt puţini şi unii sunt ostași, eară alţii slujesc în curte, însă 
din Leşi s'au ridicat vreo câţiva şi în starea boieriei. lar Armenii sunt supuși 
ca şi ceilalți neguțători și târgoveţi și sunt prin oraşele Moldovei și plătesc 
asemenea bir la Domnie și bisericile lor sunt ca și ale papistașilor și nici 
sunt mai mici nici mai puţin împodobite decât ale pravoslavnicilor și sunt 
slobozi de a-şi păzi legea lor. Evreii încă sunt supuși și plătesc pre an mai 
mare bir decât cel de obşte și cu alt nu se îndeletnicesc, decât numai cu 
neguţătoria și cu cârciumăritul şi unde voesc acolo pot să-şi facă sinagogă 
însă numai de lemn, eară de piatră n'au voe. Ruși şi Ungurii totdeauna au 
fost ţărani boiereşti ai Moldovei. Ţiganii sunt împrăștieţi prin toată 
Moldova și nici un boier nu este carele să nu aibă robi vreo câteva salaşe de 
dânșii. Iară de unde și când a venit acest neam în Moldova, nici ei singuri 


nu știu şi nici în hronicile noastre nu se găseşte nimic pentru dânși, și toți 
vorbesc un grai amestecat cu multe cuvinte greceşti şi persieneşti şi nimic 
alta nu lucrează decât meşteșugul zlătăriei şi al ferăriei și asemenea sunt 
închipuiţi ca şi ceilalți ţigani de prin alte ţări, au asemenea năravuri ca și 
aceia; şi faptele lor cele mai mari și semnele cele pentru deosebire, le este 
trândăvirea şi furtişagul. 


Se mai zăbovesc pentru neguţătorie și Turci mulţi în Iași şi prin alte 
târguri, însă nu le este slobod să-și cumpere moșii nici întrun loc, cu cât 
mai puţin măcar să-și facă casă la târg sau la vreun sat, sau să-și zidească 
moschee adecă casă de rugăciune, sau să-și facă la vedere rugăciunile şi 
închinăciunile. Măcar că nici Poarta n'a silit ca să li se dea voe nici la unile 
de acestea şi măcar de ar da Dumnezeu, ca să aibă pentru acest lucru tăcere 
deapururea. 


Cei ce sunt adevăraţi Moldoveni, osebit de stările boiereşti, pentru care 
am pomenit mai sus, unii sunt târgoveţi, eară alții ţărani; târgoveţii sunt 
aceia, carii se află cu locuinţa prin oraşe şi prin târguri, iară ţăranii sunt 
aceia cari locuesc prin sate; cei de pe la târguri, nu sunt supuşi nimărui fără 
numai Domniei la care își plătesc dăjdiile lor și se îndeletnicesc la toate lu- 
crurile, iară neguţătorii sunt prea puţini din Moldoveni; pentrucă 
Moldovanului din fire este născută mândriea, sau să zic mai bine lenea, căci 
ei ori ce neguţătorie, socotesc că este lucru de rușine, osebit numai de 
neguţătoria cu pâinea care o fac ei pe moşiile lor. Și eu socotesc, că aceasta 
este pricina cea mai mare, de se găsesc prea puţini din Moldoveni târgoveţi 
bogaţi și căci este în ţară necontenit lipsă de bani, măcar de și se trec preste 
hotar afară mai multe lucruri, decât cele ce se aduc în lăuntru, căci negu- 
țătorii, cei streini, Turci, Jidovi, Armeni și Greci, carii se zic ţeleni, au 
apucat în mâini toată neguţătoria Moldovei, din pricina lenevirei patrioţilor 
noştri şi turme întregi de dobitoace mici şi mari, pre care le cumpără din 
Moldova cu puţin preţ, le duc pe la Stambul și pre la alte cetăţi şi acolo le 
vând cu preţ îndoit şi întreit. Însă fiindcă aceştia sunt cei mai bogaţi, nu au 
voie să fie cu moşii şi cu case statorniciți în Moldova, pentru aceasta banii 
cei mai mulți se petrec afară din ţară, iară preste Dunăre înapoi vin prea 
puţini și de abia sunt cu îndestulare pentru plătirea birului și ale altor 
cheltueli 'Turcești. 


Ţăranii nici nu sunt drepți Moldoveni, ci aceia cari se află țărani, se 
trag sau din Ruși, sau din Ardeleni cărora le zic Moldovenii Ungureni şi 
adevărat că în veacul cel dintâi după descălecarea Moldovei, cu totul a 
împărțit Dragoș celor ce venise cu dânsul, toată ţara cea nouă care a fost 
găsită golită de locuitori. Iară mai pre urmă văzând ei că nu este bine ca să 
lucreze şi să muncească boieri la boieri, pentru că toţi care era din neamul 
Romanilor se socoteau că sunt boieri și pentrucă neamul acesta fiind 
deprins numai cu armele, se socotea a fi mai vrednic, decât a se pune tocma 
să lucreze pământul; pentru aceia următorii lui Dragoș, au fost siliți să-și 
caute cu învoeala Domnilor, prin alte ţări de prin prejur şi să-și aducă oa- 
menii carii era deprinşi cu munca şi să-i aşeze pre la moşiile lor. 


Adevărul la pricina aceasta îl întăreşte singur numele ţăranului, care se 
zice la Moldoveni vecin, pentru adeverinţă, precum că aceia au fost întâi 
țăranii, carii au fost siliți la această muncă de armele cele cu noroc ale 
Moldovenilor. Și pentru aceia în ţara de sus, unde a început Dragoșești[i] a 
locui, sunt mai multe sate țărănești, iară în ţara de jos, unde au locuit ei mai 
în urmă, nu sunt alți ţărani, fără numai aceia, pre carii i'au cumpărat cu bani 
boierii dela cei din ţara de sus și i'au pus pe la moşiile lor, sau aceia pre carii 
i'au cumpărat ei dintre răzeșii aceia, carii pentru sărăcie ș'au vândut moșiile 
lor cele părintești şi i'au silit cu strâmbătate ca să primească jugul supunerei. 


Pentru aceea când trage un boier pre vre unul ca să-l supue cu 
judecată, lesne se poate veadea din ce stare este, căci dacă poate jăluitorul 
să adevereze, cum că neamul său ar fi stăpânit vreo moşie, (măcar de au și 
pierdut-o apoi din pricina sărăciei, sau a vremilor celor turburate), sau că ar 
fi fost în ciata călărașilor, sau a curtenilor, sau a aprozilor, atuncea îndată îl 
hotărăște judecata a fi slobod. Pentrucă la slujbele acestea, nimenea nu 
poate să încapă, fără numai oamenii cei slobozi. lară dacă n'are cu ce să 
adevereze aceasta, apoi unul ca acela rămâne subt stăpânirea boierului. 


Cei ce au fost aduși din ţara Leşească şi au fost așezați în mijlocul 
Moldovei, ş'au uitat limba lor, pentru îndelungarea vremii și au deprins pe 
această Moldovenească. Iară Ungurii, pentru c'au rămas nesmintiţi în legea 
lor cea papistăşească, își țin împreună și limba lor, măcar că și pre această 
Moldovenească toţi o înțeleg. 


Aceşti țărani toți ori și din ce limbă ar fi, sunt foarte aspru asupriţi, cu 
munca stăpânilor lor. Căci lucrul nu le este lor așezat cu hotărâre, ci numai 
singur în voia stăpânului stă câte zile să-i lucreze ei. lară banii sau 
dobitoacele lor, nu poate el să le ieie cu sila şi agonisindu-și țăranul cât de 
multă bogăţie, stăpânul său nu poate să ieie nici o parte dintrînsa; iară 
luând-o el cu sila, atuncea judecata îl sileşte ca să i-o dea înapoi. Însă voind 
el să-i facă strâmbătate, îl bate atâta de mult, până când ţăranul de bună voia 
sa îi dă ceeace cere el, iară ca să'l omoare, îl opreşte legea și întâmplăndu-se 
cu vre un chip ca să-l omoare, atuncea nu numai că stăpânul acela să judecă 
la moarte, ci încă şi femeia şi copii celui ucis se slobod cu pace. Pentrucă 
nici nu are putere asupra vieţii sau a morții unui Moldovean, fără numai 
singură Domnia. Iară să vânză vreun boier pre țăranul său, are voie, însă nu 
afară din satul întru care s'a născut și dacă voeşte să-și vânză toată moșia 
împreună cu țăranii, i să dă voie. 


Mărimea birului lor eate la voia Domniei și n'are nici nume, nici vreme 
hotărâtă și într'adevăr zic, că eu aşi socoti pre ţăranii Moldovenești, că sunt 
cei mai bicisnici decât toți locuitorii de sub soare, dacă împotriva voinţei 
lor, nu i-ar scoate din sărăcie rodirea pământului și săcerișurile cele bogate. 
Căci ei sunt foarte leneşi și trândavi pentru lucru, ară puţin, samănă puţin și 
totuşi seceră mult și nu se nevoesc ca să-şi agonisească cu munca, aceea ce 
ar putea ei să aibă, și se mulțumesc ca să adune în jătnițele lor, numai atâta 
cât socotesc că le va fi deajuns întrun an pentru hrana lor, sau până la 
pâinea cea nouă, dupre cum obișnuesc să și zică. Pentru aceea când se în- 
tâmplă vreun an neroditor, sau când îi împedică dela seceriş vre-o năpădire 
a protivnicilor, sunt în primejdie să moară de foame, și dacă au vreo vacă 
sau două, socotesc că le este destul pentru hrana lor și a copiilor, pentru că 
unele dintre dânsele dau pe zi câte 40 sau cel mai puţin 24 ocalè?! de lapte și 
dacă are unul 20 de stupi prea lesne poate din venitul lor să-şi plătească 
birul pe tot anul. Căci când este şi timpul dupre pofta prisăcarilor, atuncea 
fieşte care stup dă pre an câte şeapte roi. Apoi socotește, că la retezat din 
toți se scoate câte două sau şi mai multe oca de miere şi ocaua se vinde câte 
o rublă. 


Cei ce locuesc la munte, au oi, miere și poame cu îndestulare şi cei 
dela câmp au pâine, boi şi cai. Iară la cei ce sunt megieși cu Tatarii, le 
merge mai rău decât la toți. Căci 'Tătarii nu numai că fură dela dânşii toate 


cele ce pot să apuce, ci cu chip că merg cu războiu asupra Leșilor, răzbat în 
Moldova și fac prăzile cele mai mari, prind pre toţi locuitorii de prin sate și 
ducându-i cu dânșii, îi vând la Țarigrad cu chip că sunt Ruși, măcar că acest 
fel de năpădire de mult s'a oprit de multe ori prin poruncile împărătești, însă 
la aceasta cine poate să se păzească aşa bine, de șeretlicurile 'Tătarilor? Și 
pre cei ce îi duce întâmplarea la Țarigrad sunt mai norociţi; căci acolo dacă 
găsesc Capuchihaielile Domniei, pre vreun Moldovan robit, unde îl găsesc 
de acolo îl iau fără de plată și îl slobozesc cu pace. 


Cele ce am pomenit mai sus pentru ţăranii Moldovei, numai cu 
locuitorii din trei ținuturi nu se urmează asemenea. Căci ei măcar că nu sunt 
din starea boierească, însă nu sunt supuși nici la un boier şi sunt de sine ca o 
republică, adecă cel dintâiu este: Câmpul lung în ţinutul Sucevei și este 
ocolit cu cele mai înalte vârfuri de munţi și sunt întrînsul ca vreo 
cincisprezece sate şi fieştecare au obiceiuri și judecăţi ale lor deosebite. 
Uneori primesc și dela Domnie doi Vornici, însă de multe ori îi și gonesc 
afară din ţinut, când întărâtă cugetele locuitorilor asupra lor și se lasă în 
nădejdea cetăților ce au făcute din fire. Ei nu pricep lucrul pământului, 
pentru că nici au ţarini prin munţii lor, ci tot lucrul lor este numai păstoriea 
oilor şi împreună plătesc și ei bir pre tot anul, însă nu atâta cât li se cere lor 
dela Domnie, ci numai cât făgăduesc ei Domnilor la intrarea în scaun și 
așezământul acesta totdeauna îl înoesc ei prin trimişii lor, când se pune 
stăpânitor nou în Moldova şi când voeşte vre un Domn să urmeze mai aspru 
cu dânșii și să le arunce alte sarcini noui, atuncea ei nu stau îndelung la 
tocmeală, ci cu toţii nu voesc să le primească și fug prin părţile cele 
nerăsbătute ale munţilor. Pentru aceasta și Domnii, nici odată n'au cerut dela 
dânşii mai mult, fără numai atâta cât s'au îndatorit să dee. 


Uneori prin îndemnările unor capete răscolnice, au eşit ei de supt 
stăpânirea Domnilor și s'au dat supt paza Leşilor, care întâmplare a şi dat 
pricină unora din istoricii Leșeşti, de au zis, că Moldova a plătit dajdie la 
Leși. 


Însă aceasta este ştiut de fieşte carele: că Moldova mai înainte până a 
nu cădea supt stăpânirea turcească, avea aşezământ de pace cu Leşii, după 
cum mărturiseşte însuși vlădica Piaziţius, măcar că'i stă împotrivă Dlugoș, 
Sarniţius şi Oricovius. Iară după aceea începând a plăti haraciu la Turci, nici 


n'au avut Leşii gând ca să o silească să fie supt ascultarea lor, ci mai ales 
unii din Craii lor umbla să le dea ajutor, ca să se pue iarăși în slobozenia ce 
avea mai înainte. 


Al doilea republică mai mică, este Vrancea în ţinutul Putnei, la hotarul 
țărei Româneşti din toate părţile încunjurat cu munţi strașnici şi sunt întru 
dânsul 12 sate cu două mii de case și nici locuitorii aceştia n'au știință 
pentru plugărit. Pentru că și ei se îndeletnicesc cu păstoriea oilor, ca şi 
Câmpulungenii, şi plătesc pre an la Domnie o dajdie ştiută şi hotărâtă și se 
ţin cu legile sau obiceiurile lor iară porunci și judecători dela Domnie nu 
primesc. 


Al treilea, este Tigheciul, în ţinutul Fălciilor adică un codru ce este 
despre hotarul Tătarilor de Bugeag şi este pieptul Moldovei cel mai tare 
între Prut şi între Basarabia. Locuitorii plătesc la Domnie pre tot anul o 
dajdie mică și sunt toţi călăreţi şi mai nainte era ei la număr opt mii de 
oameni, iară acum deabia sunt două mii pentru oaste şi întrec cu vitejiea pre 
toți ceilalți Moldoveni, încât se obișnueşte a se zice pentru dânșii acest 
proverb „Cinci Tătari de Crăm, plătesc mai mult decât zece de Bugeag și 
cinci Moldoveni, biruesc pre zece Tătari de Crăm. lară cinci Codreni adecă, 
Tigheceni, bat pre zece Moldoveni”. Pentru dânșii am vorbit mai mult la 
partea întâea. 


CAP. XVII. Despre năravurile Moldovenilor 


Fiindcă ne-am apucat să arătăm năravurile Moldovenilor, pentru care 
lucru nici unii din cei străini, sau prea puţini au ştiinţă adevărată, dragostea 
ce avem asupra patriei noastre, şi neamul dintru care suntem născuţi, ne 
îndeamnă ca să lăudăm şi să închinăm pre locuitorii ţării, cărora avem să le 
mulțămim pentru iubirea noastră, ne stă însă și dragostea adevărului în cale, 
ca să lăudăm aceia, care cu dreptate ar fi să se hulească. Căci mai de 
mântuire le va fi lor, când li se vor aşterne slobode înaintea ochilor greșalele 
care le fac, decât să fie înșelaţi și amăgiţi cu vreo măgulire mângăioasa și 
apărare iscusită și prin aceia să creadă că urmează bine întru greşalele acele, 
pentru care toată lumea cea cu năravuri bune îi hulește. Deci noi din pricina 
aceasta voim să zicem curat, că noi la năravurile Moldovenilor nu putem să 


aflăm nimic lesne ca să putem lăuda, osebit de credința cea adevărată și 
primire de oaspeţi. 


Din toate greşalele care sunt obișnuite și pre la alți oameni, au și 
Moldovenii de nu prea multe, încă nu prea puţine. 


Năravuri bune sunt rari la dânșii, pentru că nu au nici creştere cum se 
cuvine, nici deprindere la năravurile cele bune şi pentru aceia cu greu se va 
găsi vreunul mai împodobit cu năravuri bune decât alții, de nu va avea vreo 
fire bună spre ajutor. 


Dârziea şi semeţiea este maica și sora lor, căci dacă are vreunul cal bun 
şi arme bune, atuncea gândește că nici un om nu poate să-l întreacă şi nu 
s'ar feri, de ar fi cu putinţă însuşi cu Dumnezeu să se lupte. Şi toți de obşte 
sunt îndrăzneți și semeţi, foarte înținaţi de a începe gâlceavă, însă prea lesne 
să liniştesc şi se împacă iarăşi. Luptă cu sabia câte doi numai, nu obișnuesc; 
şi țărănimea încă prea rar se întoarce la arme, numai din vorbe, ci cu bețe, 
cu ciomege şi cu pumnii astupă gura cea fără de omenire a protivnicului lor 
şi asemenea fac şi ostașii, rar săr cu sabia unul la altul numai din sfadă şi 
când se întâmpla aceasta vreodată, trebue aciea sa sufere pedepsele cele mai 
cumplite. Ei cu toţii sunt șegalnici şi veseli și inima nu le este departe de 
gură; însă dupre cum uită degrab mânia, asemenea și prieteşugul nu ţin 
îndelung și de băutură n'au greață prea mare, însă şi prea tare plecaţi asupra 
ei încă nu sunt. Desfătarea lor cea mai mare este uneori a petrece în ospeţe 
dela 12 ceasuri până la 9 după miazănoapte şi alteori şi până la revărsarea 
zilei şi beau până ce varsă. Dar aceasta încă nu se obişnuește în toate zilele, 
ci numai pe la sărbători mari şi earna când este vreme rea, şi sileşte frigul 
pre oameni ca să șează pre la casele lor şi să-și încălzească mădulările cu 
vin. Rachiu nimenea nu iubește, fără numai ostașii, iară ceialalți beau numai 
câte un pahar înainte de masă. Cei ce locuesc în ţara de jos și pe lângă 
hotarul țărei românești, iubesc vinul mai mult decât ceilalți. 


Odineoară s'au apucat pre rămas un Moldovean cu un Muntean, să 
vază carii sunt mai beţivi, Moldovenii sau Muntenii, șau mers pe podul din 
Focşani, care este hotar între Moldova și între ţara Românească și atâta sau 
gâlcevit amândoi cu paharele, până când a căzut Munteanul de multă 
băutură de vin. lar pre Moldovean pentru învingere, l-au dăruit Domnia cu 
boerie. 


Arcul îl întind ei foarte bine, şi se pricep a purta și sulița. Iar cu sabia 
totdeauna fac ei mai multă izbândă, iar puşte poartă numai vânătorii, pentru 
că zic că este lucru cu ruşine, să se lupte la oaste cu acest fel de arme, cu 
care nu poate să se cunoască nici meșteşugul războiului nici vitejia. 


Ei la începutul războiului totdeauna sunt foarte vitezi şi de al doilea 
mai slabi de inimă. 


lar dacă îi înfrâng protivnicii înapoi, atuncea prea rar au bărbăţie să 
înceapă de a treia oară, însă au învăţat dela Tătari de se întorc iarăşi înapoi 
din fugă şi prin această apucare cu meșteșug, au smuls biruința de multe ori 
din mâinile protivnicilor. 


Către cei robiți se arată acum cu blândeţe și acum cu tiranie, după 
cugetul lor cel nestatomic şi să ucigă pre vreun Turc, sau vreun Tătar, 
socotesc drept datorie creştinească şi pre cel ce se arată cu blândeţe către 
aceste neamuri, îl socotesc că nu este creștin bun; şi această urmare au 
adeverit-o ei prea cu îndestulare la pustiirea aceasta mai de pre urmă a 
Bugeagului, când a năvălit Petriceicu asupra Basarabiei, după războiul 
Austriecesc. 


Ei nu au măsuri în cugetile lor, când le merge bine sunt semeţi, iar de 
le merge rău părăsesc bărbăţiea și la vederea dintâiu nimic nu li se pare cu 
greu. lar dacă li se întâmplă la aceia cât de puţină sminteală împotrivitoare, 
atuncea cad în uimire şi nu ştie ce să facă şi la urmă, dacă văd că ostenelile 
lor sunt zădarnice, se căesc că s'au apucat însă prea târziu. 


Deci dar nu putem zice alt nimic, fără numai că. din prea osebită şi 
nemărginită provedinţă a lui Dumnezeu, o împărăție așa mare și înfricoşată 
a Otomanilor, biruind cu armele sale pre toată puterea romanilor în Asia și o 
bucată nu prea mică în Europa şi pre Unguri, Sârbi, Bulgari și alte stăpâniri 
nenumărate, aducând cu sila sub stăpânirea sa şi pre Greci norodul cel mai 
înţelept. Iar pre un norod așa prost şi fără de putere, n'a fost vrednică ca să-l 
silească cu război, ca să i se plece sub stăpânire şi mai pre urmă umblând de 
atâtea ori să lepede jugul cel primit de bunăvoe, totuși a rămas neatins şi 
nesmintit, atât la obiceiurile lui cele politiceşti cât şi la orânduelile cele 
bisericești. 


De alta, nu numai că Moldovenii nu sunt iubitori de știinţi, ci mai la 
toți le sunt şi urâte. Și așa nici numele științelor și ale meşteșugurilor 
frumoase nu le sunt lor cunoscute; și zic, că oamenii cei învăţaţi îşi perd 
minţea și când voesc să laude învăţătura cuiva zic că este nebun de ştiinţa 
cea multă și cel mai de ocară lucru este pentru că zic, că numai preoţilor se 
cuvine să, înveţe, iar pentru mireni este destul să citească și să scrie şi să-şi 
iscălească numele şi să știe cum îşi vor pune la isbod boii, caii, oile, stupii 
şi altele de acestea; iar celealte toate sunt netrebuitoare. 


Femeile lor măcar că nu le ascund de bărbaţi așa cu băgare de seamă 
ca Turcii, însă totuşi obișnuesc prea rar a se depărta de pe la casele lor, dacă 
sunt măcar de puţină ceva stare. 


Cucoanele boierilor sunt bine închipuite, iar pentru frumuseţe cu mult 
mai în urma celor proaste. Căci acestea sunt cu chip mai frumos, iar cele 
mai multe sunt desfrănate unele beau pe acasă vin mult, iar la adunare prea 
rar se arată vreuna beată. Pentrucă un obraz femeesc se socotește a fi mai 
cinstit cu cât mănâncă şi bea mai puţin pe la ospeţe, şi pentru aceia prea rar 
poate cineva să o vază aducând câte o bucăţică la gură, sau să-și deschiză 
buzele până întru atâta, ca să i se vază dinţii, ci aşa de tăinuit vâră bucatele 
în gură, cu cât îi este prin putinţă, și nimic nu socotesc mai de rușine, decât 
a se vedea părul capului la vreo femee cu bărbat sau văduvă şi este cea mai 
mare greşală, a descoperi la vedere capul vreunei femei. Însă fecioarele 
socotesc rușine să-şi acopere capul măcar cu cât de subţire pânză, pentrucă 
goliciunea capului, o înţeleg semn de feciorie. 


Celelalte obiceiuri atâta sunt deosebite, ca şi aerul în cele mai multe 
părți ale ţării. Locuitorii din ţara de jos, care sunt obișnuiți de mult să 
trăiască în răsboiu cu Tătarii, sunt ostași mai buni și oameni mai sălbatici 
decât ceialalți și mai mult sunt rescolnici și nestatornici şi dacă n'au niciun 
protivnic străin să bată războiu, atuncea de trândăvire prea lesne se amăgesc 
şi stârnesc zurba asupra mai marilor săi, însă şi însuși asupra Domniei. 
Pentru Dumnezeiasca slujbă au puţină ştiinţă și mulţi dintre dânșii, mai ales 
oamenii cei proști, cu toţii zic: că fieștecăruea om este hotărâtă dela 
Dumnezeu ziua morţii sale şi mai înainte de ziua aceea nu poate nimenea să 
moară, nici să piară la războiul“, şi aceasta le dă lor atât de mare bărbăţie, 
încât, uneori orbește se slobod asupra protivnicilor lor. A ucide, sau a prăda 


pre Turci, pre Tătari și pre Evrei, nu socotesc că este păcat nici ucidere, şi 
cei ce locuesc aproape de 'Tătari, fură și ucig cu sirguinţă şi când fac vreo 
pradă în ţara Tătărască, zic că n'au prădat, ci ş'au întors numai al lor înapoi, 
pentru că zic că Tătarii n'ar fi având acum alt nimic, fără numai aceia ce au 
apucat cu sila dela strămoșii lor. Prea curviea este rară la dânşii. Iară cei 
tineri nu numai că socotesc a nu fi păcat, ci încă le este cinste ca să iubească 
pre ascuns curviea până ce sunt holtei, asemenea ca când ar fi slobozi de 
toate legile. Pentru aceia de multeori se aude la dânșii vorba aceasta: 


„Fătul meu! fereşte-te de furtişag şi de ucidere, că eu nu te voi putea 
scăpa de spânzurătoare, iară pentru că te vei culca cu cineva, n'ai să porți 
frică de peire, numai să plăteşti banii pezevenchiului”. 


Primirea lor de oaspezi, care o arată către cei nemernici şi drumeţi este 
foarte vrednică de laudă, căci măcar că sunt prea săraci din pricină că se 
află megieși cu 'Tătarii, însă niciodată nu este să nu dee oaspețului sălaș și 
mâncare, ţiindu-l în dar trei zile împreună cu dobitocul său și pre cel 
nemernic îl primesc cu feţe vesele, ca când ar fi frate, sau altă rudenie a lor 
şi unii aşteaptă cu masă până la 7 ceasuri din zi și ca să nu mănânce singuri 
trimit pre slugi pe la căi, ca să cheme la masă pe câți drumeţi îi vor 
întâmpina. Numai singuri Vasluenii n'au lauda aceasta, că ei nu numai că își 
închid casele şi cămările de către oaspeţi şi când zăresc pre vreunul că vine 
atuncea se tăinuesc, îmbracă haine sparte, și vin înapoi în chip de calici, și 
cer milostenie însuși dela cei străini. 


Locuitorii de ţara de sus, au mai puţină pricepere la războiu și nici sunt 
deprinși așa bine cu armele, căci ei mai bucuroși îşi agonisesc pâinea în 
sudoarea feţelor sale ș'o mănâncă cu linişte și în odihnă. 


Asupra religiei sunt plecați mai până la Eres și nu numai în ţinutul 
Sucevei sunt vreo 60 de biserici de piatră și în toată ţara de sus mai mult de 
200 mănăstiri mari de piatră, ci încă și munţii sunt plini de monahi și de sa- 
hastri, carii acolo în liniște îşi jertfesc lui Dumnezeu viața cea cuvioasă şi 
singuratecă. 


Furtișag este între dânșii prea puţin, sau nici ca cum şi totdeauna s'au 
aflat buni credincioşi Domniei și măcar de s'a și întâmplat între dânșii vreo 
turburare, însă și aceea a fost numai din pricina boierilor de ţara de jos și 


mai înainte de a se căsători sunt curaţi și sunt oameni prea încuviințaţi cu 
cari prea rar se află asemenea vreunul din ţara de jos. 


In slujbele ţării sunt mai harnici decât ceilalţi și trebile gospodăriei le 
fac foarte bine și poruncile le plinesc cu cea mai mare râvnă şi la primirea 
oaspeţilor, se îndeletnicesc mai mult decât ceilalți locuitori din ţara de jos. 


Jocurile Moldovenilor au cu totul altă închipuire, decât pre la alte 
popoare, căci ei nu joacă doi cu doi, sau patru cu patru, ca Franţezii, sau ca 
Leşii, ci joacă mai multe obraze deodată, împrejur sau în rând și altădată nu 
joacă bucuroși, fără numai la nunte, când se ţin toți de mână și joacă 
împrejur cu pas potrivit după cântare, mergând despre dreapta spre stânga, 
atuncea se chiamă horă, iară când stau în rând şi se ţin de mână, însă fruntea 
şi coada slobodă, atuncea se chiamă danţ cu cuvânt Leșesc. 


La nunte sunt obișnuiți să joace mai înainte de cununie în ogradă, sau 
şi în drum şi adecă cu două rânduri, unul de bărbaţi și altul de femei și la 
amândouă rândurile pun câte un povăţuitor, om bătrân și cinstit, carele 
poartă în mâini toiag de lemn poleit și legat la capăt cu naframă cusută și 
unul dintre dânşii trage după sineşi pre ceilalți din rândul său, despre 
dreapta spre stânga şi iarăși despre stânga, așa încât să stea faţă în faţă. 
După aceia îndărăpt spate la spate şi apoi se întoarce fieştecare rând cu 
încordare atâta de încet ca să nu se încurce, încât abia se poate zări vreo 
mișcare și întru amândouă rândurile îşi alege loc fieştecarele după cinstea sa 
Cocoanele şi fecioarele boierilor, îşi iau loc dupre starea bărbatului, sau a 
tatălui lor, însă locul cel dintâi, este pentru povăţuitor, al doilea, pentru Nun 
şi al treilea pentru Mire. Asemenea şi în rândul femeilor este întâi 
povăţuitorul; apoi nuna, după dânsa mireasa, măcar de sunt și de stare mai 
proastă decât ceilalți iară la urmă se amestecă amândouă rândurile și joacă 
ocol împrejur, avându-și fieștecarele femeia sa din dreapta, iar holteii câte o 
fată de starea lor şi uneori obișnuește hora să se întoarcă în trei părți sau 
patru, sau și într'unul, dupre voia şi iscusinţa povăţuitorului. 


Osebit de jocurile acestea ce se obicinuese pre la veselii, mai sunt și 
alte jocuri cu eres, alcătuite cu număr nepotrivit adică 7, 9, 11 şi jucăuşii se 
chiamă căluşeri și se adună odată într'un an, se îmbracă în haine femeești și 
pun pe cap cunună de pelin împletită și împodobită cu alte flori, vorbesc cu 
glas femeesc şi ca să nu se cunoască, îşi învelesc fața cu pânză albă și in 


mâini poartă sabie goală, ca să taie cu dânsa ori și pre cine ar cuteza să le 
descopere faţa, căci puterea aceasta le-au dat-o lor un obiceiu vechi, aşa 
încât nimenea nu-i poate trage la judecată când fac vreo ucidere întru acel 
chip. 


Povăţuitorul cetei se chiamă Stareţă şi cel de al doilea Primicer şi are 
datorie să întrebe ce fel de joc pofteşte Stareţa şi apoi să spue celorlalți în 
taină, ca să nu auză norodul numele jocului, până când nu-l va vedea cu 
ochii, pentrucă ei au mai mult de o sută de sărituri şi unele așa de potrivite, 
încât aceia cari joacă se pare că nu se ating de pământ ci se poartă în văzduh 
şi cu acest fel de urmări, cu jocuri și cu săltări, prin toate târgurile şi satele 
se petrec acele zece zile, ce sunt între praznicul înălțărei, și a coborârei 
Sfântului Duh, şi într'această vreme nu se culcă ei nicăeri, fără numai sub 
strașinile bisericilor şi zic: că de se vor culca la alt loc, ar fi căzniţi de 
strigoaice şi când se întâlnesc pre drum două cete de călușări, bat război una 
cu alta şi ceata cea biruită face loc celeilalte şi după ce fac învoiala de pace, 
apoi ceata cea biruită este supusă celeilalte nouă ani și întâmplându-se să se 
omoare vreunul la acest fel de bătălie, atuncea nu se încape judecată și nici 
judecătorul nu întreabă pre cel ce a făcut ucidere şi cel ce intră în vreo ceată 
de acestea, trebue nouă ani în tot anul să se afle adunat dimpreună, iar 
întâmplându-se să nu se arate vreodată, atuncea zic ceilalți că este căznit de 
duhuri rele și de strigoaice și prostimea cea eretică crede, cum că ei au 
putere să gonească acel fel de boale. Căci ei fac vindecare într'acest chip, 
adecă: aştern la pământ pre acel bolnav și încep a sări și la o notă anume a 
cântării îl calcă fieştecarele dela cap până la călcâie şi mai pre urmă îi zic la 
urechi niște cuvinte alcătuite de dânșii într'adins și poruncesc beteșugului să 
se depărteze şi după ce fac ei aceasta de trei ori în trei zile, apoi urmează 
lucrarea care o nădăjduea ei; şi aşa într'acest chip cu prea puţină osteneală 
se pot vindeca boalele cele mai grele cari se împotrivesc meşteșugului 
doftoresc. Asemenea lucrare are nădăjduirea şi în farmece. 


CAP. XVIII. Despre obiceiurile logodnelor și a nuntelor în Moldova 


Fiindcă am arătat pentru purtările şi năravurile Moldovenilor, socotesc 
că cititorul cel iubitor de ştiinţă nu va fi nemulțumitor ca să-i descoperim în 
scurt şi obiceiurile ce au ei pe la logodne și pe la nunți. 


Ei căsătoresc pre copiii lor la vârsta care este hotărâtă de biserică și 
este rușine ca să-și ceară fecioara bărbat, căci obiceiul ţării este ca să-şi 
aleagă holteii loru-şi neveste, iară nu părinţii fecioarelor să-și caute gineri. 
Drept aceia plăcând unui holtei o fecioară, trimite la părinţii aceia starosti, 
cari se chiamă peţitori, cu cuvânt Latinesc, care este stricat din cuvântul 
petitores și aceştia ispitesc pre departe cugetele părinţilor fecioarei, ca să nu 
le fie atuncea rușine, când n'ar voi părinţii şi cunoscând că le este lor voia 
ca să o deie, apoi merg starostii în casa fecioarei cu toate rudeniile mirelui 
şi cel mai de frunte dintre starosti începe să aducă cuvânt, pre care l'am pus 
şi noi aice, pentrucă mai în tot locul obișnuește, să se facă cu aceste cuvinte, 
adecă: 


„Moşii şi strămoșii părinţilor noştri celor mai dinainte umblând la 
vânat prin codrii, au aflat această ţară, întru care ne aflăm și noi acum și ne 
hrănim şi ne desmierdăm cu mierea şi cu laptele dintr'însa. Deci prin pilda 
aceasta fiind îndemnat și slăvitul boer (N), a mers la vânat prin câmpi, prin 
codrii și prin munţi și a dat preste o fiară, care fiind ruşinoasă şi cinstită, nu 
a stătut față cu dânsul, ci a fugit şi s'a ascuns și viind noi pe urma ei, ne-a 
adus într'această casă. Deci, D-voastră trebue să ne-o daţi sau să ne arătaţi 
unde a fugit fiara aceasta pre care noi cu atâta osteneală și sudoare am 
gonit-o din pustie”. Şi mai adaogă încă și zice și alte alegorii şi metafore 
după cum se pricepe. 


Iară părinţii zic dintâi, cumcă acest fel de fiară n'a venit în casa lor, ci 
poate că ei i-au rătăcit urma şi ea se va fi ascuns aiurea, la vre-un megieș. 
Însă dacă silesc starostii ca numai decât să le-o arate, atuncea scot părinţii 
înaintea lor, o fată urâtă și bătrână, îmbrăcată cu strae sdrenţuroase, şi 
întreabă ei pe starosti de este această fiara aceia pe care o caută ei. Atuncea 
starostii zic, că nu este aceia. „Căci fiara lor este cu părul galben ca aurul, 
cu ochii ca de şoim, dinţii săi stau ca mărgeaua, cu buzele roșii ca cireşile, 
la trup ca o leoaică și la piept ca o gâscă, cu grumajii ca de lebădă, degetele 
mai gingașe decât ceara, și faţa mai strălucitoare decât soarele şi luna”. Şi 
dacă tăgăduesc părinţii dealdoilea precumcă nu au văzut de acel fel de fiară, 
atuncea starostii dau răspuns, zicând: „Că câinii lor atâta sunt de adul- 
mecatori încât niciodată nu i-au înșelat și acum le-au dat semnele cele mai 
adevărate, cumcă fiara aceia pe care o caută ei ar fi ascunsă acolea”. După 
aceea lăudându-li-se și cu arme şi cu silā scot apoi părinţii pre fiica lor, 


împodobită dupre putinţa şi averea lor și văzând-o starostii zic, că aceasta 
este fiara pre care o caută ei şi atuncea chiamă pre un preot, sau dacă acesta 
este împedicat cu alte trebi, apoi chiamă pre cei mai bătrâni din megieși și 
înaintea acestora își schimbă mirii inelele şi după aceea îndată iarăși 
tăinuesc părinţii pre fiica lor şi aşează masă și în vreme când şed la masă, 
hotărăsc ziua aceia întru care va să fie nunta. 


Iară dacă sunt mirii feciori de boieri, atuncea fără de învoeala Domniei 
şi fără de mărturia arhiereului nu poate să fie nici logodna nici cununia, căci 
cu pecetluitul sau mărturia arhiereului se ia aminte ca să nu se facă vreo 
nuntă în potriva aşezământurilor bisericei, şi cu învoiala și știrea Domniei, 
pentru ca să nu se unească mai deaproape prin legătura aceasta multe 
neamuri boiereşti fără de voia Domniei. 


Și după ce se hotărăște ziua întru care va să fie nunta, atuncea în Lunea 
cea dinainte merg rudeniile dimpreună atât la casa mirelui cât şi la casa 
miresei şi aduc muzicanți, cari rar pot să fie alții de cât numai ţiganii și se 
ospetează unii cu alţii şi după ce se râdică masa, apoi fetele şi alte femei 
cern făina cară este ca să fie pentru nuntă, pentru aceia să și zice, ziua 
cernutului, şi dacă sunt tot într'un târg sau întru'un sat, sau măcar dacă nu 
sunt tocma cale de 2 sau 3 zile depărtate una de alta, apoi atuncea se începe 
veselia nunţei de Joi, la amândouă părţile și ţine până Duminică. Iară 
Duminică se gătesc toți prietenii și rudeniile mirelui ca să aducă mireasa, şi 
trimit înainte conăcarii să spue de venirea mirelui și cei ce sunt adunaţi la 
mireasă, străjuesc la drum și caută să-i prinză până a nu sosi ei la casa 
miresei şi ei pentru ca să nu li se întâmple aceasta își caută cai foarte ageri, 
iară de se întâmplă să se prinză, apoi la oamenii cei proşti îi leagă pre dânșii 
foarte vârtos şi îi pun îndărăpt pre cai, iară la cei mai de frunte, numai cât îi 
încunjiură rudeniile miresei, şi luându-i între dânşii îi duc la casa ei ca când 
i-ar fi robit şi după ce sosesc acolo, îi întreabă pre dânșii ce caută? Iară ei 
dau răspuns că ar fi trimeşi să vestească război şi oastea încă îndată va sosi, 
ca să ia cetatea. Și după ce zic ei cuvintele acestea îi poftesc înlăuntru și îi 
silesc de bea vreo câteva pahare de vin și după aceia îi trimet earăși înapoi 
cu vreo câțiva din oaspeţii miresei și după ce văd oamenii miresei, că se 
apropie mirele, dau drumul conăcarilor cu ocări și degrab să întorc iarăşi 
înapoi şi dacă pot petrecătorii mirelui ca să-i ajungă pre dânșii, apoi 
asemenea îi leagă și ei şi iau împreună cu sine și după aceia adunându-se 


amândouă părţile de oaspeţi la casa miresei, fac întrecere cu alergarea 
cailor, dându-se bacşiș celui ce se arată mai cu vitejie. Adică la cei mai 
proşti o năframă, iară la cei mai cinstiţi postav de bun preţ, sau vreo pânză 
de mătasă, şi după ce se trimet oamenii înainte ca să puie semne unde să 
alerge și dând unul prin chiot semn ca să alerge, atuncea cei ce socotesc că 
au cai mai buni dau pinteni şi cela ce ajunge întâi ia acel bacşiș singur din 
mâna miresei și calului său i se pune cunună de flori împodobită. 


Seara după vecernie merg mirii la biserică cu toată slava câtă le este 
lor prin putinţă şi primesc cununia. În mijlocul bisericei se aşterne un covor, 
pe care stă mirele deadreapta şi mireasa deastânga şi sub dânsul pun 
galbeni, atât sub picioarele mirelui cât şi sub ale miresei, iară la oameni cei 
mai proşti pun taleri, un semn care se înțelege că ei nu caută la lume, ci 
toată mărirea sa o calcă în picioare. Lângă dânşii stau nunii cu două făclii 
potrivite şi așa le citeşte preotul slujba cununiei și le schimbă inelele câte de 
trei ori şi împodobindu-i pre amândoi cu cununi îi poartă pre la icoane ca un 
dant, cântând cântăreții obișnuita cântare. 


În vremea aceasta aruncă rudeniile pre la cei ce stau împrejur arginţi 
mărunți (parale), nuci şi hamei uscat, ca să arate că cer de la Dumnezeu 
dătătorul de viață numai timpurile cele roditoare de nuci şi de hamei, iară 
cealaltă bogăţie și însumuţare a lumei aceştia, pre toată trebue să o lepede. 
Pre urmă dă preotul la amândoi tinerii pâine întinsă în miere și gustă de trei 
ori ca un semn de iubire și de unire nedespărţită. Și pentru ca să dea preotul 
pricină privitorilor să râză la această prăznuire de veselie, îi amăgește de 
trei ori cu această îmbucătură, și luând sfârşit și obiceiurile acestea să întorc 
apoi cu toţii iarăși la casa miresei cu aceiași orânduială cu care au venit 
înhobotând fața miresei cu o pânză prea subțire de mătase roșie, priponind- 
o cu două săgeți pe care apoi le bat în perete la capul tinerilor, fraţii sau 
rudeniile miresei atuncea când este să se aducă mireasa la cămară. 


Și apoi mănâncă şi bea alte ori până la nouă ceasuri dimineaţa și după 
al noulea ceas să aduce pre masă un cocoș fript cu pene cu tot, iară unul 
dintre oaspeţi intră sub masă şi cântând ca cocoșul vesteşte revărsarea zilei 
şi după aceia dând toţi oaspeţii câte un bacşis bucătarului, să ridică de la 
masă, iară mirele cu mireasa, ţiindu-se de mână stau în mijlocul casei şi un 
scriitor citește cu glas izvodul cel de zestre și apoi zestrea aceasta care era 


mai înainte pusă într'o casă deosebit ca să o vază toți oamenii, se încarcă 
toată într'un car şi se aduce la casa mirelui. După aceia povăţuitorul sau 
vătăşelul miresei cere în numele ei ertăciune dela părinţii sei, adică: face 
pomenire pentru nașterea, pentru creşterea şi pentru alte faceri de bine care 
a avut ea de la dânșii și le mulțumește pentru dânsele și își cere 
blagoslovenie de la dânşii şi această blagoslovenie i se dă ei sau însuși prin 
gura părinților săi sau şi prin alții în numele părinţilor și pentru amândoi 
rugând pe Dumnezeu şi pe îngerul lor cel păzitor ca să-i păzească și să le 
dee dragoste deplin şi pat nespurcat şi apoi le dau la amândoi să bea câte un 
pahar de vin, care se chiamă băutura căii cei înțelepte; şi așa îi slobod dela 
sine şi când voiesc să iasă pe ușa casei, atuncea le stau înainte la ușă cu sa- 
bia scoasă, frații miresei sau dacă nu are fraţi apoi fraţii părinţilor ei și îi 
propesc stând în ușă cu sabia curmeziş ; iară mirele se rescumpără pe sine 
dela dânşii cu un cal bun sau cu alt dar ce are la îndemână și eşind să suie 
mireasa numai singură într'o trăsură dimpreună cu maica sau o soră a 
mirelui, pentrucă din casa părintească nu poate să ia cu sine nici slugă nici 
slujnică şi așa merge după bărbatul său carele merge înainte. Și după ce 
sosesc la casa mirelui mai deşartă vreo câteva pahare de vin și după aceia 
duce nuna pe tineri la cămară iară mirele să ia aminte ca să poată înţelege a 
doua zi oarece părinţii nevestii pentru fiica lor, căci ei a treia zi după nuntă 
vin la dânsa cu toate rudeniile lor ca să o vază, care se chiamă cale prea 
mare, pentrucă întru acea călătorie, dupre cum să întâmplă, sau se 
împărtășesc părinţii de cinste multă sau de rușine multă, căci dacă se află 
fiica lor fecioară, atuncea nu numai că sunt toate bune, ci încă îi şi 
ospătează cu masă frumoasă, la care se aduce după aceia și cămașa miresei 
pe un blid cu semnele fecioriei și o arată pe la toţi, la care obișnueşte să 
arunce fieşte carele câte un bacşiş mic însă aceasta se face numai între 
oamenii cei proşti, iară la cei cinstiţi să arată numai la socri. 


Iară dacă fiica lor şi-a fost stricat fecioria mai dinnainte, atuncea a 
doua zi după mâncare, chiamă mirele la sine pe toate rudeniile sale și le 
arată că nu ş'a găsit mireasa fecioară, deci ei caută căruțele cele mai rele și 
cu curele rupte înhamă pe părinţi în loc de cai, după ce vin şi Pe fiica lor o 
pun în căruţă, iară pe dânșii îi silesc cu bătăi ca să o tragă singuri până la 
casa lor; și aşa o ia înapoi ca pe o curvă și nimeni nu poate să le facă 
sminteală la drum. Iară îndrăsnind cineva săi sloboază pe dânșii, atuncia 


unul ca acela osebit de alte bătăi se mai pedepseşte și de către judecătorul 
locului ca un călcător de legile şi de obiceiurile ţării. 


lar zestrea miresei toată o opreşte bărbatul ei și toată cheltueiala care a 
făcut-o el la nuntă o plineşte cu porunca judecătorilor de la părinții aceia 
care nu şi-au păzit pre copilul lor. 


Și așa urmează între ţărani cu bieţii oameni aceia; iară cei mai de 
frunte își păzesc mai de aproape pe fetele lor, încât nu poate așa lesne să se 
întâmple unele ca acelea; iară de se și întâmplă să nu fie vre una fecioară, 
atuncea plinesc părinţii fecioria prin zestre mai mare, cu sate şi cu bani și 
nemulțumindu-se ginerele lor nici cu aceia, apoi părinţii iau pe fiica lor ia- 
răși înapoi şi lui îi dau voie ca să ia pe alta. 


Când cunună Domniea, atuncea se pune masă în curtea domnească și 
mirelui se dă asemenea gugiuman ca şi cel domnesc, împreună și un cal şi 
la masă şade deadreapta Domnului cu gugiumanul pre cap și toate slugile 
curței domneşti îl slujesc asemenea ca și pre Domnul lor și când merge la 
biserică, sau la casa sa, i se face alai ca şi cel domnesc, cu muzica Moldo- 
venească şi Turcească. 


A treia zi merge împreună cu mireasa, cu daruri la Domn și la 
Doamna, şi mulțămesc pentru o cinste aşa mare. 


CAP. XIX. Despre obiceiurile îngropărei în Moldova 


Moldovenii îngroapă pe morţi cu orânduiala aceea care este așezată de 
biserică; căci îndată după ce moare cineva îl spală cu apă caldă și până a nu 
amorţi trupul mortului îl îmbracă cu hainele cele mai noi și mai bune pre 
care le-a avut; și după aceia îl pun pre o năsălie în mijlocul casei sau a 
tinzii. Însă nu-l îngroapă îndată în ziua aceia dintâi ci aşteaptă până a treia 
zi; ca nu cumva să se întâmple să îngroape de viu pre vre un bolnav carele 
numai a fost leșinat. După ce aud clopotele se adună megieșii și se tânguesc 
şi ei împreună cu rudeniile mortului, şi în ziua îngropărei încă vin cu toții şi 
petrec pe mort la biserică, mergând preoții înainte şi rudeniile în urmă și 
după săvârşirea prohodului, îl îngroapă în ţintirimul bisericei. Iară, când 
moare vreun boier de oaste, atuncia caii lui se îmbracă cu postav negru și 


deasupra lor pun hainele cele mai de preț și înaintea năsăliei duc o suliță, 
întru care este spânzurată o sabie cu mănuchiul în jos; şi deamândouă 
părțile merg vreo câţiva ostaşi înzăoaţi și încoifaţi; şi în ochii cailor pun 
must de ceapă sau praf de pușcă, ca să se arate ca când ar plânge și caii 
asemenea ca oamenii pentru moartea stăpânului lor. 


Trupul unui boier îl petrece însuşi Domnul înpreună cu tot alaiul şi 
dacă a fost el unul din cei mai mari, atuncea merg înaintea lui cu semnul cel 
de boierie până la groapă și după aceia duc semnul iarăși înapoi și îl pun în 
spătărie, sau în divan şi locul boieriei lui rămâne deșert cel mai puţin trei 
zile. 


Jelirea nu este la toți de o potrivă, când moare vreun țăran, trebue 
feciorii lui să umble șase luni cu capul gol, măcar de este și la mijlocul 
ernei şi să-și lase părul şi barba și cât dedeparte să aibă a merge nu cutează 
să-şi învelească capul cu nimica. Asemenea și cei mai de frunte obișnuia 
mai înainte să urmeze patruzeci de zile; iară acum au părăsit acest fel de 
eres şi numai cât îmbracă haine cermite și-și lasă părul capului să crească. 


Iară când moare fratele vreunei fecioare de ţăran atuncea ea după 
obicei taie din părul capului său şi leagă la crucea care se pune la 
mormântul frăține-său şi ia aminte într'un an ca să nu lipsească de acolo sau 
să cază jos, iară întâmplându-se se lipsească atuncea mai pune iarăși deal 
doilea altă legătură de păr. 


Fi de obște un an de zile în toate Duminicele merg cu toții la 
mormânturi și plâng pe morţii lor și cei mai bogaţi năimesc femei care ştiu 
a cânta osebite versuri de jale, în care arată ele mișelia și ticăloşia vieţei 
aceştia, dupre cum se poate vedea dintr'un acest vers care mai toate au 
începeri asemenea: „Plâng și mă tâguesc, pentru viața cea rea a lumii 
aceştiea ce se rumpe ca şi aţa, și celelalte”. 


După aceia, ca când ar fi mortul viu așa îl întreabă pentru multe lucruri 
şi zic că s'a supărat pe lumea aceasta și nu voește să le dea răspuns: iar mai 
pe urmă zic; că pentru atâta rugăminte a rudeniilor lui, se umileşte şi începe 
să vorbească, şi învață pre dânșii ceeace au să facă și ceea ce trebue să 
părăsească şi zice cât de acum înainte nici va mai vorbi cu dânșii nici se va 
mai întoarce înapoi, pentrucă a început a gusta din desfătările raiului, care 


le-a gătit Dumnezeu slugilor sale celor credincioase și alte multe de aceste 
bârfituri femeești. 


Partea eclesiastică şi literară 
CAP. I. Despre religiea Moldovenilor 


Lenevirea celor mai nainte de noi, este singură pricina, de nu putem să 
spunem acum, ce fel de religie au avut locuitorii Moldovei mai nainte până 
a nu răsări soarele dreptății în părțile noastre, iară de vom voi să credem 
cum că Dacii cei vechi, s'au tras din Schiţi, dupre cum zic împreună și toți 
istoricii cei ce ne sunt nouă cunoscuţi; atuncea gândesc că și prepusul 
acesta, va fi adevărat, adecă cumcă și ei s'au închinat tot la aceiași idoli, de 
cari mărturisea hronicile Ruseşti că s'au închinat și Schiţii, adecă la Perun, 
zeul tunetului; Volos, al dobitoacelor; Pohvist, al văzduhului; Lado al 
veseliei; Cupalo, al săcerișului, și la alţi idoli ca aceştia, precum: Osliado, 
Corza, Daşuba, Striba, Semargle şi Mocoza. 


Și se vede că şi Romanii, pe cari nici un popor nu i-au întrecut cu 
eresurile, nu numai că n'au părăsit slujba cea veche a idolilor, ci încă au mai 
înmulţit-o şi cu de ai lor. Şi aceasta va crede prea lesne fieştecarele, numai 
de îşi va aduce aminte pentru Romani, cumcă ei ori şi când biruia vreo ţară, 
jertfea atât la idolii neamului celui biruit, cât şi la ai lor, ba încă și când au 
biruit ei Egipetul adecă pre Maica cea roditoare a idolilor, au și luat cu sine 
mulţi idoli de acolo şi aducându-i la Roma au jertfit împreună și acelora. 


La aceasta se mai adaugă și această credinţă, care avea toți cei ce era 
plecaţi cu totul asupra slujbei idoleşti; încât nu numai fiecare ţară, ci încă şi 
fiecarele casnic avea idol de casă păzitor vieţei sale și credea că poartă grije 
osebită pentru dânșii și cela ce nu se înpăca cu dânșii nici ţara sa nu putea 
să şi-o stăpânească cu norocire, nici în casa sa nu putea să trăească cu pace. 


Însă în vremea în care a secat în Moldova eresul păgânesc şi s'a primit 
legea creştinească, nu arată istoricii nici c'o mărturie luminată; ci se 
socotește cu părere, că întâi sub stăpânirea marelui Constantin s'au început 
în Dacia la vedere deprinderea religiei creștinești; pentrucă în vremea lui 
Constantie fiul marelui Constantin, avea amândouă Daciile arhiereii săi, 
după cum adeverează Tipicul soborului de la Sardiea. Și se poate ca și în 


vremea de mai nainte să vor fi plecat mulţi a urma steagului lui Hs.; prin 
învăţăturile cele sângerate ale Mucenicilor. 


lară acum tot neamul se ţine de biserica răsăritului şi nu are cugete 
streine nici pentru o închietură a credinţii şi nu părăseşte nimic din cele ce 
sunt poruncite de biserică și nu face nimica ce este oprit de dânsa. 


Vre un eres sau vre un eretic nu s'a arătat nici odinioară în Moldova, cu 
cât mai puţin să se poată încuiba. Poate că este și din pricina aceasta 
pentrucă poporul niciodată n'a primit teologie sholastică și meşteșugurile 
cele amăgitoare ale celor îmbolditori; ci a crezut că învățătura Evangheliei 
şi a sfinţilor părinţi şi fără de școale este îndestul pentru mântuirea 
sufletelor. 


Nici o religie nu este urâtă Moldovenilor ca acea papistășească, măcar 
de și ţin de biserica apusului mulțime de locuitori Unguri cari au și episcop 
la Bacău. Ei zic, că toate celelalte religii eretice sunt cunoscute și prea lesne 
se înțelege depărtarea lor dela biserica cea pravoslavnică; însă papistașii 
ascund chipul lor cel de lup sub cojoc de oaie, căci ei uneori numesc pe 
pravoslavnici fraţi şi uneori shismatici și achefalon, adecă fără de cap, 
pentrucă nu cinstesc pe Papa ca pe un cap al bisericii; iară alteori îi numesc 
eretici şi pentru aceia prostimea nu poate să deosebească binele de rău, ca 
să se poată păzi de veninul lor. 


Deci iată că neînduplecarea Moldovenilor la nici un fel de erez, se 
vede c'a fost statornică, rămâind dea pururea sub biserica răsăritului, căci 
fiecarele ce știe istoria bisericei, prea bine va fi știind, că Ungaria și 
Ardealul unde au fost locuit patrioții noştri mai înainte de descălecarea lui 
Dragoș, niciodată n'au fost supuse scaunului "Ţarigrădesc şi grecesc; ci 
totdeauna au fost sub scaunul Romei; drept aceia și locuitorii lor au fost fii 
ai bisericii apusului, până a nu răzbate într'însele eresurile lui Luter și ale lui 
Calvin; și fiindcă următorii lui Dragoş totdeauna și-au ţinut religia care au 
fost avut-o ei mai înainte acolo, căci nicăieri nu se zice c'ar fi părăsit ei 
biserica apusului şi s'ar fi lipit de biserica răsăritului; pentru aceia este ve- 
derat că tot aceiași învățătură a fost întru acea vreme și la biserica apusului 
pe care o are acum numai biserica răsăritului, pentru aceia se vede că în 
urma apusului au căzut din credința cea adevărată creștinească, însă nu 
răsăritul. Dar să lăsăm aceasta şi să venim la pricina noastră. 


Moldovenii ţin mărturisirea credinţei dupre cum au alcătuit-o sfinții 
părinţi, la soborul dela Niceea şi adăogirea papistășească o leapădă adecă: 
„Și dela fiul” şi pentru purcederea sfântului Duh, cred asemenea, precum 
zice Hs., la evanghelia dela Ioan; și dupre cum nu primesc purcederea dela 
fiul, asemenea nu primesc nici adăogirea lui Palama, care zice: „Dela Tatăl 
singur”. Au şeapte taine şi cina cea de taină o ţin dupre așezarea sfinţilor 
părinţi, a lui Vasile celui mare și a lui Ion Hrisostomului și o şi săvârşesc cu 
pâine dospită şi se împărtăşesc sub amândouă formele a pâinii şi a vinului. 


Icoanele sfinților le cinstesc, însă nu cioplite ci numai zugrăvite, dar 
zic că numai lui Dumnezeu singur se cuvine slujbă şi cred că drepţii încă 
n'a[u] ajuns desăvârşit desfătarea raiului, ci o aşteaptă până la ziua judecății 
împreună cu Pavel; şi au întru sufletele lor nădejde fără de îndoiaiă, care le 
pricinueşte lor bucurie nespusă, încât nu le lipseşte nimic pentru vredniciile 
lor. Iară pentru purgatorium, nu cred, însă adeverează, că păcatele cele mici 
se pot erta și după moarte, prin rugăciunile bisericei și prin milostenii. 


Sfânta scriptură o citesc în biserică dupre tălmăcirea celor 70 de 
dascăli; iar Vulgatele şi toate alte tălmăciri le leapădă. 


Osebit de Miercuri şi de Vineri, postesc de două ori întrun an, la 
vremile orânduite şi în postul mare și în postul prea curatei fecioarei, se 
înfrânează încă și de pește; și mai sunt unii carii din eres mare ce au, nici 
Lunea nu mănâncă carne și singuri ei îşi mai fac încă şi alte posturi, precum 
la praznicul sfântului Atanasie, Grigorie și Dimitrie; și unele din femei 
măcar de nu se şi îmbracă cu haine monahicești, se hotărăsc din bunăvoință 
ca să nu mănânce carne întru toată viaţa. 


Osebit de acestea, prostimea și în Moldova ca și întru alte țări, care 
încă n'are ştiinţă pentru învățături, este foarte plecată asupra eresurilor şi nu 
este încă desâvârșit spălată de tina sa cea veche; încât și la nunți, la 
îngropări şi la alte în tâmplări ştiute de dânşii, cinstesc prin versuri şi 
cântări, nişte dumnezeiri necunoscute și duhluitoare de idoli. Deci, adecă: 
Lado şi Manol=?!, Dzinal3%5], Dragaical37], Doinal5t!, Stahieal29!, Dracul din 
tăul“0l,  Ursitelel“li,  Frumoaselel“?l,  Simzienelel“5l,  Joimarţelel“l, 


Papaluga!®!, Chiraleical4®!, Colinda!47, Turcal4%81, Zburătorull*9], Miază- 

noapte!>, Striga, TricoliciullS2], Legătura, Deslegătura'>", Farme- 


cull], Descântecull5€!, Vergelatul!57]. Şi altele de acestea. 
CAP. II. Despre stăpânirea Bisericească 


Povăţuirea cea pre dinafară a Bisericii este numai a Domniei, care ia 
aminte cu sârguință și cu purtare de grijă, ca urmările şi învăţăturile 
bărbaţilor bisericeşti, să fie întocmai după așezământul credinţei şi ca nici 
unul dintre dânșii să nu se abată din drumul adevărului şi să tăinuiască 
inimă de lup sub cojoc de oaie, nici păstorul să nu fie leneș pentru turma sa, 
sau să-i dee vreo sminteală prin pildă rea. Iară purtarea de grije cea din 
lăuntru pentru suflete, cum să le îndrepteze pre calea cea cerească, este 
încredinţată Mitropolitului, care ca un păstor credincios şi ca o slugă 
privighetor al Domnului, cercetează bisericele sale și le aşează lor Arhierei 
carii de și nu are vreo înțelegere pentru știință, însă sunt plini de Duh sfânt; 
şi nimic nu părăseşte din cele ce socoteşte el că sunt de trebuință pentru 
păşiunea și pentru mântuirea oilor sale. Însă fiindcă după ce s'a înmulţit la 
număr locuitorii Moldovei, s'au prea îngreuiat lucrul acesta, încât un om 
singur nu era puternic ca să-l săvârșească, pentru aceea spre uşurinţa sa, s'au 
mai așezat în Moldova încă și alte trei scaune Arhiereşti, adecă: la Roman, 
la Rădăuţi și al treilea la Huși, însă celui dela Rădăuţi şi celui dela Huși, 
numai cât li s'a dat nume de Episcopi, iar cel dela Roman este Episcop 
desăvârșit şi i s'a dat voie ca să puie mitră pe cap, însă asupra tovarășilor săi 
celor doi, nu are el putere, ci numai protie înaintea lor. 


Mitropolitul Moldovei a luat blagoslovenie sau întărire la hirotonia sa, 
dela Patriarhul de Țarigrad, de când s'a așezat în Moldova scaun 
Mitropolesc și până pe vremea soborului dela Florenţia; iară atuncea la 
acest sobor, fiind Mitropolitul acel de atuncea al Moldovei, om prost şi 
puţin învăţat la Sfânta Scriptură, a iscălit și el toate așezământurile cele 
mincinoase și amăgitoare ale soborului, (împotriva solului ce l'a fost trimis 
cu dânsul Alexandru cel bun, Domnul Moldovei), numai ca să dobândească 
scaunul al șeaptelea ce i s'a fost făgăduit de către Papa, împreună și alte 
măriri; însă după ce s'a spart soborul nu a cutezat să se întoarcă iarăși înapoi 
în Moldova. Pentru aceea, Marco Arhiepiscopul dela Efes, a trimis 
Mitropolit în Moldova pe Arhidiaconul său, bulgar de neam, care a fost 
foarte vestit pentru cuvioşia şi pentru credinţa cea bună și fiindcă și Patriar- 


hul de Țarigrad s'a fost plecat în partea celor cu dușmănie, i-a poruncit lui 
ca să-şi caute blagoslovenia sa totdeauna la Arhiepiscopul de la Ohrida și 
dintr'acea vreme, obişnuia Mitropoliţii Moldovei să-și ceară blagoslovenia 
lor necontenit dela Ohrideanul până la începutul veacului trecut. 


Iară apoi după ce a luat Domnia Vasile Albanitul și căutând el ca să 
puie iar la întemeiere lucrurile cele ce ajunsese la neorânduială, prin 
lenevirea Domnilor celor ce au fost mai înainte de dânsul și prin alte 
turburări din lăuntru; pentru aceea i-a scris lui o carte Partenie, care era pre 
atuncea Patriarh la Țarigrad într'acest chip: „Facem înştiinţare Măriei tale, 
ca să știi, cum că biserica moldovenească totdeauna a fost supusă bisericii 
răsăritului la Maica cea adevărată și voitoare de bine tuturor creştinilor şi 
Mitropoliţii săi ca și toți ceilalți primea blagoslovenia lor dela scaunul cel 
de obşte al Ţarigradului și a fost sub această ascultare vreo câteva sute de 
ani, până pe vremea împărăției lui loan Paleologului, când s'a iscălit la so- 
borul de la Florenţia Mitrofan Patriarhul cel rău şi a adus prin aceia prepus 
asupra scaunului celui de obște şi cel mai dintâi al Ţarigradului, la toți 
iubitorii de credinţa cea adevărată. Însă după turburările acestea, curăţindu- 
se îndată din cale uneltele şi urzitorii beteșugului celui rău şi Biserica cea 
sfântă a lui Dumnezeu mireasa Mielului celui fără de prihană, s'a întemeiat 
iarăşi în odihna sa cea mai dinainte şi în cinstea sa cea veche, rădicându-se 
împreună și toate prilegiurile de vreun prepus rău. 


Deci se vede a fi lucru necinstit şi cu necuviință, ca Biserica 
moldovenească, care totdeauna a fost mădularea cea mai aleasă şi mai de 
frunte a Bisericii cei mari, să-şi caute blagoslovenia sa, la scaunul cel mai 
mic şi nu la cel mai mare. Pentru aceia te rugăm pre Măriea ta, smerenia 
noastră, împreună cu tot sfințitul sobor, ca să bine voeşti a întrupa iarăși la 
alt scaun mai vrednic, mădularea această cinstită a Bisericii şi să porunceşti 
ca Mitropoliţii Moldovlahiei (aşa numesc grecii Moldova) să-și caute 
blagoslovenie ca și mai nainte la scaunul nostru cel de obşte al Patriarhiei și 
cu adevărat va fi spre cinstea lui Dumnezeu şi spre slavă maicii noastre a 
Bisericii și nouă ne va fi pricină de bucurie veşnică.” 


Deci Domnul Vasilie, îndemnat fiind cu această scrisoare a Patriarhului 
şi a soborului, a poruncit îndată, ca de acolea înainte, să nu-și mai caute 


Mitropolitul Moldovei blagoslovenie aiurea, fără numai la Patriarhul de 
Țarigrad. 


Și mai pe urmă tot sub stăpânirea acestui Domn, adunându-se în laşi 
sobor din ţară asupra Iconoclastrilor şi alţi eretici din vremea aceia, a întărit 
şi această poruncă împreună cu învoiala și iscălitura tutulor Patriarhilor încă 
şi cu a Ohridianului. 


Mitropolitul Moldovei are cu totul osebită cinste la Biserica răsăritului, 
care alți Mitropoliţi n'au și măcar că n'are nume de Patriarh, dar nu este 
supus nici la unii, căci măcar că-și caută întărire şi blagoslovenie la 
Patriarhul de Țarigrad; însă acela nici îl poate scoate pre dânsul din scaun, 
nici poate să-l aleagă și nici este el îndatorit ca alți Mitropoliţi, să aştepte 
psiful dela Biserica cea mare a Ţarigradului, ci dacă dobândeşte întărire 
dela Domnie, săvârşesc punerea mâinei trei Arhierei din Moldova și trimit 
scrisoare cătră Patriarhul, cu înştiinţare cumcă „s'a ales (N) prin chemarea 
Duhului Sfânt, iară nu din altă pricină omenească și este om învăţat și 
cuvios şi temător de Dumnezeu”. 


Asemenea scrie şi Domniea cătră Patriarhul, altă scrisoare osebită şi-l 
roagă pre dânsul, ca și cu blagosloveniea sa, să întărească pre acel nou 
hirotonit. Iară Patriarhul nu poate cumva să nu priimească, ci trebue la toate 
să urmeze dupre cererea Domniei. 


El este slobod și de dajdiea aceia ce se dă Patriarhului cu nume de 
nowornroc noi Bondeiaci5! și nicio lege nu-l îndatoreşte pre dânsul ca să 
întrebe pre Patriarhul, ori și pentru care pricină ce este să se facă în Biserica 
Moldovei, căci el are putere asupra Bisericii sale asemene ca și Ohrideanul. 
Însă măcar că el este așa puternic în dregătoriea sa, nu poate nici să puie 
nici să scoată pe vreunul din Episcopii săi, căci numai Domniea are să 
cerceteze pentru purtările şi pentru învăţătura celor ce se fac Arhierei şi 
pentru pricinile acele pentru care ar fi să-i scoată, avănd putere ca să-i şi 
scoată, pentrucă aceste toate le-au oprit Domnii asupra sa și Mitropoliţilor 
au lăsat numai punerea mâinilor, dupre așezământul Apostolicesc. Însă şi 
Domniea măcar C'are stăpânire nemărginită asupra supușilor săi, fără de 
voia Mitropolitului nu poate nimic să schimbe, să adaoge sau să lepede. Dar 


şi legea această opreşte numai pre Domnii cei cuvioşi, iară când este 
vreunul călcător de lege, nu poate să-l oprească nicio lege. 


Mai este datoria Mitropolitului, când va hotărî Domniea pre cineva ca 
să-l pedepsească cu moarte atuncea să stea înaintea Divanului, sau să 
întărească judecata Domnească, sau să o îndrepteze, dupre hotărârea legilor. 
Și Domnii încă primesc aceasta ca nişte creştini şi iubitori de dreptate. 


Episcopii încă fără de zătihnire îşi săvârşesc datoriea chemării lor prin 
eparhiile lor, şi aşează preoţi, pe carii aflăndu-i cu vreo greşală mare, îi şi 
lipsesc pre dânșii de darul preoţiei, fără de nicio milostivire și nimine nu stă 
la această împotriva judecății lor, însă ca să puie ei sau să scoată pe vreun 
Egumen, sau vreun Arhimandrit, nu li s'a dat acest fel de putere; şi aceştia 
stau numai sub Divanul domnesc și când fac vreo greșală mai mică, atuncea 
se pedepseşte fieştecarele, cel mai mic de cătră cel mai mare, adică pre 
Diacon îl pedepsește Preotul său, pre Preot, Protopopul; pre leromonah sau 
pre Monah, îl pedepsește Egumenul sau Arhimandritul său; pre Protopop, 
pre Egumen şi pre Arhimandrit, Episcopul; și pre Episcop, Mitropolitul; 
iară pre Mitropolit îl pedepseşte Domniea. Însă Domniea se pedepsește 
numai singură de conştiinţa sa şi de Dumnezeu, carele a pus pre Sultan ca 
să îndrepteze şi să pedepsească uneori pre Domni. 


lar la greşalele cele mai mari, care sunt vrednice de a se pedepsi cu 
moartea, sau cu lipsirea darului hirotoniei, stau sub judecata Episcopilor săi, 
numai Preoţii, leromonahii și Monahii; iară Egumenii, Arhimandriţii şi 
Episcopii, se pot pedepsi numai de către Domnie. Însă și datoria Episcopilor 
este, când vre unul dintre aceştia face oareșce împotriva canoanelor 
bisericeşti, sau altele, să înştiinţeze cu scrisoare pre Mitropolit și atuncea el 
arată pricina la Domnie. 


Mitropolitul are pe an dela fieştecarele preot din Eparhiea sa, câte două 
sute de aspri și o piele de vulpe, sau de jder, iară alta nu poate să mai ieie 
nimic. Și dela Episcopi încă n'are nicio dajdie, fără numai cele ce îi dăruesc 
ei lui de bună voia lor. Așijderea și Episcopii au asemenea venit de prin 
Eparhiile lor. 


CAP. III. Despre Mănăstirile din Moldova 


Toate mănăstirile din Moldova sunt așezate întocmai și urmează 
canoanelor acelora care sunt scrise pentru Monahi, de sfântul Vasile. 


Mănăstiri mari cu Arhimandriţi, sunt numai patru, iară mai mici cu 
Egumeni, sunt mai mult de două sute şi mai pre atâtea și schituri, pe care le 
au sub stăpânire mănăstirile acestea. 


Acestea sunt unele închinate şi altele slobode. Acelea sunt închinate la 
Ierusalim, sau la Sinai, sau la sfântul Munte. 


Căci, în Moldova s'a făcut obiceiu, când cineva din Domni sau din 
boieri face vreo mănăstire, atuncea își împărțeşte toată averea sa întocmai 
copiilor săi şi mănăstirii, adecă, pre câtă parte la fieştecarele din copii, pre 
atâta dă el şi mănăstirii şi dacă se teme ca nu cumva după moartea sa să se 
strice şi să se răsipească mănăstirea, atuncea o închina el la o mânăstire mai 
mare, la care socoteşte el din părțile ce am arătat şi atuncea Arhimandriţii 
mănăstirilor acelora, se îndatoresc ca să iee asupră-le purtarea de grijă 
pentru mănăstirea aceia și să privigheze, ca să aibă monahii purtări bune şi 
cinstite, dar și din venitul mănăstirei numai atâta lasă în urmă cât socotesc 
că este de trebuință pentru hrana fraţilor, iară pre celălalt venit îl ia pentru 
trebuinţa mănăstirei celei mari și-l trimit acolo pre tot anul. 


La mănăstirile cele slobode trebue fraţii singuri să-și are şi să secere şi 
în ceasurile care sunt slobode de trebile cele Duhovnicești, trebue să 
muncească cu mâinile la cele ce li se poruncește de către Egumenul, adecă 
la vii, la ţarini și la grădini şi să strângă rodurile acestora pentru folosul 
mănăstirei. 


Toate mănăstirile dau pe an dajdie la Domnie, după mărimea moșiilor, 
ce au sub stăpânire, iară Mitropolitul și Episcopii, nu dau nimic și Monahii 
toți atâta sunt de ascultători la canoanele sfântului Vasile, încât mai bucuroși 
ar muri de o sută de ori, decât să bage în gura lor carne măcar odată fiind 
chiar sfătuiţi şi de vre-un doctor și din mânăstire afară nu ies nici odinioară, 
fără numai atuncea când sunt trimeși de Egumenii săi, sau cu altă trebuință 


a sa, însă cu blagoslovenie. Economia casii e asupra celor mai bătrâni și mai 
vechi și primirea oaspeţilor care se păzeşte pre la toate mănăstirile este 
foarte de lăudat, căci nemermicind orice strein, creştin, jidov, turc, sau 
armean, nu numai că au datorie să-l primească cu bucurie, ci încă și un an 
deplin, dacă voeşte să şează, trebue să-l hrănească după putinţa mănăstirei, 
cu cinste şi fără de cârtire, împreună şi pre toţi cei ce sunt cu dânsul și 
dobitoacele sale. 


CAP. IV. Despre limba sau graiul Moldovenilor 


Istoricii arată osebite cugete pentru alcătuirea limbii Moldoveneşti, 
mulți dintre dânșii zic că este alcătuită cu schimbare din limba latinească, 
fără de a fi împrumutată și dela alte limbi; iară alţii zic, că este din cea 
italienească. Însă noi vom arăta temeiul despre amândouă părţile, ca să 
poată cetitorul să înțeleagă adevărul mai cu amăruntul. 


Aceia cari zic că limba Latinească este maica cea adevărată a limbei 
Moldoveneşti, se razimă pe aceste temeiuri; adecă zic: 


I. Că bejenarii Romanești, au venit în Dacia cel mult mai nainte până a 
nu se strica limba Romanilor în Italia, prin năvălirile Goţilor și ale 
Vandalilor; şi cumcă nici unii din istorici nu arată că s'ar fi întors ei iarăşi 
înapoi la Italia în vremea când stăpânea barbarii și pentru aceia locuitorii 
din Dacia n'au avut de unde să-şi schimbe limba lor cea veche. 


II. Cumcă Moldovenii nici odinioară nu s'au chemat Italieni, precum 
s'au chemat alți Romani în multe locuri după aceea, ci totdeauna ș'au ţinut 
numele său cel vechiu, pe care îl avea toți Romanii, când era Roma cetatea 
a toată lumea, măcar că aceasta nu stă împotrivă, căci Ungurii și Leșii îi 
numesc pe dânșii Vlah; care nume obișnuesc neamurile acestea să-l dea şi 
Italienilor. 


Iară eu mai bucuros cred, că neamurile acestea fiind învecinate şi mai 
cunoscute cu Moldovenii, întâi Moldovenilor au dat acest nume Vlah și 
apoi mai pe urmă la Italia; însă nu lau luat dela Italia ca să-l dea 
Moldovenilor. 


III. Că. adeverinţa cea mai cu temeiu pentru zisul acesta, sunt cuvintele 
cele multe curat latinești, care încă tot se obișnuesc în limba 
Moldovenească, care în cea ltalienească nici odinioară nu se află; iară 
cuvintele acelea pe care le au adăogit în limba lItalienească, Goţii, Vandalii 
şi Longobarzii, nici cum nu se află la Moldoveni. 


Şi pentru ca să arătăm mai luminat am pus aicea aceste cuvinte: 


Latineşte Italienește Moldovineşte 
Incipio Comincio Încep 

Albus Bianco Albu 

Civitas Cita Cetate 
Dominus Signore Domn 

Mensa Tavola Masa 
Verbum Parola Vorba 

Caput Testa Capul 
Venatio Caccia Vânat 


Iară cei ce mărturisesc cum că limba Moldovenească este alcătuită din 
cea ltalienească zic aşa: 


I. Că are tot aceleaşi vorbe ajutătoare am, ai, are, ca și cea Italienească. 
II. Că articulii ei, sunt asemenea ca şi la aceea. 


III. Că oarecare cuvinte sunt cu totul ltalieneşti, adecă: schiop, 
italieneşte schiopo; iară latineşte claudus, precum şi cerc, italienește cerco, 
iară latinește quaero și fiindcă cuvintele acestea sunt necunoscute în limba 
latinească, pentru aceea, nu pot să fie aiurea, decât din cea italienească. 


Insă cei ce cugetă precum am arătat dintru întâi, zic împotrivă aşa: 


I. Că Moldovenii au adevărat vorbele acelea ajutătoare, însă nu 
italieneşti ce însuși ale lor. 


II. Că asemenea aceasta este și cu articulile cuvintelor, căci nici cu o 
parte din graiu, nu se depărtează mai mult limba Moldovenească de către 


cea italienească decât cu acestea, pentrucă Italianul pune articulul înaintea 
cuvântului, iară Moldoveanul îl pune pe urma cuvântului; adecă italieneşte 
l'uomo, la moglie și moldoveneşte, omul, femeia. 


Și Italianul are numai un articul bărbătesc adecă singuratic; il, și 
înmulţit gli sau i și femeesc singuratic la înmulţit le; iară Moldovenii au 
două articule singuratice, ul și le, pe cel dintâi îl pun la cuvintele cele ce se 
încep cu literă glasnică; iară pe celălalt, la cuvintele, ce se încep cu literă 
neglasnică; adecă omul, latineşte homo; calul, latineşte equus; scaunul, 
scamnum,; vasul, vaso; şarpele, serpens; cânele, canis și altele. 


Iară la număr înmulţit pun articolul ii, pe urma cuvintelor celor ce 
însemnează lucru viu; precum caii, oamenii, latinește equi, homines; iară 
lucrurile cele moarte se sfârşesc cu articulele, precum ca scaunele; vasele, ş. 
c. l. 


Articule femeeşti încă au două singuratice adecă, ea şi a, precum: 
muerea, găina; latineşte mulier, galina, iară cuvintele care se sfărşeşc cu e, 
dobândesc la înmulţire articula ile; adecă găina, găinile. 


III. Cumcă poate să se prepue cu adevărat, că cuvintele acelea, care se 
asemenează mai mult cu limba ltalienească decât cu cea veche a Romanilor, 
să fie rămas în limba noastră dela Genovezi, din pricina însoțirii cei multe 
ce avea Moldovenii cu dânşii, când stăpânea ei schelile mării Negre, căci 
într'acest chip au împrumutat Moldovenii cuvinte și dela Greci, dela Turci și 
dela Leşi, după ce au început a face neguţătorie cu dânşii, adecă, dela Greci, 
pedeapsa, noi6evoic; chivernisirea, uvBepvnoic; snopirel59 npononm50!: 
azima, &(vuov; drum, 6pouoc; pizma, neioua. 


Deci fiind c'am arătat zisele despre amândouă părţile, noi nu putem 
hotărî care dintre amândouă să fie mai adevărate, pentrucă ne este frică ca 
nu cumva din dragostea patriei să ni se întunece ochii și să prisosim oarece 
şi apoi să cunoască alți mai bine; pentru aceia lăsăm asupra cititorului, ca să 
judece însuși, iară noi ne îndestulăm ca să arătăm aicea numai zisul lui 
Cavatie carele zice, adecă: 


„Este de minune că limba Moldovenească are mai multe cuvinte 
Latineşti decât Italieneşti, măcar de şi locuiesc acum Italieni, unde au locuit 


A 


mai înainte Romanii”, însă poate să nu fie până întru atât de mirat, pentrucă 
Italienii şi-au schimbat limba cu mult mai în urmă; după ce a venit neamul 
Moldovenesc în Dacia. 


Și fiindcă în limba Moldovenească să află oarecare cuvinte, care nu 
sunt nici latinești nici de pe la alte limbi de prin prejur, pentru aceia se vede 
că sunt rămăşiţe de pe la Dacii cei vechi, căci nimic nu poate să ne 
împedice pe noi a nu crede cumcă bejenarii Romanești după ce au venit în 
Dacia, şi-au năimit loruși slugi din Daci, sau poate că rămâind vreunul fără 
de femei, s'a și însurat luându-și femei dela Daci și cu acest chip lesne și-au 
putut amesteca în limba lor cuvinte streine; precum stejar, pădure, 


hlăşteul€1!, cărare, grăesc, privesc, nemeresc. 


De alta și limba Moldovenească are ale sale răspicări sau rosturi ca şi 
toate alte limbi. 


Vorba cea mai împodobită este împrejurul Iaşului în mijlocul ţării; 
pentrucă oamenii cei ce sunt în partea aceasta se mai supţiează, fiindcă sunt 
aproape de curtea Domnească. 


Cei ce locuesc la Nistru, amestecă multe cuvinte leșești; și vasele 
pentru care au trebuință în casă, încă le numesc cu nume Leșeşti, încât de 
abia pot să înţeleagă ceilalți Moldoveni. 


Și ceice locuesc în partea muntelui despre Ardeal obișnuesc adese ori 
cuvintele Ungureşti. 


Iară Fălcenii amestecă limba cu cea 'Tătărească și Galaţienii cu cea 
Grecească şi cu cea Turcească. 


Iară partea femeească din Moldova are cu totul altă vorbă decât partea 
bărbătească; căci ele schimbă silaba bi și vi în ghi și hi adică în loc de bine, 
zic ghine; vie, hie şi silaba pi o schimbă în chi; precum pizma, chisma, 
piatră chiatră; încă și un bărbat când se deprinde cu vorba aceasta cu greu 
poate să se desveţe şi se vădeşte singur pe sine zicând, c'au șezut prea mult 
în braţele maicăsa; pentru aceia şi ocăresc ceilalți pe unii ca aceia, zicându- 
le feciori de babă. 


Muntenii şi Ardelenii, au tot o limbă cu Moldovenii, numai cât le este 
vorba puţin mai groasă, precum giur, Românul jur, Dumnezeu, Dumnezău, 
acum, acuma, acela, ahăla și mai au ei și alte cuvinte care nici sunt 
cunoscute Moldovenilor, iară la scrisoare nu le obişnuesc ci urmează 
întocmai după ortografia graiului Moldovenesc și cu aceia cunosc ei 
într'adevăr, că vorba Moldovenească este mai curată decât a lor, măcar de și 
nu o mărturisesc fiind opriţi de antipatiea ce este între Moldoveni și între 
Munteni. 


Și cu mult mai prost vorbesc Cuţovlahii, care locuesc în Rumele pe 
hotarul Macedoniei, căci ei îşi amestecă limba foarte ciudat cu cea gre- 
cească și albaneză, amestecând în cuvintele Româneşti uneori câte un vers 
întreg grecesc şi alteori câte unul arnăuţesc, şi ei înţeleg între sine destul de 
bine limba aceasta încurcată; iară un Grec, sau Albanit, sau Moldovean nu 
este puternic să înțeleagă nimic; însă când ar fi câte trei aceştia la un loc şi 
auzind vre un Coţovlah vorbind, ar putea să înțeleagă ceeace zice el, când 
îşi vor tălmăci fiecarele versul limbei sale unul la altul. 


CAP. V. Despre literile Moldovenilor 


Mai nainte de soborul dela Florenția avea Moldovenii litere Latinești, 
după pilda tuturor celorlalte popoare, a căror limbă încă este alcătuită din 
limba cea Romană, iară apoi după aceia unindu-să la acest sobor 
Mitropolitul Moldovei cu Latinii; şi diadohul său Teoctist Bulgarul, 
diaconul lui Marco Efesanul, pentruca se lipsească aluatul Latinilor din 
biserica moldovenească, ca să rădice prilejul să nu poată ceti amăgiturile lor 
oamenii cei tineri, au îndemnat pe Domnul Alexandru cel bun, ca nu numai 
pe oamenii cei ce avea cugete străine la credința pravoslavnică, ci încă şi 
literile latine să le lipsească din ţara sa și să primească în locul lor pe cele 
slavone şi cu râvna aceasta prea mare și fără de vreme, s'a făcut el urzitoriul 
cel dintâi al celui dintâi al barbariei întru care se află Moldova acum. 


Iară fiindcă literile slavoneşti n'au fost deajuns pentru rostul tuturor 
cuvintelor acelora pe care le-au schimbat neamul Moldovenesc din limba 
latină, cât şi pentru acelea pe care le-au împrumutat ei de pe la neamurile 
cele învecinate; pentru aceia a fost ei nevoiţi ca să mai afle și alte litere 
pricinuind cu aceasta limbii Moldovenești mai multe litere decât la toate 


celelalte limbi din Europa adecă 47 împreună cu alte semne prosodicești și 
ortograficeşti.1521163] 


Literile capitale ale Moldovenilor, sunt asemenea ca ale Grecilor şi ale 
Slavonilor şi amândouă soiurile obişnuesc ei întocmai. 


În răvaşe şi în catastive se obicinueşte scrisoarea Moldovenească; iară 
în cărţile cele bisericeşti şi în hrisoavele Domnești în isvoadele visteriei şi 
alte scrisori ale curţii, de două sute de ani, nu se obişnueşte altă scrisoare 
afară numai cea Slavonă, pentru aceia şi feciorii boierilor, altă limbă nu 
învăţa fără numai cea Slavonă întru care nu poate să înveţe alte științe și în- 
văţături, ci după ce deprinde a ceti, trebuia să înveţe de rost ceaslovul și 
psaltirea, și după aceea li se tâlcuea evangheliea, faptele apostolilor şi cele 
cinci cărți ale lui Moisi; iară celelalte scripturi din legea veche prea rar; 
asemenea aceasta învăţa şi fetele boierilor, pentru că mai bine să poată a 
ceti şi a scrie în limba sa, iară ca să înveţe gramatica Slavonească, prea rar 
se afla cineva; pentrucă în limba aceia era prea puţine gramatici şi mai ales 
numai aceia pe care a făcut-o Macsim dela Candiea carele s'a sfinţit şi aceea 
încă numai odată s'a tipărit în Moldova. 


Însă în veacul trecut sub stăpânirea Domnului Vasilie Albanitul, 
întorcându-se Moldova iarăşi sub ascultarea scaunului 'Ţarigradului, au 
început ei iarăși să se deștepte și să vie la lumină dintru întunericul cel 
adânc al barbariei, care se lăţise asupra ţării, căci întăiaşi dată prin 
economia Domnului acestuea, s'a așezat în lași școala grecească şi a 
poruncit ca să se primească Monahi greci pe la toate Monastirile cele mari, 
ca să înveţe pe feciorii boierilor ştiinți şi învățături în limba grecească şi a 
rânduit ca să fie în biserica cea mare o strană de cântăreţi grecești şi 
Liturghiea să se slujească jumătate greceşte și jumătate slavonește, după 
cum urmează şi până acum întocmai. 


Și au făcut împreună şi tipografie Grecească şi Moldovenească și a 
poruncit de a tipărit cărţi bisericeşti şi legi și cu acestea a dat el prilej de s'a 
obișnuit a se ceti în limba Moldovenească, întâi numai Evanghelia și faptele 
Apostolilor, iară mai pre urmă și toată liturghiea; iară pe urmă după vreo 
zece ani, a urmat aceștii rânduele frumoase și Șerban Cantacuzino Domnul 


țării Româneşti şi a aşezat în ţara sa şi el școale greceşti, împreună și 
tipografie Grecească şi Românească. 


Iară la sfârșitul anului trecut!5! a început unii din Moldoveni să înveţe 
şi latineşte și la acest lucru vrednic de laudă a făcut întâi început și pildă 
celorlalți un Miron Logofăt și istoric mai adevărat al Moldovenilor, 
trimițându-și feciorii săi în ţara leşească ca să înveţe limba latinească şi 
meșteșugurile slobode. 


După aceea a adus în Moldova și Domnul Duca, pe un Monah Engal şi 
pe un tânăr anume loan Papie (care după aceea la Moscova i s'a dat nume 
Comnen şi a fost pe urmă şi Mitropolit la Drista) şi iau pus pe dânșii 
dascăli Beizadelelor sale. 


Și mai pe urmă a adus în Moldova și tatăl nostru Constantin Cantemir, 
pe un Monah foarte iscusit anume leremiea Cacavela născut la Candiea și a 
învăţat pe fii lui și pe alți feciori de boieri; şi dintr'acea vreme a început 
mulți din Moldoveni să înveţe grecește, latineşte și italieneşte. 


Sfârşit 


Note 


[1]î Vezi în istoria lui cea turcească la viaţa lui Mohamet II, fața 143 şi 
144. 


[2]1 Vezi adunarea Istoriilor ruseşti, cartea a III-a, faţa 256. 


[3]: Adică Români albi, în opoziţiune cu Kara Iflak (Vlach) Români 
negri care sunt locuitorii ţării româneşti. 


[4]î Se cheamă rutean, pentrucă odinioară a fost al Rutenilor supuși ai 
regatului Poloniei. 


[5]i Şi mai cu seamă: sare, miere, unt, ceară și mult lemn, care se 
transportă nu numai la Constantinopol, dar până și m Egipt şin Africa 
Turcilor, pentru a construi năvi și case. 


[6] La Ptolomeu Gerasus, sau Ammiann Porota, la Grecii vechi 
Pyretus. 


[7]: Odinioară Tyras, Grecii moderni îi zic Dinastris, Turcii Turla. 
[8]1 Pare a se trage din vechiul nume Brythologi. (Bonfiniu). 


[9]: Nu numai Moldovenii, ţin că acest lac se numeşte aşa dela poetul 
Ovidiu. dar şi vecinii Poloni sunt de această părere și anume Saroniciu în 
descrierea Poloniei, zice că, „Lacul lui Ovidiu este între Hypanu şi Nistru, 
aproape de gurile acestuia”. Acolo se vede un zid legat cu plumb, care se 
întinde până la mare, cale de o jumătate milă. (Vezi Cap. IV). 


[10]: Cum că Ovidiu a fost exilat în Sarmaţia și urbea Tomi; spune el 
însuşi când zice: „Ne mea Sarmaticum contegat ossa solum”. lar în satul 
Isaccea se găsește o lespede de mormânt pusă pesemne de către un leah: 


„Hic situs est vates, quem diri Caesaris ira 
Augusti patria cedere iussit humo. 
Saepe miser voluit patriis occumbere terris, 
Sed rustra; hunc illi fata dedere locum.” 


Sarnicius, Annal. 1. 2. cap. IV și ultimul. 


[11]1 Se vede urmele unui vechiu târg cu acest nume, tot în partea 
unde se pune Poloda Daciei antice. 


[12]1 Textul inscripţiei avea greșeli în ediţia din 1825 (1851?) așa 
încât aici a fost redat după originalul în limba latină. 


[13]1 Pe malul apusan al lacului se văd în mijlocul pădurilor celor dese 
urmele unei vechi cetăţi, pe care locuitorii o numesc Orchii. Judecând după 
poziţiunea locului ea corespunde cu Petrodava vechei Dacii. 


[14]: După poziţiunea lacului şi oarecare asemănare a numelui, se 
crede a fi Sandava vechei Dacii. 


[15]1 Bugeac se înţelege în limba 'Turcească unghi, şi se numeşte așa, 
pentrucă pământul între Nistru şi între Dunăre asupra Mării Negre se 
întinde dealungul și face un unghiu ascuţit; şi se vede că această numire ar 
fi asemenea cu numele cel vechiu Besis, care nume l-au pus acestui ţinut 
Istoricii şi Geografii cei vechi, şi poate că dintru aceasta s'a și izvodit 
numele Basarabia după cum se vede dela Ovidiu carele zice cu glas trist: 
Trăesc cu ticlăloșie în părțile Besoskai. Și Ptolomeu scrie zicând: Din sus 
de Dacia locuesc Peucinii şi Bastarnii. Cum că Bastamii sunt una cu Besis, 
zice între alţii și Matei Pretorul zicând: Sunt o sumă cari cred că Bastarnii 
ar fi tot aceleaşi popoare, cari odinioară se chema Besis, şi acum se zic 
Basarabieni. 


[16]: Moldovenii şi Turcii zic Chilia, Grecii de astăzi Lycostomon. 
Bonfiniu cu unii vrea s'o cheme Achillea. 


[17]t Bielski, p. 239 zice, că Pacinaţii şi Comanii ar fi Litvani, cari 
după ce au eşit din părțile Bosforului Cimmerianu mai întâi legară amiciţie 
cu Genuesii cari ţinea Bosforul şi că aceştia, împreună cu Moldovenii şi 
Bassarabenii ar fi zidit cetăţile: Mancob, Kerkel (notă: acest oraș (Kerci) 
nu apare în ediţia din 1825 (1851?) și a fost adăugat aici potrivit textului 
original în limba latină), Krimu, Azov. Caffa, Chilia, Moncastru şi 
Târgoviştea, ş. c. 


[18]: Cuvântul apare ca „bordam” în ediţia din 1825 (1851?) şi a fost 
corectat după textul original în limba latină. 


[19]: Pentru acest domn a mărturisit Dlugoș în Istoria Leşeaseă 
zicând: O, ce domn vrednic de minune, întocmai de mare ca şi Voevozii 
Eroiceşti, de care ne minunăm atâta, carele pe vremea noastră a fost cel 
întâi între stăpânitorii lumii de a lucrat biruințe așa slăvite împotriva 
Turcilor. El, după judecata mea, a fost cel mai vrednic să i se fi încredinţat 
domnia şi stăpânirea peste tot pământul; şi mai vârtos dregătoria de Voevod 
şi Arhistratig împotriva Turcilor cu sfatul cel de obște, cu învoiala şi cu 
hotărârea creștinilor. 


La alt loc anul 1774, foaea 531, numeşte el pe acest Ştefan luptător şi 
domn treaz, mare și de frunte. Și multe alte laude să găsesc pentru dânsul la 
acest scriitor. 


[20]: Primul cuvânt corectat după originalul în limba latină. 


[21]1 Se numește așa, pentrucă spata Domnească este totdeauna pe 
masa întru aceea odaie; şi nimeni nu intră acolo, fără numai cei şeapte 
boieri mari. 


[22 ]1 Aceasta este o zicere la Turci, care se înțelege o gătire spre a face 
o slujbă cuiva. 


[23]1 Mai corect, „cărţile numite Basilice”. 


[24]t Aici este iară o greşală căci acest aşezământ s'a păzit o lungă 
vreme (Ed.). Originalul în limba latină spune că „a durat aproape un secol 
întreg”. 


[25]: În ediţia din 1825 (1851?) lipseşte nota pe care o dăm după 
originalul latin: „Căci aceasta avem să o arătăm în Hronicul romano- 
moldovlahilor”. 


[26]1 Numiţi Boiarski rod. 


[27]: Ediţia din 1825 a fost tipărită cu litere chirilice, și deci 
urmărește ordinea literelor în alfabetul chirilic. 


[28]1 Carii se trag de la Azan un frate al lui Ioan carele a fost Domn în 
tara Românească pentru carele pominește Honieat. 


[29]1 Greci, ce se trag de la Ioan Cantacuzino Împăratul Țarigradului. 
[30]1 'Tătari de Crăm. 

[31]t Din neamul acesta au fost cinci Domni. 

[32 ]1 Greci, neam de împărat. 


[33] În manuscrisul original în limba latină este vorba despre 
„livre”. 


[34]1 Fatalismul există şi până astăzi între Români (Ed.). 


[35]: Numele aceste le cântă mai ales la nuntă și pentru aceia se vede 
că se înțeleg a fi Venera şi Cupidon. 


[36]: Alcătuirea acestui cuvânt, se poate socoti că este din numele 
Diana; însă ei obişnuesc a-l numi cu număr înmulţit, adecă: Dzinele, şi 
iscodesc zicând că sunt niscai fecioare frumoase și dăruesc frumuseţe. 


[37] Aceasta se înţelege Ceres, cum se vede; căci la acea vreme a 
anului pe când încep a se coace semănăturile se adună la un loc toate fetele 
țăranilor de prin satele ce sunt pre aproape şi aleg pe cea mai frumoasă 
dintre dânsele și-i pun numele Drăgaica şi cu mare tovărășie merg cu dânsa 
prin tarini, împodobind-o cu cunună împletită de spice şi basmale multe şi-i 
dau în mâinile sale cheile de pe la şurile (sau grajdurile) lor; și Dragaica 
aceasta într'acest chip împodobită, cu mâinile întinse și cu basmalele legate 
asupra vântului ca când ar zbura, merge acasă dela ţarini şi umblă prin toate 
satele tovarășilor săi, cântând și săltând împreună cu toate tovarășile sale, 
cari de multe ori o numesc pe dânsa soră și stăpână și toate felele țăranilor 
din Moldova cu mare poftă se străduesc după cinstea aceasta măcar de şi 


sunt ele obișnuite să cânte totdeauna cumcă aceia care se face în chip de 
Drăgaică, nu poate să se mărite până după trei ani. 


[38]1 Se vede că aceasta a fost la Dacia numele lui Mars sau Belona, 
pentrucă se pune la începutul cântărilor celor de război. 


[39]1 Zic că este o femeie cu chip de uriaș și străjueşte pe la casele 
cele vechi părăsite și mai vârtos pe la zidurile cele ce sunt în pământ şi pe la 
comori. 


[40]1 Așa numesc ei pe duhurile cele ce zic că locuesc în apă. 


[41]î Zic că sunt două femei care se află de faţă la naşterea copiilor şi 
le împărțesc darurile sufletești și trupeşti, precum le este lor vrerea şi 
hotărăsc mai nainte toată norocirea şi nenorocirea ce este să întâmpine pe 
copil în toată viaţa sa. 


[42 ]1 Aceste zic ei că sunt neveste de văzduh și îndrăgesc de multe ori 
pe feciorii cei tineri și frumoşi; şi pentru aceia când loveşte de năpraznă pre 
vre un om tânăr, slăbănogire sau dambla, atuncea dau ei vina boalelor 
acestora numai singur frumoaselor acelora şi zic că acela schimbându-și 
dragostea în urâciune și umblând cu dânsele în pizmuire, își răsplătesc ele 
întru acest chip. 


[43] Acesta este numele sfântului loan Botezătorului şi zic ei că 
soarele săltează în ziua praznicului acestui sfânt; și pentru aceia toți ţăranii 
se scoală mai nainte de lumina zilei şi privesc la ivirea soarelui cu ochii 
sticliți; și fiindcă ochiul nu poate suferi îndelung lumina aceasta, ci începe a 
sălta, pentru aceea ei socotesc că săltarea aceea este a soarelui. Și după ce 
fac ispita aceasta, se duc iarăşi pe la casele lor cu bucurie. 


[44]: Aşa numesc ei pre nişte femei, care zic că umblă pe la toate 
casele dimineaţa în joia patimilor, la care vreme pe la toate casele se face 
foc; şi zic că aceste femei dacă găsesc atuncea pe vreo femee din casă 
dormind, o fac de acilea înainte de este leneșe la tot lucrul preste an. 


[45]1 Vara când este secetă cu primejdie pentru semănături atuncea 
îmbracă ţăranii câte o copilă mai tânără de 10 ani, cu cămeşi de frunze de 


copaci şi de buruiene și cu toate celelalte copile şi copii de vârsta ei umblă 
jucând și cântând şi cum sosesc la fiecare casă, obișnuesc babele să le 
toamne pe cap apă rece; iară cuvintele pe care le cântă ele sunt mai întru 
acestaş chip adecă: Papalugo sui-te la cer și deschide porţile sale şi ne 
trimite ploaie de sus, ca să crească grâul și păpuşoiul, mălaiul și altele. 


[46]1 Se asemănează cu rugăciunea creştinilor chirie eleison; de unde 
şi este alcătuită, căci fiecare casnic obișnueşte la botezul Domnului, de face 
o cruce de lemn şi o împodobește fiecare după putinţa sa, cu pânză albă, sau 
cu o materie de mătase; și după vecernie o poartă ca o Litanie, prin toate 
casele în tovărăşie de o mulțime de copii, care de multe ori strigă cuvântul 
acesta: Chiraleica. 


[47]î Aceasta se potriveşte cu cuvântul Calenda al Romanilor și se 
obişnuește în multe chipuri, la începutul fiecăruia an nou, atât la prostime 
cât şi la cei mari. 


[48]1 Este o joacă, care s'a iscodit în vremile cele bătrâne din pricina 
urâciunei ce avea Moldovenii asupra Turcilor;, adecă în ziua de Crăciun, 
îmbracă pe unul c'un sac de pânză la care leagă un cap de bou și preste 
acela încalecă altul, însă tocmit ca când ar fi ghebos şi aşa merg pe la toate 
casele şi ulițele, cu jocuri şi cu cântări. 


[49]: Zic şi cred, c'ar fi o nălucă de om tânăr și frumos și se apropie 
noaptea de fecioare, mai vârtos de neveste tinere și toată noaptea face cu 
dânsele lucru necuviincios şi nu se poate vedea de către cei ce'l pândesc. 
Iară noi am auzit, că oare carii bărbaţi mai cu inimă au prins zburători de 
aceştia și aflându-i cu trup ca şi alte făpturi, i-au pedepsit precum li s'au 
căzut. 


[50]t Zic că este o nălucă, care umblă pe la răspântiile căilor dela 
apunerea soarelui și până la miazănoapte și se preface în tot chipul. 


[51]i Aceasta este alcătuită din cuvântul grecesc „strigli? şi la 
Moldoveni încă are asemenea înţelegere ca şi la Romani, adecă zic c'ar fi o 
babă bătrână şi omoară pe copiii cei de curând născuţi, cu meșteșug 
diavolesc. Însă acest eres stăpâneşte mai mult pe Ardeleni; pentrucă ei zic, 
când începe a umbla striga, găsesc atunci pe copii morţi în leagăn, fără de a 


fi ei ceva bolnavi şi pentru aceia având ei prepus preo femeie bătrână, o 
leagă de mâini şi de picioare și o aruncă în apă; şi dacă se afundă zic că este 
nevinovată iară dacă pluteşte pe deasupra apei apoi zic că este vinovată și 
scoţând-o din apă o ard de vie fără de a mai face cercetare, măcar de și 
strigă ea în zadar până la sfârşitul său, cum că nu este vinovată. 


[52]1 Se înţelege asemenea ca şi la Franţezi, lugaru [loup garou] şi zic 
că cu vrăji se pot preface oamenii în chip de lup şi de altă feară stricătoare 
şi pot să le ia firea lor întocmai și cum că dau năvălire asupra oamenilor și 
asupra dobitoacelor şi fac vătămare. 


[53]1 Aceasta zic ei, că ar fi un fel de vrajă, cu care se poate zătihni 
mirele de a se împreuna cu mireasa și mai zic că pot să oprească cu dânsa şi 
pe lupi și pe alte fiare sălbatice ca să nu poată face stricăciune la oi și la alte 
dobitoace. 


[54] Este vindecarea de mai sus, care poate să se facă prin alte 
mijlociri de acestea mai puternice precum zic ei. 


[55] Se obişnueşte la prostime şi zic că femeile pot cu această 
mijlocire să facă pe ai săi iubiţi ca să fie plecați asupra lor; sau pe cei ce le 
sunt lor urâti, să-i facă să îln |nebunească. 


[56]: Acesta este un fel de vraje, cu care zic ei, că se pot vindeca de 
toate boalele care nu sunt de moarte şi eu voesc despre această pricină să 
povestesc oarece aice, precum am văzut însumi în patria mea, adică: 
Cămărașşul cel mare al tatălui meu avea un cal foarte scump şi fiind muşcat 
de un şarpe la câmp, atâta s'a umflat în cât se zicea că nu este prin putinţă, 
ca să se poată vindeca; şi chemând el pe o femee bătrână ca să vază pe cal, 
i'a zis lui femeia ca să caute un izvor şi să aducă apă negustată de nimenea 
cât de îngrabă, şi umblând el ca să-și trimită pe sluga sa ca să aducă apă, i'a 
zis lui bătrâna ca să meargă însuși el, dacă voeşte să-i trăiască calul; atuncea 
a ascultat-o pe dânsa boerul și i'a adus un vas cu apă, pe care a descântat-o 
ea cu nişte cuvinte vrăjeşti şi apai i'a dat-o lui ca să o bea; şi după ce a băut- 
o cam cu greu, pentrucă a fost adus prea multă apă, îndată a văzut că a 
început calul să-și vie în fire, carele zăcea la pământ mai mort; iar el a 
început a se umfla și a dobândit dureri nesuferite și mai descântând baba de 
al doilea, s'a făcut calul sănătos până într'un sfert de ceas; iar boierul a 


vărsat apa din sine fără a-i rămânea lui înnapoi vreo durere, sau vreo bubă 
din pricina aceia. Şi altă babă iarăși, un grajd plin de cai cu râie, asemenea 
cu descântec în puţine zile i'a vindecat desăvârşit, măcar de au și fost caii 
cale de trei zile depărtați de dânsa şi numai cât a zis cuvintele acele vrăjeşti 
preste păr de cal, şi aceasta încă o ştiu însumi. 


[57]1 Aceasta zic Moldovenii, că este un fel de minune, cu care pot ei 
să-şi cunoască mai înainte tot norocul și nenorocul, care îi va întâmpina 
peste an, că ei în noaptea care este spre ziua cea dintâi a lui Ianuarie, pun 
vergi, dupre cum ştiu ei, la care mai au trebuinţă şi de linte și de bob, şi de 
oale, pe care le așează între o laltă după obiceiul lor. 


[58]: Adică, de împărtăşire şi ajutor. 


[59]: In manuscrisul original în limba latină este vorba despre 
„procopie”, nu „snopire”. 


[60]: În ediția din 1825 (1851?) lipseşte exemplul „blestem, 
Biaopnu&”. 


[61]t Halesteu este corupt din ungureşte, halastó, cuvânt compus din 
hal peşte şi tó lac, adecă lac de peşte, baltă cu peşte (Nota Trad. rom.). 


[62]1 Cu încetul toate aceste adaosuri şi iznoave s'au alungat (Ed.). 


[63]: In manuscrisul original în limba latină sunt enumerate și 
literele, după cum urmează: 


„acest ier era mereu la coada cuvintelor care se sfârșeau în consoană, 
astăzi însă Moldovenii pun în locul lui un semn deasupra, ca în cuvântul 
iert” 


Az Ije Tferd 
Buchi I Uc 
Vede Kako U 
Glagol Liude Ferta 
Dobro Mislete Fita 


lest Naş Chier 


E On Hier 


Jivete Pokoi ler 
Dzealo Râţi Ieri 
Zemle Slovo Ier [mic] 
Ot Stea Iu 

O lat Xi 

Ți le Psi 

Cerv Înea Titla 

Şa Iako Ge 


[64] În manuscrisul original în limba latină este vorba despre 
„Secolul trecut”, adică al XVII-lea. 


